
Oktoobrikuu viimasel poolel, ühel neljapäeva õhtu- 
poolikul, samal päeval, kui oli ema Martaga kohtus, 
leidis Ridle linnast tulles kirja, mille oli toonud keegi 
vahepääl, Alguses arvas ta, et see on kelleltki ta teenis- 
tusetuttavalt, vaevalt langes aga ta pilk ümbrikule, kui 
hakkas ta otsaesine kipra tõmbuma: — neid rahulikke, 
peaaegu joonistatud tähti tundis ta väga hästi... 

»Ema, kas toit valmis on?” küsis ta ja pistis kirja 
avamata tasku. 

»Ju siin külma ikka natuke leidub... Heeringaid 
ja... lõunast suppi ja...” vastas Kati. 

»Noh, kas isa kuhugi tööle sai?” küsis poeg edasi. 

»Jah, temasugune nüüd saab... Oleks see tööta- 
tööliste asigi edasi läinud... maksti küll vähe, aga... 
Noh, oli ometi niigi palju... Teab, kelle käest see kiri 
sulle on?” 

»Ühe tuttava käest,” vastas Ridle. 

»Ahah... Näe, Martaga läks kah täna üsna 
kenasti... Küll sai karta, aga hästi läks...” 

»Õigeks mõisteti või?” 

»Õigeks just ei mõistetud aga... Polnud ju tun- 
nistajaid... Andsin küll selle tuttava eide üles, kes 
mulle kord rääkis, et ta olla näinud, et Marta leidnud 

rahakoti... Noh, see hakkas ju kartma ja salgas 
maha...” 

»Salgas maha?” 

»Salgas maha jah... Ütles, et põle kedagi 
näinud...” 

»Kuidas tal siis hästi läks, sellel Martal? Anti 
andeks või?” 

»Anti andeks jah... Öeldi, et esimene kord... 
Aga kui veel juhtub, siis on kohe kuri karjas...” 

Eit läks läkatades kööki, Ridle istus akna alla ja 
avas ümbriku. 

»Kiri oli õige lühike, vaevalt paari-, kolmerealine 
ning kõlas järgmiselt: 

»Oleme jälle kodus. Loodame, et tuled meid 
külastama. Parem, kui tuled videvikus, sest siis 
leiad meid kindlasti kodunt. Oleks sulle rääkida 
palju uuemat. 

Tervitades 


Sinu sõber ,,Doktor”. 


Ning kohe selle all: 
»Õunapuu tänav nr. 10.” 

Ridle tõmbas silmad piluli, kägerdas kirja kokku 
ja hakkas pikkade sammudega mööda tuba edasi-tagasi 
käima. Kui ta ukse juurde jõudis, vaatas ta kööki. 
Ema kooris kartuleid ja ümises kuuldavalt mingit 
kirikulaulu. Ridle sulges ettevaatlikult ukse, pöördus 
tagasi toa poole, tõi kohvri nurgast välja ning hakkas 
seda sorima, silmad ühteviisi vidukil. 

Nagu oma kojutuleku esimesel päeval, nii kraamis 
ta nüüdki üsna kohvri põhja päält välja paki lahtisi, 
tihedalt täiskirjutatud lehti ja hakkas neid tähelepane- 

likult sõrmitsema. Ta ladus need üksteise kõrvale 
voodile, seadis nad hoolikalt lehekülgede järjekorda 
ning sõrmitses neid jälle. Viimaks süvenes ta nende 
lugemisse. Tähelepanelikult, huuled tugevasti kokku 
pigistatud, uuris ta nad kõik kordamööda läbi. Sellega 
valmis, tõi ta kohvrist nähtavale sinised, umbes kaus- 
tiku suurused kaaned, litsus lahtised lehed ettevaatli- 
kult nende vahele ning sidus ajalehesse. Ka see tehtud, 
lükkas ta kohvri nurka tagasi ning hakkas jälle pikkade 
sammudega edasi-tagasi käima. 

Äkki koputati tugevasti. 

»Jah, palun,” hüüdis Ridle ja avas kööki viiva ukse. 

Sooja ja külma õhu ühinemisest tekkivast auru- 
pilvest ilmus nähtavale Peterson. 

»Aa, oledki kodus,” ütles ta ja ulatas sõbrale oma 
laia, suvise töö tõttu tugevaks ja kõvaks muutunud käe. 

»Olen jah.” 

»Kas linnas kah käisid?” 

»Käisin küll.” 

»Aga mina ei juhtunud sind nägema... Hulkusin 
küll peaaegu terve linna läbi...” 

Ridle käis endiselt, käed risti seljal, mööda tuba 
edasi-tagasi. Viimaks küsis ta nagu jutu jätkuks: 

»Kas kuskil tööl kah käid?” 

5104 

»Veski seisab või?” 

»Jah. Plats sai täis.” 

»Jälle hulk töölisi lahti...” 

»Jah, üsna hää peotäis ikka.” 

Ridle mõõtis jälle põrandat. 

»Noh, millal sa's Tartu lähed?” 

»Ega enne kevadet lähe.” 

»Kas jõuluks ei mõtle eksameid teha?” 

»Enne aastat ei saagi.” 

»Ah nii... Õpid's nüüd juristiks või?” 

»Ju näeb.” 

Ridle käis veel paar tiiru ja peatus siis lauaveeres, 
mille läheduses oli Peterson istet võtnud. 

»Mis sa arvad, kaugele säärane seisukord võib 
viia?” küsis ta. 

»Missugune seisukord?” ei taibanud teine kohe ta 
mõtet. 

»Noh, see tööpuudus ikka.” 

»EBi tea. Ajalehed räägivad, et see on ainult koha- 
line nähtus ja et üle riigi pole asi sugugi nii halb, nagu 
püüavad teatavad ringkonnad kinnitada.” 

»Noh, selle üle, kui laiaulatuseline see nähtus on, 
võib veel vaielda. Aga samad ajalehed, kes püüavad 
kinnitada, nagu oleks see ainult kohalise iseloomuga 
kriisinähtus, toovad ise koguni lihtsüdameliselt ära 
teateid, mis räägivad igasuguste vabrikute ja äriliste 
ettevõtete pankrottijäämistest; ja need pankrottijäävad 
vabrikud ning ettevõtted ei asu mitte üksi siin, vaid 
ka teistes linnades ja maakondades. Tähendab, — juhus 
see just ei ole.,. mõnesuguseid järeldusi võime samuti 
oletada.” 

»Mis siis muud, kui leiduvad uued rahamehed, kes 
asuvad omakorda näitelavale, ja vabrikud ning töö- 
kojad avavad jälle uksed.” 

»Nende palkadega?” 

»Noh, palgakõrgendust võib praeguste olude juures 
vaevalt oodata...” 

»Aga vähemaksvõtmist?” küsis Ridle ja naeratas 
suunurkadega. 

»Praegustest palkadest veel vähemaks võtmist?” 

sid » 

»Ei usu.” 

»Mis sääl uskuda on!” 

»Arvad, et vähendatakse?” 

»Loomulikult! See oleks ime, kui nüüd, mil on 
selle tegemiseks eeldusi enam kui kunagi enne, jätkak- 
sid rahamehed seniste palkade maksmist.” 

»Aga praegunegi on juba küllalt väike...” 

»Ja mis see siis teeb? Väike või mitte väike — see 
ei lähe meie härradele korda. Pääasi, — nüüd võib 
lõigata, nüüd lõikame!” 

»Noh, kui aga neid lastakse lõigata!” 

»Aga kes neid keelab?! Nii kui nuriseda julged, 
nii kohe näidatakse sulle väravat.” 

»Jah, ju ta nii on... Ega maksa, jah, praegu suud 
lahti tehagi... Niikuinii ei tule sellest midagi välja...” 

»Tuleb või tulemata, kuid vähemalt peaks nuri- 
sema! Nii on see ju kole! Nagu orjakari! Kas maks- 
takse neile palka või ei maksta, ikka on nad valmis oma 
turji töö üle küürutama. Eeh, vastik lihtsalt!” 

»Kuule, kord sa naersid mind, kui mina ahas- 
tast. 17 

»Naersin... naersin... Ega ma's sellepärast veel 
ahastama ei hakka, see ei mahu lihtsalt mu hinge, et 
inimesed seesugused roomajad võivad olla. Tead, kui 
ma oma silmaga nägin, kuidas lähevad mehed palka 
juurde küsima ja kuidas nad iga vähegi kõrgema 
ametniku ees küüru tõmbuvad, sest saadik ei saa ma 
rahu ei ööl ega päeval. Peab midagi tegema! Ei tohi 
niiviisi käsi rüppe lasta!” 

»Peaks jah, tõesti peaks midagi tegema!” ütles 

Peterson ja punastas miskipärast tõmmuks. ,,Aga 
mida? He, he, he! Vaat”, see on esimene küsimus...” 

Ridle jalutas jälle vaikides edasi-tagasi. Viimaks 
jäi ta üsna sõbra ette seisma, vaatas sellele tungivalt 
silmi ning ütles rahulikult: 

»Seegi küsimus on ammu juba otsustatud.” 

»See küsimus, et mida nimelt?” 

Sali 

»Ja mida siis?” 

»Ma ju ütlesin sulle juba kord.” 

»Ah seda küll jah.” 

»No vaat”, see ongi ainus tee.” 

»Aga kuidas?” 

»Kuidas? Just samuti, nagu kasvatasid ärkamis- 
aja tegelased talupoegi. Pikkamisi, kuid nii, et ükski 
sõna kaotsi ei lähe. Tahad ligi tõmmata, Oskar?” ütles 
ta siis silmi vidutades. 

»Mina... mina nüüd midagi... Mis nüüd minu- 
sugune...” 

300! Kes siis veel, kui mitte sinusugune! 
Tahad?” 

»Miks ei...! Ainult ma ei suuda praegu veel 
ette kujutadagi...” 

»Noh, küll ma sulle seletan. Tule siia, ma näitan 
sulle midagi.” 

Ta tõmbas jälle kohvri voodiveere alt välja, võttis 
säält äsja pakki seotud lehed ning ulatas Petersonile. 

»Mis see on?” küsis noormees. 

»Tegevuskava. Meil, minul ja mõnel teisel, oli 
juba ammu otsustatud, et me peame algama oma mõtete 
aktiivsemat elluviimist. Ainult, — meil puudusid veel 
üksikasjalisemad teadmised meie töölisklassi praegusest 

seisukorrast. Kuid sellestki oleme üle. Me sõitsime 
laiali, poetasime end töölistena vabrikutesse ja töökoda- 
desse ning hakkasime arstiteadusliku süvenemisega 
uurima seda haiget organismi, mille kallale mõtlesime 
asuda. Ma loodan, et samuti kui minul on ka teistel 
mu mõtteosalistel praegusel pilgul selge, missugune töö- 
väli meid ootab. Nende päevade sees ootasin ma seltsi- 
meestelt kirju, kuid sain täna koguni muud. Aga sellest 
räägin ma sulle pärast.” 

»Tähendab: — uus põrandaalune organisatsioon ?” 

»Peaaegu. Õieti polegi siin mingit organisatsiooni, 
aga... See mõte on väga lihtne. Meie, haritlased, 
segame end tööliste hulka, sulame nendega ühte, ei 
lange aga mitte nende tasapinnale, vaid katsume neid 
tõsta pikkamisi tasapinnale, millel asume ise. Me 
peame püüdma avada nende silmi iga nähtuse vastu, 
peame püüdma muuta tugevaks nende loomupärast 
kriitikameelt. Igaüks meist teeb endale pühaks kohu- 
seks töötada täie andumusega. Pikkamisi, kuid põhja- 
likult puhastame me tööliste silmad sellest prügist ja 
pahnast, millega on nad aja jooksul pimedaks tehtud. 
Me teeme neile selgeks, et iga sõna, iga tegu, mis tuleb 
ülevaltpoolt, pole sugugi nii hirmuäratav, seadusena- 
maksev ja vääramata-õige, nagu arvatakse praegu. 
Vaja on neid õpetada käima ilma nende karkudeta, 
mida moodustavad praegu kommunistid ja kõik teisedki 
sotsialistlikud parteid. Enne, kui ei suuda töölised 
seista ise oma eest, enne, kui ei julge nad ise oma 
kasude kaitseks välja astuda, on täiesti mõttetu unis- 
tada mingi enam õiglase valitsuskorra jaluleseadmisest! 
Muidugi, kui meil pime mass käes on ja kui me seda 
pimedat massi juhtida oskame, võime ju nii mõndagi 

korda saata, kuid et me lõpuks ikkagi rabasse läheme, 
seda räägivad meile juba ajaloolised kogemused, kas 
või meie suur naaber, Nõukogude Venemaa. Kuid sama 
ebaloomulik on ka praegune seisukord. Kuskil vabrikus 
tehakse töölistega ülekohut, nad ise lepivad sellega, 
nende kaitseks astub aga välja mõni riigikogu liige, 
kes on kuidagi loost kuulnud. See on ju samuti kui 
lapsega: annab keegi talle üle molu, läheb ta kiunudes 
eemale, saadab aga enese eest välja ema. Sellepärast, 
— kasvatagem tööliskond kõige päält täisealiseks, tead- 
likuks, ja alles siis rääkigem ilmarevolutsioonist ja teis- 
test sarnastest asjadest! Kas sa saad mu mõte- 
test aru?” 

»Miks ei, saan küll... Kuid selleks kasvatustööks 
läheb ju palju tööjõudu vaja... Kust võtame me nii- 
palju haritlasi, kes on valmis oma õlgadele võtma 
säärast rasket ülesannet?” 

»Noh, selle eest muretseb juba riik oma haridus- 
politikaga! Küll tema meile kaastöölisi vabritseerib.” 


»Kuidas nii?” 
»Väga lihtsalt. Igal kevadel lõpetavad tuhanded 
noored inimesed keskkooli... Aga ütle mulle, palun, 


kuhu saab praegu keskkooliga? Ah!” 

»Peaaegu mitte kuhugi.” 

»Näed! See'p see pääasi ongi! Tahes või taht- 
mata peab valguma enam jagu neist noortest haritlas- 
test lihttöölistena vabrikutesse ja saeveskitesse. Ja 
just säärastest keskkooli lõpetanud mustatöölistest 
kujunevadki meie mehed, sest kuigi neile on senini 
tuubitud pähe igasugust isamaalsust ja truualamlik- 
kust, hävitab see kibedustunne, mis käib läbi nende 

hingede, kõik senised ideaalid. Pääasi, et kommunistid 
meist ette ei jõua...” 

»Ja mina sind just kommunistiks pidasingi...” 

»Olen kah kommunist, kuid mitte praegu. Käes- 
olev aeg on vähemalt meie juures kommunismi jaoks 
liiga varane. Muidugi, kui me vaatame asjale täiesti 
mõistuslikult seisukohalt, siis peame tunnistama, et isegi 
säärased ülesastumised, nagu korraldasid nad talvel, on 
üldisele asjale kasuks, kui jääme aga selle juurde, et 
me igat mahalastut taga leinama peame, siis just 
säärast putši pooldada ei saa.” 

»Mõistuslikult seisukohalt? Mida sa sellega mõt- 
led?” küsis Peterson. 

»Mõtlen seda, et neil väljakohtu paukudel on siiski 
oma teatav tulu.” 

»No seda ma küll ei usu!” 

»Ei usu? Noh, hakkad kohe uskuma. Kas sa pole 
siis märganud, et need mahalaskmised, mida kutsus 
välja talvine mässukatse, sünnitasid tööliste seas kaunis 
tugeva salajase nurina. Ja kuigi kaitsepolitsei rusikas 
suud suleb, ei unu need värsked hauad siiski niipea. 
Aga seegi on teatavas mõttes kasvatus, ainult vähe 
kallist kooliraha maksev.” 

»Aga kui töölised seda akti sugugi ülekohtuna ei 
võta?” naeratas Peterson. 

»Mida moodi?” 

»Nojah, kui nad mõtlevad, et need mahalaskmised 
olid täiesti seaduslikud ja õigustatud ja et süüdlased 
on ainult need, keda arvati säärase karistuse vääri- 
listeks?” 

»Muidugi leidub ka niisuguseid, kes sedasi mõtle- 
vad. Kuid nagu ma ütlesin, kutsusid need kogupaugud 

siiski esile midagi nurina sarnast. Aga noh, selle üle 
me vaidlema ei hakka, sest ma isegi ei poolda säärast 
meetodit. Säh, loe parem see kiri läbi!” 

Ta ulatas Petersonile äsja saadud kirja. 

»Ma ei mõista ega taipa sellest midagi...” 

»See on põrandaalustelt.” 

»Põrandaalustelt? Kommunistidelt?” 

näki. 

»Tähendab...” 

»Tähendab, et ma kah üks neist olen,” katkestas 
teda Ridle ja hakkas jälle edasi-tagasi käima. ,,Kuid 
ma läksin nendega juba kevadel tülli ja ei käinud nen- 
dega enam endist viisi läbi. Sel korral astusin ma üles 
tolle idatendentsi vastu, mis meie põrandaaluste rida- 
des valitseb, ja jutlustasin puht-rahvuslikku parteid. 
Nagu näha, on neil mulle veel midagi öelda... He, he, 
he... No aga nüüd just võitlus lahti lähebki...!” 

Ta sammus energiliste sammudega edasi-tagasi, 
käed seljal. Peterson jälgis teda pilguga ning küsis: 

»Mida sa teha mõtled?” 

»Väga lihtsalt: lähen jälle nende ridadesse ja 
taon nende organisatsiooni kiilu. Sääl on palju sarna- 
seid ,tagurlasi”, kes pooldavad minu mõtteid. Ja siis 
— korraldame terve värgi ümber juurtest kuni lad- 
vani.” 

Ta naeratas kurjalt ja pilutas ühtelugu silmi. Kui 
ta Petersoni ees peatus, küsis viimane: 

»Millal sa sinna lähed?” 

»Varsti.” 

— Vaikus. — 

» Võta mind kah ühes...” 

»Kuhu? Õunapuu uulitsale?” 

»Jah.” 

»Milleks? Ära rumal ole! Tead, kui sääl kukku- 
mine tuleb, oled kohe kadunud hing! Oma kümme, 
viisteist aastat on kohe tagavaraks.” 

»Aga ise sa ei karda...” 

»Noh mina! Mina olen juba vana rebane... Mind 
nad nii kergesti ei taba...” 

Ta istus, põristas sõrmeotsadega vastu lauda ja 
vilistas tasakesi. Aknast vaatas tuppa niiske sügis- 
õhtu. Sireli lehitu raag koputas korduvalt vastu ruute, 
mets kohises, üle küla lamas hall hääletus. Lilli, kes 
tuli töölt, vilksatas aknast mööda. 

»Loe mu kava läbi ja too siis tagasi,” ütles Ridle, 
»mõni teine kord arutame vähe lähemalt.” 

Peterson peitis käsikirja põue. Minut hiljemini 
avanes uks ning Lilli astus tuppa. 

»Kas sajab kah või?” küsis Ridle. 

A 5) Mi 

»Ikka ühtviisi sula?” 

»Ei, kahutab kah vähe... öösel tõmbab ehk maa 
kõvaks,” seletas tüdruk. 

»Noh, ju oleks aeg kah,” tähendas Peterson. 

»Millal teil's see titside töö ära lõpeb?” küsis Ridle 
vähese vaikimise järgi. 

»Ju näeb, ega vist kaua enam lähe... 
tüdruk. 

Peterson vaatas teda kõrvalt. Ta kehaline lopsa- 
kus aitas varjata raskejalgsust, mis kuulus juba viien- 
dasse kuusse. Ta oli muutunud veelgi tõsisemaks, sest 
nüüd nägi ta juba täiesti selgesti oma ees häbi ja 
alandust. 

»Kus ema on?” 


” 


vastas 

»Ma ei tea... läks vist välja.” 

»Ei tea, kas kartulad kooritud on?” 

»Seal ta nende kallal kohmitses...” 

Tüdruk viskas palitu hooletult voodile, kohendas 
pisut juukseid ja kadus kööki. Läbi tuppa sigiva vai- 
kuse kostis tumedalt ja sügavalt öövahetusega tööle 
hakkava vabriku vile. 

Parajasti, kui hakkasid noormehed jälle sosinal 
arutama, koputati tugevasti uksele. Seekord astus 
tuppa Vitjagini Anna. Ta olevat kuulnud hääli ja taht- 
nud teada, kes siin räägivad. 

» Noh, kas süda jäi's nüüd rahule?” küsis Peterson 
naerdes. 

»Rahule ikka. Mõtle ise, — ligi nädal aega pole 
saanud sõnakestki kellegagi rääkida... Aga poisid, 
kas te uudist kah tahate kuulda?” 

»Mis uudis sul's jälle on?” 

»Õi, sihuke uudis et... Matvei Aliide olla sisse 
kukkunud...” 

»Sisse kukkunud? Kuhu kohta?” 

»Hii! Politsei kätte ikka... !” 

»Noo? Mis kurjategija tema's on?” 

»Asjaarmastaja, mis muud, jah, kui asja- 
armastaja !” 

»Mis asja ta's nii armastab?” küsis Peterson ja 
naeris jälle. 

»Eks neid noormehi... või noormeeste asju 
ikka...! Hi, hi, hi! Või minagi sühuksest värgist 
suuremat tean, mina, va' mehenaine... Aga nii nad 
räägivad... Olnud teine parajasti kuskil numbritoas, 
kui kordnik pääle juhtunud... Ja kohe — kollane 
pass? 

»Kas siis mõni pass kollane on?” küsis Ridle ja 
tegi imestanud näo. 

»Ega minagi tea... ju ta's ikka on kollane... 
Utlevad, et libudele pidada sühuksed antama...” 

»Kes ütlevad?” 

»Või minulgi enam meeles on...” 

»Ja Aliidele anti's kah sühuke...” 

»Ju anti jah.” 

»Ja päris kollane kohe?” 

»Päris kollane jah.” 

»Kust sina's seda kuulsid?” 

» Noh, kes liigub ja käib, ju see ikka kuuleb kah... 
Ja teate, poisid, mis ma tegin?” 

»Mis sa's tegid?” 

»Ma läksin sinna ja küsisin näha...” 

»Noh?” 

»Küsisin jah! Hi, hihi... Ütlesin eidele, et... 
nojah, et kas ta mulle kah võiks Aliide uut passi näi- 
data... Hi, hi!” 

»Noh, ja mis eit ütles?” 

»Ah mis ta ütles või?... Tegi, nagu ei saaks ta 
must aru... No aga kas ma's jätan... teen ikka siit- 
säält juttu ja kordan jälle, et kuule, et päris tõesti näita 
mulle seda Aliide uut dokumenti... Et näe, et kõik 
räägivad, et pidada teine nii ilus ja kena olema ja... 
»Mihukest dokumenti? küsib. ,Noh, eks seda kollast 
libupassi ikke...” ütlen... No tahtis teine mulle kohe 
valada, kuid sain ikka enne lõikama... Hi, hi, hi! Oi 
seda nalja, oi seda nalja...! Küll lõksutas ja rääkis 
ise teisi, see va' paks lihakott... et ikka teised teevad 
sedasi ja sedasi... No tulgu veel sõna rääkima, nii 

annan talle teada kohe... Aga... mul on veel üks 
uudis...” 

»Mihuke's see on?” küsis Peterson. 

»St! Aga peate lubama, et te välja ei lõksuta.” 

»Ei lõksuta, lase aga käia!” 

»Noh, et kuulge siis: Lillile tullakse kosja...” 

900, 800...” tegi Ridle ükskõikselt. ,,Kes sulle's 
seda rääkis?” 

»Üks mõisa inimene.” 

»Naine või?” 

»Naine jah,” 

» Noh muidugi, siis on asi kohe enam kui kindel...” 

»Kindel, kindel jah! Vaata, et Jüri ehk juba täna 
väljas ei ole...” Surnud teisel paar päeva tagasi va” 
emarisu maha, nüüd põle poisil muud, kui hakkab kohe 
naist võtma...” 

»Ja-jah ?” 

»Ega kedagi, täna on neljapäev, ehk on juba varsti 
õues... Kas ma ei öelnud?! Ikka irisesid ja karjusid 
Lilli kallal, et... Aga vaadaku nüüd! Ise jäävad puha 
istuma, Lilli läheb aga mehele nii et müriseb kohe... 
Eks nad ole ikka sedasi, need naiste jutud...” kihistas 
ta punastades. ,,Ma olen neile mitu korda öelnud, et 
ä'ä lõksutage kedagi enne, kuni asi igatpidi küps on... 
Hi, hi, hi... ja jäidki jälle valelikuks...” 

Ning Ridle poole: 

»Kas sa, vanapoiss, teadsid midagi sühukest oodata, 
mis? Hii! Mõtle ometi — saad varsti pulmad!... 
Siis, vend, muudkui purjuta nii et... Viid ehk minu- 
suguse köbikese hää meelega tantsimagi... ja pärast 
latule ja... Hi, hi, hi... Mis nüüd viga lõugutada 
ja lori ajada, kui sa tead, et su sõnu kohe edasi ei 

räägita... Aga kuule, Petersoni noorhärra, mis siis 
sina oma eidega teed, kas võtad ikka ära või?” 

»Ära ikka.” 

»Ju kuulda on jah... Aga mõned räägivad, et sa 
ei pidada enam kuigi tihti sääl käima...” 

»Ega's see midagi ei tähenda.” 

»Ega tähenda jah... Aga olgu pääle, kaua ma 
siin ikka lõõbin... Vanamees kah varsti oodata...” 

Anna õõtsutas veidralt oma ripnevate rindadega, 
tegi meeste poole naljaka niksu ja lahkus toast. Minut 
hiljemini hakkas ta köögis midagi sädistama. 

»Nii siis...” ütles Ridle, süüdates paberossi, ,,loe 
üsna pea läbi ja anna mulle vastus!” 

»Ah mis ma tast, sellest kavast, arvan või?” 

»Jah; ja kas sa tahad meie hulka astuda või ei. 
Ainult — pea keel hammaste taga!” 

»Noh, seda tean ma ilma ütlematagi,” naeratas 
Peterson, ,,aga kas sa oled kindel, et säärasel tööl 
edu on?” 

»Miks siis mitte? Ainult sel teel võime me midagi 
kätte saada, olgugi, et mitte just täna-homme. Ilma 
selleta on meie püüded aga ainult tühi töö ja vaimu 
närimine. Sest metslasi Fourier* või Owen'i õpetuse 
järgi elama panna ei saa, veel vähem Marx'i või En- 
gels'i oma järgi. Kuni puudub töölistel tarvilik ühis- 
tunne, kuni on nad ainult vormituks massiks, seni pea- 
vad nad tahes või tahtmata leppima praeguse ülekoh- 
tuse korraga. Ainult — üht sarnast meest läheks meil 
vaja, kes oskab töötada ka sulega...” 

»Mis mõttes?” 

»Meie ideede levitamise mõttes ikka. Kõige päält 

peaksime aga andma täiesti üksikasjalise kirjelduse 
meie töölisklassist ja selle tõelisest seisukorrast.” 

»Hm-hm,” tegi Peterson ja puhus laisalt suitsu 
läbi nina. 

» Või katsud ehk sina?” küsis Ridle, vaadates teda 
vidusilmil, 

»Mina? Rumalus!” 

»Kuidas nii — rumalus?” 

»Või ma's oskan...” 

»Eks katsuda ju võib...” 

»Nojah, katsuda nüüd ikka küll aga...” 

Vaigiti. Ridle hakkas palitut selga ajama. Toas 
oli juba täiesti pime, ainult aknad valendasid pisut he- 
ledamalt. Pilves sügistaevast langes pehmeid lume- 
räitsakaid, mis silitasid vaevalt kuuldavalt üle ruutude, 
otsekui kerged udusuled. 

»Hakkad kuhugi minema või?” 

»Jah.” 

» Õunapuu uulitsale' või?” 

»Jah, lähen vaatan kord, mida need mehed sääl 
mõtlevad...” 

Ta litsus laia, tumepruuni sametkaabu otsaesisele, 
vaatas, kas revolver laetud on ning pistis mõne taga- 
varapadruni lahtiselt tasku. Sellega valmis, ütles ta 
laisalt: 

900!” 

»Millal sa kodus oled?” küsis Peterson. 

»Homme... tunahomme... iga päev kuni õh- 
tühi. 

»Hüva, ma loen ta juba varsti läbi, selle käsi- 
KID 07 

»Loe jah. Niikauaks aga — nägemiseni!” 

»Nägemiseni, nägemiseni!” 

Ridle peatus silmapilguks väraval, süütas uue pa- 
berossi ning pöördus siis kohe linna poole, mis lömitas 
kuskil pimedate väljade taga nagu tuhatsilmne hiigla- 
elajas. Peterson jälgis teda mõtleva pilguga. 


37. 


Ridle sammus ligi kolmveerand tundi, enne kui ta 
jõudis linna pääuulitsale. Nagu harilikult ikka sügi- 
seti, mil muutub suvine jalutuskoht, supeluspark, tüh- 
jaks ja lagedaks, nii oli siin tänagi inimesi üsna palju. 
Segane lärm lainetas ühest tänavaotsast teise. Siin 
hulkus sõdureid, naiskooliõpilasi, käsitöölisi ja gümna- 
siaste vormimütsides. Üle halvasti valgustatud kõnni- 
teede viskasid mitmevärvilistes tuledes sädelevad vaate- 
aknad triibulisi kiiri, milledest läbi langesid aga kui- 
dagi aeglaselt-aeglaselt esimesed lumeräitsakad. 

Et pääseda kiiremini edasi, astus Ridle kõnniteelt 
kõrvale. Varsti jõudis ta uulitsa otsa, kus seisis täiesti 
pime park. Ta läks sellest läbi ja nägi mõne minuti 
pärast oma ees järgmist tänavat, lühikest ja täiesti 
valgustamatut. Siit puhus talle vastu jääkülm tuul. 
Ta pöördus ümber vaikiva koolimaja nurga ja tõttas 
ühtelugu edasi. Kõrged pärnad ja tammed, mis kas- 
vasid kahel pool jalgteed, raputasid alla oma viimseid, 
kuivanud lehti, mida polnud küll pimeduses näha, kuid 
millede tasast langemiskahinat võis vahete - vahel 
kuulda koguni selgesti. Kuskilt madalast majast, läbi 
allalastud eesriiete tungisid õudselt-tühjale, külma pi- 
-medust hingavale tänavale kerged polkahelid. 

Järsku lõppes umbtänav. Oli nii pime, et Ridle 
pidi peaaegu rinnuli vastu müüri tõukama. Ta kobas 
käsikaudu mööda seina tagasi ning nägi, et ta oli tul- 
nud põiktänavast mööda. Ta mõtles vähe aega, püüdis 
ette kujutada selle linnajao plaani ja hakkas siis käed 
taskus edasi ruttama. Uulits oli täiesti tühi ja paiskas 
sammude kaja kümnekordselt laiali. Mõned aknad 
olid valgustatud, mõned täiesti pimedad. Tuul paiskas 
siingi näkku koltunud puulehekesi, otsekui kergeid, 
õhukesi vaskplaadikesi. 

Äkki süüdati elekter. Here valgus lõi Ridlele 
näkku nagu piitsaga. Ta litsus kaabu niiviisi, et vari 
silmi varjaks, ning tõstis käed seljale, olgugi, et ta 
sõrmed juba ammu külmetasid. 

Kui ta üles vaatas, nägi ta, et taevas hakkas sel- 
gima. Lugematud tähed vaatasid üle elutu uulitsa. 
Sügavmust tagapõhi ja kuidagi arglikult värisevad tä- 
pikesed jätsid pisut õudse mulje. Ühe värava ees seisis 
vanaldane, kondise näoga ja naiivselt värvitud põske- 
dega tüdruk, käed puusas ning naeratas möödasammu- 
jale kutsuvalt. Kui Ridle üsna ta kohale jõudis, tegi 
ta koketeeriva liigutuse ning küsis kähiseva kurgu- 
häälega : 

»Noorhärra, kuhu nii kiiresti?” 

»Mis uulits see on?” küsis Ridle, peatudes silma- 
pilguks. 

»Armastuse uulits nr. 8,” naeris libu ning puhus 
külma sügisõhku suutäie mõrkjat tubakasuitsu. 

»Armastuse uulits...? 

»Jah-jah... ja see maja on nr. 3...” 

»Aga õige nimi... õige nimi, kurat võtku!” sai 
Ridle järsku vihaseks, ,,kas see's õige nimi on?” 

»Seda küsi jaoskonnast!” irvitas tüdruk ja kadus 
lagunenud värava taha. 

»S-sina k-kur-rat!” karjus Ridle, kuulis oma häält 
tühjas uulitsas kuidagi võõrana ning virutas metsikult 
kahe rusikaga korraga vastu külma, vesihalliks pleeki- 
nud, kidalist planku. Samal silmapilgul nägi ta aga 
oma kõrval vigast poisikest, kes toetus kahele kargule, 
ja küsis sellelt rahulikult: 

»Kuule, kust sina siia said?” 

»Tulin, noorhärra,” vastas poiss itsitades. 

3900-8500, või tulid...” 

»Tulin jah... Ma seisin siin kõrval värava taga 
ja kuulasin... Noorhärra, sellesse koopasse ära mine 
kedagi...! Kui sa ainult... hä, hä,... teaksid, mi- 
huksed närud nad kõik siin on...! Haisevad päris 
teised, saadanad...! Tule, ma juhatan sind... Oli, 
oi, 01, on alles preilid... hä, hä, hä, on jah, alles 
preilid...” 

»Mis uulits see on?” kordas Ridle endist küsimust, 
pööramata tähelepanu poisi seletustele. 

»See? Armastuse ikka.” 

»Kas see's õige nimi on?” 

»Õige...? Oota, noorhärra...! seisa siin üks 
silmapilk, ma jooksen kohe vaatama.” 

»Kuhu sa vaatama jooksed ?” 

»Uulitsanurgale... ikka uulitsanurgale... sinna, 
kus silt üleval on... Kas sa's ei tea?” 

Ta valgustas lõbusalt elektrilaternaga poolpimedat 
jalgteed ja lomberdas minema. Kui ta mõne minuti 
pärast tagasi ilmus, hüüdis ta juba kaugelt: 

»Püha-Peetruse !” 

»Aa!... Püha-Peetruse!...” kordas Ridle ning 

mäletas äkki õige selgesti oma gümnasiasti-põlve ela- 
musi. Aga hüütakse — ,Armastuse uulits'?” 

»Jah, noorhärra.” 

»Kas sa ,Õunapuu uulitsat” kah tead?” 

»Tean küll, noorhärra.” 

»Kui kaugel see siit on?” 

»Eh, noorhärra, mis sa sinna ikka lähed!... Sääl 
on puhta haiguseandjad... Tule mu'ga parem ühes, 
noorhärra, ma viin su ilusasse kohta... kus puhas ja... 
kena ja... soe ja... ja oi, oi, mihuksed preilid veel 
A EU le 

»Kui kaugel ,Õunapuu uulits* siit on?” kordas 
Ridle ja surus käed närviliselt tasku. ,,Utle ruttu, mul 
pole aega!” 

»Aga siin on ju palju paremad preilid... oi, oi 
mihuksed...!” 

»Ah, jäta oma preilid kus see ja teine,” ei suutnud 
Ridle naeratust tagasi hoida. ,,Täna pole aega nendega 
siin jännata... He, he... Noh, lase kuulda, saad 
kakskümmend viis marka!” 

»Kakskümmend viis marka või?” 

»Ja-jah.” 

»Aga kas sa ikka annad?” 

» No saad, saad!” 

»»Õunapuu uulits* on siit üsna kaugel... Vaat, 
kui sa nüüd siit natuke maad edasi lähed, siis pöörad 
pahemat kätt... vastu merd... säält lähed veel tükk 
maad ja... oota,... Ei, kurat, ongi meelest läinud, 
kuhu poole siis... m-m-m...” 

»No tule siis ligi!” 

»Kas ikka selle kahekümmne viie marga eest?” 
küsis poiss usutlevalt. 

»Noh, saad teist niipalju ligi!” 

»Ke-na! Astuge aga otse edasi, noorhärra...!” 

Ridle pani jälle käed seljale risti ja hakkas vaiki- 
des edasi astuma, poiss järgnes talle karkude veidra 
kolina saatel, otsekui käiks ta kõrval luukere. 

»Mis asja pärast noorhärra 's ,Õunapuu uulit- 
sasse” läheb?” küsis poiss vähese vaikimise järel. 

Ridle ei vastanud. 

»Kui noorhärra siiski preilide pärast on, siis, tead, 
siit küll edasi minna ei maksa...” seletas poiss vähe 
põriseva kurguhäälega ja vaatas üksisilmi oma lomber- 
davat, rohutirtsu taolist varju. ,,0i, oi, küll on siin 
yarmastuse uulitsas* toredad preilid! See vana kõbi, 
kes püüdis noorhärrat oma juurde petta, pole niigi 
palju väärt, et noorhärra talle vastu kõhtu sülitaks... 
hä, hä, hä... ja mis sääl's veel armastusest rääkida... 
Eks noorhärra vaadand, mihuke nägu teisel ees oli, 
sellel va* sajaaastasel... ja sääl number kolmes on nad 
puhta sühuksed käbikesed... päris häbi mööda minna... 
Aga vaat”, siit natuke edasi, sääl, näe, otse üle uulitsa, 
kus see kauplus sees on... oi, küll sääl on ilusad tüd- 
rukud!... Jumala eest ilusad!... Kas või näpuga 
kasta ära, nii ilusad!... Alati puhta siidis ja sametis... 
kus ikka pesu ja... kus ikka ilusad puhtad voodid ja... 
kus ikka korralikud toad ja... et lust kohe sisse min- 
na!... See on nr. 12... Noorhärra pidagu meeles: — 
nr; 12.” 

Ridle astus vaikides, käed risti seljal. 

Ja tead, noorhärra, säält saab viina kah... hä, hä! 
Usu, noorhärra — saab! Pääasi, kui ustavad härrad 
on... Mina ise muretsen... Õigust öelda, ega sääl 
majas just pole, aga mina tean, kust saab... kui ma 

aga ainult tahan, kohe saan!... Lähen akna taha, ko- 
putan ja — kohe saan!... Ja-jah, noorhärra ei usu, 
aga... kindlasti — kohe saan... Aga kui vahest säält, 
politseist, tullakse, siis ma tunnen need rajakad juba 
näost ära... Tuleb teine, sunnik, tolgendab, just nagu 
oleks teine jumal teab kui joobnud, lähed talle aga nina 
alla ja küsid, et ,kuule, noorhärra”, et ,anna suitsu” — 


vaevalt-vaevalt tunned viina lehka... Jasiis — Gacra! 
Mitte üks tilk ega mitte üks natuke armastust! Kohe 
— üksest välja, sa kõlvatu inimene! — Ja-jah, noor- 


härra, ära tunnen kohe! Näe, sedagi tundsin kohe, et 
sina politseist ei ole. — Politseist tullakse ikka tuiku- 
des ja lauldes ja kobitakse kohe väravast sisse... Ja-jah, 
aga seda, kes tuleb tuikudes ja lauldes ja kes kobib kohe 
väravast sisse, seda peab kartma... Ei, sina, noor- 
härra, ei ole politseist, sest sina hakkasid kohe värava 
taga riidlema... hä, hä, hä!” 

Ridle pahvatas järsku naerma ja pöördus ringi. 

»Ja kohe tunned ära, kes politseist on?” küsis ta. 

»Kohe!” uhkustas poiss. 

»Aga mis ametimees sa õige oled? — Juhid inimesi 
tüdrukute juurde või?” 


»Preilide juurde,” parandas poiss. ,,Mina ei määri 
kellelegi kaela harilikku tüdrukulipakat, vaid juhin iga 
mõistliku mehe korralikkude preilide juurde. Ligimest 
peab ju aitama... Tuleb, näe, teinekord, noor inimene, 
piilub ringi, ega tea ööd ega päeva, musta ega valget, 
kuhu ehk mihukse ukse pihta koputada... aga juhtun 
mina talle vastu — asi on kohe ilus: viin kohe kõige 
viisakamasse kohta... Aga kui mees liiga uhke on, 
saab kah vahel sühuksesse kohta juhatatud, kust kohe 

kaasavara ligi saab... Hä, hä, mul on ju siin puha 
teada... Või juhin jälle mõne piimahabeme kuhugi 
politseikordniku erakorterisse, et las lõhub, lontrus, 
uksekella, kuni keegi talle paar piirakast lagipähe lak- 
sutab... Hä, hä, hä! Oli, kuramus, mul kevadel kena 
lugu... Tuleb, näen, mööda uulitsat ilus noor inimene, 
kirju ,soni* pääs. Noh, mina kohe volksti vastu, et nii 
ja nii, et ,kas võin härrat teenida ja...? Vaatab ringi 
ja küsib siis kartlikult, et näe”, et ,asi on sühuke, et 
mul elab siin kuskil üks hää sõber, aga mina, näe, mitte 
ei tea, mis number see maja just on'... et ,kas sa, noor- 
mees, võiksid juhatada'... Noh, tule kurat appi, kust's 
minagi seda tean!... Räägib siis viimaks häbelikult, et 
nii tarvilik olla teisel seda sõpra leida ja... Minul, 
teadagi, oli kohe selge, kuhu sõbra juurde sel tattninal 
veab ja kui ta ikka endist viisi mämlitab, küsin nagu 
möödaminnes, et ,kas see sõber ei ela vahest sühukses 
majas, kus... noh, kuidas nüüd kergemini öelda... 
nojah, kus uulitsatüdrukud elavad? ,Muidugi, mui- 
dugi sääl!” ütleb... — Noh, võtsin teise siis nokkapidi 
ligi ja viisin raiooniülema ukse taha.,. Hä, hä, hä! 
Kuulatan, — koputab: ei kedagi... Kuulatan, — kopu- 
tab veel kord: ei kedagi... Kuulatan, — koputab kol- 
mat korda: uks avaneb ja raiooniülema suur ,kaali- 
sarnane” pää tuleb nähtavale. ,Mis on, härra üliõpi- 
lane?' . ,Mina, tead... tahtsin täna, tead... natuke 
lõbutseda ja... tead... Kas siin elavad, tead... 
preilid, tead... sühuksed, tead... . ,Noh, et mihuk- 
sed siis?” ,Tead, sühuksed... tead, kes... jälle...” 
Hä, hä, hä! No võttis vanamees teise, sindri, tutist 
kinni ja — vinit! lase aga varvast ja täna 
Jumalat, et sa soolusse ei lähe! Hä, hä, hä! Aga näe, 

olemegi juba ,Õunapuu uulitsas”... Siit ma, noor- 
härra, lähen juba tagasi... Etmuudkui nagu...” 
»Noh, hääd õhtut's kah,” ütles Ridle. 
»Aga kuule, noorhärra...!” 


»Mis on?” 
»Aga see... jälle... viiskümmend marka või 
mis 


»Ah õigus... ma pidingi juba su ilma jätma,” 
naeratas Ridle ja hakkas taskuid kaudu otsima. Sellega 
ikka veel ametis, küsis ta: 

»Aga kuule, kui vana sa oled?” 

»Ah mina või?” 

»Jah.” 

»Just kakskümmend... just oli alles sünnipäev... 
Kuule, noorhärra, sul polegi vist raha,” muutus ta äkki 
tusaseks ja lõi karguotsaga vastu uulitsakivi. ,,Petsid, 
tähendab...” 

»Ära seda karda,” naeris Ridle ja mõõtis teda 
vidusilmil. ,,Näed, leidsingi...” 

Ta ulatas poisile paar paberraha. See silmitses neid 
tähelepanelikult, naeratas äkki hääl meelel ja koputas 
jälle kargu otsaga vastu kõmisevat paat. Ning kuidagi 
kergelt ringi pöördudes kadus ta pimedusse. 

Ridle jälgis teda pilguga ja naeratas. — 

See oli kitsas, sillutamata põikuulits, täiesti pime 
ja auklik nagu külatee. Ta läks otse, ristloodis vastu 
merd. Jääkülm, peaaegu soolvee-taoline tuul puhus 
Ridlele otse näkku. Näis, nagu oleks see pimedus, mis 
on hakanud mingil põhjusel liikuma ja hoovab nüüd 
täie jõuga edasi, kiunudes majade vahel nagu uulitsale 
visatud laps. Tähed leekisid taevas, külmanud maa 
kõmises, mere ühetasane, rahulik kohin moodustas öis- 

tele häälitsustele tumeda tagapõhja, just nagu lainetaks 
ja voogaks kuskil lõpmatu hulk süsimusta sametit. 

Ligi veerandtunnilise pimeduses hulkumise järel 
leidis Ridle lõpuks maja, mida ta otsis. See oli ühe- 
kordne madal kong, vaevalt-vaevalt püsti seisev ja 
vilets. Kõik aknad olid pimedad, isegi kuskil naabru- 
ses ei Vilkunud midagi tuletaolist. Kui ta rusikaga 
vastu ust põrutas, näis talle, nagu kõmiseks vastu terve 
majalogu. 

Kuid sees jäi täiesti vaikseks. Ridle põrutas veel 
kord ja siis veel kord. Kui aga ikka ei vastatud, sai 
ta vihaseks ning hakkas vahet pidamata rusikatega 
vastu ust virutama, karjudes sääljuures surutud 
häälega: 

»Kuule, tee lahti, kurat! Tee lahti!” 

»Kes sääl on?” küsis äkki värisev naisterahva hääl 
üsna ukse tagant. 

»Mina,” vastas Ridle ja rahunes kohe. 

»Kes mina?” 

»Rid-le...” sosistas küsitav uulitsalt. 

»Ridle?!” 

»Ja-jah, tehke lahti... Ma tahan sisse tulla!” 

Kuuldus võtme krigisev edasi-tagasi liikumine 
mööda lukulehte ja varsti avaneski uks. Pikk, valge 
kuju seisis eeskojas, juuksed lahtiselt õlgadel. 

»Vabandust,” ütles Ridle, ,ma olen ometi õigel 
kohal ?” ' 

»Oled küll.” 

Viivuline vaikus. 

»Kas ta kodus on?” küsis Ridle. 
»Kes ?”° 

»Doktor.” 

»EBi ole.” 

»EBi ole kodus?” 

»Ei ole.” 

»Aga millal ta tuleb?” 

»Ootan teda iga silmapilk.” 

»Hm... Ma ei tea, kuidas siis saaks... ? 

»Mida ?” 

»Mul oleks vaja ta'ga kokku saada...” 

»Eks oota...” ütles naine miskipärast naeratades. 

— Vaikus. — 

»Ongi vist kõige mõistlikum...” arvas Ridle ja 
püüdis uksel seisja nägu näha. 

»Tule's sisse... mul hakkabki juba vilu...” 


, 


38. 


Astuti pimedasse ja kitsasse tuppa, mille seinade 
käega katsutavat lähedust võis aimata kuidagi kohutav- 
selgelt. Naine süütas lambi, selg Ridle poole. Ta oli 
särgiväel, paljaste säärtega ja värises külmast. Kui 
lamp juba põles, pöördus ta äkki näoga vastu valgust. 

»Helene ...” ütles Ridle ilmse imestusega. 

»Jah.” 

IDB 1” 


»Jah.” 

mõina — siin...?” 

»Uah, 

»Seda ma küll ei oodanud...” 
LOAN «1515 


Ridle hakkas palitukraed maha käänama. 

»Ega ometi sina ei...? küsis ta pisut väriseva 
häälega. 

»Mida ?° 

»Ega ometi sina ei kirjutanud?” 

»Ei, doktor.” 

»No aga milleks siis, kuradi pärast?” 

»Ei tea seda minagi.” 

— Vaigiti. — 

Ridle lükkas käe tasku, pigistas sõrmed rusikaks, 
vaatas vidusilmil vastu tuld ning küsis järsku koguni 
tasase, kuid rahuliku häälega: 

»Tohin ma palitu maha võtta?” 

»Palun.” 

Jälle minutiline vaikus. 

»Teil on siin kole külm...” 

»Tõesti 7?” 

»On küll... Näed, päris värisema võtab...” 

»Ma panen kohe tule ahju... Mul endalgi on nagu 
pisut vilu. — Ehk Oskargi tuleb varsti koju... Aga 
oodata ongi soojas toas ju palju mõnusam... Eks ole, 
seltsimees ?” 

590: 1kKA OB...” 

Neiu tõmbas villase rätiku ümber õlgade ja hakkas 
peenekslõhutud puid ahju loopima. Ta töötas kiiresti, 
kordagi ringi vaatamata, otsekui oleks ta üksi toas. 
Kui ta viimaks omaga valmis oli, lükkas ta ettevaat- 
likult kaks tooli leegi punasesse kumasse ning ütles 
tasase häälega: 

»Noh, palun.” 

»Kas sul niiviisi külm ei hakka?” küsis Ridle ja 
vaatas vidusilmil ta paljaid õlgu. 

»Bi hakka... Või ei meeldi sulle, et ma sedasi... 
su'ga juttu ajan?” 

»Eh, minul on see ükstäis puha...” kehitas Ridle 
õlgu, ,nii või teisiti...!” 

Vaikus. 

»Aga kord meeldis küll...” 

»Meeldis jah...” 

»-..Ja Veelgi enam...” 

»Veelgi enam jah...” 

».». Vahest polnud mul niigi palju ümber...” 

»Polnud jah...” 

Naine riivas teda tigeda pilguga, võttis voodilt 
vaiba ning mässis selle enda ümber. Kui ta uuesti 
istus, küsis ta võimalikult rahulikuks tehtud häälega: 

»Millal sa kirja said?” 

»Täna.” 

»Doktor rääkis jah, et ta olevat sind kutsunud.” 

Ridle võttis põrandalt lahtist koorepuru, viskas 
selle tulle ja vaikis. 

Naine ütles: 

»Näed, juba hakkabki soojemaks minema... see 
tuba...” 

»On tunda jah... Millal sa doktoriga ühte hak- 
kasid ?” 

»Siis, kui sina ära sõitsid.” 

»Ja elate nüüd üsna kenasti?” 

»Ega viga ole...” 

»Luba siis omale õnne kah soovida...” 

»Tänan väga.” 

Tuli pragises, õrn suitsuvina täitis tuba, kuskil 
pimeduses kohises ja mühises meri. Tuul kägistas viha- 
selt katuse kallal. 

»Karjusid ikka, et sul elus ei vea... Aga näed, 
veab küll...” 

»Jah, ikka veab...” 

»Unistasid alati mõnele suurusele lähemale saada 
ja nutsid, et mina ainult pisuke hall meheke olin... 
Luba küsida, kas ta on kah tubli mees, see doktor? 
Veel palavam vist kui venelane?” 

»Ega viga ole...” 

Ridle süütas paberossi. Neiu tõusis, tõmbas vaiba 
tugevamini ümber oma külmast ja ärevusest väriseva 
keha ning astus laua juurde. Äkki küsis ta vaevalt 
kurgust pääseva häälega: 

»Ütle mulle, Alleksander, kas sa's ise tõesti nii 
pattudeta oled, et sa mu selle ainsa eksimise pärast 
eemale tõukasid ?” 

»Mina? Millal ma su eemale tõukasin?” 

»Ah, milleks see veiderdamine veel... !” 

»Kuidas nii — veiderdamine? Kas polnud siis 
sina see, kes leidis tarvilikuks vaadata omale kohase- 
mat kallikest?” 

»Jumal, Jumal, kui halastamata, kui kivine võib 
ometi üks inimene olla...! Ainus vale samm, ainus 
ekslik kõrvalekaldumine ja — sa oled veel ainult vilets, 
kärnas koer, kelle tarvis on üks mõjuv jalahoop kuk- 
lasse ja — uulitsale käi, roju! Tuleta meelde neid öid, 
mil sa ise urkast teise venisid ja alles hommiku eel koju 
ilmusid ...! Kas tegin ma sulle kunagi etteheidet? 
Kas küsisin ma sult kunagi, kus sa käisid või kus sa 
oma ööd mööda saatsid? Aga sääl — üks ainus väära- 


tus minu poolt ning — lõpp...! Sa oled mus porri 
tallanud inimese, sa oled mu hinge uulitsale visanud 
nagu näruse räpaka... Ah, kuidas ma teid küll vih- 

kan, te silmakirjateenrid! Suure suuga räägite te ven- 
dusest, üheõiglusest, sellest, et naisterahval peavad 
olema samad kohustused, kuid ka samad vabadused, 
nagu meestel... Kuid sääl — silmapilkne unustus, mis 
on teie ,unustuste” kõrval nagu tolmukübeke mäe kõr- 
val, ja — sind pole enam vaja, sa oled veel alaväärtus- 
likum kui mõni uulitsatüdruk... Alleks, Alleks, mõtle 
nende õhtute pääle, mis me ühes mööda saatsime, õnne- 
likud-õnnelikud ja rõõmsad...! Mõtle, Alleks, nende 
õhtute pääle!” 

»Ah nende õhtute pääle või?” küsis Ridle pilkava 
kõlaga hääles. 

»...Istun teinekord voodis ja vaatan, kuis sa laua 
taga töötad... Tuli põleb su ees ja su vari on nii 
suur, et ta mu pää täiesti pimedusse matab... Suselg, 
kukal ja õlad on otsekui kivist raiutud... Või jälle 
kisun endalt viimsegi hilbu ja lasen su haiglasest kirest 
värisevail käsil mööda mu keha kobada, mind kallis- 
tada... mind paitada ja muljuda... nii et hing kinni 
jääb... nii et sinised lapid ihule ilmuvad... Aga 
järsku — üks ainus tähtsusetu eksitus, üks ainus 
pisuke-pisuke kõrvalekaldumine ja — lõpp...” 

»Jah, seda sa juba ütlesid.” 

»Või mäletad, kuidas me kord õhtul, linnast väljas, 
pisukeses jõekeses suplemas käisime... ?” 

»Ja-jah, mäletan küll.” 

»...Oli natuke vilu... vaikne tuul puhus ja...” 

»...jJa liigutas rohukõrsi ?” 

»...Ja kahistas viljapõllul...” 

»..«.ja viljapääd kummardasid nagu vaikivad 
preestrid altari ees?” 

»Aga õhku täitis üsna nõrk kaskede lõhn...” 

»Kaskede? Kuidas nii? Minule paistis ikka, et 
kuuskede lõhn...” 

»Alleksander!” hüüdis naine tasase häälega ja 
astus ta selja taha. 

»Noh, mis on?” pööras Ridle pääd. 

»Kui sa mind kas või natuke armastanud oleks, ei 
räägiks sa tõesti niiviisi.” 

»Kes? Mina või? Kas ma's sulle kunagi ütlesin, 
et ma sind armastan?” 

»Ah jumal küll, mihuke sa oled!” 

»Mihuke ma's olen?” 

»Mu oleviku ja tuleviku purustasid sa oma halas- 
tamatusega, nüüd riisud sa mul veel mu mineviku- 
mälestusedki...” 

»No00?!” 

»Teada, et sind kunagi armastatud pole, et sa kõik 
need ööd oled täitnud koguni inetut osa ühes narrimän- 
gus... et ma pole olnud su käte vahel ei midagi enam 
ega vähem kui kõige viimasem lõbutüdruk kuskilt käsi- 


urkast... Issand halasta küll, mihuke sa oled...!” 
»Mihuke halastamata või?” 
»Kuidas ma sind praegu vihkan,..!” 


»Vihka, vihka!” karjus Ridle äkki metsikult ja 
kargas püsti. ,,Vihka, kui tahad, aga ole ainult vait!” 

Järsku hakkasid ta suunurgad tõmbuma, ta silmi 
ilmus võõras läige ning ta ütles vähe väriseva häälega, 
milles kõlas juba ilmselt liigne pingutus: 

»Kuule, pane end parem rõivasse! Vaata, särk 
libiseb praegu juba maha...” 

»Las ta libiseb!... Tunne vähemalt vastikust mu 
vastu... tunne vähemalt midagi... Agänii, nagu 
oleks ma mingi puupakk, kelle vastu võib olla täiesti 

ükskõikne, keda ei saa ei armastada ega vihata, — 
tead, ainult seda ei suuda ma kannatada!” 

»Helene !” 

»Ära, ära nende hilpudega! Noh, vaata ja sülita 
nüüd! Kord hellitasid, nüüd sülita!” 

Värisevate kätega viskas ta salli ja särgi eemale. 
Pikk, valge, nagu kriidist voolitud seisis ta keset tuba. 
Põlved vähe koos, pää vihaselt taha visatud, juuksed 
lahtiselt õlgadel, nii sarnanes ta hästi õnnestunud raid- 
kujuga. Ta oli priske, mustaverd ja väga ilus. Tuli 
ahjus lõkendas punakalt ning heitis ta säärtele, reitele, 
isegi rindadele ja kaelale vähe roosakat kuma. 

»Noh, sülita, sülita!” kordas ta väriseva häälega. 

»Helene...” ütles Ridle tasakesi ja vaatas teda 
üksisilmi. 

»õülita... sülita!” 

»Helene, ma palun sind!” 

»Palud? Sina? Noh, mida sa's palud?” 

»Pane end silmapilk rõivasse...!” 

»Kas siis juba aitab? Ei, vahi, vahi veel! Ha, 
ha... Sa eeskujulik, moraalne mees...!” 

Ridle tõusis, võttis tüdruku kergelt õlgade ümbert 
kinni ja vaatas teda kuidagi kurvalt. Ja jälle kordas 
ta peaaegu sosinal: 

»Helene, Helene... !” 

Kuid järsku kaotas ta tasakaalu. Tüdruku alasti 
keha lähedus äratas ta mürgise vere. Jälle omandasid 
ta silmad läikiva, pisut rasvase ilme, ta suunurgad 
tõmbusid alla ning ta kord-korralt kuumemaks muutu- 
vad käed surusid kaussidena neiu rindadele. Siis litsus 
ta oma huuled viimase suule ja suudles kaua ning ja- 
nuselt. 

Nii seisid nad hulk aega, otsekui kokku kasvanud. 
Viimaks vabastas Ridle tüdruku ja hakkas värisevate 
kätega palitut otsima. Kui ta juba sõnalausumata ukse 
poole pöördus, küsis Helene, kes seisis ikka veel samal 
kohal: 

»Kuhu sa lähed, kuule... ?” 

»Ju näeb...” 

»Ära mine!” 

Ridle ei vastanud. — 

»Ära mine!!” 

Ning järsku kuulama jäädes: 

»Keegi tuleb!” 

Tõesti lähenesid majale sammud. 

»Kes see võiks olla?” küsis Ridle tehtud rahulik- 


kusega. 
»St! Ara räägi nii valju...! Doktor... Kuule, 
ma palun sind, võta palitu uuesti maha ja... 0 Alleks, 


ma palun sind...” 

Ridle täitis ta soovi. Sel silmapilgul koputati ette- 
vaatlikult aknaluugile. 

»Ava talle,” sosistas tüdruk ning ruttas, särk ja 
sall käes, voodisse. 

Ridle astus sõnalausumata eeskotta ja avas ukse. — 


39. 


Oli selge, külm öö. Mere lähedust võis tunda te- 
ravamini kui õhtul. Tugev tuul lõõtsus majast mööda, 
tähed värisesid, suur, kollane kuu seisis magava linna 
kohal. Üle uulitsa seisev puu liigutas aeglaselt oma 
lehituid oksi. 

»Kas sina oled?” küsis Ridle tasase häälega. 

Uksel ootav mees, kes oli vahtinud seni kuhugi 
kõrvale, põrkas kohkunult sammu tagasi. 

»Ära karda, see olen mina,” naeratas Ridle. 

»Sina? Kes sina?” surus mees käe tasku. 

»Mina, Ridle.” 

»Aa! Sina?” 

»Ja-jah, nagu näed.” 

»Mis sa siin teed?” 

»Imelik küsimus... ise kutsud ikka ja...” 

»Ja tulid nüüd, öösi?” 

»Ei, ma olen siin juba õhtust saadik.” 

»Tähendab — ootasid mind?” 

»No keda siis muud, armas Jumal!” naeris Ridle 
närviliselt. 

Mees ulatas talle käe ja ütles: 

»Noh, eks lähme's sisse.” 

Nad astusid tuppa. See oli täiesti pime, sest He- 
lene oli miskipärast kustutanud lambi. 

»Sa oled ju üsna ilma... üsna ilma valguseta...” 
tähendas mees miskipärast kogeldes. 

»Olen jah.” 

»Kas Helenet's polegi kodus?” 

»On küll... jäi vist magama...” 

»Soo! Õige mul tüdruk!... Ei süüdanud sulle 
lampigi...” 

»Miks ei süüdanud... Puhusin just ära... Mõt- 
lesin, et tukun kah vähe aega siin ahju ees...” 

Mees süütas lambi. Tule kollakas kuma langes ta 
näole. Ta oli pikakasvuline, mustaverd ja väga kõhn. 
Seljas oli tal hali poolkasukas, jalas säärikud, pääs 

must läki-läki. Ulemist huult kaunistasid tumedad, 
hoolikalt pöetud vurrud, mis tegid ta suure, tugeva nina 
kuidagi teravalt silmitorkavaks. Kui ta oma terava 
pilgu Ridle näol peatas, naeratas ta sunnitult ja vähe 
nagu tigedaltki. 

»Kuule, tüdruk, mis nalja sina's teed!” hüüdis ta 
Helene poole, kes lamas kaelani teki all ja tegi end 
magavaks. ,,Külaline istub pimedas toas, sina aga 
muudkui põõnutad.” 

»Jumaluke... ma olengi vist uinunud...” kogeles 
tüdruk ja püüdis näidata, nagu ärkaks ta tõesti just 
praegu. 


»Nojah..” He, he, he... Niiviisi sa sõbra eest 
hoolitsed !” 
»Pole viga, ega mul's... Ma tukkusin ise niisa- 


muti...” tähendas Ridle hooletult, kuid tundis äkki 
tolle narrimängu vastu, mida pidi ta praegu etendama, 
koledat vastikust. 

»Seda ma arvan jah...! Üksi pimedas toas nagu 
öökull... Kuidas sa selle majahiüti üles leidsid, mis?” 

»Üsna kergesti.” 

Nad istusid laua veerde ja mõõtsid teineteist usut- 
levate pilkudega. 

»Kas sa ammu juba siin oled?” küsis Ridle. 

»ÜUmbes nädalapäevad. Helene on küll kauemini 
juba... Ta on ju nüüd... He, he, he... Kassa silti 
ei näinud ?” 

»Säärase pimedusega...!” 

»Ta on nüüd, jah, klantstriikija...” 

»Tõesti ?” 

»Jah... Oi, nüüdsel ajal peame me kavalad 
olema... Kelle vastu aga vähegi kahtlus tõuseb, sellele 

saadetakse kohe peni kaela... Praegu pole aga karta 
midagi... Triikismistöökoda...! He, he, he... Eila, 
tead, käis meile tööd toomas koguni härra raiooniülema 
teinepool ise... Kena, eks ole?” 

»Jah, mõtle, Ridle, ma olen nüüd säärane pesu- 
naine et...” naeris neiu voodist, püüdes ettevaatlikult 
teki all riietuda. ,,Alles õhtul oli mul siin terve pakk 
tärgeldatud kraesid ja triiksärke.” 

»Noo? Millal sa's säärast ametit õppisid?” küsis 
Ridle ja püüdis naeratada, mis aga hästi ei õnnestu- 
nud; suunurgad tõmbusid ainult pisut alla ja andsid 
ta näole koguni tigeda ilme. 

»Ega's mina sellepärast kõiki...! Ma ise teen 
ainult niipalju, et kelleski kahtlust ei tõuseks... suu- 
rema osa tööd anname aga elukutseliste pesunaiste 
kätte...” 


JARRE ne 

»Nii jah...” naeris tüdruk tehtud lõbususega. 
»Ja kujuta ette — kõik usuvad, et ma olen sündinud 
pesunaine...! Esimesel nädalal, näe, tuleb siia naabri- 


perenaine ja tutvustab mind hää inimese poolest siin- 
sete pesunaiste elu-oluga, sest ka ta ise on kunagi pi- 
danud sama ametit. Ha, ha... Jumala eest, vahel 
ajab nii naerma et... kas või topi rusikas lõgemete 
vahele... Tuleb, näiteks, vaene käsitööline ja mangub 
jumala nimel, et ma tal laupäevaks kraed joonde 
seaks... Vaevalt saab aga mees eesuksest välja, kui 
lippan mina tagaukse kaudu ühe siin läheduses elut- 
seva seltsimehe juurde, kelle naine ja tütar selle eest 
hoolitsevad, et töö tähtajaks valmis oleks. Kas pole 
kavalalt sisse seatud, mis?” 
»Ju ikka on.” 

»Aga kuidas siis sina kah elad?” küsis kommunist 
ja ulatas Ridlele paberossikarbi. 

»Tänan küsimast, üsna kenasti.” 

»Kas sa siinsete seltsimeestega kah läbikäimises 
oled ?” 

»Ma ei tunne ju neid... Nad on ju siin ka nii 
vaiksed et... Ei kippu ega kõppu...” 

»Noh loomulik. Talvine pauk hirmutas laiali kõik 
ellujääjad. Aga nüüd algame uue hooga, uue nõu ja 
jõuga.” 

»Ja-jah?” 

»Algame jah. Vaatame, kas asi nihkub edasi või 
ei. Ma käisin otsaga koguni Venemaal väljas.” 

»Oli kuulda jah.” 

»Oli kuulda? Kust sa kuulsid?” tõmbas kommunist 
silmad piluli. 

»Noh, sellest teadis ju iga laps, kes ajalehti luges. 
Oskar Frischi nimi esines sääl üksvahe üsna tihti.” 

»Seda nüüd küll, jah. Oi, peaks sa nägema, seltsi- 
mees, missugune julge tuju valitseb praegu meie piiri- 
taguste seltsimeeste ridades. Ei kahtlust ega kartust! 
See, millest kirjutavad kodanlaste närused sulemehed, 
on puha lori! Minulegi imbus sääl liigetesse säärane 
tegevusiha et... Asi peab nihkuma hakkama! Peab, 
peab, kurat võtaks! Tõmbame kõik ühemeelselt ja jul- 
gelt, ja saab näha iga uskumatumgi Toomas, et me 
oleme ainult mõnesuguse nädala jooksul veel palju tu- 
gevamad kui enne talvist õnnetust! Ja, seltsimees, 
sina pead kah jälle ligi tõmbama!” 

»N00 ?” 

»Jah, kindlasti! Ma olen juba vähemalt paar- 
kümmend korda järele mõelnud meie lahkuminekute üle 

sinuga, ja ma ei näe tõesti küllaldast põhjust selleks, 
et me ei kõlbaks kõrvuti võitlema. Oletamegi, et sul 
on õigus, et too senine Vene tendents pole küllalt mõist- 
lik asi jne., kuid ka sina pead tegema mõningaid järele- 
andmisi ja kinnitama tahes või tahtmata, et see on 
praegusel ajal ainuke väljapääsutee, mida oleme sun- 
nitud tarvitama kas või oma paremat tahtmist vastu. 
Sest meie tööliskonna ajalugu on orgaaniliselt seotud 
vene tööliskonna ajalooga ja ainult viimase toetusel 
oleme senini suutnud midagi korda saata. Eks võta 
terve meie rahvuslik areng ja vaata seda algusest pääle. 
Meie kodanlus, meie põllumajanduslik kiht, meie kapi- 
talistid, isegi meie võõrast rahvusest suurmaapidajad 
— kõik nad on leidnud toetust ja tarvilikku arenemis- 
pinda kodumaalt, meie tööliskond oma ideoloogiaga on 
aga jäänud täiesti vaeslapseks ning on pidanud seepä- 
rast otsima nii moraalset kui ka ainelist tuge oma suu- 
relt naabrilt. Ja kui see seda meile ei keelanud — miks 
siis mitte vastu võtta! Nagu praeguselgi silmapilgul: 
— on meil siis ühtki teist valikut?! Olla või mitte olla? 
Kas toetume me täie päkaga vene seltsimeeste toetusele 
ja elame edasi või jälle ütleme sellest toetusest lahti 
ning kuulutame partei kui niisuguse lõpetatuks. Kui 
sa hästi järele mõtled, näed sa, koolivend, isegi, et ma 
ei liialda.” 

»Olgu nii! Sul on õigus!” ütles Ridle ja puhus 
läbi nina sinakat tubakasuitsu. 

»Noh näed, sa oledki sellest juba aru saanud! 
Muidugi, ka mina loodan sügavamas südame põhjas, 
et tuleb kord aeg, mil võime me rääkida täie õigusega 
oma töölisliikumisest.” ; 

,»»Oma, Eesti töölisliikumisest?” 

»Jah,”' 

»Eesti, puht-Eesti kommunistlikust parteist?” 

»Ja-jah.” 

»Ilma mingi Vene kõrvalmaiguta ?” 

»Jah, ilma mingi Vene kõrvalmaiguta! Või veel 
enam — ilma mingi võõra kõrvalmaiguta.” 

»Ja sina ootad kah sarnaseid aegu?” 

»Õi, ja kuidas veel!” hüüdis Frisch võlsi paatosega. 
»Kõik oma, tõupärane, õhtueuroopalik... just, nagu 
sina seda alati jutlustanud oled!” 

»Ah just nii, nagu mina seda alati jutlustanud 
olen?” küsis Ridle ja puhus jälle suitsu läbi sõõrmete. 

»Jah, just nii.” 

Ridle naeris tasase, rahuliku häälega. Käed sel- 
jal hakkas ta mööda kitsast tuba edasi-tagasi jalutama. 
Helene, kes oli jõudnud vahepääl teki all rõivastuda, 
astus voodist välja ja kohendas seinal rippuva peegli- 
kese ees juukseid. Lambi tume leek pani varjud 
tantsima. 

Ridle jalutas ligi kümmekond minutit. Viimaks 
peatus ta jälle laua veeres ja küsis: 

Või ehk otsisid mu ainult selleks üles, et mind ära 
koristada ?” 

»Kuidas — ära koristada?” 

»Noh, nagu harilikult ikka koristatakse.” 

»Tõesti, ma ei mõista sind... Mida sa selle ära- 
koristamise all mõtled ?” 

»Kuule, ära tee end ometi nii naiivseks,” naeratas 
Ridle järsku tigedalt ja paljastas oma tugevad, valged 
hambad. ,,Utle otsekohe välja, kas sind mitte selleks 
siia ei saadetud, et muu seas ka minuga lõpuarvet 
pidada ?” 

»Ridle! Kas siis tõesti sarnased asjad su pähe ma- 
huvad?!” 

Ridle vaatas teda teravalt ning hakkas jälle edasi- 
tagasi sammuma, käed seljal. Tuppa sigis raske vaikus, 
mida segas ainult kord-korralt valjemaks muutuv tuul 
ja mere ühetasane, lakkamatu kohin. 

»Ja missugused on siis meie lähemad ülesanded?” 
küsis Ridle. 

»Ah meie ülesanded või?” 

Jah.” 

»Kõige päält...” 

» N-noh ?” 

»Kõige päält — uue võrgu korraldamine ja 
loomine.” 

»Nii.” 

»Jah. Sest nagu sa tead, paiskas talvine ebaõnnes- 
tumine terve meie ehituse uperkuuti. Juba täna otsisin 
ma üles mõned meie endistest seltsimeestest-kaastöölis- 
test, keda ei läinud nuhkidel korda tabada, ja rääkisin 
nendega ühest-teisest. Tuju on kõigil küll kaunis lan- 
genud, kuid ma olen kindel, et meil õnnestub neile uut 
julgust soontesse pumbata. Ma loodan, et sääraseid 
mehi, kes moodustaks siinse keskuse, kogub määratud 
päevaks mitte vähem kui kümme.” 

»Ja millal see määratud päev siis oleks? Või peab 
see praegu minu eest saladuseks jääma?” 

»Ei, miks siis saladuseks! Just sinuga kahekesi 
me seda otsustamegi. Kuid loomulikult oleneb see 
sellest, kui pika aja jooksul suudan ma kätte leida tar- 
viliku hulga ustavaid inimesi. Sel kavatsetaval koos- 
olekul esineksin ma muu seas ka üksikasjalisema tege- 
vuskavaga. Üldjoontes jääks aga kõik nagu varemi- 

nigi: rakukeste loomine, kirjanduse levitamine, üles- 
kutsed, propaganda tööliskonnas... Sest peab ju ometi 
kord tulema aeg, mil me, rakuskäed, oma eest sõna 
rääkida võime ja neile neetud kodanlistele nöörijatele 
ja söödikutele rusikat näitame! Kas pole meie isad ja 
vennad juba küllalt kaua kannatanud seda ülekohtust 
nülgimist,” hüüdis ta külma, koguni kõrgi ja tehtud 
paatosega, otsekui räägiks ta ainult päheõpitud fraase. 
»Kas pole tõsi, seltsimees?” 

»Tõsi ikka...” 

»Ainult mõelda, kuidas meie töölisi, meie ainukest 
produktiivset ühiskondlikku klassi on pöetud ja sääl- 
juures vaikima sunnitud ja... usu, käed lähevad kohe 
rusikaks!” jätkas ta sama võlsi vaimustusega. ,,Mis 
on selles, mida nad nõuavad, riigivastast või kuriteo- 
likku, et neid niiviisi tallatakse?! Meie proletariaati 
on ju senini peaaegu täiesti politikast eemale hoitud ja 
sellepärast ei või neid ka sõnagagi politikas süüdistada ! 
Eh, jultunuks läheb juba meie kodanlus! Tuhanded, 
kümned tuhanded inimesed, kelledest on suurem prot- 
sent päälegi alaealised, peavad jätma iga päev 
oma kõige kallima vara, oma tervise ja nooruse, 
hallitanud vabrikumüüride vahele, et saada oma 
virilaks olemiseks vähe kuivanud leiba ja sool- 
vees juba tuimaks muutunud silku, sel ajal, kui 
pilluvad meie härrad - tõusikud miljonilisi summe 
kaardilaudadele. Nad kisendavad õiguse järgi, neile 
lüüakse kiviga pähe... Nad toetuvad oma nõudmistes 
inimlikkusele, — neile virutatakse paragrahviga vastu 
lõgemeid... Kas on see õigus?! Kas on see nii, 
nagu peaks olema?! Ei, seltsimees, nagu sa näed, on 
kõigi kodanlaste sabarakkude seletused, nagu tuleks see 

klassivaheline heitlus lahendada rahulikul teel, täiesti 
mõttetud! Ainult üks tee võib meid viia lähemale meie 
ideaalsele tulevikuriigile: revolutsioon! Meil pole vaja 
sandikopikat, mida viskamast need kodanlised vere- 
koerad ehk tõepoolest ei keelduks, kui ei paista enam 
muud väljapääsuteed, vaid me võtame ise ja — võtame 
kõik! See, kes hoiab ilma üleval, peab teda ka valit- 
sema! Ei maksa lasta end heidutada minutilistest kao- 
tustest, vaid edasi, ikka edasi, kas või üle seltsimeeste 
surnukehadest kuhjunud müüride! Meie päralt on 
tulevik !” 

»St!” tegi Ridle järsku ja tõstis nagu hoiata- 
des käe. 

»Mis on?” küsis Frisch, kelle vaimustus näis jah- 
tuvat juba pikkamisi. 

»Ei midagi. Kas sa's ei näe, et me ainult kolme- 
kesi oleme,” naeratas Ridle pilkavalt. 

»Kolmekesi...?” kordas Frisch ja riivas Ridlet 
vaenlikult silmanurkadega. 

»Nojah. Oleks koosolek või nii...” 


»Ah soo! He, he, he,” naeris kommunist sunnitult. 
»Õigus küll, jah, ma vist unustasin enda natuke ja läk- 
sin liiga kaugele... Aga mis sa teed... Ei mahu ju 
hinge säärane ülekohus...” 

»Ega mahu jah... Kuule, kas võib veel vähe tuld 
ahju panna?” 

»Miks mitte, miks mitte! Helene, kuule...” 

»Tänan, ma ise...” 

Ridle astus ahjusuu ette ja hakkas aeglaste, lais- 
kade liigutustega nurgast puid korjama. Kommunist 
vaatas ta laia, tugevat selga ning näis millegi üle järele 

mõtlevat. Siis astus ta üsna Ridle juurde ja küsis 
tasase häälega: 

»Kuule, koolivend, ütle päris puhtast südamest, kas 
ma ehk ei eksinud su'ga?” 

»Kuidas nii?” ajas Ridle enda sirgeks. 

» Võib olla, et sa oled ehk oma vaateid muutnud... 
Ma tundsin sind endistest aegadest nagu kirglikku kom- 


munisti ja arvestasin nüüdki seda...” Ning riivates 
Ridlet jälle vähe vaenliku pilguga, mis andis kohe ta 
näolegi endise võlsi ilme: ,,Eks ole: — ma eksisin 


nähtavasti ?” 

»Millest sa seda arvad?” 

»Tervest su olekust.” 

»Noh, kui asi nii on, et sa mind kahtlustad, siis 
on ju mu seletuski juba loomulikult üleliigne... Kui 
sa mind provokaatoriks pead...” 

»Provokaatoriks? Hoiaks jumal! Miks siis just 
provokaatoriks ?” 

»Aga milleks siis?” 

»Lähtsalt, et... noh, ühe sõnaga, nagu ma juba 
ütlesin, et ehk su vaated on pisut muutunud või nii... 
Aga vabanda, seltsimees, ma näen juba, et ma eksi- 
sin... See tuleb sellest, et ma liiga avalik olen...” 

»Jah, sa oled väga avalik,” vastas Ridle laisalt ja 
hakkas jälle ahju kallal koperdama. 

Helene, kes istus kõik see aeg voodiveerel, tähen- 
das sunnitud naeratusega: 

»Terve õnnetus seisab ainult selles, et ta liiga 
külmavereline ja vaimustuseta on, see seltsimees Ridle.” 

Möödus mõni minut, mille jooksul ei lausunud 
ükski toasolijaist sõnagi. Tuul ulus korstnas, kell tik- 
sus kiirelt-kiirelt, mere ühetasane kohin näis lähenevat. 

Kui tuli ahjus rõõmsalt lõkendama lõi, pöördus Ridle 
toa poole ja hakkas jälle mõttesse vajununa edasi-tagasi 
käima. 

»Kuule, ära sa aga mu rumalat arvamist süda- 
messe võta...” ütles Frisch, jälgides käijat silmadega. 
»Sa ei usu, seltsimees, kuid kui avalikult välja öelda, ei 
või praegusel ajal kindel olla oma lihase venna päälegi. 
Ja säärased inimesed on kõige kardetavamad, kes on 
usu meie asjasse juba täiesti kaotanud, kuid kellel 
puudub samal ajal julgus kõrvale jääda. Sinuga aga, 
nagu sa isegi tead, on olnud vareminigi mõningaid kon- 
flikte, nii et pole sugugi ime, et ma...” 

»Et sa mind provokaatoriks pead.” 

»Ah, palun, sõber, jäta! Muidugi, ma saan isegi 
nüüd aru, et ma oma ettevaatuses kaugele läksin, kuid 
kas pole siis meie juures pääasi just ettevaatus. Me 
oleme ju nagu metsloomad, kelle elu möödaneb päämiselt 
just põgenemises, peitmises ja varitsemises. Ma olen 
viimasel ajal näinud enam kui ühe säärase tegelase, 
kes on meile selja pööranud ja meile koguni äraandja- 
teks võivad saada, ning pole sellepärast ime, kui ma 
sinuski kahtlema lõin. Vabanda, seltsimees!” 

»Hää küll, hää küll,” lõi Ridle närviliselt käega ja 
toetas seljaga vastu aegamööda soojenevat ahjumüüri. 
»Kas sul juhtub ehk midagi joodavat olema?” 

»Joodavat? Midagi kangemat või?” 

»Jah, kui leidub.” 

Frisch läks kapi juurde, mis seisis tagaseinas, 
käänas selle lukust lahti ning võttis riiulilt pooleni täis 
pudeli, milles vulksus punane liköör. Ta valas kaks 
klaasi täis ja ütles tehtud lahkusega: 

» Noh, palun!” 

»Kas Helene ei soovi?” küsis Ridle ja vaatas laua 
veeres istuva neiu poole. 

»Ei, tänan,” vastas see naeratades. 

Frisch tõstis klaasi. 

»Terviseks, seltsimees!” 

»Terviseks!” 

Nad jõid vaikides. Äkiline tuuleiil rebis ukse kal- 
lal, katus nagises, tule punakas kuma ulatus ligi lauani. 
Tuba oli täis heitlevaid varje, mis näisid askeldavat ja 
jooksvat otsekui tumedad inimkogud õhtuhämaruses. 

»Ma saingi nende päevade sees lähemalt tuttavaks 
ühe siinse tegelasega, kellest teatakse rääkida, et ta 
olevat oma ajal pääsnud seina äärest just juudase-tege- 
vuse läbi,” tähendas Frisch kurjalt naeratades. 

»Tõesti ?” 

»Jah. Ma pean teda igatahes silmas. Ainult see 
on paha, et ta meie praeguse asukoha teada sai.” 

»Aga see on ju lausa ettevaatamatus!” hüüdis Helene 
hirmunult. 

»Ega ma ei salgagi seda. Kuid nii see neetud asi 
kuidagi juhtus. Võib ju küll olla, et senised andmed 
selle isiku kohta ebaõigeteks osutuvad ja...” 

Nad tühjendasid jälle klaasid. Ridle tõusis, pea- 
tus pilguks ahju ees, käed seljal, ning hakkas siis vai- 
kides palitut selga tõmbama. Frisch küsis: 

»Kas hakkad juba minema või?” 

»Jah,” vastas Ridle. 

»Sa võiksid ju veel istuda...” 

»Ei, tänan. Mul on kaugele minna ja kell ongi 
juba kaksteist läbi.” 

»Millal me's jälle näeme?” 

»Mil aga soovid.” 

»Noh, lähematel päevadel peaksime igatahes asja 
tõsisemalt käsile võtma...” arutas Frisch ja vahtis 
tulle. , Liiga tihti siin käia on vähe kardetav... Kui 
me järgmisel korral kuskil mujal kohtaks...? Kuskil 
linnast väljas või... ?” 

»Kuidas soovid...” 

»Ainult sulle sõna saatmisega on pisut häda- 
ohtlik...” 

»Mis hädaohtlik °s see on!” 

»Mitte just hädaohtlik, aga... Pole ju seda, keda 
käskjalana kasutada...” 

»Eks kirjuta.” 

»Aga kes sulle ütleb, et mu käekirja postil ei 
tunta...” 

»Seda nüüd küll...” 

»Ahaa!” naeratas Frisch äkki ja nokutas pääd. 
»Käes! Vaata, kas sarnane olevus käskjalaks ei 
kõlba's?” näitas ta Helenet, kes kuulas vaikides nende 
arutelu. 

»Mina või?” küsis neiu. 

»Sina jah.” 

»Aga ma ei tea ju, kus ta elab...” 

»Küll sa seda kah teada saad. Muudkui — ära 
aga, seltsimees, mu vastu tänase rumaluse eest viha 
kanna!” naeratas ta ja surus näilise südamlikkusega 
lahkuva sõbra kätt. ,,Eks ole?” 

»Ära muretse,” lõi Ridle laisalt käega. , Hääd ööd!” 

»Hääd ööd, hääd ööd! Helene, mine pane uks 
kinni!” 

Ridle lahkus vähe taaruva kõnnakuga toast, tüdruk 
järgnes talle sõnalausumata. Kui nad pimedas, külmas 

eeskojas seisatasid, haaras mees neiu tugevasti-tuge- 
vasti ümbert kinni ning sosistas kähiseva häälega: 

»Helene, Heleneke!” 

Ta suudles teda tugevasti suule, avas siis värise- 
vate kätega ta jakinööbid ja surus oma kuumad huuled 
metsikult vastu neiu pehmet sooja rinda, mille pime- 
duses pruunina näiv pää puudutas kergelt ta põske, 
otsekui kustki riidevoltidest esile ilmuv sõrmeots. 

Silmapilk hiljemini kadus ta tuulisesse, külmust 
hingavasse, tasakesi kohisevasse sügisöösse, mis lömi- 
tas ikka veel linna kohal. 

Siis, kui oli Lilli juba ammugi kaotanud lootuse, sün- 
dis ometigi see, mis näis imena nii isale kui ka emale, 
kuid mis valmistas selle eest ka samasugust rõõmu kui 
tõeline ime: nagu kippus Vitjagini Anna ennustama 
igasuguste ustavate allikate najal, nii ka sündis — 
Lillile tuldi kosja... Ja et asjad olid arenenud niigi 
juba küllalt kaugele, otsustati pidada pulmi mitte vare- 
mini ega hiljemini kui kolme nädala pärast. 

See oli paljude hallide ahastustundide kõrval 
koguni helge päev. Vaevalt tõusis päike, kui muutus 
juba ilm ilusaks. Torm, mis oli öö jooksul murdnud 
külas nii mõnegi puu, vaikis pea täiesti, taevas muutus 
sügavsiniseks ja selgeks, üle metsalatvade tõusev sügis- 
päike viskas üle kontkõvaks külmanud põldude ja väl- 
jade hergavat valgust. Külale laskus pühalik vaikus, 
mida ei seganud sel hilisel päeval ükski häälitsus enam. 

Isa ärkas esimesena. Vaevalt sai ta silmad lahti, 
kui tuli tal juba meelde tänase päeva tähtsus. Ta muhe- 
les, naeratas habemesse ja silitas rõõmsalt üle oma kar- 
vase kintsu, millele olid jätnud voodis pesitsevad söö- 
dikud rea punaseid laike. Ja ikka ühtelugu muheledes 
ning vanadusest kõvaks jäänud sõrmedega piipu ja 
tubakakotti otsides hüüdis ta naisele, kes magas alles 
rahulikult ta kõrval, hallijuukseline, muredest nurge- 
liseks litsutud pää tolmust ja tahmast vesihalliks muu- 
tunud padjal: 

»EBit, kuule, eit!” 

Naine maigutas suuga, kuid ei ärganud. 

»No on teisel täna ka uni, sel vanamooril...” pomi- 
ses Lüüne ja hakkas tuhkpeent tubakat piipu puistama. 
Ning silmapilk hiljemini mõnusal meelel kanget suitsu 
kopsudesse ahmides: 

»Bit, ae, eit!” 

»Misä...?” pomises hüütav uniselt ja avas silmad. 
»Mis sa siin rõkkad...?” 

»Mis ma siin rõkkan või... Näe valge juba ammu 
väljas ja...” nohises vanamees ja puhus suure suutäie 
sinist piibusuitsu vastu aja jooksul laiguliseks muutu- 
nud lage. ,,Peaks vist ikka üles tõusma või nii ...” 

»Teab, mis kell on?” 

»Seitse läbi.” 

»Noh, ega siis põle ju veel kuigi hilja.” 

»Hilja ta nüüd küll ei ole, aga...” 

»Mis sa's lõugasid, kui sa teadsid, et hilja ei ole... 
Uuh, nii roidunud et...” 

Eit tõusis istuli, pühkis sõrmenukkidega unest 
ähmaseid silmi, ronis siis, mitmest kohast rebenenud 
särk keerdus ümber säärte, voodist välja ning hakkas 

end kiiresti rõivastama, sest tuba oli muutunud öö jook- 
sul õige külmaks. 

»Ena, Alleksit põlegi veel kodus...” ütles ta järsku 
ja tõmbas otsaesise kortsu. ,,No ma ütlen küll... !” 

Vanamees võttis piibu hambust, vaatas ning 
põlastas: 

»Kas sa näe...! Põle jah teist veel... !” 

»See läheb küll õige saksaks...” ütles eit, ,,kas sa 
oled küsinud, palju ta säält kuntrust saab?” 

»Ah säält lätlase juurest või... ?” 

Jai” 

»Mis sääl küsida või... See on ju teada, kui suur 
nüüdsel ajal kuntru kirjutaja palk on... Kuus tuhat 
marka kuus...” 

»Ah kuus tuhat marka kuus... Kas ta ise 
ütles või?” 

»Ju ütles.” 

»Noh, siis tal oli vist eila palgapäev... sest ega's 
ta täna muidu nii kauaks... Ei mina suuda aru saada, 
mis tal viimasel ajal on sisse läinud, et ta nii tige 0°... 
Ega tohigi midagi küsida. ..nii kui ammustab kohe...” 

»Kes ta asja teab...” 

Bit istus, aevastas järsku heleda häälega ja põlas- 
tas vesiste silmadega: 

»Pimme...!” 

Siis tõmbas ta sukad jalga ning küsis asjalikult: 

»Teab, mis ma siin hommikuks peaks tegema kah?” 

»Ah söögiks või?” 

»Söögiks jah.” 

»Eks tee's midagi vähe paremat, kui on... Täna 
ju sühuke päev ja... Võib olla, et ehk Jüri tulebki 
või nii...” 

»Ah Jüri või...? Ju ta muidugi tuleb... Kuule, 
ä'ä sa nii palju seda va*' piibunosu lutsuta, näe, tuba 
juba üsna hall kohe...” 

»Ega siin saksu pole, kes köhile hakkavad...” 

»Mis just saksu või... Sina muudkui ajad aga 
oma lori... Näe, Lilli oli õhtul üsna haiglane ikka... 
Oksendas ja... Nojah, ju võiks siis ikka äädikaga 
heeringaid teha ja... lihagi on veel natuke järgi... 
Eila tõin küll üht-teist, aga viisin mõisa... naa rumal 
muidu, kui meie poolt midagi põle...” 

»Noh ikka, kus sa sellega... Eks sa keeda kartu- 
laid kah... 

»Ei tea... Mõtlesin kord kohvi teha... Saia on 
kah mõni naelake... Aga kui sa just tahad, et kar- 
tulad. ..” 

Asjalikult ja tõsiselt arutasid vanad. See oli nagu 
paarkümmend aastat tagasi, sel ajal, kui olid nad alles 
noor abielupaar. Siis polnud neil veel millestki puudu, 
ehk kui oligi, siis ainult äripäeviti, kuna aga püha- 
päeva-hommikuti tundus majas alati pisuke küllus. 

»Noh, ju sa ise tead... ega's minulgi just...nojah, 
eks tee's päälegi kohvi...” ütles vanamees ja silitas jälle 
muheldes oma kirpudest ja lutikatest puretud kintsu. 
»Aga tee's ikka üsna kiiresti... Näe, kõht üsna koriseb 
kohe...” 

Ema läks kööki. Suvest saadik oli ta muutunud 
koguni vanaks ja nõdrakeseks. Ähvardav puudus, mis ei 
lahkunud enam minutikski majast, ja mure Lilli pärast 
olid teinud põhjaliku töö. Kätest kadus jõud, liikmetest 
väledus, ikka sagedamaks ja sagedamaks muutusid puh- 
kustunnid, ilma milleta ei suutnud läbi saada ta iga 
päevaga kõdunev organism. Ja polnud siis ime, kui 

pidas Matvei eide õde, kes sõitis paariks päevaks Tal- 
linnast oma kodukohta, Vollit ja Martat ema Lüüne 
lapselasteks... 

Kuid täna tundis vanake siiski otsekui uut jõudu. 
Kuid see jõud ei tulnud liikmetest, vaid otsekui süda- 
mest. Pajad, pannid, panged — need polnud enam 
pooltki nii rasked kui seni, ja isegi kirvega töötamine, 
see kõige väsitavam viimaste nädalate jooksul, oli nüüd 
enam mängimine kui tõsine vaevanägemine: kergelt 
nagu õlekõrred pudenesid halud... 

Pool tundi hiljemini astus eit õhetavate põskedega 
tahatuppa. 

»Te ikka alles põõnutate...” hüüdis ta voodis pi- 
kutavate laste ja vanamehe poole. 

»Ju pikutame... Võio' toit juba valmis?” 

»Ega's nalja põle... Muudkui kartulad mügise- 
vad veel pisut... Katsuge aga, et üles saate!...” 

»Küll me saame kah... Aga nii kena soe veel 
vähe pikutada et... Teab, mis põrgu moodi see tuba 
täna nii külmaks on... läinud...” pomises ta haiguta- 
des. ,,Just nagu hundilaut kohe...” 

Ta koputas piibu tühjaks, tõusis istuli ning hüüdis 
laste poole, kes magasid ikka veel rahulikult: 

»Noh, mudilased, ajage's aga endid kah tolli!” 

»Mis sa tühjadest äratad... hakkavad jälle oma 
laaberjahti pidama...” tähendas ema ja astus kapi 
juurde. ,,Teab, kas sa, vanamees, seda kohvitopsi kah 
näinud oled?...” 

»Ah kohvitopsi või?... Oota, las, ma mõtlen... 
Ega ma vist ikka küll... Eks vaata, ülemisel riiulil 
ma teda kord just nagu nägin... Ahah... leidsid 
juba või?” 

»Käes jah.” 

Eit kadus jälle kööki, Lüüne hakkas nohisedes rõi- 
vastuma. Kui pühapäeva-püksid juba jalas olid, hüü- 
dis ta jälle laste poole: 

»Noh, ajage aga... ajage aga endid jalule, kut- 
sikad!...” 

»Küll me ikka ajame kah... Ega's veel...” po- 
mises Lilli, kes oli just praegu ärganud, uniselt. 

»Ei põle siin ,ega's veel'... kedagi... Varsti 
saab toit valmis... Ja sina kah, Arnu,” pöördus ta 
kohe poisi poole, kes oli samuti juba avanud silmad. 
»Katsu aga, et sa oma kondid sirgu saad!... Pea va- 
lutab sul vist muidugi?... Millal sa eila koju tulid?” 

»Kes? Ah mina või? Kella üheteist paiku ikka 
vist oli...” pomises poiss hädiselt. 

»Kellega sa's sääl jälle pumpasid ?” 

»Pumpasin!... Mis asja ma pumpasin?! See 
mõni pott õlut, see mõne pumpamine!” 

»Ah, mis sa muidu vabandad!” hüüdis Lilli ja as- 
tus voodist välja, ,,vaevalt, vaevalt, et veel jalul 
seisid...” 

»Mis sina sääl!... Katsu, et sa oma... suu pead! 
Passi seda, kuidas su Jüri koju tulema hakkab!...” 
hammustas poiss tusaselt vastuseks. ,,Ta ju nüüd uhke: 
— saab mehele...” 

»Kuule, ära urise!” 

»No muidugi oled uhke! Va'* kergats!” 

Isa kuulas muheldes ja köhatas. Pagana poiss, see 
Arnu; vaata ikka, mis ta ütelda oskab... Aga tõe--. 
poolest oligi selle meheleminemisega juba viimne aeg, 

sest... Kuid ta jättis mõtte pooleli, muheles veel kord 
ja astus eidele järele, kööki. 

Köök oli täis niisket, lõhnavalt sooja auru. Kar- 
tulipada podises, kohvipott sahises, pliidiraudadele val- 
gunud rasv särises ja pragises. Ema, kes tahtis toi- 
dutegemisega mida varemini seda parem valmis saada, 
istus pliidisuu ees ja kohendas tuld. 

»Oi, oi seda auru!” ütles vana silmi pilutades. 

»Põle sul häda kedagi...” vastas eit ja tõusis. 
»Kus auru, sääl sooja...” 

»Kaugel sa's oma järjega oled?” 

»Küll saab, küll saab!...” 

Vanamees istus kägisevale kolmejalgsele, vaikis 
vähe aega ning ütles siis pisut kogeldes: 

»Noh, said nutta ja uluda küll, aga...” 

»Misä?...” küsis eit, kes ei kuulnud teda hästi. 

»Ma ütlesin, et said nutta ja uluda küll selle Lilli 
pärast, aga... Näe, täna põle aga muud, kui löö tantsu! 
He, he...” 

»Jah, ju 0... Ega inimene või teada kedagi, mis 
tulemas on...” naeratas Kati. ,,Kes seda's veel uskus... 
Näe, külas muudkui irvitati ja... Bi, aga see Jüri 
põlegi nii... nii lontrus, nagu teda kirutud sai... Ja 
hääsüdamline on teine, see poiss...” 

»Ega teisel, jah, viga kedagi põle... Mees, nagu 
mees peab olema... Muudkui, et ta liiga naise moodi 
on... mõnes tükis...” 

»Kuidas ta's naise moodi on?” 

»Nojah, ei suitseta ega kedagi...” 

»Ah või see mees, kes ei suitseta ja ei laku, on siis 
naise moodi,” naeris eit pilkavalt, ,,vaata, kus mul ikka 

ütlema tuleb... Noh, ju see Arnu kaltsakas on sul siis 
juba täismees...” 

»Ah Arnu või?... No Arnu ikka küll... Eeh, oli 
ikka juba päris hirm näha vahel, et näe, terve pesatäis 
lapsi on valmis kasvatatud, kuid põle ühtki sühukest, 
kelle elu kah natuke paremini läheb... Nüüd ometi 
sedagi, et Lilli...” 

»Jah...” muutusid eide silmad äkki niiskeks. 
»Peaks sa teadma aga, kuidas mu süda öö läbi valu- 
tas... Oh Jumal, Jumal küll...” 

Vanamees ajas silmad imestuse pärast pärani. 

»Mis?... Migsgulon 2... 

»Klaara... Klaara... Oleks mu Klaarake kah 
väljas olnud...” nuuksus eit. 

Lüüne tõmbas kulmud kortsu. 

»Jah, eks ta ole...” ütles ta ja ohkas. 

»Mõni päev... tagasi... nägin teda unes...” 
pühkis eit silmi. 

»Ah või nägid unes teda?...” 

»Nägin jah... tuli nagu koju teine... Oli nagu 
pühapäeva hommik ja... mina nagu istusin siin köögis 
ja... Järsku läheb uks lahti ja tema, Klaarake, tuleb 
sisse... Ise aga nii rõõmus ja lõbus et... Aga juuk- 
sed olid teisel pikaks kasvanud... päris kandadeni ula- 
tusid kohe... Ja kustäia, oi, kus täia oli tal veel!...” 

»Ah Klaaral või?” 

»Nojah, kellest ma's muust praegu räägin... Ja 
unenägu oli nii selge et...” 

»Mured, mured... Pikad juuksed ja täid tähenda- 
vad ikka muresid... Ja ekstal ole neid kah küll... 
mõtle ainult — kaksteist pikka aastat veel...” 

»Jah... Plikake oli, kui sisse läks, aga kui välja 

tuleb, on juba elatanud inimene... Ega's meie vanad 
silmad teda enam näha ei saa...” 

»Ega muidugi ei saa...” 

Parajasti, kui nad niiviisi arutasid, kuuldusid ees- 
kojas rasked sammud. Silmapilk hiljemini avanes uks 
ning suure aurupahvaka saatel astus sisse Ridle. 

»No vaat”, kus mul õige noorhärra!” hüüdis eit ja 
pühkis vargsi üle põskede, sest miskipärast häbenes ta 
oma poega rohkem kui ühtki teist külainimest. 

»Sul õige pikad päevad...” naeris vanamees silmi 
kissitades. ,,Kas sa seda ka tead, et kell juba kaheksa 
läbi on?” 

»Mis siis?” küsis Ridle laisalt. 

»Aga kuidas sa's pulmas jõuad olla?...” 

»Küll ma jõuan.” 

Ridle astus kasuisast mööda ja kadus tahatuppa. 

Ema tähendas ohates: 


»Eks sa vaata... just nagu needus kohe... Ini- 
mene sai kooli ja kõik, aga... Ei mitte põrmu parem 
ega halvem kui Kristjan... See peab vist küll nii 
olema...” 


»Ju näha on...” 

Poole tunni pärast aurasid kohv ja kartulid laual. 
Ema, kes oli oma mured enam-vähem vaikseks nutnud, 
hüüdis üle ukse: 

»Noh, kasige's platsi!” 

»Ah sööma või?” küsis Lilli, kes oli ametis voodite 
ülestegemisega. 

»ööma jah. Aga kuule, poiss, sa oled ikka alles 
püksata!” pöördus ta Volli poole, kes köhveldas müüri 
veeres, külmast sinised kintsud lühikese särgitaluka alt 
väljas. 

»Jah, Marta ei aita ju...” 

»Mis sa valetad! Isi muudkui kiusab ja... Ta ei 
taha ju täna vanu pükse... Karjub aga, et ma pangu 
talle uued...” 

»Noh, eks sa's pane päälegi uued...” ütles ema, 
»noh, Lilli, mis sina's täna unes nägid?” 

»Midagi.” 

»Ta näinud, et Jüril olnud kell kaelas!” hüüdis 
Arnu, kes kääksutas nurgas pilli. 

»Ah sina nüüd oma loriga...” muigas eit ja läks 
kapi juurde. ,,Noh, poju, eks tule's siia, ma tõmban 
sulle ise uued pengid jalga...” 

Volli tuli teist külge ees ajades lähemale ja hakkas 
vaikides oma vigaseid pöide püksisäärtesse toppima. 

Lilli laotas mitmest kohast lapitud lina voodile ja 
tähendas tusaselt Arnu poole: 

»Ega sinu lõuapärad kah vait ei seisa... Aga just 
kui papakoi...” 

»Mis siis sina oled?... Nagu mamma-koi või?” 
irvitas poiss, jätkates pilli kääksutamist. 

Imelikul kombel möödus söömine täna ühegi tülit- 
semise iseloomu kandva vahejuhtumiseta. Ema ja isa 
olid mõlemad lõbusas tujus, Arnugi näis olevat kaota- 
nud oma alatise sapilisuse, ainult Marta ja Volli jage- 
lesid paar korda saiaviiluka pärast. Kui jutt kuidagi 
pulmakommetele kaldus, leidis isa Lüüne tarvilikuks 
tähendada: 

Oh, mis nüüd viga pulmi teha... oi jah, mis nüüd 
viga pulmi teha... Aga vaat” siis, kui oli veel elus see 
paruni eesõigus, vaat” siis oli koguni teine asi...” 

»Mihuke paruni eesõigus?” küsis eit ja pistis 
kahvli otsa võetud heeringatüki suhu. 

»Nojah, eks sihuke paruni eesõigus ikke, mis ütles, 
et esimene pruudi proovija olgu tingimata mõisasaks.” 

»Nonoh, tegi eit ja naeratas pilkavalt, sest ta oli 
kindel, et vanamees, kes oli rüübanud keset lauda seis- 
vast pudelist juba paar tugevat punnsuutäit, valetab. 
»Millal's sihuke aeg oli? Sa ikka kipud vist luiskama 
MAR. x» > 

»Ah mina või?! Ah luiskama või?!” küsis vana- 
mees sõjakal toonil. ,,Kus sa's sellega!... Eks küsi 
Alleksilt, kui tahad... ju sa's näed!...” 

»Mis sääl ikka küsida on...” 

»No eks küsi!” 

»Ah jäta parem lori!” 

»Kas sa näed nüüd! Ta ei usu!” hüüdis Lüüne ja 
tõukas kasupojale, kes jõi vaikides kohvi, küünarnu- 
kiga vastu külge. ,,Eks ütle's sina: kas oli nii või ei 
olnud ?” 

»Mis asi?* küsis Ridle, sest ta polnud seni tähele 
pannud vanade sõnelust. 

»Nojah, et kas oli vanasti nii, et peigmees pidi oma 
pruudi kõige päält mõisahärrale tarvitada andma?” 

»Oli küll.” 

»Noh, kas sa kuuled nüüd!” hüüdis Lüüne võidu- 
rõõmsalt. ,, Aga muudkui punnib, asja ees teist taga!” 


»Aga kuidas siis sedasi?...” imestas ema oma va- 
nema poja poole, kes oli jälle mõttesse vajunud. 
»Mida?” 


»Ma küsisin, et kuidas siis sedasi? Mehed pidid's 
seda kannatama.” 
»Aga mis sa ikka teed, kui seadus niisugune on,” 

seletas Ridle vastu tahtmist. ,,Eks see olnudki see 
kuulus ,esimese öö õigus”.” 


»No seda ma küll ei usu!” 


»Mis sääl uskuda's on... See on ju väga lihtne.” 

»Või veel lihtne! Ma tahaks näha, mis näo praegu- 
sed mehed teeks, kui järsku sedasi, et vii oma pruut 
kõige päält mõne ministri või kindrali kätte... . Vaata 
kohe kõri kallal...” 

»Ah, mis sa nüüd sühukest asja räägid!... Nüüd 
on nüüd ja siis oli siis!” seletas vanamees tähtsalt. 
»Nojah, ju ma juba ütlesin, et mis nüüd viga naist 
võtta... Näe, ju minu isa-isa oli teinud parunile paar 
lupsu sellesama asja pärast lõua alla, aga võeti omal 
nahk kah kohe talli juures maha. Vaat, asi oli nii ol- 
nud... Minu isa-isa, va' tüüakas, tugev poisimüra- 
kas oli mõtelnud kah naist võtta... Hääkene's küll... 
Hakanudki teine, sinder, naabrimehe tütrega, Mariga, 
— olnud teine nagu pilt kohe, — jandama... Ega's 
kedagi, ega'*s keegi sind keelama hakka... Tahad naist 
võtta — võta! Noh, aga olnud sääl see va” parunirisugi 
sihuke noor pull alles, et anna aga kätte, muud ühti... 
ja tulnudki siis, just pulmäöösi käsk, et viigu mu va- 
naisa oma Mari mõisa. Oi, seda vihastamist ja sajata- 
mist siis... aga käsu vastu kah hakata ei tohi... Noh, 
et mõtelnud siis mees meeleheitliku plaani välja... — 
olnud teine, sinder, ise kah sihuke tore, sirge poiss, 
pannud siis naise riided selga, ja — aidaa troika, muud- 
kui mõisa. »» Hääkene's küll, põrutanud siis teine, jah, 
mõisa ja...” 

Vanamees vaikis, toppis suure kahmaka saia suhu 
ja rüüpas ruhinal kohvigi pääle. Kõik kuulasid huvi- 

tatult. Kui vaikus juba liiga pikaks venis, küsis Arnu 
tehtud ükskõiksusega, heeringasaba suunurgast väljas: 

»Noh, et mis siis edasi?” 

»Ah edasi või?” kordas vanamees ja pühkis käe- 
seljaga üle oma halli habeme. 

»Nojah, et kuidas siis ta, see su vanaisa, sääl 
mõisasaksa juures hakkama sai...? Ta oli ju ometi 
meesterahwas...” 

»Meesterahvas ikka... Kuidas siis muidu... Kui 
juba vanaisa, siis tähendab, et ikka meesterahvas...” 
seletas Lüüne ja hammustas jälle saiaviilukast. Kuid 
sel korral ei lasknud ta kuulajaid siiski kuigi kaua 
oodata. 

»Põrutanud teine, jah, mõisa, ja öelnud toapoisile 
peene häälega, et sedasi ja sedasi, et ,,mina olengi see 
Soopere Mari, keda paruni-härrad kutsuda lasksi- 
vad...” et ,,eks juhatage kohe armulise härra 
juurde...” Noh, mis siis toapoiss... kust's temagi 
kõiki külatüdrukuid tunneb... Muudkui et ,,mine aga 
siit uksest,” et ,siin toas härra ootabki...” Noh, ja 
läinudki's mu vanaisa sinna tuppa... Tuba nagu kord 
ja kohus pime ja...” 

Vanamees võttis taldrikult tüki heeringat, puhas- 
tas selle näppude abil nahast ja luudest ning pistis 
heeringale lisaks hää tüki toorest sibulat. Jälle pani 
ta kuulajate kannatuse proovile, sest ta leidis tarvili- 
kuks asuda kohe heeringa ja sibula järgi kohvikruusi 
kallale, mille lõhnav aur kõditas juba ammu ta silgust 
ja leivast tuimaks muutunud maitsmisnärve. — Alles 
mõne minuti pärast jätkas ta sõrmi lakkudes: 

»Noh, ja läinudki siis teine, see mu vanaisa, sinna 
poolpimedasse tuppa ja hüüdnud üsna peene naisehää- 

lega: ,,parunihärra!” Kus sa sellega: — kohe roninud 
kuskilt nurgast va” sõnn välja ja muudkui kallale kohe 
ja ikka et ,,oh tuu meine liibe,” ja ,,oh tuu meine 
liibe...” Ega's vanaisalgi kedagi... Voodi kohe, 
nagu põleks kedagi... No aga kui võtnud siis va' 
täku aparaadist kinni ja — sikutama... teise käega 
ise muudkui lupsib lõua alla, teise käega aga sikutab 
pisikest parunit... He, he, he!” 

»No kas sul tõesti paremat juttu pole... söögi 
ajal veel...” sõitles eit, püüdes kõigest jõust naeru ta- 
gasi hoida. ,,Mõtle ikka kah, mis sa räägid!” 

» No aga kui see nii oli... he, he, he!” naeris va- 
namees ja rüüpas tugeva punnsuutäie viina. Silmadki 
naersid ligi, vana nägu aga õhetas hääst meelest ja 
hetkeks esilekippuvast elurõõmust. 

Lilli muigas ja punastas, Arnu irvitas laia lõuaga, 
Marta kihistas pihku. 

Vanamees asetas pudeli Ridle ette, kes istus ikka 
ühtviisi mõttessevajununa, ning jätkas: 

»No aga teinud siis teine, see mu vanaisa, sellele 
va” paruni-närule sihukse kitle et... teisel päeval saa- 
nud aga ise kah teise samasuguse talli juures... Oi 
jah, mis nüüd viga naist võtta... aga ennevanasti... 
ei, ennevanasti see asi nii lihtne põlnud... Ega või- 
nud keegi kindel olla, et ta omas pesas mõnd paruni 
muna ei hau... ja-jah...” 

»Ju's Lilli võib õnne tänada...” tähendas Arnu 
irvitades ja vaatas kõõrdi viinapudelit, mida upitas ka- 
suvend parajasti pää kohta. »Kuule, Alleks, anna 
mulle kah üks kõlakas!” 


»Kuule, sina, poiss, pea suu!” ütles ema ikka veel 
naeru tagasi hoides. 

»Sooh, kas ta's minu õde põlegi või?” 

»Sinu õde? See viinapudel või?” 

»Ei, see, kes selle viinapudeli tõi?” 

»Noh, eks küsi's, kas ta lubab sulle.” 

Kuid juba Ridle ulataski pudeli poisi ette. 

»Noh, et olgu*s terviseks,” ütles Arnu ja jõi 
kulinal. 

»Ah mis sina siin... õige mul tervisejooja...” 
punastas Lilli miskipärast kõrvadeni. 

Äkki jäädi kuulama. Oli, nagu läheneks keegi 
vankriga sõites. Külmanud maa põrus ja põrises tu- 
gevasti. Siis peatus aga mürin järsku kuskil lähedal, 
nagu kuulajaile näis, üsna akna kohal, tänaval. 

»Ega tea, ehk on Jüri...” ütles Arnu ja hüppas 
üles. 

»Kuule, ä'ä jookse jälle nagu jahikoer!” tõreles 
ema ja tõusis samuti. 

»Ma lähen vaatan ometi...” 

»Bi lähe sa kuhugi! Jälle viina norima! Ja arvad, 
et see's nii ilus on, kui sa talle juba uulitsale vastu 
jooksed! Sina, vana, mine parem ise ja vaata, kes 
see tuli...” 

»Eks ma's lähen kah...” pomises Lüüne ja tõusis 
taarudes. Harilikult kannatas ta koguni enam, kuid 
täna mõjusid võetud suutäied ühes kuuma kohviga 
palju tugevama jõuga. 

Kui ta sammud juba õuelt kajasid, tähendas ema 
nagu vabandades: 

»Bi ta tühipaljas kanna enam kedagi... Nii kui 
särtsu saab, nii kohe käib nagu ratastel...” 

»Noh, ju ta on vana kah juba...” ütles Lilli, kuu- 
latades samal ajal ärevalt. 

Jätkati vaikides söömist. Arnu, keda kiskus vastu- 
panemata jõud õue, tegi järsku kibeda näo ja tõusis. 
»Kuule, mis sina sääl krimpsutad ?” küsis eit. 
»Ah mina või...? Kõht valutab...” 

»Soo? Nii järsku?...” 


»Jah... just nagu noaga virutas... Ai, ai, ai... 
näe, peangi juba minema...” 

Söögi ajal...! Seda's kah läbi kannatada ei 
JÕUB. 7 


»Kas see's minu süü on...” 

Lilli aga, kes oli emast teravam, tähendas naerdes: 

,Kas sa's usud kah teda! Mitte kõht ei valuta 
tal, vaid süda...” 

Kuid poiss oli juba ukse taha kadunud ja eit lõi 
ainult käega: 

»Hoia sa sihukest kinni... Kas sa's kah...!” 

Ridle tõusis, ringutas ja astus tahatuppa. Kohe 
heitis ta voodisse. Ta oli väga väsinud ja sulges sil- 
mad, kuid ei uinunud siiski. = Eilaöösine koosolek 
Õunapuu tänaval” ja säält saadud muljed vaevasid 
teda alalõpmata. Ta oli lubanud Frischile võtta oma 
pääle siinsete meeste juhtimise, kuid kui ta läbi vilu 
sügishommiku kodu poole sammus ja veel kord terve 
asja läbi mõtles, näis talle see lubamine rumalusena. 
Samuti ei lahkunud ta vaimusilmade eest Helene kuju, 
ehkki ta katsus seda naist unustada iga viisi. 

Parajasti, kui ta pöördus näoga seina poole, kuul- 
dus toast tugev jutukõmin. See oli Jüri, kes astus ühes 
äiapapaga sisse. Ta kandis uusi, linnariidest pükse, 
vähe luitunud suvekuube ja pruune kingi. Terve ta 
nägu punetas uhkusest ja tuulest, otsekui oleks ta poole 
teed tulnud joostes. 

»Ohoo, või sööte alles!” hüüdis ta juba ukselt, 
»noh, jätku leivale kah... Ja mina mõtlesin ikka, et 
ma... Noh, tere, tere's, ämmamamma.” 

»Tere jah, väimees-poeg,” vastas eit ja naeris täie 
näoga. ,,Ja meie kuulatame, et teab, kes säält sühukse 
mürinaga kihutab... Sa oled's hobusega või?” 

Jahi? 

»Ja vedruvankriga!” hüüdis Arnu Jüri selja ta- 
gant. ,,No ma ütlen sulle, Lilli, sühukse riistapuuga 
sõitmine teeb sul kohe takka kergeks, just nagu oleks 
sa pool naela küüslauku kinni higistanud...” 

»Kuule, poiss, ära lõõbi!” sõnas ema kulme kortsu- 
tades, sest nagu vaene inimene kunagi, tundis ta oma 
tulevasest-talupojast väimehe vastu mingit rumalat 
aukartust. ,,Just nagu koer...” 

»No eks mine vaata ise kord...” kelkis poiss irvi- 
tades. ,,Ju sa's näed, kas ma liialdan või ei... Kuule, 
Jüri, kelle käest sa selle masina laenasid?” 

»Ole n'd vakka!” sosistas Lüüne pojale selja ta- 
gant, sest ta nägi koguni selgesti, et selle küsimus ei 
meeldinud väimehele. ,,Meie jah, näed, sööme... ehk 
istud kah lauda ja... Võta aga palit maha ja...” 

»Palitu võiks nüüd küll võtta, aga söömisest siiski 
enam ei hooli... Eks ma istun ja ajan niisama 
JULLU, 

»EBi, päris tõesti, kelle vanker see on sul, Jüri?” 
kordas Arnu endist küsimust. 

»Kas leitnandihärrat polegi kodus või?” tegi noor- 
mees, nagu ei kuuleks ta poisi küsimist. 

»Ah Alleksit või?” 

»Jah.” 

»On küll... tagatoas vist... Eks mine räägi's 
temaga niikaua, kuni me endid täis kühveldame...” 

»Ma tahtsin ta'ga, jah, pisut rääkida ja... juttu 
ajada...” 

Kui Jüri tahatuppa viiva ukse ettevaatlikult sul- 
ges, tähendas isa sosinal: 

» On jah teisel suur tore vedruvanker...” 

»Ah on või?” küsis ema. 

»On jah... läigub aina nagu peegel... teab, millal 
ta selle on teha lasknud...” 

»Teha — lasknud...” tõmbas Arnu suunurgad 
pilkavalt alla, ,,va* näljarott...! Juba suutäiest viinast 
kahju, mis siis veel vedruvankrist rääkida... - Just 
nagu oleks mina ta solki tahtnud...! Aga nii kui 
nägi, et ma uksest õue astusin, nii kohe lõi pudelile 
korgi pääle ja pistis vankrisse... Häda kuradil sisse 
hingata...! Uhkustagu siis veel...! Ju ma küsisin 
juba, et kelle käest ta selle vankri laenas .. He, he... 
No küll sa, Lilli, saad selle noorhärra käest ikka rohkem 
soola kui leiba...” 

»Kuule, pea ühekorra lõuad, tattnina!” ütles Lilli 
vihaselt. 

»Noh, et tere's kah, sugulane...” hüüdis Jüri ja 
astus voodi veerde, milles pikutas Ridle. 

»Tere, tere,” vastas lamaja silmi avamata. 

»Ah si... teie pikutate päris või?” naeratas Jüri 
sunnitult ja ei teadnud, kas öelda oma tulevasele naise- 
vennale sina või teie. 

»Nagu näete,” vastas Ridle, kuid ei avanud ikka 
veel silmi. 

»Kuidas sa... te's nii...? Väsitasite jälle end 
tublisti või?” 

Ridle ei vastanud, tõusis aga järsku istuli ning 
hakkas sõnalausumata paberossi süütama. 

Kell lõi nurgas kümme. 

Päike paistis aknast sisse ja tegi tolmu nähtavaks. 
Nagu hõre aurupilv täitis see tervet tuba. Lehitu 
sirelioks liikus laisalt üles-alla, riivas vahel kergesti üle 
ruudu ja heitis põrandale suure ämblikuga sarnaneva 
varju. Kuskil vaikuses ulus koer, otsekui puhuks keegi 
kõlavat, vähe kurvahäälelist pasunat. 

»Noh, sugulane, aja... ge's end ilusti jalule ja... 
ja lähme...” ütles Jüri ja naeratas kohmetult. 

»Kuhu ?” 

»Eks meile ikka... kell kaks on ju meie laula- 
vUBus?? 

»Noh, praegu on ju alles kümme,” ütles Ridle ja 
laskus tagasi voodile. 

»Ega's sellest kedagi... Mul on kodus hääd õlut 
ja... võiks ju juba enne mõne kibutäie südame alla 
valada...” 

»Olgu päälegi...” 

— Vaigiti. — 

»Teil on vist täna halb tuju...” ütles Jüri ja nae- 
ratas jälle sunnitult. 

»Minul? Aga kuidas nii?” 

»Noh, ma mõtlesin, et... Oled... te ju sühukse 
haige näoga ja... Ehk soovid-te...” võttis ta põuest 
laia likööripudeli ja hakkas sellelt korki uuritsema. 

»Mida?” küsis Ridle, kes ei pannud ta toimingut 
tähele. 

»...Üks suutäis või nii...” 

»Ah viina või?” vaatas Ridle poolkõõrdi poisile 
näkku ja muutus vähe lahkemaks. 

»Jah... Ehk pää valutab või nii... Kuulsin ju 
alles pool tundi tagasi, et te olla alles hommikul 
tulnud...” 

»Ju tulin jah... Aga kesteile seda rääkis?...” 

»Käisin Jakobi juures, see rääkis... Mõtlesin, et 
võtan mõne klaasi ekstrakti ja... Olge lahke!” 

»Tänan.” 

Ridle pöördus uuesti näoga toa poole ja võttis pa- 
kutava pudeli. Suurte suutäitega neelas ta sellest ligi 
poole. Viimaks ulatas ta pudeli andjale tagasi ja küsis 
pääd vähe-vähe padjalt kergitades: 

»Mis ilm teeb?” 

»Kisub pikkamisi pilve... tulebki juba mõni 
kübe...” 

»Mida?... lund või?” 

»Lund jah.” 

»Siis saab varsti valget maadki näha...” 

»Ju ikka loota võib... Näe, tänagi oleks saaniteed 
vaja olnud... Kus te öösi purjutasite, Jakobi juures 
kõik see aeg või?” 

»äi, Jhna8. |. 

»Aga kuidas ta's teadis, see Jakob, et sa alles 
hommikul tulid?” 

»Võtsin ta käest pool naela...” vastas Ridle. 

»Ah sedasi.” 

Ema ja Lilli tulid tahatuppa. 

»Ah näe, siin sa oledki,” hüüdis eit, ,ja juba pudel 
peos...! No olete teie, mehed, ka kärsitud... Lilli, 
vaata, et sa aga oma ehtimisega liiga kauaks ei jää... 
lähete ju muidugi veel mõisast läbi ja...” 

»Kuidas mõisast läbi... ?” 

»Nojah, enne kui... Ah pagan võtaks küll mu 

vana päälogu!” lõi ta äkki käega. ,,Vaat', kuidas küll 
inimene unustada võib...! Te ju ainult mõisa lähe- 
tegi...” 

»Ainult mõisa jah...” vastas Lilli häbelikult. — 
Oli nimelt otsustatud kutsuda õpetaja koju, sest kind- 
lasti poleks pakkunud kuigi suurt lõbu, seista altari ees 
raskejalgsena. ,,Ega mul's just kaua ei lähe kah 
enam... pool tundi... või kõige rohkem tund...” 

»Noh, ega's nii kiiret polegi,” vaigistas Jüri ja 
pöördus jälle Ridle poole. ,,Kuidas siis teie nüüd elate 
kah, kui küsida lubate?” 

»Tänan, üsna kenasti.” 

»Mul pole meelde tulnud küsida: ...kas olete nüüd 
kuskil ametis kah või?” 

»Seda küll.” 

»Jah, ta on nüüd lätlase saeveski kuntrus kirju- 
taja,” seletas Lüüne, kes astus parajasti tahatuppa. 
»Juba nädalapäevad... ja kas sa seda kah tead, et 
mina kah jälle teenija-mees olen...” 

»Ah sina või...? Kus siis sina... ?” 

»Ju sain Ühisusesse... aidamehele abiks...” 

»Millal sul's sedasi vedas? Näe, peaaegu igal 
õhtul olen siin käinud, aga kuulen alles esimest...” 

»Tunaeila alles sain...” 

»Palju sääl's makstakse kah?” 

»Mis tühja sääl makstakse või... ju ikka nälja- 
raha on... kaks tuhat kuus...” 

»Kaks tuhat...!” 

»Kaks tuhat jah... Eks ole, pisuke ikka küll, see 
raha...? Aga mis sa teed... elama peab... Pääasi, 
et Alleksil korda läks Arnut kah tööle sokutada...” 

»Noh, siis pole ju kedagi, kui Arnu kah...” 

»Ega nüüd põle jah, kedagi,” kinnitas ema. ,,Ju 
kahe mehe pääle ikka tuleb kah natuke... Kitsas aeg, 
ajame peenemalt läbi...” 

»Nojah, muidugi,” oli väimees nõus. 

»Aga kus sina's praegu... ikka vanas kohas või?” 
küsis eit. 

Kuid vastust ootamata hõikas ta kööki: 

»Arnu!” 

Keegi ei vastanud. 

»Ar-nu!” kordas eit. 

»Arnut põle,” hüüdis nüüd Marta, kes tuhnis alles 
laua kallal. 

»Kuhu ta's läks?” 

»Ei mina tea... välja...” 

900, ma ütlen küll... Ega sühuke tolgents ei taha 
enam öösi kah kodus olla...! No käi's sina, tüdruk, 
siia!” 

Samal silmapilgul ilmus uksele Vitjagini Anna, 
käed puusas ja nägu õrnroosa. 

»Kuule, Jüri, kas sa minu noorthärrat kah kuskil 
nägid?” küsis ta vähe põriseva häälega. 

»Ah Iivanit või?” 

»Ja-jah, ikka Iivanit... Ega's mul kedagi teist 
põle ju...” 

»Ei mina põle teda näinud.” 

»Nojah, ju ma ütlen...! Võta ja löö ikka see näru 
kohe surma p—se, muud midagi!” 

»Nonoh,” naeratas Kati. 

»Ei põle siin nonoh kedagi! Kas see's nali on: ise 
juba ammu naisemees, aga tuleb alles lõuna paiku...! 
Ja oleks siis sedagi, et ainult üks kord... Ah näe, sa 

ju täna nagu peigmees ja... Sulle peab vist täna õnne 
soovima ... saad nagu täismeheks ja...” 

»Bga kedagi... Muudkui soovi aga... he, 
he, he...” 

»Ega kedagi jah... No ma ütlen küll, seda lusti, 
mis nüüd saab! Hi, hi! Näed, ongi aeg käes, kus Lilli 
neid kõiki selja taha jätab... Nüüd vaadaku vesise 
suuga veel, kui te... hi, hi, hi... ei taha just lõugutada 
aga... Tead, Kati, Matvei tüdrukud on nüüd nii meelt 
heitmas et...” 

»Toho00,” naeris eit itsitades. 

»A'ä räägigi, Kati! Suure kurvastuse pärast ei 
jõua teised enam käiagi... Näe, juhtusin nii kella 
kolme, nelja ajal üleval olema, kui sõitsid teised nagu 
vurtsud voormanniga väravasse... Hi, hi... no sai 
nalja... Vaevalt-vaevalt, et veel jalul seisid... poiste 
varal üsna kobisid õue... Ma peaks ikke täna jälle 
Liisuga vähe rääkima...” 

»Ega's te küll enam selle Liisuga hääks ei saagi,” 
arvas Kati. 

»Liisuga? Ei! Surmatunnil kah mitte! Omal 
tütred nagu täkud, vaata et kargavad poisid püsti-jalu 
ära, minu kallal aga muudkui närib... Näe, nagu 
tänagi: — omal sõitsid voormanniga koju, aga külas 
räägib kindlasti, et mina jälle midagi olen teinud...” 

»Aga vaadake, et te pulmas karvupidi kokku ei 
lähe,” naeratas Lilli ja hakkas end kähku ümber rõi- 
vastama. ,, Anna, kuule, kas ma võiks su tuppa minna?” 

»Minu tuppa? Aga miks siis mitte...! Noh, 
ega's sul ei maksakski ju enam häbeneda... Vaata, 
õhtul juba... hi, hi, hi... ei, olgu pääle, mis ma siin 
ikka lõugutan...” 


483 


Ning kohe Ridle poole: 

»Aga sina, vanapoiss... mis siis sina veel tukud? 
Katsu, et sa üles saad!” 

»Ei hooli,” vastas Ridle naeratades ja mõõtis 
piluliveetud silmil ta prisket keha. 

»No millal sina's hoolima hakkad? Vaata, kui ma 
su kribid palavaks teen, küll sa siis hoolid!” 

»Tee, tee jah, Anna!” õssitas Lilli, kes astus, riide- 
pakk kaenlas, ukse poole. ,,Kupata aga pesast välja... 
Tuli teine ju kah alles pool tundi tagasi...” 

»Ah alles pool tundi tagasi! No siis pole muud 
KUS 

Noorik astus pikutaja juurde ja lükkas käed selle 
kaenalde alla. 

»Kas tõused üles või ei tõuse!” kihistas ta. 

Ridle sülgas kustuva paberossi põrandale ja 
vastas: 

»Jäta järgi!” 

»Ei jäta jälle ühti! Ruttu voodist välja!” 

»Bi tule.” 

»Küll ma näen, kas sa tuled või ei tule!” 

»Ega küll ei tule.” 

Äkki haaras ta, kõver naeratus suunurkadel, naise 
tugevasti ümbert kinni ja viskas selle, kergelt nagu 
udusule, endast üle voodisse. 

»U-uih!” kiljatas Anna. 

»Vaat, vaat' nii... mine veel!” naeris Jüri. 

»Alleks, lase lahti!” 

»Kas sa mind lasksid!” 

»Alleks, jäta, kuule! Hi, hi!” 

»Kas sa mind jätsid!” 

»Ma hammustan !” 

»Eks katsu!” 

Nad rübelesid teiste toasviibijate naerukihina saa- 
tel ülestegemata voodis. Naise kleit libises üles ja ta 
püüdis seda meeleheitlikult tagasi jalgadele nihutada. 
Ema köhatas ja järgnes Lillile, Jüri ja Lüüne läksid 
kööki viina võtma. Tänavale jäetud hobune puristas 
ja trampis vastu külmanud maapinda. 

»Alleks, kuule, lase lahti!” sosistas Anna kähinal. 

»Bi saa!” 

»Kas sa hull oled või! Teised seisavad juures, 
sina aga kipud mind käperdama...” 

»Aga mis siis?” 

»Kuule, mu kleit tõuseb üles...” 

»Las aga tõuseb... näed, toas pole ühtki enam...” 

»Aga kaugel nad's on...” 

Ridle vaatas ta lõkendavasse näkku, vabastas ta 
äkki ja ütles tasase häälega: 

»Noh, lase jalga!” 

»a oled ju õige noorekshärraks läinud... hi, 
hi...” naeris Anna ja ronis voodist välja. ,,Ei häbene 
enam isa ega emagi...” 

Ta hakkas peegli ees juukseid seadima ja hüüdis 
valju: 

»Lälli, kas sa omaga juba valmis oled?” 

»EBi ole... Aga kas sina's juba valmis oled?” 

»Kaua see's läheb... hi, hi... No on ikka põrgu- 
line küll, see teie Alleks...” 

Noorik heitis Ridlele naeratava pilgu ja lahkus 
hõljuval sammul. Tuppa sigis hääletu, igav vaikus, 
mida segas ainult naiste jutumõmin seina taga. 

Ridle haigutas, pilutas silmi ja tõusis voodist. Ta 
vaatas kella. See oli juba pool kaksteistkümmend. Ta 

astus akna juurde, võttis laualt piibu ja hakkas seda 
aeglaste liigutustega täitma. Oli vaikne, külm ilm. 
Õhuke pilvekirmats ulatus läänest itta. Vesihall taevas 
näis rippuvat õige madalal, raagus puud norutasid liiku- 
matus õhus nagu tumedad varjud, mets sarnanes pika, 
rasvase joonega, mille vedanud keegi laia pintsliga lui- 
tunud paberile. Pilvist langes aga aeglaselt-aeglaselt 
laia lund, mis kattis pikkamisi põllud ja väljad otsekui 
kerge, kriitvalge vaibaga. 

Äkki tuli Ridlele kuidagi imeselgesti meelde Ilse. 
Kuidas ta küll elab, see vaikne tüdruk...? Oli läinud 
juba ligi kolm nädalat, millal polnud näidanud ta enam 
sinna oma nägugi. Raske tunne võttis tast võimust. 
Näis, nagu oleks keegi äkki surunud ta suule paksu 
vaibatüki. Ta tõusis, asetas käed risti seljale ja hak- 
kas pikkade sammudega mööda tuba käima, silmad 
piluli ja piip hooletult suunurgas. Ta püüdis tigeda 
visadusega kujutada Ilset. Kuid mida lähemale ta teda 
endale rebis, mida meeleheitlikumalt ta temast mõtles, 
seda kahvatumaks neiu kuju ta vaimusilmade ees muu- 
tus. — Ja äkki, koguni äkki seisis ta ees jälle too lah- 
kumata ta'ga ühes käiv vari, mustavereline, kahvatu, 
kitsaste huultega ja meeleheitlikult sädelevate silma- 
dega... 

Ridle peatus jälle akna all ja vaatas välja. Ikka 
ühesuguse hooga langes laia lund. Näis, nagu rapu- 
taks keegi kergeid, hõljuvaid udusulgi. Kivikõva maa 
muutus ikka valgemaks ja valgemaks. Raagus puude 
oksadele kogunes otsekui kerge villakord, mets kadus 
ikka enam ja enam tiheda saju taha, kollased kõrre- 
põllud võtsid aeglaselt, kuid kindlalt laialilaotatud lina- 
ruutude kuju. Oli nii vaikne ja tuulitu, otsekui ei elaks 

üheski neist madalatest majadest ei inimest ega ühtki 
teist hingelist. 

»a, Alleks, ikka alles rõivasse panemata,” ütles 
isa, kes astus parajasti tahatuppa. ,,Näe, kell juba 
varsti kaksteist... Ole ikka viks...” 

»bga's ma nii ruttu sinna ei tule...” 

»Tohoo! Missa nd räägid, Alleks! Aja aga jalad 
alla ja lähme... Vilkab ikka, et teinud õlut ja... Eks 
joome ta kuivaks...” 

»EBi, olgu päälegi.., Mul on vaja enne linna 
minna.” 

»Viina tahad tuua või?” 

»Noh, eks seda kah...” 

»Kuidas su rahaasjadega lugu on?” 

»Tahad laenata või?” 

»E-ei...! Ma mõtlesin, et ehk sul ei ole... Kõi- 
gest see nädal, mis sa ametis oled... ja eila pommel- 
dasid kah tugevasti... Mul on tervelt kolm pudelit 
viina... he, he... Eit... jälle... arvas, et ega ma ise 
saa ja tõi kah veel ühe... Noh, kus sa sellega...! Mul 
oli ju juba kaks täit kodus... Ära mine kedagi linna, 
ma võin ju ühe sulle anda...” 

»Ega's ma viina pärast üksi ei lähe... Toimetu- 
sed... Ei saa ikka muidu...” 

»Mis toimetused sul's ikka on?” 

»Niisama üht-teist.” 

»Nojah, siis muidugi... Ega's, jah, see pulmgi 
eest plehku ei pane... No aga pärast tuled ikka?” 

»Pärast muidugi.” 

Jüri, kes oli askeldanud seni hobusega, astus tuppa 
ja puristas külma pärast. 

»Me hakkame's Lilliga minema,” ütles ta ja surus 
kohmetanud käed vastu sooja müüri. 

»Ah hakkate juba...” 

»Hakkame jah... Tulge's ikka üsna pea järgi... 
Näe, kell juba kaksteist läbi.” 

» Küll me tuleme.” 

Jüri lahkus kerge, vähe uhke kõnnakuga toast ning 
varsti kuulutas kaugenev vankrimirin noorpaari ära- 
sõitmist. 

»Läksid ...” naeratas isa ja vaatas neile läbi akna 
järgi. ,,Eeh, Alleks, kui sa ainult teaks, mida see meile, 
vanakestele tähendab, see Lilli mehele minek... He, 
he, he... Ometi kord näha, et ühelgi lapsel pisut pare- 
mini läheb... Näe, eit nuttis ja karjus küll, kuid ikka 
läks veel hästi... Mõtlesin juba, et kes teab, et kas 
saamegi midagi sihukest näha... et viimaks läheb meie 
elu nii mokka et... Aga ei kedagi... veab kah veel...” 

»Noh, ju oli ju viimane aeg kah...” pühkis vahe- 
pääl uksele ilmunud ema sõrmenukkidega silmi. ,,Seda 
ootamist ja ahastust, mis siiani sai...! Aga oli ikka 
mees ja võttis ära... Ma mõtlesin küll, et ega ta's nüüd 
enam oma silmi ei näita... Aga ei kedagi... asi põl- 
nudki nii hull, kui ma arvasin...” 

»Jah...” pühkis vanamees vargsi üle põskede. 
»Noh, mis sa nüüd vigurdad,” ütles eit tehtud kur- 
Jusega, et matta oma enda kurkutõusvaid pisaraid. 
»Õige mul mees!” 

»Näh, mis sa's õige mõtled...! Et ma nutan õige 


või...? Pi ä 
a Pimme...! Va? puru reo läks silmi ja... 
õõrub, kuramus, nii et saidi 


»Oot, ma võtan välja...” 

»Küll ma saan ise kah... Eitea... me võiks ehk 
kah varsti minema hakata...” 

»Võiks küll... Ma muudkui säetan lapsed seni 
korda... Sa, Alleks, vea omale kah seni teised vam- 
mused ümber... lähme ilusasti seltsis...” 

»Ta ei saa praegu... ta läheb linna...” seletas isa. 

»Linna ?” 

»Linna jah.” 

»No kas sul's mõnel muul päeval pole aega, et just 
täna... Ei, tule ikka mõisa... ä'ä mine kedagi 
linna...” 

»Ju ma muidugi tulen,” vastas Ridle laisalt. 

»Noh, näed nüüd, va' ogar...! Ja sina räägid: 
— linna...!” 

»Ei, linna lähen ma ikka küll,” seletas Ridle ja 
puhus läbi nina pahvaka tubakasuitsu. 

»Ah ikka lähed...? No ma ei saa küll aru...” 

»Kuule, mis sa n'd jamad, inimene!” hüüdis isa 
tehtud ägedusega. ,,Ega ta ju enam laps pole, kes ei 
tea, mis teeb... Sa oled õige naljakas... Meie, vanad 
kontsud, muudkui teeme vehkat ja asi sellega... Aga 
ära sa liiga kauaks jää, Alleks!” 

»EBi ma jää kauaks midagi...” 

Varsti olid kõik läinud. Nüüd jäi maja täiesti 
vaikseks. Ridle hakkas jälle edasi-tagasi käima. Varsti 
peatus ta aga uuesti akna all, vaatas vähe aega uulit- 
sale, istus, tõstis jalad toolipulgale ning — uinus äkki 
nii rahulikult ja vaikselt, otsekui oleks tast järsku elu 
täiesti lahkunud. 

Äkki muutus tõelisus unenäoks. 

Ta tõusis ja astus välja. Lõikavalt külm õhk lõi 
talle näkku. Ta läks üle õue, siis ka üle uulitsa ja 


489 
32 


pöördus metsa poole. Lai, sulesajuga sarnanev lumi 
langes ta paljale kaelale, riietele, vastu nägu. Ta surus 
käed tasku, pöördus kitsale jalgrajale ja oligi varsti 
metsas. 

Järsku nägi ta üsna oma ees üht inimest. Ta pea- 
tus, vaatas terasemalt ning tundis selles ära külas elava 
idioodi, Peeter Tui, keda hüüti ümbruses Pjossiks. Ta 
mõtles kuidagi aeglaselt, et peaks Pjossist kohe, ilma 
ta'ga kõnelusse astumata, mööda minema, kuid vaatas 
veel korraks seisja poole ja nägi, et see oli oma näo 
naerule kiskunud. 

»Mis sa naerad?” küsis Ridle ja tõmbas silmad 
vihaselt piluli. 

»Niisama... Ohvitserihärra on ilma mütsita...” 

»Ilma — mütsita ...” kordas Ridle. 

»Nojah, palja pääga...” 

Ning äkki märkaski Ridle, et tal puudub tõesti pää- 
kate... 

»Unustasin vist koju...” ütles ta kohmetult ja 
pöördus idioodist mööda. 

»Kuhu sa lähed?” küsis seisja. 

»Pulma.” 

»Pulma ?” 

»Pulma jah.” 

»Aga kelle pulma ?” 

» No kas sa's ei tea!...Lilli pulma...” ütles Ridle 
ja tõstis palitukaeluse, et varjata oma paljast kukalt lan- 
gevate lumeräitsakate eest. 

»Rumal, kas siis täna Lilli pulmad on!” 

»Aga kelle siis?” küsis Ridle imestanult. 

»lIlse,” vastas poiss. 

»Ah jah, Ilse jah...” kordas Ridle ja pühkis lahtise 

käega üle juuste, milledele oli kogunenud hulk laiu lume- 
räitsakaid, mis hakkasid nüüd sulama. 

Järsku avas ta silmad. 

Oli juba täiesti pime. Ta istus ikka ühtviisi akna 
all toolil, nägu pöördud tuppa vahtiva ööpimeduse poole. 
Kuskil seina taga norskas magav inimene. Läbi liiku- 
matu vaikuse kostis ta ninast tulev häälitsus kuidagi te- 
ravalt ja vastikult. Aeg-ajalt lõi tasane tuul vastu 
ruute, ning siis võis jälle kuulda väljast tasast, õige ta- 
sast kahinat, otsekui lehvitaks keegi nägematu looriga. 
Vist sadas ikka veel paksu, pehmet lund. — 

Äkki pöördus Ridle kuidagi mõttetult naeratades. 
toa poole ning küsis vaikse, peaaegu sosistava häälega, 
milles kõlas ilmselt arglik toon: 

»Kes siin on?” 

— Keegi ei vastanud. 

»Kes siin on?” kordas Ridle. 

Endine vaikus. — 

»Kas sina oled, Ilse?” küsis istuja ja sulges väsi- 
nult silmad. 

Uhtki vastust. — 

Jälle lõi tuuleiil vastu ruute ja jälle võis kuulda ta- 
sast, koguni tasast looride kahinat. Magaja seina taga 
jättis norskamise, kuid hakkas nüüd selle asemel kuul- 
davalt unistama ja rääkima, otsekui vaidleks kellegagi. 

»Ei ole... ei ole Ilset...” ütles Ridle poolkuulda- 
valt ja tõusis. 

Ning kordagi ringi vaatamata tõmbas ta käsikaudu 
kobades palitu selga, surus kaabu näole ning lahkus tu- 
gevate, vaikuses kuidagi õudselt kõmisevate sammu- 
dega toast. 

Nurgas rippuv kell köhis kaheksa korda. — 

Lilli ja Jüri pulmad olid suursündmuseks nii Kol- 
gata külas kui ka Ojamõisas, sest tol majanduslikult kit- 
sal ajal võeti naisi ja mindi mehele palju harvemini kui 
mõni aasta tagasi. Alguses mõtles Jüri küsida maakon- 
navalitsuselt selleks õhtuks todasama mõisasaali, milles 
pillerkaaritati ligi sügiseni, kuid jättis selle kavatsuse 
rohkem teiste soovitusel kui oma enda arusaamise abil. 
Kuid et ta moonakate majas asuv tuba tantsuks siiski 
liiga pisuke oli, otsustati ühes Lüünedega pidada pul- 
mad kellegi endise sulasemehe, nüüdse asuniku juures, 
kes oli ehitanud omale maja alles hiljuti. 

Nagu juba öeldud, pidi laulatus sündima kella kahe 
ajal. Kuid oli juhtunud nähtavasti mingi ettenägematu 
takistus, sest olgugi, et kellaosuti lähenes juba kolmele, 
polnud õpetajat siiski veel näha. Et aeg igavaks ei muu- 
tuks, võeti õlut. Vaesed mõisamehed, kes ei võinud lu- 
bada endile sarnast lõbu mitte just sagedasti, lasksid 
»Jumalaanni” maitsta hää. Ka viinapudel käis ringi; 
ja juba muutuski jutt koguni elavaks ja soravaks. 

»No kaua's see papp ennast oodata laseb!” vandus 
vana Lüüne, kelle nägu lõi ikka enam ja enam pune- 
tama. ,,Kuule, Jüri, või hakkas ehk su küüdimees teel 
purjutama?... Kelle sa saatsid, mäh?” 

»Ju Karu läks...” 

»Mihuke Karu? Ah see või, kes siin kõvasti 
laulis?” 

»Seesama jah.” 

» No see oli juba minnes täis.” 

»Ole rumal, ta laulis ainult nalja pärast,” vaigis- 

tas peigmees, kes muutus samuti juba ärevaks, sest just 
praegu lõi kell kolm. 

»No aga midagi pidi ikka juhtuma...” arvas ka 
keegi kuivetu mõisasulane, kes oli alles silmapilk tagasi 
tõstnud õllekibu ja lakkus ilase keelega üle oma laiade 
vuntside. , Ega tea... kedagi... konarlik maa... järsku 
läks vankri juures midagi katki... See võib ju juhtuda...” 

»Häh, seda ma ei usu!” ühmas habemik vanamees 
ja silitas lahtise peoga üle oma hõbehallide juuste. 
»Oleks, et mõne võõra mehe töö või... puha oma teh- 
tud... Viimse kodarani kohe... Aga kuule, Lüüne- 
isa, eks vaata kord mu maja kah tähelepanelikumalt... 
me nagu vanad topsisõbrad ja... mis sa tast arvad kah, 
sellest mu majast?” 

»Eks ta ole ikka hää tükk küll... oi jäh, on ikka 
päris hää tükk küll...” kiitis Lüüne ja vaatas ümber- 
ringi. ,Aga miks sa teda ära ei krohvi?” 

»Ei või, sõber, ei või veel... ta ju alles vajumata... 
vajub krohvi lõhki kohe... Jah, ega tal's just viga 
pole, seda räägivad kõik aga... Noh, suurem oleks 
võinud tsipake olla...” 

»Oh, ä'ä räägi, Madis! See on just paras!” hüüd- 
sid mehed läbisegi. ,,Pääasi, et sa ta ilma võla ja laenu 
tegemiseta üles said...” 

» Nojah, see on nüüd ikka küll hää asi,” seletas va- 
namees ja silitas mõnusa rahulolemisega oma korrali- 
kult kaheks soetud habet. ,,Põle tarvis ometi sedagi 
karta, et ta mul järsku vasara alla visatakse.” 

»Ah või täitsa oma raha eest...” imestas Lüüne 
ja vaatas jälle asjaliku pilguga vastu krohvimata lage. 

»Oma raha eest jah... või veel õigemini — poja 
raha eest... Sai ju teine tervelt sada tuhat marka...” 

»Sada tuhat marka?... Tohoo!” 

»Jah, selle vahvuse eest ikka... Pakuti küll maad, 
aga poiss võttis raha... Mis sa selle maaga ikka nii 
palju... Sain ju ma siit kah oma kakskümmend kaks 
vakamaad... ja kauaks siis minust, vanast konist jät- 
kub... Hakkab niikuinii varsti peremeheks...” 

Vanamees, kes sattus jutuhoogu, tahtis veel midagi 
seletada, kuid jättis lause pooleli, sest just praegu jook- 
sis kari lapsi müdinal tuppa. 

»Tulevad, tulevad,” karjus Marta, kes oli jõudnud 
juba leida omale salga sõpru. 

»Kes, õpetaja või?” küsiti ärevalt. 

»Õpetaja jah!” 

»Kui kaugelt?... Kust kohast?... hüüti läbisegi. 

»Laadaplatsi kohalt!...” 

Kohe vaikis jutukõmin. Viinapudel ja õllekibu ka- 
dusid, räägiti ainult sosinal, mehed korraldasid kuueesi- 
seid, naised seelikuid. Ainult paar korda veel turtsatas 
kuskil nurgas edev plikake, keda kippus ,,katsuma” kari 
poolpurjus poisse. Paar vanemat naist, nende seas ka 
Jaaksoni Miili, jooksid aknale, et vaadata tulijaid. Kuid 
majaperemees ütles tõsiselt: 

»Kuule, mis te nüüd vahite... Küll näete teda 
varsti, seda õpetajahärrat... Aknast vahtida on ju 
rumal...” 

Ja ega neil polnudki vaja oodata kuigi kaua. Vae- 
valt mõni minut hiljemini veeres läikiv vedruvanker 
õue, Karu kargas osava hüppega maha, Jüri, kes oli läi- 
nud tulijaile vastu, ulatas õpetajale käe. Ning veel mõni 
silmapilk hiljemini avanes uks ning vaimulik mees ütles 
rahuliku, vähe liiga tasase häälega: 

»Tere, armsad inimesed!...” 

»Tere...” pomiseti läbisegi. 

Jüri asus õpetajale abiks palitut maha võtma, pul- 
malised vaatasid hingekarjase laia selga ja verest ning 
tuulest punetavat lihavat kaela. Karu, kes oli hobuse 
rihaalla sõidutanud, astus tagaukse kaudu tuppa, nina 
külmast vesine. 

»Nii siis võime vist algust teha?” küsis õpetaja Jü- 
rilt ja puhastas taskurätikuga prille. 

»Jah, õpetajahärra...” 

Ruttu asetati keset tuba laud, mis pidi täitma altari 
otstarvet, õpetaja asus selle taha, selle ette aga noor- 
paar, Lilli vähe kohmetult ja aralt, Jüri aga ennastusal- 
davalt ja julgelt. Et õpetajal kiire oli, kestis püha ta- 
litus vaevalt viis minutit, mis näis pulmalistele siiski 
tunnipikkusena, sest kõik mõtlesid eelseisvate lõbustuste 
pääle. 

Kui vaimulik lõpetas, tungisid kõik noorpaari üm- 
ber kokku, et soovida neile õnne. Lilli nuttis. Ta oli 
õnnelik, kuid samal ajal oli tal millestki nagu kahju. 
Suured, selged pisarad valgusid mööda ta suve jooksul 
palju kõhnemaks jäänud, kuid siiski veel kaunis pris- 
keid põski alla. Iga kord, kui ulatas keegi talle õnnesoo- 
viks käe, naeratas ta häbelikult. Ja ühes ripsmetel vä- 
risevate pisaratega andis see naeratus ta näole koguni 
õrna ja lapseliku ilme. 

» Noh, laps, saa ikka siis õnnelikuks ja...” kogeles 
Kati, kellel õnnestus alles nüüd pääseda tütre juurde, ja 
pühkis samuti rätikuotsaga vargsi üle silmade. ,,Ja 
sina, väimees, vaata, et sa ta'ga ikka hää oled!” 

»Ikka, ikka, ema...” naeratas Jüri ja surus ämma 
kätt. 

»Ja et teid kah varsti rohkem saab!” põristas Karu 

oma sügava rinnahäälega ja pilgutas Lillile silma. ,,Et 
ma veel korraks õpetajahärrat sõidutada saaksin...” 

»Õi, Karu, rumal, kas sa's kõigest ühe neile soo- 
vid!” hüüdis Vitjagini Anna, ,,terve tosin ikka kohe! 
Hi, hi!” 

»Ja jah, terve tosin jah!...” hüüti läbisegi naerdes. 

»Me paluks õpetajahärrat, kas ta ehk meiega lauda 
kah istuks...” pöördus Jüri vaimuliku poole, kes kuu- 
las viisaka naeratusega kõiki neid tulevikusoove. 

»Tänan väga. Aga uskuge, mul on tõesti kiire. Mul 
on tõesti kahju, kuid pole midagi parata.” 

»Nojah, siis muidugi...” ühmas Jüri kohmetult. 

Mõne minuti pärast mürises vanker õuest välja. 
Karu, kes oli jõudnud vahepääl rüübata nii mõnegi hää 
punnsuutäie, lubas kihutada nii, kuis neljajalgne vähegi 
võtab, sest pulmalõbust ilma jäämine ei pakkuvat talle 
tõesti ühtki lõbu. Hiljem tunni aja pärast olevat ta 
kindlasti tagasi. 

Kohe algas tants. Arnu, kelle tuju oli juba äär- 
miselt hää, tõmbas lõõtsa sirgu. Noorpaar oli esimene, 
kes läks põrandale. Vana Lüüne, kelle nägu aina lõken- 
das juba, kargas järsku naise ette ja kummardas 
sügavalt. 

»Kuule, mis sul pähe tuleb, vana oinas?” naera- 
tas eit. 

»Tantsima, tantsima, prouhjen!” hüüdis vanamees 
ja põrutas jalaga vastu põrandat. ,,Hei, Arnu, tõmba 
aga nii, et vanad inimesed kah keerutada saavad!” 

»Me võiks ikka selle tüki jätta...” kahtles eit roh- 
kem moe pärast, ,näe, teisedki naeravad...” 


»Kati, rumal, lase aga käia!” julgustas Jaaksoni 
496 


Miili ja upitas õllekibu. ,, Kui minu vanamees mind kut- 
suks, ei mina tihkaks vastu punnida...” 

» No ena mul asja, keda ma kutsuma peaks mi- 
nema...” krimpsutas vana Jaakson nägu. ,,Vaat* mina 
lähen noorikuga...” 

»Noorik tantsib juba...” 

»Ohoo, siin on teine veel...” astus vanamees Vitja- 
gini Anna ette. ,,Kas lähme või?” 

»Lähme,” oli Anna nõus. 

Nad tiirlesid raskelt, kuid küllalt osavasti üle 
põranda. 

Nüüd andis ka ema Lüüne järgi. Pikk, sirge ja 
kõhetu, hallijuukseline pää vähe tagasi, nii jättis ta 
vaatajaisse koguni meeldiva mulje. Ta tantsis hästi, 
olgugi, et ta turjal oli juba üle viiekümne aasta. Vana 
trampis aga jalgadega ja laulis mökitava sokuhäälega 
pilliloole ligi: 

»Hiir hüppas, kass kargas, 
Vana karu lõi raudtrummi; 
Kirp aknast välja, 

Täi takka selga...” 


Ning järsku laulsid kõik tantsijad mängu taktis: 


»Üih! Hiir hüppas, kass kargas, 
Vana karu lõi raudtrummi, 

Kirp aknast välja, 

Uih! Täitakka selga...” 

»No see oli alles vanadele kontidele nagu hää luh- 
kam tärpentiini,” ütles Lüüne ja pühkis käeseljaga üle 
higise otsaesise, ,,eit, kuidas sul kah on?” 

»A'ä räägi, hinge tahtis välja võtta... Aga näe... 
va” Jaaksoni vana... muudkui... lõhub aina...” 

»Eeh, lähme veel!” kõpsutas vanamees ja laulis 
jälle: 

»Trulla-la, trul-la-la, 
Pane pulma jalg alla, 
Võta pill siis kätte, 
Ja astu meie ette...” 

»Kuule, seisa nüüd natuke rahu, Andres!” sõitles 
eit, sest ta märkas, et kõik mõisainimesed neid aina vah- 
tisid. — Tublid inimesed, need alevi-vanad, tõesti tublid 
inimesed, — 

»Mis rahu, pulma aeg!” trallitas purjus mees ja 
põristas ühtlugu jalgadega vastu põrandat. ,,Eeh, pere- 
mees, kui naised ei tule, lähme õige ise...” 

Ja juba nad hüplesidki põrandal, need kaks vana- 
rauka, üks, kelle selg oli looka vajunud adra taga, teine, 
kes oli halliks läinud tahmases ja tolmuses töökojas. Ja 
kahekordse jõuga karjusid nad üle möirgava lõõtsapilli : 


»Hunt aja taga, 
Sepipaja taga, 
Lõmm lõugas, 
Peerg p-ses...” 


Jälle lauldi neile ligi ja jälle kordasid nad seda 
salmi mitu korda. — 

Viimaks katkestas Arnu mängu. 

»Saab teile kah,” ütles ta veidra tõsisusega, ,,te 
hakkate ju juba ropendama...” 

»Venita, venita edasi!” karjusid vanamehed ja 
trampisid ikka veel. 

Kuid poiss vastas endise asjalikkusega : 

»Ei, nüüd tuleb noorematele kah...” 

Ja ta algas mingit moodsat lugu, mida ei läinud aga 

keegi tantsima, sest just praegu hüüdis Lilli, kellele oli 
majaperenaine, kes oli ühtlasi ka pulmaperenaine, mi- 
dagi kõrva sosistanud: 

»Hää küll... tulge's nüüd... lauda kah ja...” 

»Bga's kedagi, kui aga süüa saab,” naljatas Matvei 
eit ja tätsas kohe tagakambri poole, kuhu oli kaetud 
pikk laud. 

Pikkamisi, sundimiste varal, liikusid puimalised 
Matvei Liisule järgi. Kati asus perenaisele appi ja juha- 
tas üht kui teist tooli juurde. Tal oli vähe piinlik, et ta 
polnud seni osa võtnud korraldustöödest ja vabandas 
nagu mööda minnes oma hooletust haigusega, mis vae- 
vanud teda juba nädalapäevad. 

»Ja oleks siis sedagi, et oleks võinud vähe üleval 
koperdada... Aga kussa sellega... pikali võttis kohe... 
Nohu oli ja...” 

»Nüüd ongi haigusi õige laialt...” kinnitas ka pe- 
renaine, kellele tegi uhkust, et ta oli suutnud valmis 
saada kõigega peaaegu üksi. ,,Minulgi jooksis nina paar 
päeva tatti... päris häda oli... Aga päris maha just 
ei võtnud... Kuule, külataat, tule istu sa siia, vane- 
mate inimeste poole... las nooremad kõbivad sinna...” 
pöördus ta Jaaksoni vanamehe poole, kes astus samal 
silmapilgul tahakambri. 

»Mäh?... Kus kohta, mäh?” küsis purjus mees ja 
püüdis kord-korralt raskemaks muutuvaid silmi lahti 
ajada. 

»Näe, siia, siia...” näitas Kati ja lisas juurde: 
»Ega's sellest kedagi just... võid ju igale poole... Aga 
niipalju, et nooremad...” 

»Nojah, et nooremad, jah...” kinnitas perenaine 
asjalikult, 

Et kõik laua veerde mahuksid, litsuti võimalikult 
koomale. Viimaks jäi ruum koguni kitsaks. Nüüd 
istuti nii ligistikku, et võis tunda isegi üksteise vere tui- 
kamist. Vanadele oli see koormaks, noortele aga lõ- 
buks. Poisid naersid ja tegid kahemõttelisi märkusi, 
tüdrukud aga lõkendasid aina sisemisest kõdist. Keegi 
laskis viinapudeli liikuma, kuid enne kui jõudis ta ära 
teha ringi, oli ta juba tühi. 

»Mis oleks, kui me noorpaarile vähe laulaks 
kah?...” küsis keegi keskealine mõisanaine sosinal oma 
lauanaabrilt. 

»Laulame jah...” vastas see samuti sosinal. 

»Noh, ütle aga siis edasi...” 

Ja silmapilgu jooksul käis suust suhu: 

»Laulame kah noorpaarile...” Laulame jah noor- 
paarile...” 

Järsku, enne kui said lauasistujad söömisega algust 
teha, — sest perenaine ja Kati talutasid ikka veel pul- 
malisi laua juurde, kõlas mööda teed läheneva vankri 
mürin. 

»Karu... Karu tuleb!...” käis teade läbi istujate. 

Nad olid ta sootuks unustanud. Nüüd mäletati aga 
jälle, et ta oli vaevalt tund aega tagasi läinud pastorit 
küüditama. 

»Ootame niikaua, kui Karu sisse tuleb... siis lau- 
lame...” sosistati üksteisele. 

»Katsuge, ehk saate talle natuke ruumi kah...” tä- 
hendas perenaine, kes asetas viimase häbeliku pulma- 
lise, umbes viieteistaastase inetu tütarlapse, Matvei eide 
kõrvale, ,,väsinud on ta nüüd muidugi...” 

Mõne silmapilgu pärast avanes uks ja Karu ilmus 
lävele. Punane ja lõkendav, hüüdis ta kohe: 

»Noh, kas pole tagasi või?...” 
»Ju näha on... Aga nüüd sa ajasid küll hobuse 
vahule...” vastas Jüri. 
»Aa! Hobuse vahule? Vale! Ega ma's ometi kõik 
tee pääl ei istunud...” 
»Noo?!” imestas Melle Marta karuse häälega. 
»Tõsi! Aa! Teeiusu vist? Ikka võidu va* ruu- 
naga... Aa!” 
»Noh, istu's kohe lauda ja...” tähendas perenaine. 
Suruti veelgi koomale. Kui Karu juba istus, sosis- 
tas talle Peterson, kes oli veel koguni kaine: 
»Kuule, tee sa algus üles...” 
»Mis algus?” küsis Karu samuti sosinal. 
»Laulu algus ikka... Me ju peame ikka neile 
laulma kah...” 
»Ah nojah...” 
Ja võttes viinaklaasi pihku, tõusis poiss ning algas 
müriseva häälega: 
»Ta elagu, ta elagu! 
Ta elagu, ta elagu! 
Ja veel üks kord: ta elagu! 
Ta elagu, ta elagu... 
Ja teine kord: ta elagu! 
Ta elagu, ta elagu... 
Ja kolmas kord: ta elagu! 
Ta elagu, ta elagu... 
Ja tuhat kord: ta elagu! 
Ta elagu, ta elagu... 
Ja veel üks kord: ta elagu! 
Ta elagu, ta elagu...” 
Tuba kõmises laulvatest häältest, kõigi näod olid 
naerul, hoiti käes viinaklaase, milledes loksus himuära- 

tavalt punane vedelik. Kui pulmalised vaikisid, tahtis 
noorpaar laulda neile, nagu kord ja kohus, vastuseks 
»me täname”, kuid läks juba esimesel salmil ärevuse 
pärast segi ja istus kohmetult. A 

— Siis algas söömine. — 

Kaugemal lauaotsal istuvad naised sosistasid ise- 
keskis. 

»Noh, mis sa pruudist arvad kah?” küsis keskea- 
line, kurjasilmaline karjanaine ja painutas oma tööst 
kangeks jäänud selga, et naaber teda paremini kuuleks. 

»Ah pruudist või... ega's sital viga põle...” vas- 
tas küsitav, ripneva alumise huulega vanamoor. 

»Hi, hi, hi, kuidas sa n'd räägid, Riina... Minagi 
jah, arvan, et ega tal midagi viga põle...” 

»Põle ta kõhn ega põle kah paks...” ütles kolmas 
mõisanaine, pisuke, käbe eideke. ,,Ja pääasi, et see... 
hi, hi... korras on...” 

»Mis asi?” küsisid mõlemad naabrid. 

»Noh, eks see ikka, mis naise juures see esimene 
asi on... hi, hi... eks see järeltulijate vorm ikka...” 

»Hi, hi, hi...” naersid kõik kolm kooris ja sõid sa- 
mal ajal ahnelt sülti. 

»Ega tea kedagi, saame ehk veel enne jõulu väikese 
peremehe ristseid pidada,” tähendas jälle karjanaine. 

»Või väikese perenaise...” lisas ripneva huulega 
moor. 

»Nojah, ega tea kedagi... on teine ju nii mumpsis 
juba et...” sosistas käbe eideke ja pilgutas silma. 
»No ma ütlen küll... noor mees teine ise, see Jüri... 
päägi sühuke tuimavõitu ja... Aga vaat* selle allika, 
küll selle kätte leiab...” 

»Noh, mis seda rääkida, kes siis seda kohta ei 
VG —0 


Mehed ei vaevanud end arvustamistega. Nad olid 
targemad ja püüdsid kasutada aega tulusamaks otstar- 
beks. Olid küll lauale toodud noad ja kahvlidki, kuid 
nende riistapuudega ähvardas kõht ikkagi tühjaks 
jääda. Oli päälegi palju julgem helpida sülti lusikaga, 
sest siis polnud sedagi karta, et suutäis enne õigesse 
kohta jõudmist maha pudeneda võiks. 


»Ooeh, nüüd katkesta kas või kõht...” ohkas Lüüne 
ja võttis lihakausist tüki lamba ,kribisid”. ,, Aga ega 
tahaks jätta kah... Jumalteab, millas jälle mõni poeg 
või tütar mehele läheb või naist võtab...” 

,3öö aga julgesti, söö aga julgesti,” julgustas pere- 
naine ja kippus talle kohvigi valama. ,,Ei see laud nii- 
pea tühjaks jää...” 

»Ah ei jää või?... Noh, siis, sõbrad ja naabrid, 
pole muud kui pingutame aga... Näe, kord läind talu- 
mees sugulaste poole külasse ja õpetanud kah teel poega 
ja naist, et ,,ärge te aga liiga kiiresti lõmpsige,” et ,,se- 
dasi ei mahu kõhtu kuigi palju... Aga ikka tasa ja 
targu...” 

»Jah, noh, kui muidu saab!... hüüdis habemik 
moonakas ja naeris laia suuga. ,,Aga vaat”, kord olnd 
sedasi, et rätsep olnd ühes talus õmblemas... Noh hää- 
kene's küll... tulnd õhtu ja pere asund lauda... rät- 
sep kah muidugi... ja perenaine ikka sundind, et kuule, 


meister, et pane ike võid kah kartula otsale... —ise 
pand aga enne võikausi ahju otsale sulama... —Noh, 
ja ühmandki siis see rätsep... — olnd teine sehuke nu- 


pumees, — et ju paneks ike kah pisut, aga ei ulata... 

et naa kaugel teine õige... see võikauss... He, he, 
he... Nupumees, kurrat...” 


»Kus sa sellega... rätsepad, need ju igavesed vi- 
gurivändad...” kinnitas teine vanamees, keegi krimp- 
sus näoga näss. ,,Näe, kord olnd jälle sedasi, et läind 
rätsep niisamuti kuskile talusse õmblema... Aga sääl 
talus, näed, olnd jälle kole ihne perenaine... Mõtelnd 
alati, et rätsepad varastavad... Ja pand teine siis, 
näed, niidikera luku taha, otsa pand aga, näed, läbi luku- 
augu... muidugi selleks, et rätsep liiga palju korraga 
kätte ei saaks... No aga võtnd, näed, mees üsna vihuti 
pärast kätte ja kerind niidi puha läbi lukuaugu välja ja 
ütelnd juba samal päeval, et niit, näed, on läbi juba... 
Hä, hä, hä, hä... Oi, nad on kaval rahvas, need rät- 
sepad...” 

Pea iga suutäie järgi rüübati aga viina. Tuju tõu- 
sis ja tõusis. Kõigi näod õhetasid, sülditükid jäid ha- 
bemetesse, otsaesistele ilmusid suured higipisarad. Se- 
gane jutumõmin, millest eraldusid ainult harva üksikud 
selgemad sõnad, täitis tuba. Kuskil kukkus soustikauss 
ümber, keegi noormees, kelle mõõt näis juba täis saavat, 
puistas sinepitopsi tühjaks oma roosapõselise naabrinna 
sülle. Äkki hakkas keegi läkatama, tõmbus küüru ja 
jooksis rihaalla. 


Marta, Arnu ja Volli istusid kõrvuti. Tänane päev 
oli neile tõeline pidupäev, sest ometi kord võisid nad 
täielikult rahuldada oma noort söögiisu. Volli ahmis 
kahe peoga saia, Marta sundis teda ühtelugu tagant, 
Arnu piilus aga rohkem viinapudelit kui toidunõusid. 
Viimaks, kui pudel ta kätte jõudis, kulistas ta kaua, 
suurte suutäitega. 

»Kuradi hää sült...” kiitis Jaaksoni Alma sosinal. 
»Marta, kas põle või?” 

On jah,” vastas küsitav. ,, Vaata, pane veel äädi- 
kast pääle... Oi, küll siis aga on suupärane...” 

»Ah äädikaga on's parem või?” 

»Õi, palju parem... Säh, kalla!” 

»Tüdruk võttis pakkujalt pudeli ja valas. 

»Alma, mis sa teed!” hüüdis järsku kohe siin kõr- 
val istuv Matvei Aliide. 

»Äädikast kallan...” vastas tüdruk ja valas veel 
hää lonksu roosakat vedelikku sülditaldrikule. 

,»»See on ju viin...” 

»Ega mina tea... Marta andis...” kogeles laps 
kohkunult. 

»Anna siia, ma katsun,” võttis Vitjagini Anna 
Alma eest taldriku. 

Ja süldisegusse kastetud sõrme keelega limpsates 
ütles ta itsitades: 

»Viin jah... on jah viin...” 

»No sina Marta kah...!” kortsutas Lilli õele 
kulmu. ,,Ema, kuule, anna Almale uus taldrik...” 

Kui üldine naerulagin vaikis, küsis Alma sõb- 
rannalt: 

»Kuule, Marta, kas sa päris meelega või... 2?” 

»Rumal, kus ma's meelega...! Kogemata...” 

»Mina mõtlesin, et sa mind narrida tahtsid...” 

Ja vähese vaikimise järgi: 

»Aga ma oleks siiski katsuda tahtnud...” 

»Mida?” küsis Marta. 

»Seda ikka, et kuidas ta maitsis...” 

»Ah viin ja sült või?” 
' 505 

»Nojah... Aga va* Aliide... kohe muudkui ki- 
sama...” 

Ning veel vähese vaikimise järgi: 

»Aga tead, Marta...!” 

»Noh?” 

»Vahetame Karule äädikapudeli...” 

Marta itsitas. 

»Aga kuidas saaks?” 

»Miks ei saa...” 

Ja kui Karu, kes seletas oma lauanaabrile midagi 
naljakat, ja viinavõtmise peaaegu unustanud oli, silma- 
pilguks kõrvale pöördus, vahetas ta osava liigutusega 
pudelid, 

»... Läksime's jah, vend Toomaga koju ja aruta- 
sime südametäiega, et mida sühukse preilnaga ette 
võtta... Aa!... Ega's midagi... mu vend Toomas 
oli ju... aa'... va' nupukas poiss ikka ja ütles mulle 
kohe, et ,tead, Karu,” et ,teeme talle, sellele Triinus- 
kale sedasi, et ta päike enam ei tõuse .. Aa!...* Ja 
tegimegi...” seletas poiss oma müriseva rinnahäälega. 

»Karu, kuule, ära pudelit kinni pea!” hüüdis Jüri, 
»Võta ise ja anna teistele kah...” 

»Kuule, kuule, sina pea ilusti suu ja... aa!... 
vaata, et sa oma väikese na... naisuga hakkama sa... 
saad...” heitis Karu sundija poole käega. ,, Enne tuleb 
ikka jutt ära rääkida ja alles siis võib viina võtta... 
Nojah, ja tegimegi nii... Samal õhtul kohe... Võt- 
sime kivitõrva poti kaenlasse ja läksime... Aa!,.. 
Ja mina hoidsin potti ja vend Toomas muudkui pint- 
seldas... Ho, ho, ho!... No kus järgmisei päeval 
seda kirumist ja vandumist...” 

»Ah tõrvasite's ruudud mustaks kohe?” küsis vana 
Lüüne ja püüdis kõigest jõust silmi lahti hoida. 

»Mustaks jah! Aa!” 

Siis tõstis ta pudeli ja ütles valju: 

»Noh, et siis noorpaari terviseks ja... Saagu 
teid's palju nagu merepõhjas liiva ja emisel põrs- 
said...” 

Ta upitas pudeli pääkohale, ajas aga järsku silmad 
jõlli ja vahtis minut aega vastu lage. Siis asetas ta 
jooginõu sõnalausumata lauale, tõusis ja küsis rahu- 
likult: 

»Kas keegi tahab muga kiskuda või? Anna, 
memm, mu kahvtan siia...” 

»Kuule, kuhu sa lähed, Karu?” küsis Jüri hirmu- 
nult, sest ta teadis, et kui keegi seda riiakat vanapoissi 
vihastab, pole enam hõlpu ei temal ega ühelgi teisel. 

»Ah kus ma lähen või...? Nuga tooma...” 

»Tohoo pergel, mis sa's sellega teed, külamees? 
Siin on ju sihukseid riistapuid küllalt...” naeris Liiüne 
ja ulatas poisile ümmarguse otsaga lauanoa. 

»Sellega? Aa! Sellega ei saa kiskuda... Üks 
tahab ju muga täna rindu kokku panna... Näe, anti 
juba äädikat...” 

»Äädikat?” imestas Peterson. ,, Anna, ma kat- 
sun... Kui mina rüüpasin, oli pudelis ikka viin...” 

»Aga nüüd on äädikas...” lahutas Karu käsi, ,,kas 
sina's andsidki mulle selle...” 

»Mina andsin ikka küll aga...” 

Peterson upitas pudelit ja sülgas. 

»On jah äädikas... No mina kah sellest aru ei 
saa... Kui mina võtsin, oli selge viin...” 

»Ah oli või?” küsis Karu ja istus uuesti. ,,Sinu 
antud see's ei olnud, see äädikas?” 

»Ei, küll ei olnud...” 

» No mina's kah aru ei saa...” 

Kuid et ta tuju täna võrdlemisi sõbralik oli, ei 
võtnud ta asja siiski südamesse, vaid tähendas ainult: 
»Mina mõtlesin, et keegi norimise mõttes...” 

Varsti tõusti lauast. Nüüd olid pea kõik purjus. 
Mehed lällutasid läbisegi, naiste näod õhetasid, noored 
lärmasid ja naljatasid üksteise võidu. Vaevalt tõmbas 
Arnu lõõtsa sülle, kui tiirutusidki juba paarid põrandal, 
soojad, tuikavad kehad teineteise vastu. Ja siis tram- 
biti kaua põrandalt tõusvas tolmupilves. 

Naised hoidsid nurka kokku ja hakkasid kohe kä- 
dinal keelt peksma. 

»Eks sa ikka näe, va' Karu kutsunud koguni 
pruudi tantsima...” itsitas pika mokaga moor. 

»Aa! Mis sa's mõtled, et häbenen või...” naeris 
poiss ja äigas kähku käeseljaga üle oma palja, higise 
päälae. 

» No küll oli mul aga hirm, kui ta sääl laua ääres 
lärmama hakkas...” sosistas kurjade silmadega karja- 
tüdruk. ,,Mõtle, kui ta oleks järsku möirgama kuk- 
kund...!” 

»Oi Jahi 7 

»Aga teab, kes talle selle äädikapudeli andis?” 

»Kas sa's ei tea?” 

»Kust's mina seda tean...” 

»Eks seesama plika -niru ikke, kes süldi peale 
äädika asemel viina valas.” 

»Vaata reo! No küll on need alevilapsed ikke ula- 
kad...” Aga kae, kui kerge jalg sellel pruudil on...! 

Omal küll juba raskus kõhus, aga ei küsi kedagi, muud- 
kui uhub aina...” 

»Ju on jah, just nagu kits kohe...” 

Õllekibu käis ringi. Rüübati, rüübati ja rüübati. 
Suutäis viina, teine õlut, — nii kordus alalõpmata. 
Uks mõisapoiss, vaevalt kaheteist-aastane jõmpsikas, 
kukkus ninali ja hakkas oksendama. Kohe lohistati ta 
rehetuppa õlgedele, Tüdrukud puhastasid põranda ja 
tants jätkus endiselt. Kui ilm videvaks muutus, süü- 
dati kaks lampi, mis valgustasid tolmust tuba kollaka, 
vähe õudse valgusega. 

Ahju kõrval nurgas, sääl, kuhu ei paistnud lambi- 
tuli, istus Anna ühes kahe mõisapoisiga. Üks neist oli 
teeninud kunagi kuskil kaubalaeval ja luiskas nüüd 
igasuguseid võimatuid lugusid. Ta sõber, pika ninaga 
tallipoiss, naeris iga ta sõna pääle ja ajas ühtelugu 
kätt Anna piha ümber. 

» No vot, sõitsime's kõrd põhjamaale ja otse Jää- 
merde... noorik vist muidugi teab, kus see Jäämeri 
seisab ?” 

»Miks ei tea, tean küll.” 

»Nojah, sääl, kus mõisanaised oma roostetand 
pesu loputamas käivad...” tähendas pika ninaga talli- 
poiss. 

»Just sääl jah,” kinnitas Anna, ,,aga kuule, sem- 
lak, pea oma käed vakka!” 

»Mina? Mu käed on vakka...” hirnus poiss. 

Endine laevamees aga jätkas: 

»No vot”, sõitsime's jah, otse Jäämerde... Sääl, 
tead, noorik, on päev palju pikem kui meil... sääl 
kestab ta nimelt kolm kuud...” 

»Kolm kuud? Kuule, nüüd sa lorad juba!” 

»Ei lora! Ja öö teist kolm kuud... ja meie jõud- 
simegi sinna just öösi... Noh, mõne asi, ega me's 
ometi esimest korda ööd ei näe... Aga, tead, noorik, 
sääl on ikka pagana tore öö... Kus virmalised vehkle- 
vad ja... hülged hauguvad ja... karud, need jää- 
karud muidugi, mõmisevad ja... Noh, ja kui meie 
oma karu kah veel kisama hakkas, oli sühukest nalja 
a 

»Kas teil's omal's kah karu ligi oli?” küsis noorik 
ja tõrjus tallipoisi kätt eemale, sest naljakas meremees 
meeldis talle enam. 

»Oli jah üks... tead sühuke, nagu nad ikka on, 
need köögikarud...” 

»Hi, hi, hi, ah teil oli siis köögikaru?” 

»Köögikaru jah. Kas noorik ei tea's, et karusid 
on mitu liiki... Kõige päält: metskaru, siis jääkaru, 
siis kodukaru, siis köögikaru ja lõpuks voodikaru... 
Kas noorik's seda siiani ei teadnud?” 

»Hi, hi! Või voodikaru kah? Mihuke's see on?” 

»Ju ta sühuke ilma hammasteta on... Sühuke 
imelik...” 

Anna kihistas naeru, tallipoiss hirnus täie suuga. 
Kuid kui ta jälle kätt ümber nooriku piha seadis, kut- 
sus ,,merimees” selle tantsima. 

Ilm aga pimenes ühtelugu. Öö seisis akna taga 
nagu vastu ruute surutud must vaip. Mets, mis ümb- 
ritses tumeda sõõrina tühja mõisahoonet, sulastemaja 
ja koguni vastseid asunikkude päävarje, kohises kuul- 
davalt. Taevas oli pilves, ainult mõni üksik täheke 
vilksatas aeg-ajalt kuskilt hallide voltide vahelt. 

Avaral mõisahoovil, üsna karjalauda nurga taga, 
seisis salk lapsi. Siin oli kolm, neli umbes kümne- 

aastast poisikest, paar vanemat tütarlast, Alma ja 
Marta, kes olid tulnud just praegu, ja üsna teiste selja 
taga Volli. Kaks temavanust tüdrukukest, mõlemad 
hilbendavates närudes, nagu pisukesed hernehirmuti- 
sed, sõid suure suuga pulmasaia, mida olid nad saanud 
hääsüdameliselt pulmaperenaiselt, kes juhtus nägema 
nende külmast värisevaid kogukesi akna taga, teiste 
kontvõõraste keskel. 

»Vaat”, see oli siis, kui mu vanatädi vedru välja 
viskas,” seletas umbes kaheteist-aastane mõisaplika. 
»...Oi, oleks sa, Alma, näinud teda, seda mu vana- 
tädi... Oi, oi... küll oli teine ikke tige... et kole 
kohe...! Eks küsi Kustaselt või... !” 

»ÕOli küll,” kinnitas Kustase-nimeline poiss ja püh- 
kis rusikaga oma vesist nina. 

»Nojah... päris elus põrguline kohe... Hüüab, 
tead, teinekord oma voodi juurde, — põlnd tal ju enam 
ammu jalgu all, — kui sa aga lähed, haarab su kohe 
juustest kinni... ja sikutab... Või jälle vinnab sulle 
üle toa karguga vastu numbrilauda... Ühe sõnaga 
— igavene va” susi oli teine... Noh, viskas teine siis 
vedru välja ja kärvas maha... Ma olin siis alles 
üsna põnnjalg... sihuke nagu Kustas või nii... Pa- 
nime's teise kirstu ja viisime kuuri... Ma ütlesin 
eidele küll kohe, et kuule, paneme teisele reole musta 
särgi kaane pääle, et vaata, et võtab järsku öösi kätte 
ja tuleb välja...” 

»Kas siis must särk aitab?” katkestab teda Alma. 

»Oi, kohe! Ma ütlen sulle, Alma, nii kui sul 
midagi sühukest juhtub, nii pane kohe must särk kaa- 
nele ja — stopp masinist! mitte sammugi ei tule enam 
välja...! ÜUtlesin's jah, eidele, et kuule, et vaata, et 

ta reo sul öösi kollitama ei tule. Aga kus eit...! Tema 
tahab ju alati must targem olla...! ,,Ei ta tule enam 
kedagi,” ütleb, ,,mu oma lihane õde, mis ta's ikke tuleb,” 
ütleb. No hää küll, ei usu — ei usu, ega's minulgi 
kõige rohkem häda põle... Aga näed, vaevalt lõi kell 
kaksteist, kui oligi teine väljas...” 

»Kes, surnu või?” küsib Marta hirmunult ja 
vaatab selja taha. ,,Surnu või?” 

»Surnu jah,” nokutab tüdruk tõsiselt. 

»Aga, Senta, sa põle sellest siiaajani kedagi rää- 
kind...” hoiavad teised mõisalapsedki koomale. 

»Näh, rumal, kus ma's tohtsin...” 

»Miks sa's ei tohtind?” 

»Ta keelas ära...” 

»Kes, su vanatädi või?” 

»Nojah vanatädi, kes siis muu...” 

»Aga kas ta's nüüd enam ei keela?” 

»Ah ole nüüd sina vakka, mis sina, laps, sühu- 
kestest asjadest tead... On sühukesi aegasid, kus 
ma nüüdki sellest rääkida ei tohi... Aga üks kord 
aastas võin ikke...” 

»Ah üks kord aastas võid?” 

»Jah. Ja just täna on see üks kord, kus võin... 
Aga olge nüüd vakka, ma räägin edasi...” 

»Olge vakka jah, las Senta räägib edasi,” keelas 
ka Alma teisi lapsi, kes sosistasid hirmunult. 

Ja tüdruk jutustabki poolelijäänud tondilugu edasi: 

»Nojah, vaevalt lõi kell kaksteist, kui oligi teine 
väljas. Eit magas, mina olin parajasti ärkvel... 
Kuulen, üks hakkab kuuris kolistama ja pomisema. 
Ohoo, mõtlen, juba ta tulebki, see va* tige tädirisu... 
Annan korraga eidele kribide vahele, et ,,kuule, tõuse 

üles,” et näe, säält ta juba tulebki, see su hää õde...” 
Kus eit kohe hirmu täis, vaata et ei riku tuba ära... 
No aga mina teadsin juba, mis rohi sühukse kolaja 
vastu aitab ja ei kartnud kedagi... Peab nimelt ini- 
mese keskmise sõrme kondiga põrandale ringi tegema 
ja ise sinna ringisse astuma... säält, sellest ringist ta 
enam üle ei saa... Ja ega's kedagi... tegingi nii...” 

»Aga kust sa selle inimese sõrmekondi said?” kü- 
sib Marta ja piilub ühtelugu pimedusse. 

»Kust ma sain? Oli juba ammu igaks juhtumiseks 
muretsetud... Kord üks arjuski müüs... Tegingi's, 
jah, nii, ja just sedasi veel, et üks ringi külg köögi 
ukse alt läbi käiks... nii, et ta ülepää tuppa ei pääseks. 
Ise aga vinnasin oma tagasi voodi ja jäin ootama...” 

»Ja ei kartnud?” usutleb keegi mõisa lastest. 

»Kus sa's muidu... ikke kartsin kah natuke... 
põlnd ju varem seda vigurit katsunud ja ei teadnud, 
kas ta aitab või ei aita... Kes neid va” arjuskisi 's us- 
kuda võib...” 

»Aga aitas?” küsib Marta. 

»Aitas! Tuli teine küll kööki ja päterdas sääl 
edasi-tagasi, kaugemale aga ikke ei saanud...” sele- 
tab tüdruk tähtsalt. ,,Viimaks lubas mulle väljas 
kallale tulla... Aga selle vastugi leidsin rohu...” 

»Mis rohu?” küsitakse ümberringi. 

»Jutustaja vaikib ja teeb, nagu peaks ta enda- 
misi aru. 

Viimaks ütleb ta sosinal: 

»Ei, sõbrad, ärge seda küsigegi...” 

»Aga miks, Senta?” 

»Sellepärast, et ma ei tohi seda öelda.” 

»Ei — tohi — öelda...?” 

»Ei tohi jah... kohe ei aita enam... kaotab 


;Ah se-da-si...” 

Äkki kiusab aga keegi pimedusest: 

» No näita's ometi seda sõrmekontigi...” 

»Ah sõrme-konti või...? Bi, seda ka ei tohi...” 
»Tohid küll, aga sa ei taha... oled uhke...” 
»Rumal, kus ma's uhke olen... Aga mõtle ikke 
järgi, laps, mis must siis saab, kui see sõrmekont järsku 
oma jõu kaotab... Ma olen siis ju kohe kadunud 
hing...” 

Lapsed vaikivad hirmunult. Nende südamed puper- 
davad nagu linnupojad. Keegi räägib sosinal, keegi 
keelab rääkijat, kõik vahivad altkulmu pimedusse. 
Taevast langeb aga aeglaselt-aeglaselt laia lund otsekui 
pehmet villa. 

»Aga teate mis, sõbrad...” ütleb Senta äkki sala- 
dusliku ja, nagu kõigile näib, liiga valju häälega. 
»Ütelge, kas te tahate muga ligi tulla?” 

»Kuhu...? Kuhu...?” küsitakse ümberringi. 

»Mõisa.” 

»Ah sinna tühja härrasmajasse või?” 

»Sinna jah.” 

»Aga mis sääl's on?” 

»Tulge, küll siis näete...” 

Lapsed mõtlevad ja sosistavad. 

»Kardate või?” õrritab Senta pilkavalt. 

»Ei karda... mina tulen...” ütleb Jaaksoni Alma. 

»Mina tulen kah,” lisab Marta. 

»Aga kus sa siis minu jätad...?” kiunub järsku 
Volli kartlikult, ,,Marta, kus sa siis minu jätad... ?” 
»Sina tuled kah.” 

»Ei, mina ei tule, mina kardan...” surub poiss 
oma väriseva keha vastu õe külge. 

Ja see poisikese kisa teeb äkki kõik nii araks, et 
ükski ei julgeks hääl meelel minna ligi, kui ei seisaks 
valik mitte häbi ja au vahel. Kuid et nii üks kui 
teine püüab näida võimalikult julgemana, minnakse 
siiski ligi. 

Kitsas jalgrada viib karjalauda juurest endise 
härrasmaja treppi, mille tühjad aknad vahivad nüüd 
ööpimedusse nagu istuli seatud surnu silmad. Ta on 
elutu ja maha jäetud. Keegi purjus mõisamees on 
kunagi pea viimse ruudu sisse virutanud ja seepärast 
pole pea ainustki akent enam, mida ei kataks kas täie- 
likult või jälle osalt pleekinud lauaotsad. Ilupõõsad 
on murtud, krohv ja välisvooder seintelt pudenenud, 
katuserentslid maha toodud. Rõhutud rahvas on lask- 
nud talitada oma aastasadade jooksul ühes ema- 
piimaga verre imbunud vihal, ta on püüdnud osaltki 
tasuda oma piinade ja vaevade eest... 

»Vaat siin on kah sagedasti tonte näha...” sosis- 
tab Senta, kui jõutakse üsna härrasmaja pleekinud 
näo ette. 

»Kuule , lähme siit ära... ma kardan...” ütleb 
keegi teiste selja tagant. 

Kuid tüdruk, kes on otsustanud proovida kaaslaste 
julgust, seletab edasi: 


»Jah, ja õige sagedasti veel... Ja teate, keda 
veel... ?”” 

» Noh ?” 

»Vana parunit.... Käib teine iga öösi mööda 


tühja saali ja kirub moonakaid. Ma ise kuulsin kord... 
Aga kuulatage!” 

Lapsed tarretuvad ja kuulavad. Tõepoolest pole 
kuulda midagi, pääle tuule tasase vilina tühja härras- 
maja korstnas. Kuid kõigi närvid on juba liiga pin- 
guli, nii et pole ime, kui hüüab keegi kiljuvalt: 

»Käib... käib... kuule, kui käib... !” 

Ja äkki kuulevadki kõik, isegi Senta, see kõige jul- 
gem, midagi tätsuvate sammude taolist, mis näib tule- 
vat justkui kuskilt sügavalt maa alt. Ja siis kuulutab 
ainult tugev sammude tümin külmanud teerajal, kuhu 
poole salk põgeneb... 

Vahepääl jätkus aga pulmamajas ülsmeelik pidut- 
semine. Polnud pea kedagi enam, kes oleks olnud kaine. 
Lärm, tantsumüdin ja laulud panid maja värisema. 
Mehed vaidlesid igasuguste tarkade asjade üle, naised 
arvustasid alalõpmata pruuti ja peigmeest, noored tiir- 
lesid väsimata põrandal, veres viinast ja õllest süüda- 
tud ürgjõuline tung. Õllekibu rändas vahet pidamata 
käest kätte ja suudles igaüht, olgu see siis naine, mees 
või üsna nooruke tüdruk. 

Umbes kella kümne paiku tulid koerkäpalised. 
Need olid tahma ja rasvaga ,,puuderdatud” mõisaini- 
mesed kui ka mõni alevi oma. Nad kepslesid ja tant- 
sisid ligi keskööni, said nii mõnegi kibutäie õlut ning 
valmistasid koguni palju lõbu ja elavust. Kui nad aga 
lahkusid, jäi pulmamaja pisut nagu uniseks, sest enam 
jagu naljamehi olid juba niivõrt purjus, et seisid vae- 
valt veel jalul, 

Pääle keskööd hakkas ema Lüüne tundma väsi- 
must. See lärm ja kisa, mis muutus nüüd pikkamisi 
mõttetuks möirgamiseks, kippus teda tüütama. Algu- 
ses mõtles ta sootuks koju minna, kuid kui ta selle üle 
Lilliga rääkis, sai see pahaseks ja palus teda tungivalt, 

jääda pidu lõpuni, mis polevat niikuinii enam kuigi 
kaugel. Ka olevat vaja anda pulmalistele veel vähe 
kehakinnitust, mille juures peaks ema tingimata olema 
abiks. 

»Noh, eks ma's jään päälegi...” andis Kati järgi. 

»Aga juhata mulle's vähemalt sühuke rahulik koht, 
kus ma pisut puhata saaks...” 

»Eks mine istu rehetoas,” ütles Lilli. 

Ema läkski sinna. Sääl põles ainult pisuke plekk- 
lamp, mis valgustas suurt ruumi koguni nõrgalt. Ta 
mõtles, et ta on siin üksi ja tahtis õlgedele heita, kuid 
kuulis äkki ahju taga kõhimist ning istus toolile. Minut 
hiljemini astus müüri varjust välja paksuvõitu, üsna 
hall naisterahvas, kelles tundis Kati ära perenaise. 


»Ah näe, sa oled juba enne siin...” ütles ta ja 
naeratas väsinult. 
»Ju olen... Kaua's ma, vana inimene, ikka sääl 


trallin... Eks tule istu siia pingile, siin saab vähemalt 
seljaga toetadagi...” 

Ja vähese vaikimise järgi küsis ta nagu sissejuha- 
tuseks: 

»Ah jah, mul põle meelde tulnud küsida, palju sul 
lapsi on kah...? Kas tütar üksi või?” 

»E-ei, kus sa sellega...” naeris Lüüne. ,,Juba siin 
pulmas on neid Lilliga kokku tervelt neli tükki... Üks 
jäi veel koju...” 

»Tohoo !” 

»Jah, ega ma's laste poolest põle sugugi nii vaene, 
kui... Üks poeg... ei, koguni üks poeg ja üks tütar 
on surnud... Ja üks tütar... istub...” 

»Ai, oi, siis sa oled ju üsna õnnelik ema...” 

»Õnnelik?” heitis Lüüne käega. ,,Ega's lapsed veel 

õnne tähenda... Minul, näe, on nad püsti õnnetuste ja 
murede allikaks...” 

»Nonoh...!” 

»Ei kedagi nonoh!... Oota, kui ma sulle oma elust 
kord rääkima hakkan... Bi, kus sa sellega: — õnne- 
lik!... Näe, juba oma esimese pojaga sain nii palju 
muret ja valu et... Kasvatasin teist nagu silmatera... 
kõik mis vähetegi oli, — ikka temale... Aga näe, sai 
suureks, läks ülekäte ja laskiski oma kord riidlemise 
juures noaga läbi lüüa... Kus seda valu ja vaeva... 
Ei ma saanud sõba silmile, ei rahu südamesse... Aga 
teised naersid ja parastasid veel... Niisama oli siis, 
kui ma alles tüdruk olin... kaks venda tapeti ära... 
teine lasti maha, teine pekseti surnuks... see oli viien- 
dal aastal... Ise olin hädaline ja haiglane, silm oli 
pääst väljas ja... Noh, sain siis küll mehele, aga sääl 
tuligi kohe see poja asi, mis ma praegu rääkisin... 
Noh, kannatasin sellegi loo ära, — oli mul ju lapsi 
veel üsna hää pesatäis, — aga ju öeldakse, et kui õnne- 
tus hakkab tulema, siis ei tule ta mitte üksi uksest ja 
aknast, vaid igast palgipraost kohe... Oli mul teiste 
laste seas Klaara-nimeline tütar... terane ja hakkaja 
plika, et lust kohe näha... Aga sattus teine, näed, 
kommunistide kilda, tegi polidikat ja kukkus ilma jaa- 
mavaheta türmi... Ega põle nalja-asi... viisteist 
aastat...” 

»Viisteist aastat?...” 

»Jah. Neli aastat saab varsti juba istutud... 


Üksteist veel... Kus seda südamevalu... oleks ta 
surnud olnud, unuks ükskord ikka, nüüd aga seisab 
nagu kivi rinde all... Aga mis sa teed... isandate 


asi... Mäsu teha ei tohi... Näe, tänagi tuli teine, 

vaeneke, meelde... Oli ta ju ikka kõige korralikum 
laps mul... ei ta pillerkaaritand ega kedagi... Aga 
teised, need mis praegu on, neid ei maksa rääkidagi... 
Eks sa vaata neid... Kuuled, sääl ta möirgabki, see 
AINU. +.” 

»Ah see pillimees, mis sääl praegu kisendab? Kas 
see's kah sinu poeg on?” 

»Minu ikke... Üsna namsatikas teine alles, aga 
seda laupäeva ja pühapäeva sa enam ei näe, mil ta kai- 
nelt koju tuleks... Joob nagu siga kohe... Või see 
Martagi, — ju sa sedagi vist nägid... sama, kes tei- 
sele äädikapudeli asemel viinapudeli andis, temalgi 
on juba oma suur viga küljes... Ja Volli, tead, see 
väike kõverjalg, kes oma nii täis sõi, et oksendama 
hakkas, mida sellestki õige kasvab...” 

»See väike vi... vigane on's kah?... 

»Minu, jah. No ütle mulle, mihukse üle peaks ma 
rõõmustama?!... Muudkui Lilli üksi... temal üksi 
tõotab nüüd vähe paremini minna...” 

»Jah, ega's Lillil kedagi... Jüri on tubli töömees 
ja... Aga vanamees on sul kah... naljakas...” 

»Naljakas...” venitas eit mokki krimpsutades, 
»mis naljakas! Ütle otsekohe välja — viimane joodik!” 

»Noh, mis ma n'd just seda võin ütelda või... 
Täna ju nagu pulma aeg ja...” 

»Ega ma tänast räägigi... Aga kui sa näeks, 
mis ta mul laupäeviti teeb... Oi, jumaluke... loom 
kohe, muud midagi... Näe, teenis teine aastad ringi 


üle kolmesaja marga päevas, aga kui lahti sai, põlnd 
meil enam krossigi hinge taga... ja puudust kannata- 
sime alati... Nüüd on veel üsna püsti häda käes... 
Mõtle ometi: — kaks tuhat marka kuus... eks katsu 

sühukse rahaga perekonda toita, liiatigi veel, kui su 
kukil on tervelt neli hinge. See teeb nädalas hinge 
pääle sada ja kakskümmend viis marka... He, he... 
Sellest's söö ja ela...” 

»On ikka kitsas küll...” kinnitas perenaine. 

»Oi, miks ta ei ole... nii kitsas et...” 

»Kas see Arnu... see pillimees?... see on ju 
kah üsna tolakas poiss juba?... 

»Noh, teenib kah küll, aga saab niisama kõigest 
see poolteistsada päevas... Joob kah kõvasti... Omale 
ikka saab riideid ja toidumoona... nii et just minu 
kaelas ei ole...” 

»Aga siin räägiti ikke, et sul üks ohvitserist poeg 
kah olevat...” 

»On kah... See on see, mis mul enne pulmi oli.... 
vallatusest või nii... Aga võttis teine, lollpää, kah 
oma atstahkusse... Käib praegu kuntrus kirjutamas... 
Aga temale annä veel ligi...” 

»Kuidas nii?” 

»Joob. Näe, eilaõhtuselt pillerkaarilt tuli alles 
täna lõuna paiku... Ja kus ta's tänagi mujal on...” 

»Aga õe pulma ei tulnud?!...” 

»Ju sa näed, et ei tulnud...” 

Eided vaikisid. Kati pühkis rätikuotsaga silmi, 
perenaine vaatas teda kaastundlikult. Kambris kiu- 
nus lõõtsapill, lumi rabises vastu ruute, metsa kohin 
kostis tasase üminana läbi vaikuse. Kuskil seina taga 
lõi kell kaks. 

»Ei aita... peab kord loomi vaatama minema...” 
ütles perenaine ja tõusis haigutades, ,,hommik juba 
varsti käes...” 

»Jah, kaugel ta enam on...” 

Lüüne heitis õlgedele. Kohe uinus ta magama, 
sest ta oli tõesti väga väsinud. Kui ta ärkas, oli valge 
juba väljas. Ta ringutas, tundis, et pää valutab, ja 
astus nohisedes kambri. Praegugi veel täitis ta keha 
raske roidumus, mis ähvardas teda otse küüru rõhuda. 

Tuba, milles oli peetud pulmi, oli nüüd tühi ja 
mahajäetud. Nukker oli siin, nukker ja pisut nagu 
õudnegi... Põrandat kattis tollipaksune mullakord, 
seinu varjas hall tolm, läbi aknaruutude võis vaevalt 
näha välja. Kaks tooli lamasid küljeli otsekui siin 
aset leidnud lahingu ohvrid. Kuskil nurgas lehkas 
hapukas okseloik, kohe sääl kõrval vedeles Arnu lõõtsa- 
pill, vähe eemal pikutas poiss ise. Ta oli veel maga- 
deski oksendanud, sest nii ta kuueesine, kraed, vest, 
kui ka püksivärvel olid määritud. 

Ema naeratas kurvalt ja vaatas aknast välja. 

— Kas rajab see priiskamine õnne või õnne- 
tuse?... — 

Ta tahtis küll loota esimest, kuid miskipärast oli 
ta süda siiski nii raske ja rahutu, otsekui peaks teda 
juba täna, just praegu üllatama miski ebameeldiv, valu- 
sünnitav. 

Ta ohkas ja hakkas ettevaatlikult korraldama 
tuba. — 


42. 


Majanduslik kriis, mis omandas suve jooksul ko- 
guni ähvardava ilme ja mis valmistas oma järeldus- 
tega sügiselgi töölisperekondadele palju muret, kaotas 
pikkamisi oma algelise teravuse. Ärid ja ettevõtted, 
milledel puudus elujõuline iseloom, surid välja ja olid 

sunnitud sulgema väravad, need aga, milledel ei puu- 
dunud teatud äriline soliidsus, jätkasid tegevust mit- 
mesuguste laenude abil. 

»Iseäranis andis paljudele alevielanikkudele kaunis 
rahuldavat teenistust metsatööstus. Peaaegu talve läbi 
valmistati palke, toepuid kui ka lihtsat põletusmater- 
jali. Artell artelli järgi sõitis metsa, kes aga säält 
ajutiselt koju ilmus, rääkis koguni häädest võimalus- 
test. Et pääle jõulu ka lund üsna ohtrasti sadas, lask- 
sid enam jagu ettevõtjaid vedada oma puumaterjali 
jõgede ja ojade kallastele, sest vett kaudu parvetamine 
tuli harilikult palju odavam raudtee kuludest. 

Need, kes ei usaldanud hakata ükskõik mis põhju- 
sel metsatööliseks, kuid kelledel polnud õnnestunud ka 
kuhugi uuesti töölehakkavasse vabrikusse pääseda, 
ootasid aga pikisilmi kevadet. Sest igakevadine suu- 
rem võimalus oligi too eespoolnimetatud palkide ja tit- 
side parvetamine. Sääl said tööd mitte enam sajad, 
vaid koguni tuhanded. Salkade kaupa voolas mehi lin- 
nast välja, leivakotid turjal. Oli juhtumusi, et tuldi 
ära endistelt kohtadelt, saeveskitest ja vabrikutest, kus 
olid palgad harilikult madalad, pea viimse meheni. 
Löödi käega talvise näljakopika pääle, joodi ta teine- 
kord maha viimse pennini, oodati ärevusega päeva, mil 
kuulutavad kümnikud parvetamise avatuks. — Säärane 
hulgaline tööliste linnast lahkumine mõjustas vahest 
aga kohalejääjategi kasu, sest ettevõtjad polnud sää- 
raste olude juures kaugeltki nii kitsid palkade lubami- 
sega, nagu siis, mil on tööjõudu, nõnda öelda, — hor- 
giga segada. 

Säärane tormi ja tungi ajajärk, mis kordus seni 
aastast aastasse, oligi kõige viljakamaks lõikusajaks 

Vaeste-Patuste alevi elanikkudele. Olgugi, et siis joodi 
rohkem kui harilikult, jäi siiski üle ka mustade päe- 
vade tarvis. Ligi poole suveni tulid mööda jõge titsi- 
ja palgiparved, iga väiksemgi ojasuuke kubises tahvel- 
dajaist, kellede toores, ülemeelik laul kajas sageli hilja 
ööni, sest töötati harilikult ületundide, ja krabisev, 
kõiki kirgi ühekorraga lõkkele puhuv paber voolas 
suurte summade kaupa muidu ikka puudust kannata- 
jate tööpoiste taskutesse. Lõppes aga suve poole jõe- 
töö, oli harilikult tegemist mujalgi küllalt, sest saeves- 
kid lõikasid närvilise kiirusega ööd-päevad, püüdes jär- 
jest alla õgida seda toitu, mida oli kuhjunud nende ette 
kohutavas rohkuses. 

Kuid suuremaid lootusi, kui ükski eelmine kevad, 
pidi rahuldama just kirjeldatav. Talt oodati palju, 
sest puudus Vaeste-Patuste alevis oli suur. Kuid ühel 
hommikul, kui olid räästad joosnud juba mitu päeva, 
kui näis sompus taevaski tõotavat vihma ja kui ennus- 
tasid pea kõik tunnismärgid peatset jääminekut, mil- 
lega pidid loomulikult käima kaasas suured veed, — 
ühel päikespaistelisel, selgel kevadhommikul ärkasid 
madalate majade elanikud kurja aimusega südames: 
öösi oli olnud tugev külm... 

Äkki muutusid näod tõsiseks ja valus salamure 
pani nii mõnegi rinna pakitama. Jumaluke, mis siis 
küll saab, kui läheb täide see, mida kartis salaja nii üks 
kui teine... Longiti sõnatult, vahiti vastu taevast, mis 
oli ikka veel hallis pilverüüs, kuid ometi kuiv, vahetati 
üksikuid lauseid. Kõigil oli sama soov, sama valus 
igatsus: — tuleks ometi järsk sula... tõuseksid ometi 
veed kas või kallastest välja... — 

Kuid ei tulnud ei järsku sula ega tõusnud veed 

kallastest välja. Korduvad öökülmad muutsid olukorra 
koguni lootusetuks. Otsekui salaja, vaikselt omaette, 
kõdunes lumi põldudel, väljadel, rabades. Hanged vaju- 
sid kokku, langesid vahuks ja — kadusid, kuivalt, nagu 
sulehunnikud, mida kannab tuul nägemata laiali igasse 
ilmakaarde. Jõed ja ojad tõusid vaevalt-vaevalt, ai- 
nult paariks päevaks kõrgemale oma harilikust tasa- 
pinnast, jää sulas paigal olles. — Ja linna nahksild, 
mis oli korduvalt hädaohus pea igal kevadel ja sügisel, 
pidas mehiselt vastu vete survele: ainult paariks päe- 
vaks oli ülekäik ajutiselt katkestatud, sest linnavalitsus 
oli annud käsu, et silla taha kogunev jäärühk tuleb 
lasta läbi klapi, mida tarvitasid harilikult sisse- ja 
väljasõitvad laevad. 

Juba see õnnetu algus näitas oma tagajärgi üsna 
pea. Metsamaterjal, mis asus jõest kaugemal ja toodi 
harilikult alla mööda ojaniresid, pidi jääma paigale, 
sest vesi oli ojades nii väike, et ei võinud mõeldagi neid 
mööda parvetamisele. Lugematud tuhanded kupikud 
puid jäid ootama paremaid aegu, palgi- ja titsivirnad 
norutasid piki kaldaid. Prooviti tõsta vett paisutamise 
teel, kuid seegi ei annud tagajärgi, ehk kuigi andis, 
siis ainult nii vähe, et seda ei märgatudki. — Isegi 
»suures-jões” oli asi täbar, sest oli nimelt sääraseid 
kohti, kus võis parvetada ainult kevadiste vete ajal. 
Seesugused kohad olid kaunis sagedasti esinevad saa- 
restikud, mis jagasid jõe mõnelpool lugematuiks nire- 
deks, milledest võis harilikul ajal pääseda üle kuivi 
jalu. Kuid et ,,suures-jões” asi siiski enam lootustära- 
tav oli kui pisukestes metsaojakestes, saadi neist õnne- 
tutest kohtadest ometigi üle, olgugi, et see nõudis palju 
enam vaeva ja väsitavat tööd kui harilikult. 

Loomulikult ei vajanud kümnikud säärastes kit- 
sendatud oludes pooltki niipalju töölisi, mida vajasid 
nad eelmistel aastatel. Sajad mehed, kellede ainuke 
lootus oli too kevadine töö, kui ka need, kes olid juba, 
täidetud kaugemale ulatuvatest kavatsustest, kergel 
käel seniselt kohalt lahkunud, lonkisid tüdinud, väsinud 
nägudega hommikust õhtuni möödi linnauulitsaid, ki- 
rusid ilmu ja kinnitasid püksirihma. Polnud minna 
kuhugi. Saeveskites jäi töö palkide puudusel soiku ja 
säältki vabanes hulk ülearust tööjõudu. Ainukeseks 
lootuseks oli veel sadam, sest talve jooksul olid saed 
töötanud väsimata hooga, mille tõttu oleks olnud anda 
laudu külluses; pääasi — oleksid aga ilmunud laevad... 
Kuid selles see häda seisiski, et laevu ei ilmunud, sest 
umbes samal ajal Inglismaal lahtipuhkev söestreik sul- 
ges pea kõik suuremad sisseveo-sadamad. Ainult paari 
esimese kevadnädala kestel oli neid enam-vähem käi- 
mas, siis aga hakkasid nad jääma ikka harvemaks ja 
harvemaks, kuni polnud neid viimaks nähagi enam. 
Ning pikkamisi levis kuulujutt, et säärane asjaolu ole- 
vat kahe asjaosalise vabariigi, Eesti ja Inglise, vahelise 
konflikti järeldus, sest seda, et laevade reisi võib takis- 
tada söestreik, ei tahtnud suurem hulk uskuda. 

Tööliste majapidamisse tuli äkiline, raske, peaaegu 
hukutada ähvardav seisak. Igal hommikul voolasid 
sajad mehed, naised ja lapsed laiali mööda linna, et 
juba sajandat korda käia läbi vabrikute väravatagused. 
Kõhetutena, nälginutena, pikaldasest alatoitlusest ja 
viletsast rõivastusest inetud, seisid nad saeveskite hoo- 
videl, oodates kupjaid ja kümnikke, kes oskasid nüüd 
aga ainult sõimata ja irvitada. Ja kuigi mõnel õnne- 
lapsel avanes võimalus leida kuskilt mingit juhuslikku 

tööd või toimetust, siis oli tasu sellegi pisku eest nii- 
võrt väike, et näis otse imena, kuis suudeti elada sel- 
lega läbi. 

Kadus seltsimehelikkus, üksteisest lugupidamine. 
Päälekaebamine, äraandmine, üksteise inetu musta- 
mine, — need muutusid igapäevasteks asjadeks. Sala- 
likult hiiliti üksteisest mööda, püüti kõrvaldada oma 
paremagi tuttava võistlus kas või kõige alatumate abi- 
nõudega, ja tungiti karjakaupa, vihaselt ja halastamata 
oma tööjõuga kaubeldes iga pisemagi teenistusvõima- 
luse kallale. Lubasid ühed teha mistahes töö kümne- 
tuhande margaga, alandasid teised hinna kohe poole 
pääle, polnud nad aga küllalt varmad tegema kirjalikku 
lepingut, olid järjeootajad nõus veelgi halvemate tin- 
gimustega. Ja ettevõtjad naersid pihku, sest neid ei 
võinud süüdistada nüüd ükski sotsialistlik ajaleht ega 
rühmitus: töölised ise tegid hinna... 

Majanduslik langus paiskas aga äkki ja jõuliselt 
segi ka kõlblised mõisted. Elu muutus otsekui ebatõeli- 
seks, ühepäeva-liblikaliseks, haiglaseks mõnutsemiseks. 
Teadlik tahtejõud rauges. Inimesed alistusid oma looma- 
likkudele, senini enam-vähem varjatud kujul hingitse- 
vaile instinktidele ning vajusid ühes nendega lõplikult 
põhja. Homsele justkui ei osatud enam mõelda. Suguline 
lohakus, prostitueerimine, vargused, — need olid iga- 
päevased nähtused. Ees-alevisse sigis altkäe kaubitse- 
vaid mülkaid nagu seeni pääle kosutavat vihma. Va- 
nade, äraaetud libude kõrval kauplesid oma ihuga üsna 
noorukesed, vaevalt koolipingilt lahkunud plikakesed. 
Igal ööl sõitsid linnast autodel ja voorimeestel siia lõh- 
navad noorhärrakesed, puhkusel viibivad kadetid, noo- 
red ohvitserid, kõlvatusega kelkivad üliõpilasekesed 

jne., et paisata oma enda teenitud, sagedamini aga va- 
nematelt saadud ja väljapetetud rahanatuke ainult 
mõne paari-kolme mõnusavõitu tunni jooksul mülka- 
pidaja-vanamoori lukustatud sahtlisse. Üksteise nu- 
gadega haavamine, vigaseks torkimine, nägude rikku- 
mine igasuguste kangete hapetega, — sai igaöiseks näh- 
tuseks. Sagedasti tuli aga ette koguni sääraseid juh- 
tumusi, mil pekseti aknad puruks ligi pooltel uulitsa 
veeres asuvatel majadel, mil topiti korstnad täis liiva- 
kotte või mullamättaid või mil paisati koguni rahuli- 
kult magavale inimesele läbi ruudu kiviga pähe. Juh- 
tus aga kordnik jaole, ei jäetud ilma tedagi... — 

See oli mingi hull, veidralt-elajalik kevadsuvi. Va- 
nemad inimesed ja lapsed nälgisid, noorus aga lõbutses, 
hooras, varastas ja kakles. Näis, nagu oleks hakanud 
nüüd Vaeste-Patuste alevis rääkima selget keelt too põl- 
vest põlve mürgistatud kaabaka-veri, mida paelus hari- 
likkudel aegadel elu igav üksluisus. — Nagu hõõguv säde 
summutava tuha all, — nii oli ta maganud pikad, hal- 
lid aastad, maganud, kuid mitte surnud, sest tarvitses 
ainult pisut-pisut muuta olusid ja tingimusi soodsa- 
maks, ning juba ta rääkiski oma selget keelt, see pik- 
kade aastate jooksul tuhka maetud sädemeks... 


43. 


Bi sel talvel ega ka tol kurjal kevadel polnud Lüü- 
nede seisukord kuigi hiilgav. Nagu loomulik, ei jätku- 
nud perekonna toitmiseks sellest paarist tuhandest 
margast, mida sai vanamees Ühisuse aidamehe abili- 
sena. Päälegi öeldi talle seegi koht jaanuari keskpaigas 

üles, sest rahva ostujõud vähenes märgatavalt, nii et pol- 
nud tihti kuigi palju tegemist aidamehel endalgi. 

Jälle oli ainuke võimalus — otsida nii ruttu kui 
vähegi saab uus koht. Kuid säärasel pingutusi nõud- 
val, võistlusrikkal ja kitsal ajal oli koguni loomulik, et 
elatanud hallpää tahaplaanile tõrjuti. Igalt vaesemaltki 
võimaluselt suruti ta kõrvale. Ta katsus küll siin, küll 
sääl, saigi vahete-vahel kuhugi, kuid oli sunnitud lah- 
kuma juba mõnesuguse päeva või paari pärast, sest 
elava jõu rohkus muutis tööandjad äärmiselt nõudlik- 
kudeks. Vähemalt sada korda kuulis ta seda kurja, 
uneski meeles püsivat sõna: ,, Vana!” — Ja nii lonkis 
ta, nagu pea kõik ta endised töökaaslased, kes olid, nagu 
temagi, halliks läinud valamistöökojas, kuhu neid aga 
nüüd enam ei tarvitatud, mööda saeveskeid ja vabri- 
kuid, — nälginud, väsinud, käed hooletult taskus ja 
silmis lootusetu hallus. 

Ühes sellega muutus väljakannatamatuks ka ko- 
dune elu. Ema, rõhutud ja piinatud Marta ja Arnu 
ühtelugu süvenevast langusest, — esimene ei jätnud 
oma varguseametit, teine muutus ikka kirglikumaks 
joomariks, — süüdistas kõigis õnnetustes ainult teda, 
vanameest. Silmapilgukski ei saanud vaene Andres 
enam rahu. Vaevalt sai ta jala üle ukseläve, kui algas 
juba kiusakas kaebamine ja hädaldamine. Tõesti ole- 
vat nüüd enam kui selge, et nad peavad surema nälga. 
Tagavara-raha olevat otsas viimse pennini, uut 
aga kuskilt pääle ei tule. Ainult kontsuke leiba on 
veel kapis, tee lõppenud juba eila, kohvist, suhkrust, 
isegi silkudest ei või nii pea mõeldagi. Kas on see veel 
kellegi elu?! Ah? Jumala eest, ta tahtvat päris tõesti 
teada, kas on see veel kellegi elu?!... Kui enam kor- 

ralikult rõivaidki selga ei jõuta muretseda ja kui päe- 
vast päeva peab imema näljakäppa, siis oleks vist küll 
kõige õigem minna pööningule ja panna pael kaela!... 

Esimene abitu katse soetada ajutisi elamisvõima- 
lusi oma liikumatu varanduse realiseerimisest, oli ka- 
vatsus müüa poolt aiamaad. Selle mõtte algataja oli 
ema. Ühel päeval, kui ilmus külla prillidega härra ja 
küsis, kas vahest ei tahaks keegi rentida või puhta raha 
eest müüa poolevakamaalist ehituskrunti, hakkas 
Lüüne Kati visalt ja pääletikkuvalt sundima oma 
meest, haaraku see kinni vähemalt sellestki võimalu- 
sest, sest muidu polevat tõesti aeg kaugel, mil peavad 
nad minema kerjama. — Kuid kui vanamees järgmisel 
hommikul mainitud härra üles otsis, oli juba hilja: 
keegi oli veel eelmisel õhtul jõudnud ette... 

Nii osutusid ainsaks suuremaks sissetulekuks Ar- 
nult väljapinnitav ,,söögiraha” ja summad, mida andis 
Alleks. Kuid et nii selle kui teise palk polnud kuigi 
suur, polnud kuigi suur ka see toetus, mida neilt saadi. 

Ligi veebruari lõpuni peeti siiski kuidagi vastu. 
Kuid siis jäi, nagu kiuste, Volli haigeks, ja kui ei tahe- 
tud ta surma, pidi leitama mingi väljapääsu-tee. 

Ning leitigi. 

See oli sama, mis hukkujale õlekõrs. 

Esimene asi, mis rändas liigkasuvõtja sahtlisse, 
oli isa hõbeuur, ilus, paksukapsliline väärtasi. Ehkki 
ta tõeline hind tõusis üle paari tuhande marga, läks ta 
siiski majast välja koguni odavalt, ainult mõne sajalise 
eest. — Nädal hiljemini rändasid sama teed ka pool 
tosinat hõbelusikaid, kaks kuldlaulatussõrmust, kolm 
pikka höövlit, üks saag ja ema õmblusmasin. Kuid avi- 
tas seegi õige vähe, sest Volli arstimine, — ta põdes 

sarlakeid, — muutus ähvardavalt-kulukaks. Päälegi 
olid pea kõigil rõivad lõpukorral, nii et ka neid oli vaja 
tingimata uuendada. 

Tollel viimsel abinõul, kraami müümisel oli aga 
veel üks omapärane, traagikoomiline järeldus. Nimelt 
näitas see vanamehele, kes ei unustanud nüüdki oma 
viinakirge, kätte hää allika, kust saada ,,topkaraha”. 
Esimene asi, mis kadus jäljetult, oli katkise vedruga 
lauakell. Nagu eit pärast kuulis, oli vanamees käinud 
pakkumas seda riistapuud vähemalt kümnes kohas. 
Kuid õiget ostjat leida polnud nähtavasti kerge, sest 
alles kolmanda päeva õhtul võis ta enda purju juua: — 
keegi poollollakas kellasepp ostis talt kauba saja kahe- 
kümne marga eest, mis oli müüja enda meelest koguni 
kenake hind. Järgmine number oli kapis seisev tekk, 
siis oma enda uued saapad, siis kuub, ja aja jooksul 
veel palju muudki. Ning kui sattus eit lõpuks tulihän- 
nale jaole, oli päästa veel õige vähe. 

Säärane päev-päevalt edenev kaubanduslik instinkt 
tõi aga perekonnale kaela halva kuulsuse. Teised Kol- 
gata küla elanikud, kellede majanduslik järg, võrreldes 
Lüünede omaga, oli kaunis rahuldav, — sest nad olid 
suutnud aja jooksul panna kõrvale nii mõnegi summa- 
kese ja seetõttu ei mõjunud ajutine tööta olek neisse nii 
hävitavalt, — toonitasid igal võimalikul juhusel, et 
säärases viletsuses pole süüdi keegi muu pääle nende 
eneste. Mõeldagu ainult: — ligi paarkümmend aastat 
käis vana Andres valamisvabrikus ja sai koguni hääd 
raha, kuid nüüd pole enam niigi palju, et saada läbi 
ilma varanduse müümiseta ja pantimiseta!... Rõiva- 
hilpe ja viina, — seda on neil alati küllalt, leiva jaoks 
aga puudub raha!... 

»Teate mis...” seletas Vitjagini Anna igas majas, 
kuhu ta ka juhtus. ,,Sääl Lüünede juures puudub pe- 


remees! Kas ma ei tea või, kuidas nad elavad!... Hi, 
hi, hi! Tulgu ikka enne rääkima, küll ma neile siis 
juba ütlen!... Nagu see poisinolk, see Arnu... Kas 


sellele's midagi räägitakse kah või?... Käib ja lakub 
juba nagu mõni vana joodik... Niisama see Allekski... 
kroonust löödi joomise pärast lahti, küll lendab varsti 
kuntrust kah...” 

— Ja nii külas ainult naerdi ja irvitati veel, kui 
juhtus kalduma jutt Lüünede vaesusele. — 

On harilik nähtus, et kui hakkab inimesele sadama 
kaela õnnetusi, siis sajab neid juba nii palju, et ei saa 
arugi enam, kust või kuidas nad tulevad, need õnnetu- 
sed, Uksest ja aknast, korstnast ja alusmüürist, — 
igast seina pilustki ronib neid siis sisse. Sagedasti 
murravad ja väsitavad nad inimese lõplikult. Nad ime- 
vad välja ta elujõu, surmavad ta ettevõtlikkuse, talla- 
vad ta nagu nartsu jalge alla. Nad astuvad talle kuk- 
lale ja sõtkuvad oma külmade kontsadega ta palja sü- 
dame pääl. Iga uue tõusmiskatse juures tungivad nad 
inimpoja kallale nagu kurjad fuuriad. Ja harva kes 
suudab panna vastu nende rõhumisele... — 

Nii oli Lüünedegagi. Oli palju muret Arnuga, 
veel enam Martaga, manas esile lugematuid kannatus- 
silmapilke majanduslik kitsikus. Kuid kui nad mõtle- 
sid, et need nimetatud mured jäävad ainukesteks, siis 
eksisid nad raskesti, sest vaevalt oli põldudelt ja välja- 
delt sulanud lumi, kui laskus Lüünede madalale majale 
uus katsumine. 

See oli nende kõige vanema poja, Alleksandri sat- 
tumine politilise põgeneja seisukorda. 


531 


Sündis see ühel kevadhommikul, siis, kui oli Marta 
parajasti minemas kooli. Tüdruk oli kadunud vaevalt 
paar minutit, kui sööstis äkki ärevusest lõõtsutades 
tuppa ja hüüdis vennale, kes sõi parajasti: 

»Alleks, Alleks, tule ruttu välja!” 

»Nonoh, mis on?” küsis Ridle. 

»Suur hulk mehi küsis sind... ma juhatasin nad 
Jaaksonile...” 

»Mis?! Missugused mehed?!” kargas Ridle püsti. 

»Olid sühuksed mantlitega... Kaks sõitsid ra- 
tastel...” 

Ridle jooksis ruttu eeskotta ja piilus ukse varjust. 
Neli erariides meesterahvast lähenesid praegu Jaakso- 
nite majale. Pääle nende nelja oli veel kaks jalgratas- 
tel, kes ei saanud aga halva tee tõttu tarvitada oma 
sõiduriistu ja sibasid samuti jala. 

Ärevusest hingetu jooksis Ridle tagasi tuppa, haa- 
ras riiulilt revolvri, toppis kähku tagavarapadrunid 
tasku, avas siis kohvri ja võttis säält paki lahtisi lehti. 
Jao neist pistis ta tasku, enama jao aga heitis pliidi 
alla, kus lõkendas parajasti tuli. Ning minut hilje- 
mini, enne kui taipasid politseinikud, et plika oli neid 
vedanud ninapidi, kadus ta otse üle põllu metsa. 

Sel päeval otsiti teda kaua ja hoolega, kuid asjata. 
Ta oli kadunud nagu kivi vette. Pinniti küll omakseid, 
küll teisigi külaelanikke, kes teadsid aga sama vähe ehk 
koguni veelgi vähem kui otsijad ise. Ning nii tuli 
ametnikkudel lahkuda tühjade kätega, kirudes oma kär- 
sikust, sest oleksid nad tulnud öösi, poleks neil kind- 
lasti vaja olnud lahkuda jahisaagita. 

See sündmus mõjustas Lüünede langust veelgi. 
Nagu tugev nuiahoop langes ta vanematele lagipähe. 

Silmapilkselt kadus mingi kokkuliimiv aine ning pikal- 
dane, kuid peatamatu lagunemine asus majja. Vana- 
kesi hakkas vaevama mingi salajane aimus, et kõiges, 
mis on juba sündinud, kõiges, mis sünnib, kui ka kõi- 
ges selles, mis saab veel sündima, on süüdi nemad ise. 
See oli nõrk, alateadvuslik, kuid valus südametunnis- 
tusepiin, mis valdab kasvatajat, kui see peab nägema 
oma kasvandiku langust. 

Juba kolmas laps hukutas oma elu... 

Nende eelarvamistest rikastesse päädesse asus 
tuim mõte, et ega siin ole enam tegemist lihtsa juhtu- 
musega, vaid mingi saatusliku, reeglipärase nähtusega. 
Kristjan, Klaara, Alleksander, Marta oma näpuame- 
tiga, joodik Arnu, Lilli, kellel läks küll veel hästi, — ei, 
siin on tõesti teotsemas jõud, kes on miskipärast otsus- 
tanud hukutada nende elu lõplikult... — Kui langeb 
kõndijale pähe katuselt kivi, siis on see ettenägematu, 
juhuslik sündmus; kui langeb samale kõndijale kivi 
pähe teiseltki katuselt, siis on ka see juhuslik sündmus; 
kui aga hakkab samale kõndijale langema kive lagipähe 
igalt katuselt, siis pole see enam tõesti juhuslik sünd- 
mus, vaid kõige selle taga peab asuma juba mingi 
vaenlik, tundmatu jõud, kes neid kive loobib. — Umbes 
sarnane mõte mingist vaenlikust jõust asus ka Lüünede 
pähe, kui nad vaatasid tagasi tollele paarile, kolmele 
aastale, millede jooksul olid nad näinud ainult õnnetusi 
ja ikka jälle õnnetusi. 

Raske oli taluda too viimane löök niigi juba piina- 
dest pinnitud emasüdamele. Alalõpmata seisis tal mee- 
les ta poeg. Miks küll tegi ta säärase tembu...? 
-.. Kus viibib ta praegu...? On tal vaesekesel ka riiet 
seljas ja leiba kõhus....? Õnnestub tal, nagu oletavad 

ümbruskonna inimesed, põgeneda Venemaale...? Või 
tabatakse ta siiski piiril ja mõistetakse paljudeks aas- 
tateks vangimaja müüride vahele kolletama, või ko- 
guni — surma...? Kas ehk ei saada Venemaa teda 
tagasi Eestisse, siinsete võimude kätte...? — See oli 
painav küsimuste rida, mis jooksis läbi vanakese pää. 
Ta uned olid täis mälestusi pojast, ta läks halliks ai- 
nult mõnesuguse nädala jooksul, nii ta vaimlist kui ka 
kehalist jõudu hoidis ülal ainult too tehtud tigedus, 
mille taha puges ta varju nagu tigu karpi. 

Kord õhtul, kui koperdas ta üksi köögis, jäi ta vä- 
simusest tukkuma. Siis nägi ta kuidagi kohutav-selgelt 
Alleksit. Poiss tuli linnast, tõi suure pätsi leiba ja 
ütles, et ta peab minema kohe jälle tagasi. Just praegu 
olevat ta tapnud ühe inimese ja nüüd ajavat talle järgi 
terve hulk politseinikke. — Aga vanakest, kes ärkas 
samal silmapilgul, valdas säärane suur, külmraske kur- 
bus, et ta ei teadnud tõesti, kas maksabki enam 
elada. — 

Vanamees, kes purjutas juba senini kaunis korra- 
likult, langes veelgi tugevamini joomakire küüsi. Kui 
ta vähegi mahti leidis, imes ta enda kohe täis. Võib- 
olla tuli säärane enesemürgistamine soovist unustada 
kas või mõneks minutiks oma madalat, rappaveerevat 
elu, võib aga ka olla, et see oli üsna lihtne andumine 
oma loomupärastele kalduvustele. Ent oli nüüd tolle 
lohaka eluviisi põhjuseks see või teine, kuid et vana 
Lüüne oli viimasel ajal langenud täiesti elukutselise 
joomari tasapinnale, oli enam kui fakt. — 

Nagu juba nimetatud, toimus vanamehe kirglikuks 
joodikuks muutumine just siis, kui saabusid perekon- 
nale kõige raskemad katsumistunnid. Loomulikult ei 

annud asjade müük talle kaugeltki nii suuri summasid, 
kui oleks läinud vaja korralikkudeks pummelungideks. 
Algas laenamine. Kaval ärimees, kelle juurde olid 
rännanud juba kõik enam-vähem väärtuslikumad asjad, 
oli nõus andma raha, kuid ainult selle tingimusega, et 
vastutavad maja ja aiaplats. Kas vanamees midagi 
sel alal ette võttis, jäi küll esialgu teadmata, kuid iga- 
tahes paistis tal olevat ühevahe raha kaunis rohkesti. 
Kõige suuremad pühad, või nagu ta ise neid nimetas, — 
»braasnikud”, — olid tal aga siis, kui tal õnnestus 
märtsi alul saada pooljuhuslikult paariks nädalaks 
tööle. 

Pinevas, kriisiaegses õhkkonnas ei sünnitanud 
Ridle lugu pooltki niipalju tolmu, kui oleks see sünnita- 
nud tolmu harilikul ajal. Nüüd oli aga kõigil tegemist 
iseendaga, nii et ei leitudki aega teiste musta pesu 
tuhnimiseks. Ainult paariks nädalaks valdas ta kadu- 
mine külaelanikkude meeli. — 

Seda enam olid aga huvitatud ,,putkupannud” 
põrandaalusest ametivõimud, kes uurisid kaua ja kiu- 
sakalt vanemate kallal, olgugi, et need teadsid oma 
poja ettevõtetest vähem kui keegi teine. 

Katsuti, maksku mis maksab, tabada süüdlast. 
Ajalehed rääkisid tast pikalt ja laialt, kirjeldasid teda 
küll nii, küll teisiti, urgitsesid ja tuhnisid ta mineviku 
kallal ja tegid lõpuks koguni humaanse otsuse: see 
olevat päämiselt joomise tõttu hukkunud inimene, kes 
on lakkunud maha kõik, — ande, kooli, oma tuleviku 
ning lõpuks oma elugi... Praegune seisukord olevat 
ju sama hää kui surm, mis varitseb põgenikku igal 
sammul... 

Kuid ei aidanud ei ajaleheneegrite kisa ega kaitse- 

politsei agarus. Ridle kadus nagu tilk tina tuhahunni- 
kusse. Ei annud tagajärgi ei vanemate ülekuulamine, 
ei külainimestelt uurimine, ei agentide alalõpmatu nuus- 
kimine: otsitav ei näidanud kuskil oma nägu. — 

Järsku aga hakkasid kuskilt tulema fantastilised, 
veidrad, õudusest nõretavad kuulujutud. Äkki, üsna 
ootamata süvenes külas huvi Ridle vastu. Korraga tea- 
dis tast rääkida pea igaüks. Ta olevat olnud tige, 
hirmus inimene ja tast pole võinud lootagi paremat. 
Kõigil oli olnud ta'ga midagi ees. Üht oli ta löönud, 
teiselt varastanud raha, kolmandast lendu lasknud 
lubamatuid kuuldusi. Ja politilist süüdlast, kelle suure- 
maks sooviks oli olnud oma viletsuses vintslevate kaas- 
kodanikkude seisukorra parandamine, hakati pidama 
samade kaaskodanikkude poolt koguni alatuks masuu- 
rikaks. — 

Ent küla õudust janunev hing ei leppinud ainuüksi 
ta minevikuga. Suuremaks ja salapärasemaks küsimu- 
seks jäi ikkagi see, kus viibib Ridle praegu. Keegi, 
ei tea kes, laskis lendu legendaarse sõnume sellest, et 
üks ta tuttav või tuttava tuttav olevat näinud metsas 
saladuslikku, habetanud näoga meest. Parajasti, kui see 
ta tuttav (või tuttava tuttav) linna ja mõisa metsa piiril 
raagu korjanud, tulnud see mees mööda teed ja läinud 
raba poole, seljas mingi mügerik asi, arvatavasti kas 
leivakott, varastatud lambapoolik või kuskilt ülelöödud 
rõivad. Kahjuks kadunud aga mees enne võssa, kui 
raokorjaja talle läheneda suutnud. Kuid olevat kind- 
lam kui kindel, et see pole olnud keegi muu kui Ridle, 
kes asuvat nähtavasti kuskil siin läheduses. 

Mõne päevaga oli tollel kuulujutul Vaeste-Patuste 
alevis ring tehtud ja keegi ees-alevi eit rääkis teda 

poodis koguni teissugusena. Asi olevat tõelikult 
olnud nii. 

Ühel õhtul läinud keegi Kolgata küla elanik (vana- 
moor) mõisa metsast vihaoksi tooma. Et läheduses 
pole olnud leida häid oksi, läinud vanamoor kaugemale. 
Tal tulnud minna üle mingisuguse heinamaa, selle järel 
üle mingisuguse karjamaa, siis üle laia mudasonni ja 
lõpuks läbi mingi tihniku, kuni tolle kurikuulsa ,,soku- 
padrikuni”, kus löönud välk kümme aastat tagasi maha 
ühe marjukorjava tütarlapse ja kus tapetud alles hil- 
juti keegi maad mööda ringisõitev lihunik. Kui ta, see 
vanamoor, üsna ,,soku-padriku” lähedusse jõudnud, 
eksitatud (nimelt — eksitatud!) ta järsku teelt. Süda 
täis hirmu hulkunud ja sumanud ta kaua mööda vesist 
tihnikut, pole aga leidnud ega leidnud õiget teed ning 
kartnud juba kindlasti, et ega ta enam siit välja pääse, 
sest öö jõudnud ikka lähemale ja lähemale ja päike seis- 
nud veel vaevalt metsalatvade kõrgusel. Pikkamisi saa- 
bunud pimedus. Vanakest hakanud vaevama hirm. 
Kullid karjunud, puud kohisenud, põõsastest olevat 
keegi otsekui lähenenud. Parajasti, kui ta, see õnnetu 
eideke, niiviisi nutnud ja ahastanud, kuulnud ta üsna 
oma selja taga oksade praginat ja samme. Ta pöör- 
dunud ringi ja näinud üht meest, kes tulnud padriku 
poolt ja läinud, nagu eidele pärast selgeks saanud, linna 
poole. Pimeduses pole ta näinud õieti ei meest ennast, 
ei ka ta rõivaid ega nägu, vaid ainult punakalt hõõgu- 
vat piibukaha, mille kõrguse järgi võinud siiski umb- 
kaudu arvata, et mees olnud võrdlemisi pikakasvuline. 
Vanake hakanud kohe paha aimamata .suitsetajalt 
pärima, kuhu viimane läheb ja kust tuleb. 

Alguses kohkunud mees koledasti ja otsekui kasva- 

nud maapinna külge, kui aga kuulnud, et eit lihtne 
eksija on, pole lausunud sõnagi, võtnud ta taha ning 
viinud õigele teele. Aga niikohe, kui ta rääkima haka- 
nud, et sedasi ja sedasi, et mine ses ja ses suunas, nii 
kohe tunnud eit tas ära Ridle. — Ju tal muidugi sääl 
kuskil mõni koobas või urgas on, arvas jutustaja asja- 
likult. — 

Järgmise nädala jooksul ilustati ja kaunistati seda 
fantastilist, ei miskiga põhjendatud kuulujuttu veelgi. 
Ühes teisendis räägiti, et see, kes näinud Ridlet, pole 
olnud naine, vaid mees, teises, — et see olevat olnud 
koguni laps, kolmandas, — et Ridle pole üldse eksi- 
nuga tegemist teinud, vaid lasknud kohe jalga, kuuldes 
inimhäält. Lõplikult jäi aga püsima viimasena jutus- 
tatud legend, ainult selle lisandusega, et Ridle olevat 
eidele, kui nad juba õigel teel väljas olnud, noa rinnale 
vajutanud ning öelnud, et kui viimane ainsa sõnagagi 
ta asukohast iitsab, hävitab ta kohe ilmast terve tema 
pere, alates lapselastega ja lõpetades vanamoori endaga. 

Kes oli aga see saladuslik vanaeit, see näis olevat 
koguni kõrvaline asi, missuguse küsimusega vaevasid 
end ainult sarnased uskmatud Toomad, kellede meelest 
oli terve lugu tollest eksinust ja ta öisest teejuhist 
lihtne vananaiste loba, mida arvestada oleks lollus. 

Nii möödus Ridle kadumisest ligi poolteist kuud. 

UÜmbruskonna inimesed hakkasid teda jäle unus- 
tama, sest nende tähelepanu paelusid enam olulised 
küsimused, mis ähvardasid iga silmapilk kerkida esile. 
Ainult ametivõimud tegid põgenikuga endist viisi tege- 
mist, otsekui püüdes varjata tolle kiusakuse taha oma 
Jõuetust ses asjas. Otsiti meest küll siin, küll sääl. 
Ees-alevis tekkisid uued kuulujutud, mis kinnitasid, et 

olevat lollus nii see, nagu oleks Ridle putkanud Vene- 
maale, kui ka see, et ta asuvat tolles vesises ,,siku”- või 
»Soku-padrikus”, kus olevat kliima liiga niiske isegi 
kurgedele. He, he! Mõistlik mees suutvat end varjata 
teisitigi... — Ja suure saladuskatte all teatasid sen- 
satsioonihimulised poisid üksteisele viina ,,klaasi” eest, 
et tagaotsitav asuvat kõige uuemate andmete põhjal 
lihtsalt linnas! Kuid et sarnaseidki ,,agentuur-andme- 
tel” põhjenevaid kuulujutte tuli võtta sama ettevaatli- 
kult kui toda Jumal teab kelle poolt õhku lastud legendi 
sellest, nagu asuks Ridle ,,soku-padrikus”, kinnitas juba 
see lihtne asjaolu, et vaevalt päev hiljemini võis sama- 
delt isikutelt osta mõne marga suuruse viinaraha eest 
veel suuremaid teateid, mis rääkisid aga juba sootuks 
uutest asukohtadest. 


Alles järgnev juhtumus tõi ajutiselt vähe-vähe val- 
gust tollesse segasesse loosse. — 


Linna äärmises agulis, mitte just kaugel merest, 
asus nii oma nime kui ka iseloomu poolest õige oma- 
pärane koht. See oli ,,Püha-Peetruse kõnnitee” nime all 
tuntud sillutamata, inetult kitsas ja kõver põikuulits, 
mis ühendas kaht paralleelselt jooksvat, enam-vähem 
suuremat tänavat. Kui juhtus keegi vaatlema seda 
uulitsajuppi välispidiselt, siis leidus ta kestas vaevalt 
midagi iseloomustavat või veidrat. See oli tüübiline 
majalogude kogu, nagu võib neid näha igal sammul 
linnaservadel asuvates töölisagulikestes. Pisukesed, ühe- 
kordsed, sajust ja soolasest meretuulest vesihalliks 
pleekinud hurtsikud piirasid tühja uulitsat nagu väsi- 
nult alla laskunud varblaste kari. Seinad pooliti viltu 
vajunud, katused täis auke ja augukesi, iga nelja nurga 

all rida titse, — nii ähvardasid nad langeda kaela juba 
esimese põrutuse juures... 

Ent too elu, mida neis majades elati, too ropp, 
must, haisev ööelu andis sellele muidu koguni hariliku 
välimusega kohale säärase kuulsuse ja ilme, mida ei 
omanud ses linnas ükski teine alev. Pea igas majas 
»Püha-Peetruse kõnniteel” asus salalõbumaja. Igal 
õhtul läksid siit pimeduse katte all välja lugematud 
närused, poolmädanenud, karboolist ja küüslaugust 
lehkavad uulitsatüdrukud, et püüda saaki sadamast 
või pääuulitsalt, tuua see saak ühte neisse majja, siin 
täis joota, paljaks riisuda, mõni vastik suguhaigus ühes 
anda ja siis tänavale visata. Nagu raisakullid kaklesid 
nad vahel tigedalt ja metsikult mõne rikka välismaa 
madruse kallal, sisselangenud ninadest poolkuulmatuks 
muutunud häältega üksteist sõimates, — see inimline 
prügihunnik, seltskonna lõbutsemiskire elusad ohvrid. 

Sagedasti pöörati ajalehtede kaudu politsei poole 
järelepärimistega, miks ei võta see tarvitusele tolle 
lõbumajade võrgu vastu karmimaid abinõusid; kuid see 
hääkorra eest valvav asutis ei näinud andvat neile küsi- 
mustele mingit tähendust. Ja näis koguni, nagu peaks 
ta seda kohta söödaks, mille otsa kleepuvad need, keda ei 
õnnestu püüda muul teel: peaaegu iga paari kuu tagant 
pandi ,,Püha-Peetruse kõnniteel” toime suurepäraseid 
läbiotsimisi, mis andsid tagajärgi pea alati. — Mõnel 
pool teati kinnitada isegi seda, nagu peaks osa lõbu- 
tüdrukutest kontakti kriminaalagentidega, kes ei keeldu 
tarvitamast nende abi. 

Ühel märtsiööl, kui mässas linnas tugev, mõnes 
kohas isegi maju upakile paiskav maruhoog, korraldati 
jälle säärane noodavedamine. Sel korral polnud taga- 

järjed kuigi hiilgavad, tabati ainult kaks vähemat 
vargapoissi, — kuid neile, kes olid huvitatud eeskätt 
Ridle saatusest, andis seegi öö mõningaid uudiseid. 
Nimelt leiti ühest mülkast, milles kauplesid oma ihuga 
neli, viis kaunis elatanud libu, õige näruse välimusega 
kuub, mille taskus oli nahkne rahakott Jüri Naaskli 
nimelise isikutunnistusega ja — Alleksander Lüüne- 
Ridle näopildiga. Ka oli ühele ajalehe servale kirjutatud 
nähtavasti hajameelsuses korduvalt üks ja sama nimi: 
Alleksander. Kui aga samal hoovil elutsevad inimesed 
üle kuulati, rääkisid nad kõik, et siin olevat tõesti asu- 
nud juba pikemat aega keegi kõrgekasvuline musta 
habemega mees. Isiklikult ta'ga kokku puutunud pol- 
nud küll keegi, sest ta oli harilikult lahkunud majast 
juba varahommikul ja pole peaaegu kunagi tagasi ilmu- 
nud enne hilist ööd. Ent mis oli kõige veidram: ta 
nägu mäletati koguni täpsalt, olgugi, et mõni hoovi- 
elanikkudest oli näinud teda ainult kord, ning sedagi 
öö ajal: liiga silmatorkavalt inetu olevat olnud too 
noorhärra, — 

Lõbumaja perenaine arreteeriti, kuid ta salgas ja 
kinnitas, et see habemik mees olevat olnud tõesti Jüri 
Naaskel, üks ta paljudest õepoegadest. Poiss olevat 
sõitnud siia umbes kuu tagasi Võrust, et otsida sadama- 
linnas tulutoovamat teenistust, ja lahkunud alles eila, 
sõites jumal teab kuhu. Ridle-nimelisest isikust polevat 
tal aga aimugi. Mis aga puutuvat tollesse kritseldatud 
nimesse ja tollesse päevapildisse, siis olevat ju väga 
võimalik, et need asjad on sattunud ta tuppa juhusli- 
kult. Kui ametnik seepääle küsis, kes need saladusli- 
kud isikud siis on, kes käivad siin kritseldamas oma 
nimesid ja kes topivad võõrastesse rahakottidesse oma 

päevapilte, vastas eit paljutähendava grimassiga: 
— Ei tea!... Noored inimesed olevat hiljuti korral- 
danud simmani, millest osavõtjaid pole ta tõesti kõiki 
tunnud: üks toonud ligi oma tuttava, see jälle oma 
tuttava jne., jne. 

Ning jälle uuriti, uuriti ja uuriti, — kuid ikka 
asjata. Kõik vähegi kahtlasemad urkad otsiti ja tuh- 
niti läbi. Ajaleheteadetes lasti aimata, et otsitava taba- 
mine on ainult ajaküsimus veel. Vanemad kuulati uuesti 
üle. — Kuid et praegugi polnud too pind, mida mööda 
aeti jälgi, kuigi kindel, sellest andis umbkaudu tunnis- 
tust see äkiline vihahoog, mis valdas ametnikku, kui 
vastasid uuritavad kõigi ta ristküsimuste pääle eitava 
pääraputamisega. — Ta lubas ,,kõik need jätised” 
ilmast kaotada; ja siis tahtvat ta näha, kas leiab ta 
otsitava või mitte...! — 

Ent endastmõistetavalt ei aidanud sääranegi hir- 
mutamine midagi: see, keda ei leitud, oli ikkagi Ridle... 

Too kriitiline seisukord majanduselus, mis andis 
end Vaeste-Patuste alevis tunda koguni teravalt, tõu- 
sis ühtelugu ja saavutas oma kulminatsioonipankti just 
juuni- ja juulikuu kestel. Nimelt arvasid kaks vabri- 
kut, mis kuulusid tõelikult ühtedele ja samadele isiku- 
tele ja mis andsid kokku tööd ligi paari tuhandele töö- 
lisele, et nüüd, mil ähvardab kriis muutuda enam- 
vähem üldisemaks, levides juba üle terve riigi, et nüüd 
on saabunud paras aeg, asuda seisukorra kasutamisele. 
Äkki, täiesti ootamata katkestasid töö linnas asuv kalevi- 

vabrik kui ka maakonna piiridesse kuuluv, ees-alevist 
umbes paar versta väljas seisev puuvillavabrik. Massi- 
liselt vabanevatele töölistele öeldi, et vabrikud on sunni- 
tud sulgema uksed tellimiste puudumise tõttu, kuna 
ladusse valmistamise tarvis puuduvat lahtine kapital. 
Et see kõik on lihtsalt provotseeritud, see mõte tekkis 
tööliste ajudes juba kohe, olgugi, et kavalad juudi äri- 
mehed asusid tööjõu vähendamisele juba paar, kolm 
nädalat tagasi. 

Ent alguses näis siiski, nagu jääksid töölised täiesti 
rahulikult uskuma, et selleski sündmuses on süüdi mitte 
niivõrt vabrikandid kui üldine, kogu ilma vapustavast 
söestreigist kokkulitsutud õhkkond. Kuid jumal seda 
teab, — kust või kuidas, — äkki aga, koguni ootamata, 
otsekui üle öö lõi lõkkele rahutus. Tekkis visa kuulu- 
jutt, et kõik need tööpuudused, mis tulid üldse ilmsiks 
tol suvel, on alatu laim ja provokatsioon. Selle abil 
tahetavat tööpalku suruda veelgi madalamale. Neid, 
proletaarlasi, pinnitavat senini, kuni nende kannatus 
katkeb, siis aga avatakse vabrikud jälle, nüüd aga mui- 
dugi sandikopikaga sarnaneva päevahinnaga. Kõik 
muud vabandused aga, nagu see muinasjutt inglise 
söetööliste süüstki, olevat vale, vale, algusest lõpuni 
sula vale!... 

Umbes samal ajal tuli ilmsiks ka see, et kuskil 
asuvad mehed, kes püüavad tõusta kord-korralt närvili- 
semaks muutuva tööliskonna etteotsa ja tõugata teda 
ta kahtlustes veelgi kaugemale. Kes nad tõepoolest 
olid või kust nad tulid, seda keegi täpsalt ei teadnud, 
kuid et nad põrandaalused kommunistid on, seda usuti 
kindlasti. Enamalt jaolt töötasid nad üleskutsete kaudu, 
milliseid hakkas äkki ilmuma korrapäraselt pea iga 

öö telegraafipostidele ja majanurkadele, teati aga rää- 
kida sääraseidki juhtumusi, mil ilmunud kuhugi kõrtsi- 
tuppa või turunurgale päris tõeline põrandaalune ise. 
Kuid kuivõrt võis uskuda sarnaseid kuulujutte põranda- 
aluse ülesastumisest avalikul turunurgal, jäi siiski küsi- 
tavaks. 

Üleskutsed, mida kleebiti harilikult töölisaguli- 
tesse ja alevitesse, avaldasid otse uskumatut mõju. 
Kõik nad olid seatud kokku nähtavasti ühe ja sama 
isiku poolt ja mitte just oskamatult. Selgete, tabavate 
sõnadega toodi neis ette igasuguseid andmeid ja arve, 
mis viisid kõik välja samasse kohta: näitasid ja püüd- 
sid tõendada vabrikantide ja kapitalistide äärmist ala- 
tust töötavate inimeste vastu. Teadlikult ja faktide najal 
arendati siin todagi mõtet, mille sünnitajaks oli prole- 
tariaat ise, — nimelt, et praegu nii teravalt end tunda 
andev tööpuudus on lihtsalt provotseeritud. 

Ühes majandusliku kitsikusega, mis kasvas ühte- 
lugu, moodustasid need üleskutsed tugeva teguri, mis 
rõhutas ärevust tööliskonnas ikka enam ja enam. Ale- 
vid ja agulid hakkasid näitama juba vihast nägu ja 
ähvardasid iga silmapilk põlemarakatava avaliku mäs- 
suga. Nagu ikka säärastel erakordsetel aegadel ei aida- 
nud enam ei selgitamised ega seisukorra täppis kir- 
jeldus, millest kubisesid ajalehed nüüd algusest lõpuni. 
Neid võeti äärmise skeptilisusega ehk lihtsalt ei usu- 
tud. Juba tulidki ette mõnel puhul koguni ähvardavat 
iseloomu omandavad ülesastumised, ähvardati avalikult 
purustamisega ja tapmisega ning loobiti politseinikke, 
kes püüdsid ajada märatsejaid laiali. Kui kuulujutud 
üksikutest mahalaskmistest visalt ringi liikuma hakka- 
sid ja kui lõpuks päris avalikult paar kommunistlikku 

agenti surma mõisteti, muutusid meeled küll pisut kai- 
nemaks, kuid sedagi ainult näiliselt, sest tõeliselt algas 
nüüd salajane, tige, verejanuline tasumisaeg. 

Ühel tormisel juuniööl põles maha saeveski, mis 
polnud töötanud juba mitmel nädalal. Kui jõudsid 
kohale tuletõrjujad, leiti aiaplangust puuduvat kaks- 
kolm lauda, millede äravõtmisel tekkinud mulgu juu- 
rest viisid värsked jäljed vabriku puuehitise, vara- 
aida juurde. Kaks kahtlustatavat arreteeriti kohe, 
kuid asjaolud rääkisid nende kasuks ja nad vabastati 
juba paari päeva pärast. — Esiteks ei läinud nende 
jäljed ühte leitud jälgedega ja teiseks suutsid nad ka 
tunnistajate varal kindlaks teha, et nad olevat olnud 
tulekahju ööl rahulikult kodus. 

Ainult mõni päev hiljemini purustati puuvilla- 
vabriku vesiväravad. Ka siin ei suudetud tabada süüd- 
last. Veel vähe edasi tapeti kalevivabriku pääinsener, 
sakslane Krause, kelle vastu kandsid viha pea kõik töö- 
lised, sest oma sugulise tiirasusega hukutas ta enam 
kui ühe tütarlapse. Samal õhtul lendas õhku ka vär- 
nitsavabrik, mis asus Vaeste-Patuste alevi piirides, just 
jõekaldal. 

Kõigi nende terroristlikkude aktide iseloomustava- 
maks jooneks oli aga see, et ei suudetud tabada õiget 
süüdlast pea kunagi, olgugi, et politsei pani välja oma 
paremad jõud. 

Ei jäänud tulemata ka avalik väljaastumine töö- 
liste poolt, mis muutus viimaks koguni veriseks märat- 
semiseks. 

See väljaastumine sai alguse Vaeste-Patuste alevi 
tollest pääkoondusest eemal asuvas osas, mis ümbritses 
puuvillavabrikut. . Nimelt ilmusid ühel õhtupoolikul 

postidele ja plangunurkadele suured, rohelised kuulu- 
tused, milledes teatati töölistele, et nad ilmuksid järg- 
misel õhtul seltsimajja, rääkima läbi vabrikuvalitsuse 
esindajaga töö algamise võimalustest ja tulevastest pal- 
kadest. 

Juba see kuulutus sünnitas palju paksu verd. Miks 
kutsuti nõupidamisele kõiki töölisi, aga ei tehtud ette- 
panekut saadikute valimiseks, kes räägiksid enamuse 
volitusel, ja missugune võiks olla küll see läbirääkimine, 
millele ilmub ühe härrasmehe vastu terve hulk töölisi? 
Kas ei kujune see läbirääkimine äkki mingiks lihtsaks 
teadaandeks? Ja mida pidi tähendama see lõpulause, 
millega nimetati tulevasi palku?... 

Järgmise päeva jooksul vahetati elavalt mõtteid 
eelseisva ,läbirääkimise” üle, õhtuks kogunes aga kuu- 
lutustes tähendatud kohta murruna töölisi. Et koos- 
oleku algusega viivitati, muutusid kõigi meeled ärevaks. 
Endised kahtlused lõid uue jõuga esile. Tundus silma- 
nähtavana, et terve see jant on korraldatud ainult 
nende, vaeste proletaarlaste, nöörimiseks. Oli säära- 
seidki inimesi, kes olid kuulnud ,,ustavast allikast”, et 
siis, kui vabrik suleti, olevat juhatusel olnud töötelli- 
misi enam kui kunagi enne ja et terve see lori mõeldud 
välja ainult suuremate kasude saamise lootusel. Ja kui 
siis lõpuks üks vabrikudirektoritest, paks, punaste kih- 
vadega juut, kõnetooli ilmus, nägu elumõnust lõkendav 
ja valge aster nööpaugus, käis läbi koosolijate ähvar- 
dav ümin. 

Nagu olid töölised juba ette aimanud, polnud see 
tõesti mingi ühine arupidamine, nagu seisis kuulutus- 
tes, vaid lihtne, lakooniline teadaanne, et vabrik olevat 
saanud nende päevade sees uusi tellimisi ja et töö 

algavat juba järgmisel hommikul. Mis puutuvat aga 
palkadesse, siis pidavat ta kahjuks teatama ka seda, et 
nüüd ei võidavat enam niipalju maksta kui enne, sest 
vabrikus valmistatavate saaduste hinnad olevat just 
viimaste nädalate jooksul kohutavalt langenud. — Osa- 
kondades, kus kõikus senini palk saja marga piirides, 
vähendati tunnihinda kahe marga võrra, osakondades 
aga, kus tõusis senine palk ligi kahesaja margani, 
vähendati tunnihinda nelja marga võrra. — Muidugi 
algavat kohe endiste palkade maksmine, kui turutingi- 
mused jälle paranevad... — 

Samasuguse vaikimisega, millega võeti vastu mees 
ise, samasuguse vaikimisega võeti vastu ka ta teada- 
anne. — Tööliste nurisematus andis härradele lootust, 
et kõik lõpeb väga hästi. — 

Kuid öö jooksul ei maganud need salapärased nina- 
mehed, kes näisid tundvat ikka suurenevat huvi sünd- 
muste läheneva lahenemise vastu. Jälle ilmus hommi- 
kuks postidele ja majanurkadele rida tavalistest löök- 
lausetest ja paljastavatest faktidest koosnevaid hässi- 
tusüleskutseid, mida oleks vaevalt usutud harilikul ajal, 
kuid mis läksid nüüd südamest südamesse nagu tuli- 
nooled. Käed tõmbusid rusikaks, lõuapärad surusid 
roeeleheitlikult kokku. Kuskil sügaval hingesopis hak- 
kas pöörase hooga käärima ja kibelema senini maha- 
surutud viha. 

Umbes pool tundi enne töö algust koguneti salkade 
kaupa vabrikuvärava ette, kuid — ükski ei tõstnud 
jalga hoovile... Oodati nagu midagi. Näis, nagu 
oleks see korratu mass muutunud öö jooksul organi- 
seeritud, oma võimistesse uskuvaks jõuks. Süngete 
ähvardavate nägudega seisti rinnuli koos, räägiti mil- 


547 


legi üle ägedalt, vehiti kätega ja raputati salakesi rusi- 
kaid. Kui aga läbilõikav vile töö algust kuulutas, hakati 
— aeglaselt laiali valguma... 

Kaks ülevaatajat jooksis väravast uulitsale. 

»Hei, kuule, kuhu te lähete?“ hüüdis neist teine. 

Keegi ei vastanud. 

»Mehed, tööle, tööle!” kordas hüüdja. 

— Ainult mõni üksik seisatas ja vaatas tagasi. — 

»Kuule, teile antakse kõigile abrehnungid!” kar- 
jusid mehed vihaselt. ,,Lollakad, kuhu te ometi 
lähete?!” 

Alles nüüd vastas keegi kuskilt nurga tagant: 

»Läheme leiba luusse laskma...” 

See oli lootusetu, vihane katse, millest teati juba 
ette, et ta ebaõnnestub. Ei võinud olla juttugi võitle- 
vate poolte tasakaalukusest. Ühel pool rikas, tugevale 
alusele toetuv kapitalistide näputäieke, kelle poolt rää- 
gib aga kõik, — avalik arvamine, valitsus, sõjavägi, 
kaitseliit, teisel pool aga puudusest ja näljast meele- 
heitele viidud mõnetuhandeline proletaarlaste salk, kelle 
võitlusviis tunnustati juba kohe seltskondlikult kar- 
detavaks ja riigivastaseks. 


45. 


Nüüd saabusid Vaeste-Patuste alevile ärevad päe- 
vad. Need, kes olid juba enne ilma tööta, toetasid 
streikijaid oma sõjakusega. Tehti kindel, kategooriline 
otsus, asuda vabrikuvalitsusega sõjajalal seni, kuni 
otsustab see jälle maksta palka endises suuruses. Kuid 
kui kauaks oleksid nad suutnud jääda tolle otsuse 

juurde, on teadmata, sest juba mõnesuguse nelja, viie 
päeva jooksul arenes seisukord sarnaseks, et polnud 
vaja rohkem midagi kui ainult pisuke säde, ja — käes 
oligi verine, purustav kokkupõrge. 

Uhel ajal sõjakuse kasvamisega tööliskonnas ja 
vaesemates agulikestes kasvas sõjakus ka vastasleeris. 
Otsekui õrrituseks korraldati nüüd pea igal ööl kaitse- 
liidu häireid ja suurejoonelisi lahinguid. Räägiti ava- 
likult, et olevat suurendatud isegi padrunite hulka, 
mida jagatud kaitseliitlastele. Habemeta poisikesed 
rääkisid laia suuga Venemaa agentidest, isamaa ära- 
andmisest ja pühast põhiseadusest, mis ütlevat nii ja 
nii. Kui alevi malevkonna päälik, keegi sõjaaegne lip- 
nik, uhke ja ennast täis mees kuskil salakõrtsis läbi 
pekseti, räägiti ja ähvardati koguni kindlasti teha 
»mõne mehe” majahütt maatasa. 

Kõige selgemalt tuli aga ilmsiks see tige vaen just 
alevi malevkonna aastapäeval, mis peeti ära pühapäe- 
val, streigi neljandal päeval. Sel puhul korraldati ja- 
lutuskäik puuvillavabriku külje all asuvasse mõisa- 
parki, mille paks rentnik, isamaaliste vaadetega rikas 
mulk, kes korraldas okupatsiooni ajal suurepäraseid 
sööminguid saksa ohvitseride auks, oli üks agarama- 
test kaitseliidu mõtte pooldajatest. 

Olgugi, et ajad ja olud olid kitsamad kui kunagi 
enne, valmistus Vaeste-Patuste alev, nagu iga kodan- 
linegi linnajagu juhmi ükskõiksusega pidu vastu. Juba 
vara hommikul algas kärsik tegevus. Neiud jooksid 
õhetavate nägudega majast majja, pressisid rõivaid, 
korraldasid jalanõusid, kähardasid päid jne. Täna 
tahtsid nad ju jälle olla ilusad, ilusamad kui kunagi 
enne. Nagu oskavad teha igasuguseid liigutusi emased 

loomad, kelledel käes jooksuaeg, nii oskasid nemadki 
esineda võrgutavate võtetega. Kellel oli suu liiga kah- 
vatu, see tarvitas helepunast värvi, kellel näisid kul- 
mud liiga luitunuina, see proovis kohe oma joonistamis- 
osavust, kes arvas, et ta paled pole küllalt võluvad, sel- 
lel muutusid põsenukid õrnroosaks juba mõnesuguse 
viletsa paari, kolme minuti jooksul. Ja näis, nagu täi- 
daks kõiki neid tüsedaid, suure kondiga töötüdrukuid 
ainult üks ja sama varjatud, kuhugi sügavasse hinge- 
põhja peidetud mõte: leida säärane isane, kellele sa 
meeldid... 

— Poistel aga, neil hoolimatuil sõnnidel, oli esi- 
mene mure viin ja alles järgmine — naine. — 

Mõisapargis korraldati igasuguseid lõbustusi. 

Juba eelmisel päeval algas sääl ehitamine. Saia- 
naised vedasid kohale logisevatel käsivankritel oma 
kergeid laudputkasid, kaks noort, kuid laiska härrat 
seadsid üles valgeksvõõbatud märgilaua, mis oli joo- 
nistatud täis igasuguseid primitiivseid, loomi kujutada 
tahtvaid hirmutisi, üks raskejalgne naine püüdis kel- 
legi noorukese tütarlapse abil püstitada n. n. ,härja- 
pääd“, mille pihta tuli virutada raske nuiaga, et saada 
aimu oma rammust. Aparaadi taha kinnitati aga 
päratusuur silt, millel seisis mustade tähtedega viga- 
selt ja kahemõtteliselt: 

»Täisgasvanule kümme marka bauk, hallahea- 
lisele viis marka pauk.” 

Oli veel muidki riistapuid, millede poolest on ha- 
rilikult ikka rikkad aastalaadad, rahvaaiad ja ainult 
harva mõned rohelisse sõidud. 

Täieline töö ja tegevus algas aga just pühapäeva 
hommikul. Juba varakult kogunesid siia ka noored 

alevipoisid, vaatasid irvitades, kuis toimetasid saianai- 
sed kohale limonaadipudelites ja siltide all viina ning 
õlut, käisid küsimas, palju ,lihter” maksab, püüdsid 
üht-teist üle lüüa jne. 

Ka Arnu oli teiste seas. Käed taskus ja ainult 
noorele joodikule omane flegmaatiline ilme näol, seisis 
ta tee kõrval ja vaatas tähelepanelikult päält, kuis olid 
neli mundris kaitseliitlast ametis teivaste maasse tagu- 
misega, millede vahele pidi püstitatama einelaud ja 
tantsuks müüdavate piletite kassa. Ta oli juba pisut 
vintis ja näris iga suitsumahvi vahele hiinapähklaid, 
mida oli tal õnnestunud näpata kelleltki putkanaiselt. 

Kaitseliitlased olid tööga harjumata, sest see ei 
tahtnud nende käes kuidagi edeneda. Kord oli üks tei- 
vas maas liiga nõrgalt, kord teine pisut viltu, kord aga 
vajus mõni, kui hakati kinnitama nööri, koguni ümber. 
Mehed higistasid, väsisid ja kirusid südametäiega. Pikk, 
kõvera ninaga juut, uhke ja tirtsakas, kippus tihti kä- 
sutama. Vehkides kätega siia-sinna seletas ta kaaslas- 
tele, kuis oleks teha kõige parem. Ta oli väga musta 
pääga ja kui ta rääkides mokad prunti ajas, ütles üks 
mõisapoistest, lõtv, kuid ninakas jõnglane, et nii tege- 
vat ka nende pime siga, kui on söök liiga kuum. 

Arnule tegi see ütlus pöörast nalja ja ta pahvatas 
kiunuvalt naerma. 

Juut karjus, prunditades huuli veel enam: 

»Noh, kurrat, vaatama, et siit minema saama! 
Minu itlep teile, poisid! Noh!” 

Kuid keegi ei kartnud teda ning üks nirginäoga 
ninatark hüüdis pilkavalt: 

»Ena ikke itsket... va' kaitseliitlast kõrinül- 
eijatd. i. 

Siit mindi edasi, tantsuplatsile. Just praegu tuli 
vankri juurest, mis seisis keset liivast teed, kaks õige 
noorukest malevlast, hallid vormimütsid kuklal, ja asu- 
sid piirama platsi kole pika nööriga, et hoida selle abil 
eemale piletita tantsijaid. Asjalikkude, väga tähtsate 
nägudega läksid nad poiste salgast mööda, sidusid nööri 
otsa jämeda tammetüve külge ning hakkasid siis, üks 
ees, teine järel, nööri sirgu vedama. Ehkki mindi tülli 
ainult selleks, et näida enam tähtsamaina, karjus teine 
neist siiski kaunis tõetruu häälega: 

»Vaata, ma säetan sulle, kuradile, kui sa bästi pin- 
gule ei kärista!...” 

Mille pääle hüüdis Arnu, keda oli äsjane sõnelus 
juudiga ajanud koguni häässe tujju: 

»Vala jah, kangelane, tattninale nii, et päkad tae- 
vast vaatavad!” 

Kella üheteistkümne paiku tuli esimene trobikond 
joobnud poisse ja tüdrukuid. Need olid käinud nähta- 
vasti juba aastalaadalgi (see oli esimest pühapäeva), 
sest poistel olid kõigil kaelas suured vorstikäänad, mil- 
ledest nad aegajalt sõid. Käidi taarudes ja vannuti 
mehiselt iga nelja kaare poole. Tüdrukud, viis õige 
noorukest plikat ja kaks vanapiigat, olid samuti vindis 
ja venitasid läbisegi mingit nukraviisilist laulu. Kui 
üks kaitseliitlastest pahandas, et nad nööri otsas jaluli 


tallavad, vastas keegi plikakestest ropu kahemõtte- 
lisusega : 


— tule talla's sa mind!...” 
»täna mul ikka asi 
Päi asja, keda ma tallama peaks,” vas- 


Et suuremat A a 
kella ühe ja kahe 7 kogunemist võis oodata alles 

Arutati ja kaaluti, mis teha. Mõisapoiss, kes käis tööl 
samas saeveskis kus Arnugi, toosama, kes oli äsja sõi- 
manud kaitseliitlast, arvas, et võiks vahepääl pisut 
kaartegi mängida. Arnu toetas teda; ja nendega ühi- 
nesid veel kaks ees-alevlast. — Teised kolm aga, kes 
olid ülearused, asusid selja taha, et jälgida mängu 
käiku. 

Mängiti kaua ja andumusega. Kuni kaldus võit 
Arnu ja mõisapoisi poole, oli tuju hää, hakkas aga õnn 
naeratama vastastele, sigis kohe riid. Kuid et vastased 
Arnu ja selle paarimehe rusikaid niigi juba hästi tund- 
sid, ei lasknud nad asja minna liiga teravaks. 

Äkki, kui poisid alles sõnelesid, tärkas kellelgi mõte 
pähe, et oleks üsna mõnus pisut tuju võtta. Kohe olid 
kõik vaimustatult nõus. Otsiti taskutes ning saadi 
juba paari silmapilgu jooksul kokku sada seitseküm- 
mend marka. Ent kui putkanaiselt küsima mindi, palju 
ta ,limonaadi” pudelist nõuab, ei tahtnud see sootuks 
müüa, ja kuigi ta viimaks järele andis, nõudis ta 
»täiest” kaskssada kakskümmend marka. 

9007 Või kakssada kakskümmend marka!...” 
venitas Arnu ja ajas silmad pärani. ,,Sa tahad ehk 
koguni kolmsada?...” 

»Kuule poiss, ä'ä nüüd lõõbi!” ütles eit. 

»Sada ja seitsekümmend saad!” tingisid noored 
kaubatarvitajad. 

»Mis sada ja seitse-kümmend?!” põrutas vanaeide 
mees nurgast, rääkides sõnu välja kuidagi katkeliselt 
ning sülgas läbi hammaste kollakat tubakamahla, sest 
suitsetamise asemel imes ta n. n. ,pagi”. ,,Anna aga 
kaks!... See on viimane hind!... Mitte üks märk 

odavamalt enam ei saa... kas või karju appi, kui 
tahad!...” 

»Kuidas ta sul's kohe nii kalliks on läinud?!” sõdis 
poiss vastu. 

» No mine too's mujalt väiksema raha eest,” vastas 
vanamees ninakalt, asetades pudeli, mille oli eit juba 
letile toonud, korvi tagasi. 

»Aga kuidas eila sai?” küsis Arnu. ,,Bila võtsid 
kõigest sada seitsekümmend!...” 

»Bila! Bila oli eila ja täna on täna...” 

Kuid et poisid juba pudeli nägemisest arust ära 
läksid, klapiti kohe kokku puuduv kolmkümmend marka 
ning maksti nõutav summa. Siis longiti hääl meelel 
teest pisut eemale, vulksuv viinapudel taskus. 

»Kas sa, Arnu, uusi üleskutseid kah juba lugenud 
oled?” küsis mõisapoiss ja hakkas paberossi süütama. 

»EBi ole... nägin küll, et nurgad neist aina pune- 
tasid, aga... kas sina oled?” 

»Jah, lugesin,” vastas poiss uhkustades. ,,No ma 
ütlen sulle: varsti läheb lahti!” 

»Arvad?” 

»Kindel kohe!” 

»Oi seda nalja, mis siis oleks! Tead, ma hakkaks 
kohe kaitseliitlasi nottima!... Muudkui pea kaenlasse 
ja kõri maha. Just sedasi, nagu soomlased vankadele 


tegid... Aga missa arvad, Jants, kes sühuksed mehed 
peaks olema?” 


»Mihuksed mehed?” 


»Noh, eks need ikka, kes neid kuulutusi klee- 
bivad?...” 


Poiss kummardus vähe ette ja sosistas sala- 
duslikult: 

»Kas sa's ei tea?... Kommunistid!...” 

»Aga pagana kanged mehed... näed, kätte ei 
anna!...” tähendas Arnu mõtlikult. 

»Eks mõni kukub kah vahest... Näe, üleeila öösi 
tõmmatigi paar tükki maha...” seletas Jants ja noku- 
tas paljutähendavalt. ,,Me käisime oma ätiga para- 
jasti puid varastamas... Kuulsime, kui läksid Kolga- 
tale... Tead, seda Ojamõisa teed mööda... Pärast 
kuulsime paukusid kah...” 

Poisid vaikisid ja võtsid viina. Viimaks tähendas 
Arnu: 

»Jah, on ikka sead küll... Aga kelle poole sina 
lööd, kui plõgistamine lahti läheks?” 

»Eks ikka oma meeste poole...” 

Ning jälle saladuslikult sosistades: 

»Tead, meil on juba kõik valmis!...” 

»Mis asi?” küsis Arnu. 

»Tule, ma ütlen sulle,” tõmbas poiss ta vähe kõr- 
vale, nii, et teised ta sõnu ei kuuleks. ,,Noa tegin vahe- 
daks ja... revolvri ostsin ja...” 

»Ahaa!”... tegi Arnu ja taipas äkki, et ta on jää- 
nud ajast maha. Siis valetas ta julgelt: ,,Mul on 
kalle»? 

»Näita, kas on hää riist kah?” küsis Jants. 

»Ega mul's ligi põle...” seletas poiss. ,,Koju jäi...” 

»Koju?! Aga kui täna järsku lahti läheb?!” 

»Siis... siis jooksen ja toon ära...” 

»Kui sa aga nii palju aega leiaks...” 

Rüübati jälle. Tuju aina tõusis. Kui viin lõpu- 
korrale jõudis, klapiti õlle tarviski. Kuid kaval putka- 
eit, kes arvas, et poiste liigne purjusolu võib saada talle 
kahjulikuks, ajas nad sõimuga eemale. Kättemaksuks 

säärase äraütlemise eest kahmas Arnu letilt kaks peo- 
täit šokolaadiponkse, keegi teine aga nohistas segaduse 
ajal, mis tekkis Arnu teo järeldusel, hää käänaka vorsti 
hõlma alla. 

Nüüd hakkas rahvast juba kogunema. Esimesed, 
kes tulid, olid Ojamõisa omad ja noored linnalähedas- 
test taludest. Melle Marta lonkis kuidagi ebamääraselt 
muiates poiste salga juurde, kutsus Arnu vähe kõrvale 
ning rääkis sellega salaja. Üleannetu vastas kõigile 
kuuldavalt: 

»Jah, tudeng tuleb varsti.” 

»Mine sa õige rabasse oma tudengiga!... Kas 
ma's sulle's seda rääkisin's!” hüüdis tüdruk ja punastas 
plikana. ,,Sa oled ikka justkui tola!... Mis minul 
sellest tudengist on... tulgu ta või ärgu tulgu!...” 

»Ei tea, ehk on ikka kah,” irvitas poiss, taarudes 
nõrgalt tüdruku poole. Kuid kui ta viimast käperdada 
tahtis, lükkas see ta naerdes eemale. 

»Ena mul ikka piimavasikat, mis temal kah juba 
mõttes on...” ütles ta. 

»Sinu piimavasikas on kodus kiiges...” vastas 
poiss lällutades. 

Taluplikad, — need olid praegu enamuses, — käi- 
sid salgakaupa teed mööda edasi-tagasi, priskusest ja 
tervisest lõkendavad põsed punased nagu õunad. Pea 
kõik nad kandsid heledaid rõivaid, millede valik rääkis 
aga maitsetusest. Peenis markisett- või siidkleitides 
sarnanesid nad emakarudega, keda ehitud ämbliku- 
võrguga. Nende kehad olid lihavad ja tugeva ehitusega 
ning neid iseloomustasid suured ripnevad rinnad, laiad 
õlad ning otsekui emaks loodud naisterahva tugevad, 
rõivaid pingutavad puusad. Käies õõtsutasid nad terve 

kehaga, sest nad olid täiesti teadlikud oma painduma- 
tuses ja tahtsid sellepärast vähemalt pisutki anda oma 
liikmetele toda linnanaiste veetlikku, emase olevuse teh- 
tud nõtkust. 

Tüdrukute kannul käis salk sama küla poisse, kõik 
tugevad ja ilusad noored sõnnid. See oli sõjakas, kuid 
ühtlasi ka väga lohakas rahvas. Rõivad istusid korra- 
tult, kraede asemel olid kaelas määrdinud rätid, kuna 
saapad, harilikult küll valmistatud viimse moe järgi, 
lõhnasid tugevasti tökatit ja hülgerasva. Puusadel 
tolknevaid pusse püüti teha nähtavaks sel teel, et hoiti 
kuuehõlmad alati lahti viimse nööbini. Sellest aga, et 
nad olid tulnud autoga, rääkisid nad võimalikult valju. 

Suurem rahva kogunemine algas aga alles pääle 
kaht. Mürtsuvad marsihelid, mis lähenesid mööda 
maanteed, ajasid kõigil vere pähe. Nooremad poisid, 
nende seas jällegi esimesel kohal Arnu, ronisid mäe- 
kingule, mis asus kohe tantsuplatsi kõrval, ja teatasid 
karjudes, et ,,kõrilõikajad” olevat juba õige lähedal. 
Nüüd tulevat nad juba saeveski kohalt, nüüd olevat nad 
oja sillal, nüüd pööravatki nad parki. Ja enne, kui 
jõudsid vaatajad kingult maha, oligi kaitseliitlaste rong 
päral. 

Ligi pool sada hallis mundris meest astus sõjakalt 
läbi tuhkja liiva. Mustalt, külmalt ja halastamata- 
kalgilt sädelesid nende püssid suvepäikese eredas val- 
guses. Olgugi, et sõjariistu kandsid ainult vähesed 
(need, kes pidid asuma korrapidamisele) tundus siiski 
pisut veidrana, näha kesk lõbusat pidutsemist ähvarda- 
vaid tääke. See oli nagu raudne rusikas, mille ajas 
valitsus kääriva tööliskonna nina alla just nende pesa 
ukse ees. — Ja ehkki need inimesed, keda ei suutnud 

isegi see, et alles mõni päev tagasi oli suur hulk nende 
omastest asunud sõjajalale paremate elamistingimuste 
eest, hoida eemale tollest puhtkodanlisest ettevõttest, 
mille korraldajad ähvardasid hoobeldes sundida neid 
allaandmisele kas või kogupauguga, — ehkki need ini- 
mesed ei arutanud ega mõelnud üldse midagi, tundus 
siiski suuremale hulgale neist selle sõjariistus rühma 
ilmumine pisut nagu liigsena, ning püsse kandvate ma- 
levlaste vastu tekkis kohe tige, vaenlik meeleolu, mis 
tõusis ja paisus viimaks koguni avalikuks vaenuks. 

»Eks sa ikka näe... lihunikud kah kohale saade- 
tud,” ütles keegi vanaldane naisterahvas oma naabrile, 
keskealisele mehele, ,,no ma ütlen, poisid, täna teil küll 
õlpu ei ole!...” 

»Näeme, kellel siin enne kitsaks läheb, meil või 
kangelastel,” vastas möödaruttav alevipoiss irvitades. 

»Või koguni püssid kah ligi antud...” põlastas 
habemik vanamees ja noogutas pääd, ,,Jumal teab, mi- 
hukseteks röövliteks nad meid ikka peavad, need linna 
saksad...” 

»Ma ütlen teile, küll tuleb aeg, kui pannakse veel 
igasse majja üks kaitseliitlane...” ironiseeris pikk, kõ- 
hetu vabrikutööline. 

»Mis sääl's on... igale tattninale antakse püss 
kätte...” hüüdis kuskilt rahvamurrust karune naise- 
hääl. ,,Kõrvatagused alles limased, aga uhkeldab juba 
laskeriistaga...” 

»Va-ba-riik!...” venitati veel kuskil selja taga. 

— Ehkki parki oli juba kogunenud kaunis hää 
hulgake inimesi, tuli suurem jagu siiski alles nüüd. 
Nagu pikk, kirju madu venis tihe salk tantsuplatsi 
poole, laotades oma ümber viina, sibula, eetri ja tera- 

vat higi lehka. Peaaegu erandita olid siin kõik linna 
äärmiste agulite elanikud. Hoolimata sellest, et kitsad 
ajad olid kestnud juba ligi aasta, oldi siiski rõivastatud 
viimse moe järgi ja kaunis hästi. Oli siin küll teissu- 
gustki elementi, nagu väikekodanlisi prouakesi, kellede 
lihavad sõrmed kubisesid sõrmustest, naiskooliõpilasi 
oma pikatutiliste mütsidega, gümnasiaste, turunaisi, lõ- 
butüdrukuid, sulisid, kaitsepolitseinikke jne., jne. Kuid 
võrreldes tavaliste agulielanikkudega moodustas see 
teine element üldkogust ainult õige pisukese protsendi. 

Usna äkki hakkas park elama ja keema. Rahvas 
valgus laiali, asetus murule istuma ja andus lõbutsemi- 
sele. Kilgati, naerdi, käperdati naisi, lauldi kahemõt- 
telisi laule. Et see pidutsev element päämiselt töölis- 
test koosnes, kes võisid praegusel ajal uhkustada ai- 
nult oma vaesusega, joodi ainult viina, mis tuli odavam, 
kuna õllepoisid tukkusid oma vankrite kõrval peaaegu 
ühegi tegevuseta. 

— Ning möödus vaevalt mõnesugune pool tundi, 
kui juba paljastuski tolle isamaalises vaimus korralda- 
tud olengu tõeline nägu, — räpane, totralt-toores, vii- 
nast ja hapukast oksest lehkav elajalõust. — 


46. 


Ka Kolgata küla elanikud olid täna väljas. 

Vanad habetanud töölised vedasid end kohe teelt 
võimalikult kaugemale, lagedale liivakünkale, ja hakka- 
sid jooma. Siin olid vana Lüüne, Matvei, keda ei puu- 
dutanud ajajärgu teravus niivõrra kui teisi aleviela- 
nikke, sest tal oli ligi kümmekond vakamaad põldu, kõ- 

hetu, kepitaoline Vitjagin, vanapoiss Andreesen, kauge- 
mal küla serval asuv puusepp Jaakson ja idioot Pjoss'ki, 
kes ei seltsinud noorematega sellepärast, et need teda 
pilkasid. 

Vaevalt saadi aga võtta esimesed lonksud, kui 
ilmusid jaole ka naised, — Lüüne Kati, Matvei vanaeit, 
Jaaksoni Miili, ning Andreeseni vanatüdrukust-õde 
Tiina. Oli veel kaks vanamoori, kes elasid külast kau- 
gemal ja kes seltsisid sellepärast teistega ainult harva: 
— Ees-alevi piiril asuv talupidaja, lesk Liisa Saar ja 
selle popsieit Matli Kreisberg. 

See oli omapärane, vähe inetuvõitu salk. Mehed 
olid habetanud, korratult rõivas ja laiutavalt-lärmakad, 
naised aga suurekondilised, aeglaste liigutustega ja 
roppude suudega. Etnad kõik juba, nii mehed kui nai- 
sed, võrdlemisi vanad olid, siis näis nende ühine joo- 
ming pisut veidrana. 

Lüüne, kes oli juba tublisti joobnud, hakkas kohe 
koguma seltsilistelt viina tarvis raha. Ta teadvat, kus 
müüdavat koguni mõistliku hinna eest. — Kui ta ai- 
nult hiljaks ei jää, siis on kindel, et ta tühjalt tagasi ei 
tule. Andreesen, kitsi vanamehe-näss, tõreles vastu, 
Pjoss ütles, et ta viinast suuremat ei hoolivat, teised 
kõik olid aga kohe nõus. Ja vaevalt paari, kolme mi- 
nuti jooksul oli meestel koos, ehkki nad kirusid samal 
ajal kitsaid aegu, nelisada marka. 

Lüüne Kati, kellel seisis kodune vilets seisukord 
elavalt silmade ees, püüdis meest, maksku mis maksab, 
seltsilistest eemale tirida. Säärane joomine ei tähenda- 
vat midagi, seletas ta pahaselt. Tulgu vana parem koju 
ja puhaku end välja, sest niikuinii olevat ta täna saa- 
nud juba üsna kenasti. — Tal oli kahju juba tollestki 

kaheksakümmest margast, mille lisas Andres sõpradelt 
saadud summa juurde, ja ta oleks hääl meelel selle ta- 
gasi võtnud, kas või vägivaldselt. 

Kuid Lüüne, kes oli koduses elus kaunis järele- 
andlik, tahtis näida sõprade ees mehisemana, raputas 
naisele rusikat ning karjus vihaselt: 

»Pea lõuad!” 


»Nonoh!...” venitas eit ja ajas silmad pärani. 
»Vaat, kus mul molkus! Omal lapsed kodus näljas, aga 
kui mina sõna räägin, siis kohe — ,pea lõuad'! Ju nad 
oleks tahtnud tänagi välja tulla, need lapsed, aga kust 
nad seda saavad... pole riideid... Isal puudub raha 
nende muretsemiseks... ta tahab ju lakkuda!... Va? 
hä-be-mata loom!” 

»No Kati, Kati, ära pahanda midagi,” püüdis Mat- 
vei vanamoor, too viinahimuline elav lihavare, naabrit 
vaigistada. ,,Mis neil siin's õige läheb?... See mõni 
margake...” 

»Noh muidugi, — see mõni margake!... Sul on 
teine asi, sul lapsed ja vana käivad üht tulist tööl, mul 
aga põle kedagi, kes teeniks...” vastas Kati vihaselt. 
»Selle kaheksakümne marga eest, mis ta praegu ligi 
plessis, oleks võinud mõni üheksa, kümme naela leiba 
saada!...” 

»Ega nad's rohkem ei too kah,” naeratas Matvei 
eit, sest see, et Kati meelde tuletas ta jõukust, valmistas 
talle hääd meelt. 

»No arusaadav, et ei too rohkem...” kinnitasid ka 
mehed. 

»Ah ei too või?” küsis Kati pilkavalt, ,,minule ärge 
juba rääkima tulgegi! Küll ma teiesuguste lakekrant- 

side lubadusi tunnen! Vaata, et mõni teist end homme 
linnast ,kivilaevast' ei leia!” 

»Nonoh!” tegi vanamees sõjakalt. 

»Põle siin ,nonoh' midagi! Kas sa oled sääl vähe 
vedelenud või?” 

»Kuule, ä'ä padista!” 

»Või mina ärgu padistagu! Oh sina vana koer 
küll! Ega nüüd muidugi ei taha, et teised kuulevad! 
Alles mineval nädalal maksid politseis oma võlgujää- 
nud ööraha ära, mille rahukohtunik sulle kraesse mää- 
ris! Häbene ometi natukegi, va' lakekrants!” 

Tüli oleks vististi veelgi suurenenud, poleks tülitse- 
jaid seganud Matvei tüdrukud, kes jooksid lärmitsedes 
istujate juurde. 

»Me tulime alles praegu!” hüüdis Hilda, kelle kul- 
mud olid täna erakorraliselt tõmmud. 

»Me mõtlesime alguses aastalaadale minna, kaalu- 
sime aga asja uuesti järgi... ja oleme nüüd päris tõesti 
rõõmsad, et siia tulime,” kädistas Aliide. ,,0i, lõbusaks 
tõotab minna tänane päev...” 

Ning Hilda lisas sosistades: 

»Poisid tahvad hallivati-meestele molude pihta 
ahda. <” 

»Kuule, ä'ä lõõbi sedasi!...” kohkus ema, , ja kat- 
suge, et te sühuksest asjast eemale hoiate!” 

»Rumal, ega's meie... poisid ikka,” naeris Aliide. 
»Aga memm, kust sina siia said? Lubasid ikka poodi 
minna ?” 

»Ju ma säält tulingi,” vastas eit, ,,või mis minagi 
sääl kodus tegema pidin... kui kõik siia ruttasid...” 

»Ega's seda ilmaski näha ei taheta, et vana ini- 
mene kah vahel jala välja tõstab...” seletas Lüüne 

Kati, kelle viha hakkas juba lahkuma. ,,Kas meid's 
see huvitama ei peaks, kuidas teie, noored, siin 1õ- 
butsete?..,.” 

»Mis te's siin's konutate, eks minge parem tantsu 
vaatama!” hüüdis noorem õde edvistades ja jooksis, 
Aliidet kättpidi järele tõmmates, tagasi teele. 

Kohe valdaski naisi himu minna vaatama, kuis 
tantsitakse. Tõusti roidunult, raputati rõivad purust 
puhtaks ning mindi tüdrukutele järele. Kui Liüüne 
teistest pisut maha jäi, et kohendada midagi rõivaste 
kallal, hakkasid eided teda kohe arvustama. 

»Nägite nüüd!” sosistas Matvei eit ja ajas huuled 
prunti. ,,Sukki põlegi jalas!... Hä, hä!” 

»Põle jah!” kinnitas keegi teine, ,,aga vaat”, kui 
madalale teine kördi lasknud!...” 

»Noh muidugi, et paljad sääred välja ei pais- 
taks!...” kähistas Jaaksoni Miili. 

»Aga vaat', kuidas vanamees ta tuhvli all seisab...” 
pilutas Matvei Liisu silmi. ,,Ja kas veel oma lapsi 
kiitma tuleb!... Enne põlnudki muud kui ikka Lilli 
ja Lilli... Teiste lapsed olid ikka sarnased ja sarna- 
sed, niisugused ja niisugused... Hä, hä, hä... St!... 
Säält ta tulebki... Näe, kui tuul lõi jälle kördisaba 
üles! Hä, hä, hä...” 

Kuid kohe valju: 

»Teab, kas täna vihma kah saab?... 

»Ei usu,” arvas Kati. 

Jõuti tantsuplatsi veerde ja jäädi seisma just nööri 
taha. Siit oli võimalik näha kõiki möödalibisevaid 
paare. Ettantsijaid palju oli, muutus üksikute paaride 
jälgimine võimatuks, selle eest kujunes aga kogumulje 
üsna täielikuks. Mängiti parajasti valssi, kuid pea- 

aegu kolmveerand tantsijaist uhtusid üht kõige uuemat. 
See alatine edasi-tagasi vänderdamine ja väänlevate 
liigutuste tegemine valmistas eitedele lõpmata nalja. 
Tehti igasuguseid ebaviisakaid tähendusi ning võrreldi 
säärast ,,nöögutamist” õige roppude sõnadega sugulise 
aktiga. Matvei eit, kelle suu ei kannatanud võistlejaid, 
seletas valju häälega, et tema arvates ei lähe tõesti 
enam kuigi kaua, kui aetakse seljast viimaks viimnegi 
hilp, sest palju sääl praegugi enam puudub: kleidid üle 
põlvede ja nisad peaaegu üsna paljad... — Ja ju muu- 
tub see tantsiminegi siis palju lihtsamaks ja mõnusa- 
maks, sest pole ju siis enam rõivaid tülinaks... 


Ta hirnus lameda häälega ja vaatas, kas ka üm- 
berolijad ta nalja üle naeravad. 

Parajasti, kui eided niiviisi tantsijaid arvustasid, 
tekkis nende selja taga järsku riid. Käisid heledad, 
lahtise käega antud plaksud, ägedad vandesõnad ning 
kohe seepääle kolm, neli rusikahoopi. Kui naised pöör- 
dusid ja punuma pistsid, nägid nad, kuis virutas üks 
kaklejaist vastasele pudeliga pähe. Kohe kattus lüüa- 
saanu nägu verega, teise hoobi ajal tuikus ta veidralt, 
kolmas aga sundis ta siruli heitma. Pudel purunes 
tuhmi, nagu kuskilt vaiba alt tuleva kõlinaga. 

Rahvas jooksis murruna kokku. Otsekui maa alt 
ilmusid kisklejate ette kolm kaitleliitlast ja kordnik, 
kes asusid kohe ettenägemata olukorra likvideerimisele. 
Mõlemad noormehed viidi ära ning rahvas valgus jälle 
laiali. 

Usna riiukoha läheduses tabas Kati Arnut. See 
tuli ühes teiste poistega ja oli juba tugevasti purjus. 

»Ah siin sa, kaabakas, mul nüüd tonderdad!” kar- 

jus ema vihaselt ja ähvardas poega rusikaga... ,,Ja 
täis jälle nagu lojus!... Ruttu koju!” 

»Ega sa ometi minuga ei räägi?” lällutas Arnu ja 
kadus kohe rahvamurdu. 

»Nägid nüüd, mihuke poiss on!...” müksas Jaak- 
soni Miili Matvei moori selja tagant. ,,Läheb niisama 
nagu Allekski,..” 

» St! Pea suu!” vastas viimane hoiatavalt. 

— Kuid kui Kati teatas, et ta mõtlevat koju minna 
ja kohe selle järel lahkus, peksid eided veel kaua ta 
pääle keelt. 

Alguses oli ilm tuulelahe, siis aga jäi äkki nii vaik- 
seks, et ei liikunud isegi puulehed. Päike põletas nagu 
ääsi suust. Jalgadest üleskeerutatud liivatolm muutis 
õhu peaaegu paksuks. Higi voolas ojadena, väljakan- 
natamatu kuumus roiutas koledasti. Tantsuplats jäi 
järsku tühjaks. Kõik, kellel oli vähegi mõistust, — 
s. t., kelledelt polnud viin seda veel lõplikult riisunud, 
taandusid puude varju. Kuid et pidule polnud tuldud 
norutama, ei tihatud siiski kuigi kauaks jääda eemale 
siin kõikjal pakatavast elust ja edvistamisest, ning juba 
vähe aja pärast täitusid nii tee, kus hulguti, kui ka 
liivane tantsuplats vadistavatest noortest. 

Kella viieks oli park täis ainult joobnuid. Vähegi 
viisakamad inimesed olid ammugi lahkunud ning see, 
mis jäi, oli harilik aguliseltskond. Harva võis näha 
meest, kes ei tuikunud. Näis, nagu oleksid purjus isegi 
viie-, kuueaastased lapsed. Kadus häbi, viisakus kui 
ka loomupärane puhtustunne. Sagedasti tuli ette, kus 
lamas joobnud paarike ainult mõnikümmend sammu 
teest kaugemal, paljad sääred võsast väljas. Tüdrukud 
istusid ühegi piinlikkuseta himust ja alkoholist lõtvu- 

nud poiste süles ja lasksid end rahulikult käperdada 
küll jakipõuest, küll kleidi alt. 

Keegi pikk, mitte just enam noor töötüdruk lamas 
poolküliti murul, selg tee poole, ja suudles purjus sa- 
damatöölisega. Viimane hoidis veidralt küürutõmbu- 
nuna ta niuete ümbert kinni. Kui naine end pisut pöö- 
ras, võidi näha, et ta jakk oli eest lahti ja et avatud, 
hõlmade vahelt ripnes välja ta inetu, vananaiselik, 
nahkkoti sarnane tühi nisa, otsekui oleks ta just praegu 
lõpetanud imetamise. 

— Too häbitu tüdruk — see oli kriisiaegne Vaeste- 
Patuste alev, ainult miniatüüris. — 

Kolgata küla mehed olid otsinud pisut varjulisema 
koha. Nad olid kuued maha võtnud ja lärmasid läbi- 
segi. Vana Matvei arutas Pjossiga küsimust, kas võib 
inimene juua ühe hingega kolmveerand liitrit kroonu- 
viina. Vanamees kinnitas, et see olevat võimatu, sest 
viin löövat enne sõrad vastu, poiss aga, kes oli juba 
hästi purjus, püüdis vastuoksa tõendada, et see olevat 
üsna kerge asi. Kui ta sõja ajal Jäärja-Pupsil olnud, 
joonud ta ise ühe jutiga ära üle poole toobi puskarit... 
Ja see olnud päälegi palju kangem kui praegune mono- 
polka... 

»Eks joo nüüd kah!” õssitas Vitjagin, kes tundis 
poisi äkilist iseloomu. ,,Mina olen ikka joonud, aga 
sina, vares, ainult kiitled...” 

»Kiitlen? Mistarvis? Ega küll ei kiitle!” 

»No joo siis!” 

»Joon kah, kui tahan!” 

»Ei j00!” 

»»Joon !” 

»No eks joo siis! Mis sa muidu keksid! Tahad, 
teeme toobi viina pääle?” 

»Ah et ei joo või?” 

»Jah.” 

Võta mõla (käsi) !” 

Poiss oli vaimustuses ja haaras kohe pudeli järgi. 
Teised tahtsid teda takistada, kuid Vitjagin keelas 
neile vahelesegamise. Õssitati poissi veelgi, kui see 
aga jooma hakkas, jäädi hinge pidades ootama, millega 
säärane nali lõpeb. 

Pjoss neelas aeglaste, suurte sõõmudega. Iga rüü- 
pamisega vähenes viin. Näis nagu suudaks ta tõesti 
hakkama saada terve pudelitäiega. Juba oligi üle 
poole selle sisust läinud. 

Ent äkki, — pudelis oli veel kolm, neli suutäit, 
katkes poisi vastupidavus. Ta hakkas esmalt kõhima, 
siis läkatama, siis oksendama. — Ning sama selgena, 
kui oli viin tasse läinud, sama selgena jooksis see te- 
mast ka välja. 

Poiss jäi järsku purujoobnuks ja seisis veel vae- 
valt-vaevalt jalul. Ta tahtis kibedasti kuhugi minna, 
jättis juba mitmendat korda seltsilistega jumalaga, 
kuid pidi iga kord istuma juba teisel-kolmandal sam- 
mul. Viimaks hakkas ta Vitjaginiga riidu norima. 
Tuues ette igasuguste külanaiste jutte narris ta vii- 
mast selle naise Anna pärast. Ta jutustas valju hää- 
lega võimatuid lugusid, itsitas läbi nina ning ajas 
haavatud mehele, kui see teda vihaselt keelama läks, 
rusikad nina alla. Kuid parajasti, kui tundus riid 
möödapääsmatuna, langes norija järsku murule ja ui- 
nus raskelt nagu Surnu. 

Vanapoiss Andreesen, kainena otse võimatuseni 

kitsi, tõi kaks pudelit viina korraga. Lüüne, kes oli 
purjus kõige enam, jäi nüüd täiesti pehmeks. Kui 
toodud viin lõpukorrale jõudis, tuli keegi mõttele, et 
nüüd võiks korraldada pisukese jooksuvõistluse. Kaks 
kõige pikemat, Lüüne ja Vitjagin, võtku jalad paljaks, 
ajagu kuued ning särgid maha ja asugu starti. Kui 
Matvei vana kolmeni loeb, karaku nad kohe jooksma. 
Kumb jõuab enne lõpusihiks määratud männi juurde 
ja selle oksale riputatud vesti istujate kätte toob, on 
võitja. Kaotaja aga kohustab end muretsema pudeli- 
täie viina, mis läheb üldiseks kasutamiseks. 

Lüüne, olgugi, et ta oli juba täiesti vormist väl- 
jas, võttis võitluskinda üles. Ruttu ajas ta kuue ja 
särgi maha ning asus vastase kõrvale, toetudes parema 
jala varvastega Matvei vana poolt liivasse tõmmatud 
kriipsule. . Kõik kuulutasid talle pilgates võitu. Mõ- 
ned päältvaatajad arvasid koguni, et ta ei jõua 
õhtukski määratud sihile, sest oli ta ju palju enam 
purjus kui Vitjagin ning päälegi otse võimatuseni 
kõhetu. 

Kuid jooksu kestel tuli ilmsiks otse uskumatu as- 
jaolu. Purjus vanamees võttis kohe vastasest mööda. 
Ta otsekui lendas. Vibuna ettepoole loogas jättis ta 
Vitjagini kaugele selja taha, haaras puuoksalt vesti ja 
oli juba mõnesuguse poole minuti pärast endisel kohal 
tagasi. 

Võitja võeti vastu tormiliste kiiduavaldustega. 
Kõik jooksid talle kallale, et teda sõbralikult raputada. 
Salkkond joobnud poisse võtsid ta, hoolimata ta vehk- 
levast vastupuiklemisest, kätele, paiskasid kõrgele 
õhku, tõstsid siis õlgadele, ning marssisid nii, pool- 
alasti, pika habemega vanamees pääkohal, põiki üle 

tantsuplatsi, edasi-tagasi väänlevate paaride vahelt 
läbi. 

Kui nad oma koormaga teele välja jõudsid, kerkis 
äkki kuskilt rahvamurrust esile politseinik. Poisid, kes 
nägid juba eemalt ta ilmumist, asetasid vanamehe 
murule ja jooksid laiali. Lüüne, olgugi purjus, taipas 
kohe oma seisukorra täbarust ning pistis punuma. 
Müriseva naeru saatel sööstis vihane korrapidaja talle 
järgi. 

Habemik, poole kehani paljas vanamees ees, higise 
näoga, liigse rasva pärast lõõtsutav politseinik järel, — 
nii läks pöörane jaht põiki üle tantsuplatsi, läbi põõ- 
saste, üle pehmete liivakinkude. Kui tagaaetav ja ta- 
gaajaja pea ühel ajal endisel kohal askeldavate meeste 
juurde välja jõudsid, nägid nad, et siin valmistati 
uuele võidujooksule. — Kuid korravalvur nõudis kate- 
gooriliselt rõivastumist, ähvardades vastasel korral 
toimetada soolaputkasse terve selle spordiseltsi. 

Nüüd asuti jooma veel suurema hooga. 

Igaüks katsus õnne mistahes võistluses. —Veeti 
sõrme, tiriti vägikaigast, heideti või tõugati kivi, maa- 
deldi jne. Kõik kaotasid ja kõik kaotajad tõid viina. 
Keegi joobnud pudukaupmees, kellele meeldis säärane 
arkailine lõbutsemine, laskis õllepoissi tirida kohale 
sületäie vulksuvaid pudeleid. Kuskilt ilmus välja ka 
üliõpilane Peterson ning hakkas oma ilusa, sügava 
rinnahäälega laulma, mis tõstis tuju veelgi. 


Äkki hakkas kuumus kahanema. Ilm muutus kar- 
geks, suurepäraseks ja selgeks. Üksikud pilved, mis 
ulatusid tiibadena üle taeva, vajusid aeglaselt silma- 
piiri taha. Õhk oli läbipaistev, vaikne ning virvendas 


569 
37 


tasakesi ümber tammede ja pärnade. Vaevalt tuntav 
tuuleahe läks läbi pargi, liigutades nõrgalt puulehti. 

Ent järsku, enne kui inimesed seda märkasidki, 
kattus taevas suurte, raskete pilvedega ja juba minut 
hiljemini hakkas sadama jämedat, koguni külma vihma. 

Joosti puude alla varju. Ainsa silmapilguga muu- 
tus tantsuplats tühjaks. - Viimsetena lahkusid väljalt 
muusikamehed, vedades joobnult kaenalde all oma kolla- 
seid vaskriistu. 

Ligi pool tundi sadas vahet pidamata nagu oavar- 
rest, Esmalt näis, nagu kipuks rahva tuju veelgi 
tõusma, siis aga Sigis inimestesse mingi tige, purev 
viha üksteise vastu. Pea kümnes kohas riieldi korraga. 
Iga vähemagi sõna pärast mindi tülli ja pekseti üksteist 
veriseks. Tööpoiss heitles tööpoisiga, sõdur sõduriga, 
lõbutüdruk lõbutüdrukuga. Keegi jooksis mööda teed, 
nägu punane. BEinelaua ees tekkis riid kahe sõbra 
vahel poole magusa koogi pärast, mille oli üks teisel 
kogemata peost maha löönud. — Korrapidajad jooksid 
siia-sinna, vaigistasid sõjakaid mehi, kuid pidid juba 
kohe teisale ruttama, kus oli neid vaja rohkem. Ühel 
politseinikul löödi pää pudeliga puruks. Pööraselt vi- 
hane, haaras ta puusalt revolvri ja oleks vist kindlasti 
lasknud, kuid sai kohe uue löögi keset nägu ja langes 
ristseliti liivasse. Ta viidi autoga haigemajja ning 
pärast teati rääkida, et ta ninaluu olevat täiesti pu- 
rustatud. 

Üsna tolle koha läheduses, kus istusid Kolgata 
küla mehed, käis edasi-tagasi õige nooruke kaitseliit- 
lane, käed risti rinnal. Sädelevad täpid lõua all lasksid 
aimata, et ta pole just liht reamees. Nähtavasti oli ta 
käsutada too korrapidajate rühm, sest pea igale mööda- 

minevale malevlasele oli tal midagi öelda. Vist kujutas 
ta end tähtsana väepäälikuna, kes asub kesk rahutuid 
hulki, milledes võib iga silmapilk lüüa lõkkele hävitav 
mäss. 

Kui ta sääl niiviisi edasi-tagasi tammus, ilmus 
äkki kuskilt saju hallusest pikk, kõhetu noormees, kes 
seisis vaevalt veel jalul, Noor malevlane arvas nähta- 
vasti, et joomar talle teed annab ja astus õgujoones 
edasi, riivates vastutulijat kergelt õlast. Kuid otsekui 
oleks ta teinud sellega poisile midagi haavavat, sai ta 
sellelt äkilise, ootamata rusikahoobi lõua alla ning lan- 
ges taarudes porisele teele. Kuid kohe kargas ta püsti 
ja vaatas kohmetult ringi, arvas aga kohe, et säärasele 
ülesastumisele peab energiliselt vastama, ning haaras 
mantlitaskust brauningu. 

»Mis te tegite... mis te tegite, ah?” karjus ta 
peaaegu veel murdumata häälega. 

»Maad mõõtsin,” vastas joobnud noormees laisalt. 

sMIS2. e» Mis?1...” 

»Vaatasin, kui pikk kirst sulle läheks,” lisas poiss. 

MB... MA... MA... nõuan... !” 

»Misä?” pööras lööja pääd, ,,kas sa ütlesid midagi 
või?” 

— Kuid järsku nägi ta tõstetud revolvrit, tahtis 
jooksu pista, sai aga samal silmapilgul kuuli õlasse ja 
röögatas inetult. 

See ootamata, nähtavasti kogemata lahtiprahva- 
tanud pauk alustaski tolle verise kurbmängu, mis käis 
paar päeva hiljemini maruhoona üle Vaeste-Patuste 
alevi. . Läbi viinast jaburaks muutunud inimeste 
meelte käis kõiki purustada ähvardav vihalaine. Enne 
kui suutis kohmetu malevlane õnnetuskohalt eemal- 

duda, kargas kuskilt puu tagant välja paks joobnud 
naisterahvas, haaras ta rinnust kinni ja karjus kriis- 
kava häälega: 

»Mis see nüüd oli, tattnina, ah? Mis see nüüd oli?!” 

Kaitseliitlane püüdis end vabastada ja kogeles 
koguni sõjakalt: 

»Laske lahti!... Noh, silmapilk!... = Silma- 
piäklass? 

»Aga mis õigusega te rahva seas paugutate? Ah? 
Kas te seda kah teate, et revolver tapab?” kriiskas 
naine ja raputas teda nii tugevasti, et tal müts pääst 
lendas. ,,Vaata ikka, kus mul piimahabe!” 

»Ma lasen teid arreteerida... kuulete...!” ütles 
mees ja viipas kolmele sõjariistus kaitseliitlasele, kes 
lähenesid kiiresti. 

Joobnud naine, kes aimas hädaohtu, taandus kohe 
puu taha. Kuid ta ei suutnud siiski keelduda pakku- 
mast vastastele veel midagi. Ta jooksis järsku teele 
tagasi, tõstis kleidi seljani üles ning näitas malevlas- 
tele oma paksu, valget tagumikku, karjudes sellejuures 
vihaselt: 

»Ah või mind aresteerima? Hii! Vaadake, kus 
teie aresteerimine seisab!... Näe, vaadake!...” 

Ta tiirutas end veel kord kaitseliitlaste nina all ja 
kadus siis rahvahulka. 

Kuid see polnud veel kõik. Järsku lendas kuskilt 
puu tagant tühi õllepudel ja langes ühele malevlastest 
vastu rindu. Nagu oodatud märgi pääle valgus äkki 
inimmurd nelja korrapidaja ümber kokku. Lendas veel 
üks pudel, siis veel üks ja siis veel üks. Keegi rebis 
kahe käega püssi, andes ühtelugu seda hoidjale jalaga 
kõhtu. 

Järsku kõlasid kaks kiledat revolvripauku. See oli 
märguanne. Salk sõjariistus kaitseliitlasi jooksis kohale 
ja hakkas märatsejaid laiali ajama. Kuid need ei hoo- 
linud enam millestki ja rõhusid ikka tugevamini ja 
tugevamini korrapidajatele pääle. 

»Andke, poisid, kuraditele!” karjus keegi ähkides. 
» Või siin oma tukkisi paugutamas...!” 

»Pekske pargist välja!” hüüdis lühike vanamees 
pudelit vibutades ja laskis selle korrapidajate sihis 
lendu. 

»Lõhkuge neile nii et...” kriiskas joobnud naine, 
kes ilmus jälle nähtavale. 

Kaitseliitlased, nähes, et seisukord võib muutuda 
tõesti kriitiliseks, taganesid kaugemale, püssid laske- 
valmis. Nende näod olid ärevad ja nad näisid midagi 
nagu ootavat. Pääletungijad, arvates, et see sõjariis- 
tus salgake neid kardab, muutusid veelgi jultunumaks. 
Nad tungisid jälle käsitsi kallale, püüdsid ühtelugu 
püsse kätte saada ja vandusid ning sõimasid kuis 
vähegi mõistsid. Terve pargitäis rahvast oli siin koos 
ja pea kõiki oli vallanud üks ja sama hullumeelne tung 
midagi teha. 

»Nüüd... nüüd läheb lahti...” sosistas Matvei 
vana Lüünele kõrvasse, ,,laseme jalga!” 

»Ei, ei, vaatame ikka kah...” vastas see lällutades. 

»Rumal, mis sa siin vaatad...! Tule...!” 

»Ei, vaatame ikka... vaatame, kuidas neil nahad 
maha tõmmatakse, neil kõrilõikajatel...” punnis joob- 
nud vanamees ja tikkus samuti ette. 

Oli pinev, kohutav seisukord. Needki malevlased, 
kelledel puudusid püssid, püüdsid seltsimeestele abiks 
tõtata. Ja võib olla, olekski ehk kuidagi õnnestunud 

lahendada asja verd valamata, poleks noor päälik kao- 
tanud pääd. — 

Äkki kõlas hele, pingutatud häälega antud käsklus: 

»Tuld!” 8 

Kümmekond püssi paukusid. Rahvahulk taarus, 
seisatas, otsekui taipas äkki, et ta oli läinud liiga kau- 
gele, ning põgenes paanilises hirmus üle tantsuplatsi. 
Kaitseliitlased ei lasknud enam, kuid niigi juba olid 
tolle ei-mingistki lõkkele löönud kokkupõrke tagajärjed 
kohutavad: haljal, rohelisel murul lamas kolm surnut 
ja sama palju haavatuid. Keegi oli tapnud ka ühe 
malevlase. See oli siruli vaikselt kahiseva pärna all, 
noor, peaaegu lapselik nägu vastu sinist suvetaevast. 
Ta kõrval liigutas ja oigas vaevalt viieteist-aastane 
tütarlaps, kuul rinnus. 

Soe, aurav, vähe kleepuv vennaveri värvis halja 
muru roostekarvaliseks. 


47. 


Hirmul on suured silmad. — Välgukiirul Vaeste- 
Patuste alevis laialilagunev teade rääkis kümnetest 
langenutest ja sadadest haavatutest... — 

Katit, kelle vanamees ja poeg polnud ikka veel tul- 
nud, valdas pöörane hirm. Värisevate kätega haaras 
ta voodilt suurräti, karjus veel Martale, et see last üksi 
ei jätaks, ja jooksis teed pidi alevi poole. Jumaluke, 
mis nüüd küll saab, mis nüüd küll saab! Ta süda 
peksis metsikult vastu rinnakonte, mingi raske tükk 
hakkas kurgus rõhuma, ärevmagus rammetus ähvardas 

võtta jõu ta jalust. Iga silmapilk kartis ta raksatavat 
uut kogupauku, ja kui kuskil alevi pool joobnud hääl 
kriiskavalt laulma hakkas, näis talle, nagu kisendaks 
sääl keegi appi. 

Kui ta maanteele jõudis, nägi ta lähenevat naiste 
salka. Ta arvas ühes neis tundvat Matvei Liisut ja 
ruttas lõõtsutades neile vastu. 

»Kuule, kas lastakse...?” karjus ta juba kaugelt. 

»Kes siis nüüd enam...” vastas Jaaksoni Miili. 
»Nüüd's veel keegi...” 

»Kas te mu vanat ja Arnut kah kuskil nägite... ?” 
sai Kati vaevalt suust. 

»Jäid mede Mihkliga tulema,” vastas Matvei eit. 

»Aga kuhv's sina nii tormad?” 

»Ju ma neid otsima tahtsin minna...” Ja kohe 
ikka ühtviisi kartlikult: ,,Kas Arnu's kah tuleb või?” 

»Ei, Arnut küll näha ei olnud... teab, kuhu put- 
kas... lidusid ju laiali kõik...” seletas Liisu. 

»Ega viimati... ?” 

»Ah, ole rumal...! Ju ma nägin neid... Puha 
Ees-alevi omad...” 

»Issand halasta küll, mida inimene veel nägema 
peab...” põlastas Kati, kelle süda jäi kohe rahulikuks. 
»Ma ütlen, nii kui ma kuulsin, et sääl sühuksed asjad 
lahti on, nii just nagu põletas kohe... Nagu viiendal 
aastal... tapetakse inimesi...” 

»Jah, see on hirmus asi ikka küll...” kinnitas 
Matvei eit ärevusest lõkendaval näol. ,,I[nimesed on 
ju ise kah nagu loomad... ei hooli omast midagi...” 

»Teab, kuidas see tuli?” päris Lüüne aeglaselt 
rahunedes. 

»Jumal seda teab... Ma olin parajasti eemal, kui 

algas... Nägin järsku, et rahvas kokku jooksis, ja 
lidusin kah lähemale... Nii kohe raksataski...” 

»Ja lasksid otse pihta... ?” 

»Pihta, pihta ikka... Kus siis mööda...! Ega's 
möödalastud kuulid ei tapa... Aga sääl — soga kohe 
taga...” 

»Ah nii palju... 

»Mis sääl palju või... Paar tükki kohe vagad, 
kaks surid pärast haavade kätte... 

»Oh Issand, Issand...!” 

»...Ja neli haavatut kah veel... Oh, kuidas nad 
karjusid, kui neid autole tõsteti... Ei kannatanud 
kuulatagi... Kõige rohkem üks laps... Silmad läksid 
päris märjaks kohe... Oli vaesekesel puusa ära purus- 
tanud 2.;-” 

Eided pöördusid kiiresti küla poole. Mõneminu- 
tilise vaikimise järgi küsis Kati: 

»Kas sa mõnda tundsid kah?” 

Liisu vastas: 

»Ei, mitte ühtki.” 

»Ma seda tüdrukut tundsin, kellele just otsa ette 
oli läind...” ütles Jaaksoni Miili. ,,Käisime seltsis 
takuvabrikus tööl... Ma arvan, et ta oli vist purjus...” 

»Ja naisterahvad kah...!” põlastas Kati. 

»Naisterahvad !” osatas Liisu. ,, Arvad, et kuul põi- 
mib või! Ja ega põle üks naine... tervelt kaks...” 

»Tervelt kaks...! Oi, oi...” 

»Jah. Üks oli nii minu kandu,” seletas Miili. ,,Õli 
teine otse kõhtu saand... Karjus hulk aega enne kui 
SÜVI 08 

Varsti jõudsid eided külla ja soovisid üksteisele 
hääd õhtut. 

Kati kiirendas samme. — 

Saabus ärev, hirmu täis öö. Räägiti hulgalistest 
arreteerimistest. Kaua istuti madalates tubades ja 
arutati sosinal aset leidnud sündmusest. Kui alles 
hommiku eel alev enam-vähem unne vaibus, näis las- 
kuvat üle nende hallide, häbelikult lömitavate majahüt- 
tide otsekui ääretu kari pahavaime, sest polnud vist 
ühtki, kellele poleks viirastunud kohutavad katked ja 
liialdused õhtusest laksmisest. Näis, nagu hõljuksid öise 
alevi kohal kõigi nende arusaamatuse tõttu langenute 
vaimud, jutlustades kättemaksu. 

Lüünedele tegi muret Arnu puudumine. Ta ei 
tulnud ega tulnud. Ema käis küsimas küll ühelt, küll 
teiselt, kuid sai niigi vaevalt midagi lähemat teada, sest 
pääle laskmist polnud poissi keegi näinud. Ainult seda 
kinnitasid kõik, et teda pole olnud ei langenute, ei ka 
haavatute seas. 

Kuid ema süda ei leidnud ega leidnud rahu. Küll 
püüdis ta endale selgeks teha, et terve see kartus on üle- 
liigne, et poiss on nähtavasti jäänud kuhugi salakõrtsi 
öömajale, ning katsus uinuda, kuid ikka asjata. Vaevalt 
sulgusid laud, kui hakkasid teda juba piinama igasugu- 
sed verised nägemused. Ta tõusis jälle, käis väljas 
vaatamaski, kuid ei näinud hämaras suveöös ainustki 
hingelist. Kord tuli talle pähe isegi säärane mõte, et 
oleks vaja minna poissi otsima, olgugi, et ta taipas 
juba kohe selle mõtte lapsikust: ei teadnud ta ju roh- 
kem salakõrtse kui ainult ühe... 

Alles hommiku eel võttis ta vanast kehast võimust 
väsimus ning ta uinus surnuna. — — — — 

Päike tabas terve Lüünede perekonna magamast. 
Juba oli kell viis, kuid nad lamasid ikka veel rahuli- 

kult. Ere valgus tungis läbi tolmuse akna ja jalutas 
rõõmsalt üle põranda. Isa, kes oli öösi mitu korda 
oksendamas käinud, norises valjusti läbi nina, Marta 
oigas unes, ema oli Arnu ootamisest surmani väsinud 
ja hingas sügavalt ning ühetasaselt. Ainult pisuke 
Volli avas paar korda silmad; kuid nähes, et teised 
kõik alles magavad, uinus temagi uuesti, tõmbudes veel 
enam külma pärast kerra. 

Järsku ärkas ema ehmatanult. Jumaluke, nüüd on 
nad ju tõesti hiljaks jäänud, sest kellaosuti läheneb 
juba pool kuuele. — Ta vaatas Arnu voodi poole ja 
muutus jälle kohe murelikuks, sest poiss oli ikka alles 
tulemata. — 

Aeglaselt tõusis ta istuli, rõivastus ning hakkas 
teisigi äratama. Ühtelugu pahema käega juukseid kor- 
raldades raputas ta paremaga vanameest õlast. Ent 
see oli täna nagu nõiutud, aina norises ja norises, kuid 
ei mõelnudki avada silmi. Alles siis, kui eit teda rusi- 
kaga tõukas, liigutas ta roidunult jalga ning küsis 
vaevalt-vaevalt suus ringikäiva keelega tasakesi nak- 
sutades: 

»Mis sa siin müseled...? Kas sul lapsi veel 
vähe on?” 

»Kuule, ära ropenda...! Vaata, et sa üles 
saad...!” vastas eit. 

»Saa aga pääle, kui tahad!” ümises äratatav ja 
pöördus teisele küljele. 

Eit mõtles teda tugevamini pinnima hakata, lõi 
aga siis käega ja astus laua veerde. — Las ta lõõtsutab, 
see vanamees, tööle tal niikuinii pole minna... — 

Akki langes ta pilk toobi kõrval vedelevale kohtu- 
kutsele, mille oli kordnik toonud alles eila õhtul. Kohe 

hakkas teda närima küünistav valu. Ta vaatas vaikse 
murega rahulikult magavat tüdrukut ning pikkamisi 
puges ta hinge mingi sihitu, otstarbetu viha. Jumal 
küll, kas ta oli vähe teda peksnud, seda Martat! Siis, 
kui ta kutsuti politseisse selle ,,Uhisuses” juhtunud asja 
pärast, andis ta temale nii, et ta hingetult lamama jäi, 
pääle viimast skandaali tagus ta tema peaaegu viga- 
seks; — aga ei aidanud ei peks ega manitsemine... 

Eit võttis kohtukutse ja silmitses seda mõttetult. 
Ta unustas isegi eilaõhtuse sündmuse kui ka selle, et 
Arnu on ikka alles tulemata ning mõtles südametäiega, 
et talle tehakse kuidagi ülekohut. Pole ta kunagi ei vale- 
tanud ega petnud, on käinud korralikult kirikuski, — 
kuid ometi ei näi halastavat ta pääle ei Jumal, ei ini- 
mesed. Nagu needus lamab ta lastel ja kihutab neid 
kurjale. Kõik nad ruttavad kiirel sammul hukatuse 
poole. Anti küll Martale esimesel korral armulikult 
andeks ja ta pääsis siis ainult häbiga, missugune saab 
aga tänane otsus, selles ei julgenud ta tõesti enam 
kahelda. — 

Vanake ohkas, vaatas veel kord laua poole, millel 
vedeles rahulikult see kurjakuulutav paber, ning hak- 
kas siis jälle vanameest äratama. 

Lüüne oli täna koguni nõrk ja kurnatud. Ta nägu 
oli kahvatu, huuled sinised ja katkised, laud poikvil 
ning silmaterad punased nagu marutõbisel. Kui ta 
voodist välja astus, tuikus ta nii tugevasti, nagu oleks 
ta praegugi veel purjus. Vesi, mida oli ta öösi toobi- 
täite viisi joonud, muutus nüüd koormavaks ning ta pidi 
kähku välja jooksma, et mitte oksendada tuppa. 

»Vaat nii, nii!” parastas ema, kui ta mõni minut 
hiljemini tagasi tuppa ilmus, nägu koltunud ja kahvatu 

nagu surnul. ,,Seda sa eila lakkusid ja kaaberdasid! 
Vaata kord peeglisse kah!” 

»Ära sajata midagi...! Eks vaata ise, kui tahad!” 
pomises vanamees läbi hammaste, istudes raskelt too- 
lile. ,,Kus mu sokid on?” 

» Või mina neid tean!” 

»S00! Sina ju kiskusid mu jalad lahti!” 

»Otsi aga ise! Pole häbi kah rääkida! Alati nii 
täis, et ei saa ise end riidestki lahti... Tööd kuskilt ei 
leia aga...” 


»Kuule, pea ükskord lõuad ja ära tänita!” karjus 
Lüüne, kes oli pohmelustujus koguni sõjakas. ,,Vaata, 
et sa siit... !” 

»Kuule, ä'ä ähvarda kedagi...! Ütle parem, kas 
sa Arnut kah nägema juhtusid?” muutis eit tooni pisut 
sõbralikumaks. 

»Arnut? Või mina ta vaht olen!” vastas vanamees 
pahuralt. 

Kuid järsku mäletas ta terve eilase õhtu ning 
küsis kulme kortsutades: 

»Kas teda's kodus pole veel?” 

»Ju sa näed, et ei ole!” 

» No ime küll... Kuhuta's...? Ei minu silmi ta 
küll ei puutunud... Ega sa kuskil kuulamas põle 
käinud ?” 

»Miks ei ole...! Terve küla juba läbi lastud... 
Mitte keegi ei tea... Päris hirmu ajab pääle...” vas- 
tas Kati silmapilkselt nutuseks muutuva häälega. 

»Ega sa seda ei kuulnud, kas ehk keegi... teda... 
jälle-e...” 

».. Surnute seas ei näinud või?” 

»Jah... ongi järsku sedasi, et... teab nüüd 
sühukse asja või...” 

»Ei, sühukest asja ta'ga küll juhtunud ei ole... 
seda kinnitavad kõik...” püüdis Kati trööstida rohkem 
ennast kui meest. A 


»Noh, olgu ta's mujal kus tahes... pääasi, et...” 
lõi isa käega. 

»Jah, aga kes ta eest tööle läheb?” 

Selle pääle ei teadnud vanamees midagi vastata. — 

Ema läks kööki, et valmistada hommikueinet. 
Toiduriiulitelt vastuvahtiv puudus pani ta jälle ohkama. 
Kui ta sääl niiviisi mõtles, kulmud kortsus, langes ta 
pilk silgukausile. Issand, juba kippusid needki lõp- 
pema. Alles esmaspäeval oli ta toonud neid üksteist- 
kümmend naela, kuid juba paistis silmi kausi põhi. 
Tõesti võib nii lõpuks jääda nälga, sest oli ju praegugi 
teadmata, kuis võtta vastu eesolev nädal: — ainult 
paarsada marka on veel kapis piibli vahel... — 

Ta laskis määrdinud rätikunäru uuesti riiuli ette 
langeda ja võttis nurgast puuhalu, et lahutada selle 
kallal oma kurbi mõtteid. Kuid vaevalt lahkus meelest 
teadmine, et nüüd seisab tõesti nälg ukse ees, kui tõusis 
jälle meelde Arnu äraolek. — Kas ta siis tõesti sugugi 
oma tervisest ja teenistusest ei hooli, see viinahimuline 
põngerjas. — 

Eit asetas kohvipaja pliidile ja istus kartuleid koo- 
rima. Vaevalt sai ta aga noa pihku, kui avati ette- 
vaatlikult eeskoja uks ning Vitjagini Anna pistis pää 
kööki. Imestuses nägi Kati, et noorik oli alles püha- 
päevaselt rõivas. Tal oli seljas õhuke suvekleit ja käes 
kastest märjad lakk-kingad. Ta tahtis küll kohe ukse 

vahelt tagasi tõmbuda, kuid arvas, et nüüd on seda 
teha juba hilja, ning ütles naeratades: 

»Tere hommikut, Kati!” 

»Tere, jah... Kust sina's tuled?” küsis Lüüne 
Kati. ,,Pidult või-alles?” 

»Pidult jah...” püüdis Anna naljatada, kuid nae- 
ratas ainult sunnitult. 

»Sul läks siis õige kauaks...” 

»Ju läks... Õe pool olin linnas... Ei viitsinud 
enam koju tulla...” 

Tõepoolest oli ta eila õhtul, vähe enne kokkupõr- 
get, kohanud üht oma vana austajat ja veetis sellega öö 
kuskil tühjas põhuküünis. Ta rõivad olid kärtsunud ja 
porised, juuksed korratud, paled kiirest käimisest õhe- 
tavad. Tulles oli ta lootnud, et ta jõuab koju enne 
majarahva ärkamist, kuid nägi nüüd, et asi läks koguni 
teisiti. Juba teel oli ta kohanud mitut külainimest ja 
oli juba koguni kindel, et ,tühjad” jutud ei lase oodata 
endi pääle kuigi kaua. 

»Ju need, kes mind nägid, arvavad muidugi, et ma 
kuskilt öö-päält tulen...” seletas ta, katsudes veel kord 
naeratada. ,,Või mis sa inimestele teed... igaühel oma 
suuvärk... Tea, kas Iivan juba üleval on?” 

»Ei tea.” 

Naine avas ukse, köhatas, muigas kohmetult ning 
astus kikivarvul üle läve. 

Vaevalt sai ta aga vaadata ringi, kui kargas mees, 
kes oli tõusnud juba ammu, talle vastu. Pesuväel, märg 
käterätt ümber valutava pää, jäi ta naise ette seisma. 

»Mis sina siit tahad?” küsis ta vaevalt kurgust 
pääseva häälega, peaaegu läkatades, ning püüdis kor- 
duvalt hüplevaid suunurki rahule sundida. ,,Noh?!” 


= 

»Kuule ikka, kuule...” piiksus naine kohkunult. 

»Ma küsin, et mis sina siit tahad?!” kordas mees 
ja põrutas rusikaga vastu lauda. 

»Imelik... Ma ei saa aru, mida ma's oma enda 
toast tahtma peaks...? Sa ette kena mees... hi, hi... 
ma, jälle...” 

»A-ah?” venitas mees tigedusest lõkendades, ,,noh, 
vasta juba kord!” 

»Mis sul pähe tuleb, kuule?” 

»Või mis mul pähe tuleb! Ah sina kuradi närtsa- 
kas! Tee, et sa ruttu oma kondid siit koristad! S-sina 
L-libu!” karjus Vitjagin naisele näkku, ,,et sa oma kon- 
did siit koristad!” 

»Kas sa hulluks oled läinud või, lIivan?” muutus 
naine juba pisut julgemaks. ,,Mis ma sulle's teinud 
olen... ?” 

»Ei midagi... ei midagi...! Hä, hä, hä! Juma- 
luke, sina võid's kellelegi midagi teha...! N-noh, kas 
hakkad juba minema või 2?!” 

»Sa oled vist küll eilasest saadik purjus alles... !” 
sai Anna vihaseks. ,,Vaevalt saan pää uksest sisse 
pista, kui jookseb kohe kallale... Õige mees aitaks 
riided ilusti ära võtta ja... Või oleks ma's kuskil hal- 
vas kohas olnud... ei tahtnud liiga hilja tulema hakata 
ja... ja magasin õe juures...” 

»Õe juures? No eks mine's nüüd kah selle õe 
juurde...! Kuule, ütle mulle päris tõsiselt, mis sa ise 
omast veel arvad? Ah? Viimane nurgaäärne, viimane 
jätis, viimane roju oled sa, aga mitte mehe naine! 
Mõtle kord ometi järgi...! Kõik õiged inimesed näi- 
tavad näpuga...! Tulnud's ometi niivõrt varagi koju, 
et teised sind näinud poleks...” 

Ning jälle kuidagi närviliselt hüplema hakkavate 


suunurkadega : 
»Välja!... Välja!... Välja-a!” 
»livan...” ütles Anna ävardava häälega. 


Kuid nüüd kaotas mees lõplikult kannatuse. Vibu- 
tades oma pikkade käsivartega pää kohal kargas ta 
naise kallale. Ainsa hoobiga paiskas ta selle tagasi 
kööki, virutas talle mitu korda rusikaga näkku, nii et 
ninast ja suust verd jooksma hakkas ning kordas meele- 
tult, et ta ,,selle libu”* kohe, just nüüdsama surnuks 
materdab. Naine, kes nägi, et sõnad siin midagi ei 
aita, tõmbus küüru ja katsus vastu lüüa. Kuid juba 
kohe taipas ta säärase kaklemise mõttetust ning püüdis 
ainult hoopide eest kõrvale hoida. Kingad kukkusid 
põrandale ja jäid rüselemisel jalgu. Kui mees teda 
nurgast välja lohistada püüdis, rebenes õhuke jakk. 
Paljad õlad ja rinnad, mis kandsid värskeid muljumis- 
ja kallistusjälgi, ärritasid vihast Vitjaginit veel enam. 
Ta tiris naise keset põrandat, andis talle ühtelugu nät- 
suvaid hoope ning paiskas ta viimaks pikali. Kuid kui 
peksetav liikumata lamama jäi, hakkas ta viha pikka- 
misi lahkuma ja ta ütles ainult läbi hammaste: 

»Uuh, sarnast raibet küll... !” 

Tülikisa oli äratanud kõik Lüüned. Kõige noore- 
mast kõige vanemani seisid nad uksel ja vaatasid lah- 
tiste suudega päält seda huvitavat etendust. Alles siis, 
kui hakkas Anna nina verd jooksma, tõmbusid lapsed 
kartlikult tagasi, Volli hakkas isegi nutma. 

»Nonoh, nonoh, žiivan!” hüüdis vana Lüüne ja jook- 
sis toanaabrit vaigistama. ,,Mõtle ikka kah, mis sa 
teed...! Sedasi sa võid ta ju hoopis ilmast ära lüüa...” 

»Kellel tast kuradist's kahju on...” vastas mees 

läbi hammaste. Ja kohe jälle miskipärast vihaseks 
saades: 

»Kas tahad kah üle molu saada või...! Ütle veel 
üks sõna!” 

Vanamees ajas silmad imestusest pärani ja taganes 
kohkunult. 

»livan !” 

»Ära iivanita sääl midagi! Va' ilahabe!” 

»Kuule, ära kelgi!” karjus Lüüne samuti vihaseks 
saades, sest talle tuli äkki koleselgesti meelde, kuis oli 
Vitjagin nimetanud teda eila kõikide juuresolekul nälja- 
rotiks ja tornipoiste isaks. ,,Elajas! Lurjus! Või kas 
mina tahan kah üle molu saada?! Mis sina, siga, kah 
oled! Närakas sühuke! Või mu omas majas kipub 
juba kõri kallale...! Arvad, et ma Anna olen või, kes 
vaikides omaga teha laseb, mis sa aga iganes tahad!?... 
Kurradi vanka! Kurradi ahvinägu! Pihuks ja põr- 
muks teen ma su, sa elajas, nii et koer kah enam su 
kärvamiskohta ei leia! Eeh! S-ina!” 

Iga lausega astus vanamees Vitjaginile sammu 
lähemale ja jäi lõpuks üsna viimase nina alla seisma, 
käed rusikas. Kõhn, aluspüksteta, ainult särgiväel, 
habe ja juuksed sasis, — nii oli ta oma pühas vihas 
enam koomiline kui hirmuäratav. Kunagi senini pol- 
nud ta rääkinud korraga nii palju sõnu, millede rohkus 
pani ta endagi imestama. Tõstetud käsivartega keksis 
ta Vitjagini ees ja karjus vahet pidamata joomisest 
kähiseva häälega: 

»Minu maja olgu sust tänapäev tühi! Kas sa kuu- 
led! Siga! Ma ütlen sulle, Iivan, sa oled see viimane 
siga!... Või sina tuled mind ähvardama!... V-vata 
m-mul ikka!” 

»Kuule, käi eemale!” lausus Vitjagin ja tõukas pük- 
sata vanameest nii tugevasti, et see peaaegu langema 
pidi. ,,Mis sa, konn, krooksud!” 

»Sa ise ära krooksu, tatikas!” vastas vanamees 
kiunuva kurguhäälega. ,,Et su varju ka enam näha 
poleks! Mõrtsukas! Vaata, inimene on praegu pikali 
maas ja küsitav on, kas ta enam tõusebki...” 

»No mis see's sinusse puutub... kah ar-mas-tasid 
teda või?” 

Mees raputas veel kord Lüüne poole rusikat ja ka- 
dus siis oma tuppa. Mõni minut hiljemini võis kuulda, 
kuis hakkas ta pikkade sammudega edasi-tagasi käima. 

Anna, kes oli seni lamanud nagu surnu, liigutas 
kohe. Nähtavasti polnud tal ühtki suuremat vigastust 
pääle verevoolu ninast ja paistetanud põse. Kati toe- 
tas teda kaenla alt ja kutsus ta tahatuppa, sest noorik 
arvas, et ,,see metsaline” ta kindlasti surnuks lööb. Ja 
kas oli see saadud hoopide või möödunud kireöö järel- 
dus, — kuid vaevalt sai ta heita voodile, kui ta juba 
magaski. 

Et köök külm oli, sõid Lüüned toas. Ema kandis 
kohvi, silgud ja leiva lauale. Vanamees, kes oli ikka 
veel väga vihane, hakkas kohe vaikides õgima. Nagu 
ikka pohmeluse ajal, oli tal tänagi otse kohutav isu, 
nii et lapsed, kes istusid alusrõivastes, püüdsid süüa nii 
kiiresti kui vähegi suutsid, sest kergesti oleksid nad 
võinud jääda üsna ilma. 

Iga suutäie järgi urises vana vihaselt, lubades 
jalapäält selle lojuse majast välja kihutada. — Või sää- 
rane venelase näru tuleb talle näkku kargama! Ju- 
mala eest, ta kahjatsevat päris, et ta kohe sellele viba- 
likule üle hammaste ei seadinud! 

Eit, kes andis südames Vitjaginile õigust, kuid 
kelle enesetunne oli samuti haavatud, ütles kaunis ra- 
hulikult: 

»Tarvis oleks talle läinud ikka küll jah!...” 

»No muidugi oleks! Ju ma räägin, et ma päris 
kahjatsen, et ma ta ilma jätsin!” kinnitas vanamees. 
»Teab, miks ta seda Annat niiviisi pookis?” 

Naine vaatas piiluvalt voodi poole, kus magas noo- 
rik, ning sosistas saladuslikult: 

»St! Aranii valju!... Eks ikka selle ümberaja- 
mise pärast! Ta jutuli alles...” 

»Kunas?” küsis vanamees. 

»Eks siis ikka, kui nad karvupidi kokku läksid...” 

»Noo! Tuli alles nüüd!” venitas Lüüne ja katkes- 
tas närimise. ,,Mis sa, eit, lobad!” 

»Näh, kus ma's loban!... Tahtis teine ikka ta- 
gasi pöörata, kui nägi, et ma köögis istusin... Vaata, 
pühapäevased rõivad ikka seljas alles...” 

»Ah niiviisi...” noogutas mees, rüübates rubinal 
kohvi. ,,No see inimene on ju siis omaga lihtsalt 
arust ära!...” 

Usna järsku muutus ta tuju Vitjagini-sõbralikuks. 
Olgugi, et see oli teda eila kõikide juuresolekul teota- 
nud, valdas teda siiski terav kahjatsustunne. 

Ta lisas naeratades: 

»Noh, siis polnud need nätsud talle sugugi üle- 


aru... Kus sa sellega!... Mehenaine teine kah 
veel...” 

Vaigiti pisut. — 

»No on see Arnu kah oma tükkidega!...” ütles 


eit. ,,Näed, kell juba kuus läbi...” 

»On ikka sinder jah... Mu kohutas päris ära, 
kui sa ütlesid, et teda veel kodus pole...” 

»Või arvad, et mu oma süda hääd ütles... Oi 
jäh... Öö läbi ei saanud und... Näe, tegid ju sü- 
hukse mõrtsuka tüki valmis, et...” 

»A'ä räägigi enam... Kole kohe... Ma ütlen 
sulle, nii kui see prahvakas käis, nii kohe just nagu 
löödi targaks... Kes võis seda uskuda...” 


»Ja-ah... Nii ta on... viiendal aastal oli, et pa- 
runid või nii... Nüüd küll oma riik ja...” 
»» Oma — riik!”... osatas vana ja lõi soolarähaga 


kaetud räime vastu laua serva. ,,Rahameeste riik! Kaua 
sellest's tagasi on, kui puuvillavabriku omad streigi 
lahti lõid... Eks mõtle hästi järgi: — inimesele maks- 
takse ainult sada kümme marka päevas... Ja jah... 
Aga mine nõudma, kohe on sul püssimehed kõri kallal... 
mässaja... riigivastane... No kuradi pärast's just 
mina nälgima pean! Nemad, — muudkui ajavad mil- 
jonisi tasku, meie aga imegu lahjat silku! Kus see 
õigus siin on!” 

»St! Ära n'd nii valju!... Järsku mõni kuuleb 
kah...” keelas eit. ,,Ega's nüüd enam õlpu ole... lap- 
sed koguni kommunistid ja...” 

»Alleksil oli õigus! Maha, muud midagi! Jumala 
eest, kui ma noorem oleks, ma võtaks ja pooks üsna 
käte vahel mõne pursui-näraka üles!” 

»No ole n'd vait, kuule!” muutus eit veel enam 
kartlikuks. 

»Mis ole vait!” . Kuradi tõprad! Näe, Inglis- 
maal streigivad mõni mitu miljonit töölist, aga keegi ei 
puutu neisse... Aga mis meil on? Igale poisinolgile 
antakse püss kätte ja... Eks loe lehest, kas pole nad 

küllalt juba nii endid kui ka teisi surnuks lasknud... 
Ja veel see eilane... see's mõne inimeste tegu... Eks 
lasknud's õhku, kui muud enam ei aidanud...” 

Vanamees muutus ühtelugu ägedamaks. Eit, kelle 
olid õnnetused araks teinud, püüdis jutuainet teisale 
juhtida. 

»Kuule, täna tuleb sul kohtusse kah minna,” 
ütles ta. 

»Kohtusse?” jäi vanamees kuulama. ,,Mis kuradi 
kohtusse ?” 

»Kohtusse jah... Kas sul's see Marta asi unund 
on... Täna on ees...” 

»Ah see...” venitas Lüüne ja tõmbas kulmud äh- 
vardavalt kortsu. ,,Et sina kurat kah!...” 

Ta äigas vihaselt tüdruku poole, see aga põikas 
osavalt kõrvale ja jooksis nuttes kööki. 

»Mis sa sitaga veel kantseldad,” keelas eit, ,,ega 
teda niikuinii enam lahti ei jäeta...” 

»Oleks kõige õigem kah,” urises vanamees. 


48. 


Kati seisis köögis veetoobri ees ja pesi Vollit, kes 
oli komistanud Matveide virtsaauku. Poiss karjus nagu 
rattal, vehkides kahe käega ümber pää. Vihane ema 
oli ta paljaks võtnud ning nühkis ta pisukesi kõhnu liik- 
meid linase nartsuga. 

Juba hommikust saadik seisis tal meeles Marta ja 
vanamehe kohtusolek ja ta katsus piinava visadusega 
kujutada, kuis neil sääl veab. Ka tegi talle koguni 

palju muret Arnu, kes polnud ikka veel koju tulnud, 
olgugi, et kell oli juba ammu kaksteist löönud. 

— Ega ta's ometi kodus käimata saeveskisse ei 
läinud, see poisi toius?... — 

»Mamma-ä... ma ei taha-ä...” kiunus Volli ning 
rabeles nii, et vesi üle toobriveere põrandale pritsis. 

Ema, muidugi juba pahuras tujus, andis talle rusi- 
kaga kuklasse. — Ta peab ometi kord vait jääma, see 
räpakas kõverjalg! — Kas on see's kellegi lapse temp: 
— asetada lauaotsake virtsaaugule ja siis ise mööda 
seda lauaotsa töllerdama hakata! — Nüüd hari ja pu- 
hasta teist nagu vana nuustikut! — 


»Ma ei taha-ä...” kordas poiss. 
»Kuule, ära ulu! Küll ma sulle ehitan, kui sa...! 
Oli sul vaja sinna Matveile minna!... Va* rääbakas! 


Mis sa sinna otsisid, mis?” 

Ta määris nuustiku seebiseks ja hakkas uue hooga 
haisevat pori poisi ihult maha kaapima. Ta nühkis 
hoolimata mööda lapse luist keha, sajatades ühtelugu. 
Poiss oli nii pisuke ja kõhn, et tundus otse imeväärsena 
too sitkus ja väledus, kuidas ta rabeles. Sääred ja reied 
olid horkidena peened, kõht lahjast jahusupist välja 
veninud, kael õige lühike ja sooneline. Ainult pää oli, 
võrreldes teiste liikmetega, otse kohutavalt suur ja lo- 
pergune otsekui õhust tühjenenud põis. 

Äkki kuuldusid õuelt sammud ja tasane jutumõ- 
min. Eit arvas, et see on Anna, kes räägib kellegi võõ- 
raga. Kuid kui uks avanes, nägi ta, et tulija oli Mat- 
vei Liisu, kelle kannul astus pikk, mustaverd naisterah- 
vas, põsed lõkendavad nähtavasti kiirest käigust. 

»Noh, mis sina siin's teed?” küsis Matvei eit ja 
köhatas kuidagi kohmetult. 

»Mis ma siin teen või!... Näed, just nagu peldiku 
narts teine... Kukkunud teine virtsaauku... Eks et's 
istuge kah...” 

Ning võõra poole: 

»Teil oli nagu midagi asja või?... Näh, see oled ju 
sina, Juula!... Ja mina ei tunnud äragi...” 

»Ju ikka olen jah mina...” 

»No eks istu's ometi! Kuule, poiss, ära siin kep- 
suta, vaata ma lasen sulle paar plirakast üle näkkade!... 
Teab, mis hää asi's sinu kah siia tõi?... 

Naine köhatas. 

»Nojah... hm... hm... läksin nagu marjule 
ja... Mõtlesin's ikka, et lähen säält kah läbi ja...” 
rääkis ta kogeldes, ,,säält... tead, säält, kus see... 
laskmine eila oli... Ja nägin's, et ühe põõsa all... 
JU,» 

Äkki vabastas eit Volli. 

ee oli... see oli... Arnu...” kugistas ta kui- 
dagi vaevaliselt. 

»Ega mina... jälle... Arnut just nagu... jälle... 
ei tunnegi hästi, aga...” 

»Arnu,.. Arnu... Surnud?... Ütle, kuule?” 
kähistas ema Lüüne. 

ABEL «7 

Eit istus, vajus kuidagi veidralt küüru ja pilgutas 
ühtelugu silmi. Mingi magus, üle terve keha pakitsev 
väsimus suigutas ta mõtted. Ta surus käe vastu otsa- 
esist, tundis kuidagi alateadvuslikult, et ta peaks mi- 
dagi tegema ehk tingimata kuhugi minema. Siis kar- 
gas ta äkki püsti, hakkas värisevate kätega midagi ot- 
sima ja küsis iga silmapilk katkeda ähvardava häälega: 

»Kus... kus kohal?...” 

»Sääl, kus eila lasti... põiki üle tee... võsas... 
Ta on vist ise sinna läinud...” seletas naine. ,,Ma 
pidin alguses ära jooksma aga... Võtsin siis ikka sü- 
dame kokku ja... Ohta vaeneke küll...” 

»Jah, see on küll hirmus...” sõnas Matvei eit ja 
ohkas. 

Kati aga ahastas tervest kehast värisedes: 

»Oleks ometi vanagi kodus... Oh Jumal isa 
küll...” 

Hakati ruttu minema. Paljas päike põletas tae- 
vas ja pani higistama. Tõtati hingeldades edasi, jõuti 
varsti linnast tulevale maanteele ning pöörduti pargi 
poole, mis seisis umbes veerand versta kaugemal, üsna 
jõe kaldal. 

Varsti jõutigi sinna. Kõrgete pärnade ja tammede 
vahel valitses täna mingi ähvardav vaikus. Ei ühtki 
hingelist, ei lindu ega looma. Lai, liivane tee oli otsekui 
üle külvatud kirjude ponksipaberitega. Kuskil puu all 
vedeles sületäis tühje õllepudeleid, mis särasid rõõmsalt 
eredate päikeskiirte käes. Nähtavasti oli kokkupõr- 
kest hirmunud õllepoiss nad unustanud, põgenedes 
ülekaela. 

»Kus pool?... küsis Kati nuuksudes. 

»Näe, sääl... lähme üle tantsuplatsi...” 

Mindigi. Nüüd olid nad kohal, kus oli sündinud 
verevalamine. Ei mingit jälge ega märki eilasest kurb- 
mängust. Tühi, lage liivaväli, ümbritsetud kõrgetest 
lehtpuudest, mille oksades sahistab lõhnav suvetuul. 
Kuskil võsas siristab lind, kuskil kepsleb orav, kuskil 
kaugel tiniseb karjakell. Aeglaselt-aeglaselt sõuavad 
valged pilved üle sügavsinise taeva, ükskõiksed ja kül- 
mad inimliste murede vastu. 

»Näe, olemegi päral. ” sosistas Matvei eit kart- 
likult ja peatus võsa veerel. ,,Võsa on siin, aga kus?...” 

Ta ei lõpetanud lauset, vaid heitis Juulale, — see 
oli keegi ees-alevi naine, — ainult küsiva pilgu. 

»Lähme siit...” vastas see. 

Mindi painduvaid oksi kõrvale tõrjudes võssa. 

Äkki nägi Kati, kes taarus teistele järele, läbi tuu- 
les värisevate pihlakalehtede midagi mustavat. See oli 
inimese esikeha. Ta langes laiba kõrvale põlvili, haa- 
ras ta kangetest õlgadest kinni ja pööras ta näo üles- 
poole, valus, värisev lootus südames, et Juula on eksi- 
nud. Kuid kohe hakkasid ta suunurgad tõmblema ning 
ta kordas kähinal ja mõttetult: 

»Oh Jumal... Jumal... Jumal!...” 

Arnu lamas kesk lokkavat haljust, pää vähe viltu. 
Ta keha oli veidralt välja sirutatud, pahem käsi külje 
alla voolanud verelombis, parem aga kramplikult ümber 
pehkinud kännu. Kuul oli tunginud kehasse vasemast 
küljest ja valmistanud poisile aeglase, piinarikka 
surma, sest mahatallatud rohi ja pajuvõsa rääkisid sel- 
get keelt pikaldasest agooniast. Silmad olid pärani 
avatud, huultel näis vähe tarretanud verd. 

Ema rebis oma tugevate, tööinimese kondiste kä- 
tega laiba istuli, asetas ta põiki põlvedele ning nuttis 
ühtelugu valju, kiunuva häälega. Ta hoidis poja veri- 
seid käsi peos, otsekui püüdes neid soojendada. Kui 
surnu pää liiga tagasi vajus, võttis ta selle ettevaatli- 
kult pahemale peopesale ja tõstis uuesti põlvedele, 
nagu magamauinunud lapse oma. Ning siis kummardus 
ta üle oma langenud poja, vajudes otsekui mingisse ras- 
kesse tarretusse. — 

Äkki puudutati teda õlast. Ta võpatas ja tõstis 

pää. Matvei Liisu, kes oli toonud vahepääl metsava- 
hilt, hääsüdameliselt, hallilt mehenässilt, hobuse, seisis 
ta ees. Ka tema silmad olid nutust punased ning kui 
ta ütles: 


»Kati... ära nüüd sedasi!... Viime ta ilusti koju 
ja...” — värises ta häälgi. 
»Oh need inimesed, need inimesed...” nokutas 


metsavaht paljuütlevalt. ,,Metsalised, muud ühti!... 
Kas oleks nüüd seda vaja olnud...” 

Kati tõusis. 

»Aita teda, Liisu... ma ei jõua...” ütles ta 
vaikselt. 

Matvei eit võttis laiba pääst, metsavaht jalust. 
Rindadele asetatud käsi libises verist kuube pidi alla ja 
jäi ripnema kuidagi raskelt ja korratult. Köntis sõr- 
med riivasid rohtu ja jätsid laiale übalehele verise lapi. 
Pää vajus pisut viltu, suunurgast hakkas imbuma pu- 
nakat segu. 


»Ah te inimesed, te inimesed...” kordas metsa- 
vaht. ,, Ei kardeta enam ei Jumalat ega kedagi... muud- 
kui tapetakse... Mihuke noor alles...” 


»Mis tal's on... vaevalt see viisteist aastat,” tä- 
hendas Liisu hüplevate huultega. ,, Hale meel päris...” 

»Miks ta's hale ei ole... Jumaluke... Igast lin- 
nust on hale, mis siis veel inimesest rääkida...” no- 
kutas metsavaht tõsiselt. 

Koduteel rahunes õnnetu ema pikkamisi. Anna ja 
Matvei Liisu abiga kandis ta surnu tuppa. Kui metsa- 
vaht lahkus, võttis ta laibalt selle verised rõivad ja hak- 
kas teda pesema. Tuld mõned naabrid, kes lahkusid 
aga samuti üsna pea, sest raske oli vaadata ema valu. 

Ja kaua sa neid pursuisidki kirud, eriti veel siis, kui 
räägivad kuulujutud hulgalistest arreteerimistest. 

Nüüd lamas Arnu paljana naiste ees, pikk ja luine, 
nagu ta oli. Vasemas küljes, pisut kõhust kõrgemal 
sinetas sõrmeotsa suurune kuulihaav, seljas teine sama- 
sugune. Suust imbus praegugi veel punakat veresegu. 

Ema nuuksus kuuldavalt. Issand Jumal küll, mi- 
hukeseks võib kujuneda inimese elu... Ammu see's oli, 
kui pidi ta nutma ööd-päevad Alleksi pärast... Tõesti 
on See nagu raske needus, see nende elu... Kristjan 
läks oma eluga rappa ja toodi koju külmana, Klaara 
kõduneb elusalt, Jumal teab, missuguseid teid tallab 
Alleks, nüüd on aga külm Arnugi, see viinahimuline 
rõõmsa loomuga poisu... Kui Marta asi kah veel hal- 
vasti läheb, siis teeb ta kindlasti oma elule lõpu. 

»Ah need neetud mõrtsukad küll!... Lapsi ei jäta 
nad kah enam rahu...” nuttis ta. 

Lõpetanud pesemise, mähkisid naised laiba linasse, 
sest too verega määritud ülikond oli Arnul ainuke. 
Matvei eit läks silmapilguks koju, lubades kohe tagasi 
tulla. — 

Kui ühtki teist enam toas polnud, andis ema jälle 
pisaratele vaba voli. Ta nuttis kaua kummuli voodil, 
poja surnukeha kõrval, — Ta nuttis oma laste pärast... 
Ta nuttis Kristjani pärast, nuttis Klaara pärast, nuttis 
Arnu pärast, nuttis Martagi pärast... ja Alleksi, oma 
häbiga ilmale toodud poja pärast, kes oli põgenemas 
nagu metsloom... Terve ta õnnetu elu seisis ta sil- 
made ees, ta kannatusrikas, kurb elu, mille kestel oli 
ta näinud palju mureküllaseid öid, kuid peaaegu ai- 
nustki helget päeva... Ja ta nuttis selle oma üliõn- 
netu elu pärastki... 

Jälle puudutati teda õlast. Ta arvas, et see on 
Anna, ning tõstis pää. Kuid kohe kargas ta hirmunult 
püsti, sest juba ta aimaski midagi paha... 

»Mis on... mis on, kuule?!...” küsis ta kähiseva 
häälega umbes kuueaastaselt poisilt, kes seisis ta ees. 

»Volli... Volli... kukkus... kaevu...” 

Ema vaatas metsikult ringi. Tõesti, — ta oli lapse 
sootuks unustanud!... 

»Kus... kus?!...” karjus ta ja tormas poisist 
mööda. 

Nad jooksid seltsis kaevule. Selles oli vesi madal 
ja porine. Kui eit üle rakete kummardus, nägi ta, et 
poiss oli jäänud särkipidi mingi kaevuseinast esile ula- 
tuva konksu või naela külge. Ainult ta lagipää ja käed 
olid vees. — Nähtavasti oli ta kas kohkumisest või lan- 
gemishoost hingetu, sest ta rippus täiesti vaikselt ja 
elutult nagu surnu. 

Ema jookis ruttu pööninguluugi juurde, tõi säält 
redeli ning asetas selle otseti kaevu. Ta ronis ettevaat- 
likult mööda jalgadest libedaks tallatud pulki alla ja 
ulatas käed ette, et haarata poissi sülle. Kuid ärevu- 
sest värisedes kaotas ta tasakaalu ja langes tagurpidi 
vette. Et see aga kuigi sügav polnud ja vaevalt niueteni 
tõusis, ei pannud ta oma täbarat seisukorda tähelegi. 

Poja elutu keha kätel ronis ta veest välja. Õnneks 
oli väike ainult minestanud ning ärkas juba paari sil- 
mapilgu järel. Ema andis talle hoobi kuklasse, tõukas 
ta endast eemale ning ütles väriseva häälega: 

»Käi minema!... Kui sa veel kord kaevul peaksid 
tolknema, saad kohe nii et!...” 

»Mis sa siin riidled, kuule?” küsis Matvei eit, ro- 
nides läbi planguaugu. 

»Mis ma Siin enam riidlen või... Näe, see oli 
kah juba uppumas...” vastas Kati. ,,Sain teise veel 
õigel ajal kätte... Oli konksu külge rippuma jäänud... 
Sihuke tattnina... muudkui tolgendab aga ringi...” 

Ja Liisugi leidis vajaliku olevat põlastada : 

»No ütle küll põngerjast... Sühuksetega on veel 
rohkem muret kui...” 

Ta võttis suurräti alt pisukese paki ning lisas: 

»Jäid Arseenist üle... Mul nendega niikuinii mi- 
dagi teha ei ole...” 

»Mis asi see on?” küsis Kati. 

»Arseeni riided ja paar pesu...” 

» Oh Jumal, Jumal, Liisu, kui vilets ma olen...” 
puhkes Lüüne jälle närviliselt nutma. ,,Mis sarnane elu 
küll maksab veel... Aga surm kah ei tule... Oleks 
ema mu ometi kuhugi laukasse visanud...” 

Paks vanamoor, oma enda lahkusest küpseks teh- 
tud, ütles pisaratega silmis: 

»Ära tee pattu, Kati!... Ara nea... Nüüd sa 
peaks just jumalat paluma... Vandumine ja kirumine 
ei aita midagi... Mis tema teeb, see on tehtud... Kas 
polnud's seegi Jumala arm, et see ükski sulle jäeti...” 

»Sant... milleks see santki veel!... Ristiks ene- 
sele ja teistele...” 

»Kati, Kati, ole nüüd ikka ja... Eks laulusõnagi 
ütleb, et ,mis Jumal teeb, on ikka hää, ta tahtmine jääb 
õigeks... Oh süda, jää sa rahule, kõik jäta tema hoo- 
leks...* Jajah... Näe, Andres tuleb kah juba...” 

»Andres?... Kust?...” kohkus eit. 

»Meie maa kohalt.” 

»Kas Marta kah on?” 

»Ei ole... üksi...” 

»Üksi... oh Issand hoia küll... Teab, mis sel- 
lest's jälle sai...” 

»Mis tast's saama pidi, sellest Martast? küsis Mat- 
vei moor uudishimulikult. 

»Ju ta täna kohtus oli... selle... ulakuse pä- 
rast.,. või... Issand Jumal küll... Süda läheb päris 
külmaks kohe sees... kui nad selle kah veel pokri pis- 
tavad!... Oh halasta küll...” 

»Kati, ära rumal ole!... Ta on ju alaealine... 
Oleks mõni vanem või...” 

Kuid rahutu ema ei kuulnud enam ta trööstimist. 
Ta jooksis väravale ja karjus vanamehele juba kau- 
gelt vastu: 

»Noh ?” 

»Mis ,noh*!” ümises Lüüne pahuralt. 

»Kuhu Marta jäi?” 

»Kuhu! Eks sinna ikka, kuhu kõik vargad jäe- 
takse... Ju sa nüüd oma hooletusega oled saanud!... 
Ei viitsi ilmaski laste järgi vaadata...” 

Ta viskas eidele ähvardava pilgu ja pöördus toa 
poole. Kuid viimane ei jätnud teda. 

»Kas sa õigust räägid?” 

»Nojah õigust!” 

»Pandi vangi?” 

Vanamees karjus, noogutades iga sõna juures: 

»Jah, jah, jah! Alaealiste vangimajasse!... Öeldi, 
et me ise kasvatada ei oska... Saadetakse sinna Har- 
kusse või... Kõik teisedki loeti ette... Kristjan ja... 
Klaara ja... Alleks ja...” 

Eit peitis käed põlle alla, hakkas üle terve keha 
värisema ja ütles siis kuidagi kohutav-rahulikult, vae- 
valt-vaevalt huuli liigutades: 

»Mine's tuppa... vaata Arnut kah veel ja...” 

»Arnut? Kas ta's täna sugugi tööl ei ole? Nii 
hiljaks jäi tulema või?” 

»Mis hiljaks või... Ega ta... ega ta... nüüd 
enam lähegi... sinna tööle... Surnud...” 

»Sur-nud?! Arnu surnud?! Mis sa räägid!” hüü- 
dis isa kähiseva häälega, ,,kus tal's sedasi?...” 

»Ah, ära küsigi enam,” vastas eit väsinult. ,,Ju 
see eilane... Tarvis kirst ära tuua...” 

Lüüne jooksis tuppa. Matvei moor ja Kati järg- 
nesid talle. Nad nägid, kuis langes habetanud vana- 
mees voodi ette põlvili. Ta mustad, eluaegsest orjami- 
sest kõveraks jäänud käed värisesid tugevasti ning jä- 
medad pisarad, mis valgusid mööda karvaseid põski 
alla, muutsid ta näo ähmaseks. Kui ta viimaks tõusis 
ja tuikudes laua juurde astus, hakkasid naised vaikides 
rõivastama laipa. 

»E-eh, s-se-da-si...” venitas vanamees läbi ham- 
maste ja istus raskelt toolile. Varsti tõusis ta ja läks 
kirstu tellima. Ta näojooned tõmblesid, suu oli tuge- 
vasti kokku pigistatud, pää, vähe suur ja hall, värises 
tasakesi. 

Kuid kui ta mööda tänavat ühe oma tuttava poole 
sammus, et küsida sellelt hobust, käis ta sama raskelt 
ja rahulikult, nagu hommikuti tööle minneski. Ainult 
õlanukke hoidis ta harilikust pisut kõrgemal. — 

49. 


Kolmapäeva lõuna paiku, mil pidi maetama koha- 
lise malevkonna pidul raksatanud kogupaugu ohvreid, 
täitus Vaeste-Patuste alevi suurem tänav, lai, silluta- 
mata Tallinna maantee tihedast inimmurrust. 0Sää- 
rast rahvarikkust polnud näinud see mahajäetud, igast 
viisakast kodanikust põlatud agulilogu vist tervel 
oma pikal elueal. Olid väljas kõik: — vabrikutöölised, 
käsitöölised, pesunaised, sulid, ulakad poisijõmpsikad, 
lõbutüdrukud jne., jne. Lai-lame, igasugustest toores- 
test võrdlustest kubisev alevimurrak hoovas ja lainetas 
madalate majade vahel nagu töötavate mesilaste su- 
min. Oli näha mõni joobnugi, kes lasksid julgelt lendu 
igasuguseid ähvardusi, jättes aga ettevaatlikult lisa- 
mata, keda nad just sajatavad. 

»Ei tea, millal nad's tulevad...” küsis keegi pika 
ninaga vanamoor õlaga vastu seina toetuvalt proua- 
välimusega paksult naisterahvalt. 

»Varsti, varsti,” vastas see ootamata jämeda 
häälega. 

»Ah kell kaks pidi maetama või?...” päris eit 
edasi ja pühkis käeseljaga üle vesiste huulte. 

»Kell kaks jah.” 

»Teab, palju ta's praegu on, see kell?” 

Vastu seina toetaja avas uhke žestiga lakk-koti 
ning vastas üle õla: 

»Just üks.” 

»Ah või üks alles teine...” pomises eit ja lonkis 
edasi. 

Üks kaabaka olekuga noormees avaldas oma ar- 
vamist: 

»Aga kui lähevad järsku mööda teist teed...” 

»Mööda mihukest teist teed?” küsis üleni jahune 
veskipoiss, kes tiris parajasti rasket kotti musta ja rä- 
pasesse vürtspoodi. 

»Noh, kas või mööda Mulla uulitsat...” 

»Ei lähe, ei lähe...” raputas veskipoiss energili- 
selt pääd. 

»No kust's sina nii tead?” küsis kaabaka moodi 
noormees ja pakkus talle paberossi. ,,Mis sa nii siku- 
tad... tee suitsu... ma aitan pärast sisse vinnata...” 

»Pole aega... pole aega... palju veel käia...” 
ägises poiss viiepuudase koti alt. ,,Või oota silmapilk... 
ma viskan selle sita nurka ja...” 

Kui ta lõõtsutades vankri juurde tagasi jõudis, 
küsis noormees: 

»Kes sulle ütles, et nad just siit tulevad?” 

»Ah kes mulle ütles või?... Mõtle, kui palju mul 
täna lipatud juba on... Säälgi andsin ühe koti maha, 
kelle tütar nikli pähe sai...” 

»Ah soo... ja säält's kuulsid?...” 

Poiss kargas vankrile, plaksutas uhkelt piitsa ja 
vastas läkatades: 

»Jah... ja mujaltki veel... Ei, mööda Mulla 
uulitsat nad küll ei lähe...” 

Pagariäri laial trepil suitsetas salk mehi. 

»Kas te olete kuulnud... Üks olevat veel hinge 
heitnud ?...” küsis keegi laia, kahte harusse kammitud 
habemega vanamees, tonksides ajaviiteks rautatud 
kepiotsaga vastu trepi paat. 

»EBi tea, kes?” küsisid kaaslased. 

»Ei minagi just tea... ja ega vist kindlasti ei tea 

keegi... Mõni räägib, et meeste-, mõni jälle, et nais- 
terahvas... Nüüd's ainult kaks elavadki...” 

»Kaks jah...” sosistas keegi hirmunud näoga noor- 
mees ja ronis, toetudes käega seinale, meeste juurde, 
trepi ülemisele astmele, ,,Mul on üks teenija tuttav...” 

»Kus kohas?...” 

»Mihuke teenija?” küsiti. 

Kahte harusse kammitud habemega ätt lausus 
vihaselt: 

»Kuule, ä'ä kipu n'd siia...! Vaata, surud veel 
akna kah sisse!...” 

»Ei ma suru kedagi... Eks see haigemaja teenija 
ikka... tema see mu tuttav ongi... Ja näe, rääkis 
teine alles eila, et...” 

Samal silmapilgul kargas pagar, paks, punane 
mehenäss, uksest välja ja karjus kähiseva häälega: 

»Hei, siit maha, siit maha!... Inimesed tahavad 
sisse tulla!” 

Ja tehes ühtelugu veidraid kummardusi sirutas ta 
imepikale, kübaraga preilile käe ning lausus mesi- 
maheda häälega: 

»Palun väga, armuline freilein Kronman, palun 
väga... palun väga...” 

Mehed astusid urisedes trepilt maha. Küürakas 
sadamatööline, kes lonkas mõlemast jalast, küsis hir- 
munud näoga poisilt: 

»Noh, mis see haigemaja... see hospidali teenija 
sulle's rääkis, noh?” 

»Et... et nad neid ei parandagi sääl... et nad 
lasevad nad päris... päris meelega maha surra...” 

»No-noh!” tegi habemik uskmatu näo. 

»Ei, päris tõesti kohe... Niita rääkis... Ja kui 

mina valetan, siis valetas ka tema... Aga nii ta 
rääkis...” 

»Nii, nii!” osatas sadamatööline ja naeratas kur- 
jalt. ,,Kui ta nii rääkis, siis ta rääkis õieti kah...” 

»Ei tea, kas see asi's ikka nii hull just on...” ar- 
vas keegi kolmas, kõhna näoga keskealine mees. 

»Põle sääl teada kedagi... see on selge kohe... 
Muudkui tirts rotikihvti nina pihta ja... Jumaluke, 
hakatakse's sääl vaesest inimesest midagi hoolima... 
Näe, ju uinutasid minugi vanamoori ära... va* mõrt- 
sukad...” 

»Sinu Vanamoori?... Kas siis tema kah...?” 
küsis keegi rahvamurrust. 

»Ei, ega's tema nüüd... selle laskmise ajal... Tal 
oli pimeda soolika põlenik...” 

Äkki jooksis kuskilt nurga tagant välja näruse 
välimusega uulitsapoiss, paar punast paberilehte peos. 

»Kuule, mis sinul sääl on?” hõikas habemik vana- 
mees, ,,hei, poiss, näita siia!” 

»Üleskutse, üleskutse!... Sähke, lugege läbi ja 
andke edasi... Üks mees võeti kinni praegu...” 

»Kus? Kes võttis? Mihuke mees?” küsiti üm- 
berringi. 


»See, kes neid üleskutseid jagas... Mina sain veel 
mõne... Politsei oli kohe jaol ja... Tahtis lasta kah, 
aga said revolvri enne kätte... Aga jooksis pärast 


ikka ära... silla pääl just...” 
Ta kepsles, tiirles kandadel ja kadus jälle inim- 
murdu, mis otsekui neelas ta endasse. 
»Eks vaatame's, mis siin räägitakse selles üles- 
kutses,..” piilus habemik vana ringi ja hakkas lugema. 

Kuid juba silmapilk hiljemini haaras teda ettevaatus 
ja ta pomises otsaesist kipra tõmmates: 
»Näe, kurramust... aga mitte ei seleta... just 


nagu udu ümber tähtede... säh, külamees, loe sa 
ette...” 
»Oh jesuke... ä'ä pakugi... Ei ma näe enam 


paaril aastal ilma prillideta... Lugegu mõni noorem...” 
»Andke siia, ma proovin ise,” ütles noor, musta- 
verd neiu, kes seisis kohe siin kõrval. ,,Ei mina karda 
kedagi...” 
»Või kes siis kardab... Ega's minagi, kui ma ai- 
nult seletaks...” pomises sadamatööline häbelikult. 
Neiu võttis üleskutse, silmitses seda pisut aega 
uurivalt ning algas siis valju, vähe põriseva häälega: 
»Seltsimehed rakuskäed! Täna on päev, mil viite 
külmale kalmule oma isad ja vennad, keda tappis mõni 
päev tagasi kodanliste timukate kogupauk! Täna näete 
te ilmsi oma ees neetud verekoerte veel auravaid ohv- 
reid! Läbilastud päädega, purustatud liikmetega, kül- 
mad ja kanged, nii vaatavad õiguse ja inimluse nimel 
langenud seltsimehed teile veel viimset korda vastu ja 
nõuavad teilt teie viimset kohustust nende vastu, — 
verist kättemaksu teie vaevade ja piinade algallikale, 
kodanlaste nuhkidele ja palgalistele, kes ei hooli teist 
ega teie perekondadest ei rohkem ega vähem kui kär- 
nastest koertest. — Seltsimehed rakuskäed! — Need, 
keda kannate te punaste pärgade koorma all viimsesse 
puhkepaika, kisendavad tasumise järgi! Ärge laske 
end enam minutitki kauemini rõhuda ega vaevata, 
heitke põrmu parasiidid, kes imevad muidu teie soon- 
test viimse veretilga! Ärge väetage enam tundigi 
kauemini oma raskes töös voolava higiga täissöönud 

rahasõnnide kukruid! Sel ajal, kui teie ja teie lapsed 
nälgivad ja alatoitluse all kannatavad, vähendavad nad 
ühtelugu teie niigi juba madalaid tööpalku, et kasva- 
tada nende teilt riisutud markade abil omale ja oma 
naistele ette rasvaseid magusid! Kui te aga häält 
julgete tõsta, seatakse teid nagu koeri püsside ette! — 
Seltsimehed rakuskäed! Ärge laske seda enam niiviisi 
edasi kesta! Tõuske nagu üks mees ja heitke endilt 
rõhujate võim! Teie poolt räägib õigus ja ajalugu! 
Kuldsete tähtedega kirjutab tulevik teie langenud selt- 
siliste nimed surematuse lehekülgedele! Maha rõhujate 
n. n. ,vabariik'! Kõik võim rakuskätele, kes kanna- 
vad oma tugevatel õlgadel tervet ilma! Elagu Eesti 
Kommanistlik Vabariik!” 

Tüdruk lõpetas, murdis üleskutse kokku ja ulatas 
habemikule, kes piilus ühtelugu hirmunult ringi. 

»No küll aga kirjutavad, need kommunistid...” 
põlastas vanamees. ,,Kuradi julged teised... Aga 
näe, pihku kah ei kuku... Küll otsitakse teisi ja...” 

»Kus sa sellega... kavalad...” pomises sadama- 
tööline. 

Äkki vaatas ta selja taha ja sosistas ärevalt: 

»St! pidage suud!... Kuldnokk...” 

Salkkond valgus laiali, konstaabel lonkis aeglaselt 
mööda, kulmud tigedalt kortsus. 

Järsku käis ootajatest läbi rahutu liikumine. Kõik 
pöördusid nagu instinktiivselt linna poole ja surusid 
hirmunult koomale. Kuskil puhkes vastu seina rõhu- 
tud laps kiljuvalt nutma. 

»Kaitseliitlased... Kaitseliitlased...” käis suust 
suhu, 

Rahulikult, kindlal sammul, read nöörsirged, astus 
mööda uulitsat lähemale umbes pool sada kaitseliit- 
last. Rohelistes suvepluusides ja säärsaabastes sarna- 
nesid nad sõduritega. Kõige ees ratsutas toosama 
noor päälik, kelle õnnetu revolvripauk kutsuski esile 
kokkupõrke mõisapargis. Paar päeva tagasi oli ta 
avaldanud kohalises ajalehes vastuse pahempoolsete 
etteheidetele ja näitas selles vastuses koguni loogiliselt, 
et nii, nagu toimis tema, on kohustatud toimima iga 
ametikohuseid täitev kõrgem kaitseliitlane, seda enam, 
et ta kohta oli tehtud õigeksmõistev otsus isegi uuri- 
miskomisjonis, mille eesotsas seisis kohalik rügemendi- 
ülem, 

»Näe, kui lähvad...” sosistas paks, jahukotiga 
sarnanev saianaine. ,,No küll on ikka...” 

»Ja uhked kah teised veel...” nokutas pisuke, 
käbe vanataat, popsides lühikest piibunäsu. 

»Kus sa sellega...” pomises sama vigane sadama- 
tööline, kes oli äsja kuulanud üleskutse ettelugemist. 
»Uhked ikka, noh... Aga kurat teab, kuhu nad nüüd 
lähevad... need kaitseliitlased ?” 

»Kas sa's ei tea... niisama matusele...” seletas 
vürtspoodnik, kes seisis oma kaupluse uksel, valge põll 
kõhu ees. 


»Nemad?... Matusele?...” 

»Noja-noh... ju üks nende mees kah...” seletas 
poodnik, 

»Ah õigus... Teab, mis kell praegu on?” 


»Ah kell või...? Oota, ma vaatan kohe...” ka- 
dus kaupmees päraniseisva ukse taha. 

Minut hiljemini hõikas ta poest: 

»»Kolmveerand kaks.” 

Mööda kitsast põiktänavat lonkis lähemale salk 
Mereküla noori. 

»Ega veel läinud ole?” küsisid nad juba kaugelt. 

»Ei ole, ei ole,” vastati ümberringi, ,,aga varsti 
lähevad...” 

»Ah siitsamast või?” 

»Siitsamast jah... kolm, ei, neli kindlasti...” 

»Kas on teada, millal just maetakse?” 

»Kell kaks... kell kaks...” 

Äkki ilmus kuskilt politseinik. 

»Kuuled, laiali minna!” hüüdis ta põriseva häälega 
ja kissitas silmi. ,,Mitte niiviisi koguneda!... Mitte 
niiviisi koguneda!...” 

Salkkond noormehi, kelledega liitusid ka vasttulnud 
merekülalased, vaatas pea ühel ajal ringi, kuid ei pöö- 
ranud ametnikule mingit tähelepanu. 

»Kas te ei mõista või!” karjus politseinik ähvar- 
davalt, ,,käsk on niisugune... peate kuulma!” 

Noormehed valgusid silmapilguks laiali, vaevalt 
aga kadus kordnik silmist, kui lonkisid nad jälle 
kokku. 

»Oi, küll see võib neile ikka südame pihta 
käia...” irvitas vana, äraaetud näoga lõbunaine, lon- 
kides salga juurde. 

»Mis asi?” küsis pikavõitu poisivibalik ja sülitas 
laisalt vastu seina. 

»No kuhu sa tatistad, kuule!” kähvatas peremees, 
kes seisis lävel. ,,Ega siin su rögakauss pole!” 

»Ah mis asi või...” kordas lõbutüdruk läbi nina. 
»Eks see ikka, et me siin ootame...” 

»Ah see... noh see muidugi...” nokutas nösu- 
ninaline Mereküla noormees paljutähendavalt. ,,Ja 

rohkem tuleb veel... näe, mede poolt inimesed seadisid 
kah selle vastu... Aga sääl teati rääkida, et maetavat 
kella kolme paiku...” 

»Kes rääkis...? Kes rääkis?” küsis lõbutüdruk ja 
näitas oma suitsetamisest kollaseid hambaid. ,,Noh, 
puha teada... see on nende väljalastud kuulujutt... 
Kardavad, et liiga suureks läheb... see rahvamurd...” 

Ta lirtsas vasemast suunurgast ja lisas itsitades: 

»Aga vaat”, kui saadaks sinna õige sõna...!” 

»Õi, oleks jah tore...” kinnitas poiss ja riivas libu 
arvustava pilguga. ,, Aga nüüd peaks ju varsti tulema 
kahs..?? 

»Jah, ega's nüüd enam kuigi kaua ei lähe...” 

Äkki hakkasid kuskilt kaugelt lähenema kaebli- 
kud muusikahelid. See kostis nagu sügavalt maa alt. 
Õhk täitus nagu mingi heliseva kurbusega, mis lainetas 
ja hõljus kõikjal. Inimesed vaikisid silmapilguks, 
pöörasid pääd ühes sihis ja hakkasid siis rüsinal tun- 
gima uulitsat kaudu üles, vastu õhusmirisevatele 
leinamarsi helidele. 

»Tulevad, tulevad!” kähistas pika ninaga vana- 
moor ja komberdas teeveerele, et paremini näha. ,,Oih, 
ärge nüüd lükake vana inimest... nagu rumalad... 
kuhu te tormate...! Ju nad niikuinii siit läbi tulevad!” 

»Mis sa siin pobised!... Kuule, vaata, et sa jalust 
ära saad!” müksas teda purjus käsitööline. ,,Mis sina, 
vana kõbi, ennast siia ajad...! Vaata, pressitakse 
järsku soolikad kurgust välja... Täna, poisid, võiks 
mõnele kangelasele ikka nii säetada et...” 

Ta komberdas tuikudes eemale, komistas äkki ja 
langes päädpidi vastu eesmineva saianaise paksu tagu- 
mikku. 

See pöördus ja kirus toorelt: 

»No vaata, kuhu sul kuradil veel vaja joosta on!” 

»Ääh, silmad lõid kohe seedind silgu luhvti täis...” 
pomises mees ja püüdis tõusta. 

Kuid ilma et see tal korda oleks läinud, kellegi 
kärnas mokaga uulitsapoisi pole: 

»Hei, sa karvand, vaata, kas kaugel on veel...!” 

»Eks vaata,” irvitas poiss ja tõstis jala üle laat- 
sakil istuva mehe pää. 

Äkki ilmus esimene puusärk nurga tagant nähta- 
vale. Kuus sirget noormeest kandsid seda õlgadel. 
Puusärgi ees sammus umbes kümneliikmeline muusika- 
koor, valkiaskollased mänguriistad nagu päratud suust 
väljakasvavad sarved ees. Trumm pani sooja, päikese- 
paistelise õhu tasakesi värisema, otsekui seisaks kuskil 
läheduses virk perenaine, kes klopib vaipa. 


»Oi, päris muusikaga viiakse kohe...” nokutas 
pika ninaga vanamoor, ,,kas sa ikke näe... mässajad 
teised küll aga... Sa Eesuke, kes seda viiendal aastal 
nägi... Siis põlnud muud kui auku ja... On ikka 


praegusel ajal armulised härrad küll...” 

»Kuule, ä'ä tänita siin sühukest juttu kedagi... 
va' risu! Eks mine kaabi nende põlve, kui nad armu- 
lised on...” sähvas priske ja sõjakas pagaripoiss, kes 
pidas end põhimõtteliseks kommunistiks. ,,Et sul keel 
kinni jääks!” 

» No-noh, noorhärrake, ä'ä sajata kedagi,” vastas 
eit mürgiselt, ,,Ei minu keel jäe kinni kedagi... aga 
sina, va* jölkam, vaata, et su s-tumine kinni ei jää!” 

Veel teine puusärk ilmus nurga tagant välja. Ka 
seda kanti, Omaksed ja tuttavad, liigutatud rahva 
suurest osavõtust, naeratasid kurvalt. Muusikakoor 

hakkas jälle mängima, nüüd veelgi aeglasemalt ja 
nukramalt. 

»Kas kaks kõigest ongi või?” küsiti ümberringi. 

»Ei... kannatage, teised tulevad järele...” vas- 
tasid need, kes olid ühinenud matuserongiga juba va- 
remini. 

»Oi jessuke... päris punased lilled...” sosistas 
inetu, sinise ninaga turunaine. ,,No küll on ikka ini- 
mesed... mette põrmugi ei karda... Ei mina põleks 
julgend,..” 

»S00! Mis sääl's karta on?” küsis pagaripoiss 
irooniliselt, 

»Jah, aga kas sa's tead, et seda tahetakse...” 

»Vaat” sul säh! või küsi seda kah veel nende här- 
rade käest, mida värvi lilli võib viia! Noh, seda juba 
ei ole! Ahah, säält tuleb veel paar tükki...” 

Uulitsanurgale ilmusid teineteise järel kaks puu- 
särki, samuti kandjate õlgadel. Valkjaskollased kirstud 
läikisid rõõmsalt päikeskiirte käes. Kohe kandjate 
järel sammus noor naisterahvas, toetatud kahest noor- 
mehest. Ta nuttis vahet pidamata. Terve ta ilus, priske 
nägu oli pisaratest märg. Nähtavasti oli kadunu pärit 
õige vaesest töölisperekonnast, sest nii see naisterahvas 
kui ka pea kõik saatjad kandsid viletsaid, paiguti isegi 
lapitud rõivaid. 

»Ei tea, kes see on, see esimene?” sosistati kuskil 
telefoniposti kõrval seisvas salgas. 

»Ah see esimene või... See on kingsepp Riisberg,” 
seletas paks ja madal eit, kes tätsas virgasti rahva- 
murruga ühes. ,,Aga see naine... näe see, kes sääl 
sedasi nutab, on ta teinepool...” 

»Ma tundsin teda... ta oli tubli mees...” tähen- 

das hallide vurrudega vanake, kelle kortsulist nägu 
katsid tihedad rõugearmid, ,,minu juures õppis veel... 
sihuke vaikne poiss oli et... Ainult see, et võttis liiga 
kõvasti viina...” 

»Aga see teine, ega seda keegi ei tunne?” küsis 
pruuni suvikübaraga neiu, kes seisis, käed puusas, 
hooviväraval. 


»Teine on kaupmees Seelmanni tütar... Ringi 
uulitsalt,” seletati rahvamurrust. 
»Vaeneke... oli alles kaheksateist-aastane...” 


ohkas pikk, kõhetu, ettepoole küürus kojanaine. 
»Mina just ta vanemate juures teeningi...” 

»Aga kuidas ta's selle sämpsu sisse juhtus?” küsis 
keegi. 

Kojanaine seletas elutargalt: 

»Jessuke, mis sääl's juhtuda... Sühuksel ajal on 
see kerge... Lihtsalt läks mööda, sai aga kuuli külge 
ja... Ega's tema, Jumal hoiaks, kellegi mässaja pol- 
nud... Aga vaadake, näe, kes sääl nii lidub...?” 

Linna poolt tuli joostes toosama poiss, kes oli äsja 
laotanud üleskutseid. Tal oli nähtavasti väga kiire, 
sest ta karjus vahet pidamata kähiseva kurguhäälega: 

»Tee lahti!... Tee lahti!... Tee lahti!...” 

»No mis pagan's sinul on?” küsis pika ninaga 
vanamoor, kes seisis ikka veel teeveerel, ning sirutas 
karkuhoidva käe ette, et jooksjat peatada. 

Poiss riivas teda nii tugevasti küljega, et ta ninali 
langes. 

Ta tõusis ägisedes, puhastas rõivaid ja siunas: 

»Võtaks pagan sühukest...! Tappa oleks vaja sü- 
huksele...!” 

»Kuule, peata... räägi natuke...” hüüdis kõver 
kojanaine samuti jooksva poisi poole. 

»St! Bi ole aega... ei ole aega...” 

Järsku peatus ta, vaatas ärevalt tagasi ning vilk- 
sas välgukiirul laiapuusalise turunaise selja varju, 
surudes end kössitõmbununa vastu hooviväravat. 
Vaevalt kuuldavalt kostis ta sosin: 

»Ütelge, et edasi putkasin... et edasi putkasin...” 

Silmapilk = hiljemini tormas kaheksjagunevast 
rahvamurrust esile lihav kordnik, lõõtsutades täie 
rinnaga. 

»Üks poiss...! Kas ta tuli siiapoole?” küsis ta 
ähkides. 

»Siit ta mööda jooksis,” vastas turunaine rahuli- 
kult ja tegi näo, nagu mugiks ta midagi süüa. 

»Mööda? Kuhupoole?” 

»Eks sinnapoole ikke... Alevi poole...” 

Ja ähkiv ametnik kadus jälle inimmurdu. — 

»Mis ta sust ajas, see rasvamagu?” küsis eit ja 
astus hirmunult kükitava poisi eest kõrvale. 

»Nende üleskutsete pärast ikka... Sähke, lu- 
gege... Kõige värskem!... Mees ise kukkus kinni, 
sai veel minule anda...” 

Parajasti, kui tahtis ta ulatada naistele punast 
paberilehte, langes ta õlale raudraske, nuiasarnane käsi. 

»Ahaa! Siin sa mul oledki... seda ma arvasin!” 
põristas vihane kordnik ja raputas kirjanduselevita- 
jat nii, et selle räbalad aina hilbendasid. ,,Ja sina, 
vanamoor,.. Mispärast peitsid sa ta oma selja taha?” 

»Kuidas, kuidas selja taha? — Ta oli ju mu saba 
all!” vastas eit rahulikult ja nätsutas jälle midagi süüa. 

»Te võite sellega veel sisse kukkuda... Ärge mõtelge! 

Küll ma tunnen teid!” ähvardas ametnik ja hakkas ra- 
belevat poissi linna poole tirima. 

»Vaadake, vaadake, üks on hobusega!” hüüdis äkki 
keegi heleda häälega. 

Naised pöördusid. Just praegu ilmus nurga tagant 
nähtavale õige väsinud välimusega hobune. Ta oli 
üleni vahus ja liikus vaevalt-vaevalt. Rööpast teise 
hüpleval vankril oli keskmises suuruses puusärk, mille 
kõrval istus üleni hall, flegmaatilise näoga vanamees. 
Teisel pool puusärki kükitas umbes viieaastane poisike. 

Need olid Lüüned. 

»Kas keegi's sellest surnust kah midagi teab?” 
küsis kõver kojanaine. 

»Ei tea... ei tunne mitte ainustki saatjat,” rapu- 
tas turunaine oma inetut sasipääd. ,,Aga oota, kü- 
sime...” 

Ta astus kähku üle kõnnitee ja hüüdis Jaaksoni 
Miilile, kes sammus aeglaselt vankrile järgi, rääbakas 
kuusepärg käsivarrel. 

»Kuule, külamammi, kes see on, keda te viite?” 

»See? Eks Lüüne Arnu ikka.” 

Arnu oli ses pikas leinarongis viimne. Inimesed, 
kellede viha hakkas jälle pikkamisi süttima, lainetasid 
mööda uulitsat linna poole. Nagu süsimust voog riivas 
kirju salk kord üht uulitsa veert, kord teist. Kuskilt 
ilmusid tundmatud noormehed, keda polnud enne näi- 
nud keegi, ja püüdsid iga viisi rahvast ärritada. Ilmu- 
sid jälle üleskutsed, millede levitamist püüdsid takis- 
tada nii mundris kordnikud kui ka erarõivais kaitse- 
politsei agendid, jälgides ja tabades laialilaotajaid. 
Kuid näis, nagu oleks neid saladuslikke, hulljulgeid 
mehi mitte kümned, vaid sajad, sest mida ägedamini 

neid taga kihutati, seda tihedamini hakkasid lendama 
rahvamurrus nende poolt lendu lastud punased liblikad. 
— Ja kuidagi aeglaselt, kuid järjekindlalt muutus see 
korratu inimhulk vaenlikuks ning kurjaks. — 

»Aga teate, seltsimehed, ootame parem kangelase 
matusevoori,” tegi keegi äkki valju häälega ettepa- 
neku, ,,Vaatame, palju's sellel kah saatjaid on...” 

»Võiks küll, jah...” arvasid mõned lähedal- 
seisjaist. 

»Teab, kas ta tuleb kah seda teed mööda või?...” 

»Aga kust ta's ikka mujalt tuleb... see ju see 
pääuulits on...” 

Parajasti, kui rahvamurru tagumises sabaotsas 
niiviisi arutati, kostis äkki kuskilt eestpoolt rõkkav 
laulmine. Enam jagu kohkus ja vaatas hirmunult 
ringi, umbes kümme kõri hakkas aga metsikult ligi jo- 
rutama. Ja vaevalt mõni minut hiljemini kajas üle 
madalate majade koguni vali laul: 


»Nüüd üles, keda needus rõhub, 
Vaev, orjus ikkes hoiavad, 

Keeb mässul rind, las võitlus lõhub 
Orjakütked, ahelad...” 


See oli korratu, metsik häälte segu. Laulsid me- 
hed, laulsid naised, laulsid isegi lapsed. Valkjaskolla- 
sed tammekirstud sädelesid, punased õied, mis ehtisid 
tumerohelisi kuusepärgi, näisid ümmarate verelaiku- 
dena, kandjad astusid kuidagi mehiselt ja raskelt, 
otsekui iga sammu juures millegi üle järele mõeldes. 

Laul aga rõkkas ikka kasvava tugevusega: 


»Me vägivalla hävitame, 
Uus, parem ilm on meie püüd; 

Uus ilm, kus võidul ühendame 
Neid, keda orjus rõhub nüüd...” 

Enam jagu ei teadnud sõnu, vaid jorutas lihtsalt 
häälega. Kuskil üsna rongi lõpus laulis keegi vene 
keeli. 

Äkki, parajasti siis, kui jõuti linna vahele, karjuti 
läbisegi: 

»Sõdurid... sõdurid...” 

»Kus?... Mis?... Kuson sõdurid?...” küsiti hir- 
munult. 

»Tulevad, näe, tulevad, tulevad... säält...” 

Laul aga kõlas: 

»Viimse võitluse raale, 
Lahing otsustav toob... 
Iternatsionaale 

Meil ilma uueks loob...” 

Rühm sõdureid rühkis lähemale. Noored, higised, 
näod elurõõmsad ja lõkendavad, tungisid nad rahva 
hulka. Kostsid valjud hüüded: 

»Laiali minna!... Kuulete, laiali minna!,..” 

Samal ajal aga jätkus laul: 

»Ei vabadust saa taeva väega, 
Ei anna tsaar, ei hiiglane... 
Vaid oma võimsa, julge käega 
Me purustame ahelad...” 

»Kas te kuulete või ei kuule! Lai-a-li min-na!” 

karjus ohvitser. 
»Et ülekohut heita hauda 
Ja õigust võita endile... 
Seks tõmba lõõtsa, tao rauda, 
Niikaua kui raud tuline...” 

Äkki ilmus kuskilt nurga tagant salk ratsapolitsei- 
nikke. Need kihutasid tuhatnelja matuserongi poole, 
peatusid silmapilguks ja ratsutasid siis täiel sammul 
edasi. Uks laps pidi jääma hobuse alla ja hakkas kui- 
dagi metsikult kisendama. Keegi hüüdis valju häälega: 

»Nüüd... nüüd, nüüd läheb lugu jälle lahti...” 

Järsku prahvatas kuskil kolm kiledat revolvri- 
pauku. Kohe vaikis laul. Inimesed jooksid laiali, suu- 
rem jagu lidus tagasi alevi poole, lai uulits muutus ko- 
guni tühjaks ja lagedaks. Ainult paar kohutavkõrget 
lapsehäält jorutasid mõttetult: 

»Viimse võitluse raale, 
Lahing otsustav toob... 
Internatsionaale 

Meil ilma uueks loob...” 


Kuid vaikisid needki üsna pea. Ja ainult viis 
saatjateta puusärki liikusid surnuaia poole. — 

Ent pea ükski ei läinud veel koju, ehk kuigi mõni 
läks, siis ainult ajutiseks. Vihaselt läbisegi karjudes 
hakati mööda Tallinna maanteed edasi-tagasi jalu- 
tama. Kiruti, vannuti, ähvardati kedagi, lubati tingi- 
mata midagi teha. Keegi joobnud lihunikusell, pussi 
pää saapasäärest väljas, kippus midagi vaimustatult 
seletama, kuid keegi ei kuulanud teda, sest samasuguste 
seletustega ei tahtnud esineda kümned, vaid sajad. 

»No olgu aga pääle... Ega see's veel sedasi pole 
jäänud!” nokutas laia suuga suli tigedalt. ,,Või ma- 
tustest ei lubata kah enam osa võtta!...” 

»On kurat jah... Tahetakse vist, et viska seltsi- 
mehe külm keha nagu raibe auku...” urises luine sa- 
damatööline läbi nina. 

»Põle viga... Küll me näeme veel!...” lausuti 
kuskil rahvamurrus tigeda ähvardusega hääles. 

— Ja järsku olid kõik kellegi vastu vaenlikud, ol- 
gugi, et pea keegi ei nimetanud selle kellegi nime. 

Aeg läks pikkamisi. Paljas päike põletas halasta- 
mata kuumusega pilvitust taevast alla. Tumerohelised 
sirelid sahistasid lehtedega, aedades kasvavad laiad 
tammed ja vahtrad heitsid hõljuvaid varje. Liiv muu- 
tus nii palavaks, otsekui peituksid kuskil sügaval maa 
all tulised pliidirauad. 

»No millal teda's viiakse?” küsiti vaenlikust rahva- 
hulgast. 

»Keda, ah seda kangelast või?” 


»Ja-jah.” 

»Eks kella kolme paiku...” 

»Põle õige!... Mu oma vennapoeg rääkis, et 
pool nelja ajal...” põristas keegi kübaraga naisterah- 


vas sügava rinnahäälega. 

»Sinu vennapoeg? Kes see su vennapoeg's on, et 
ta nii selgesti teab?” 

Ja naine vastas uhkelt: 

»Mu vennapoeg on kah kaitseliitlane...” 

»Aa! Või sedasi! Kaitseliitlane!” irvitasid vaen- 
likud lõustad ümberringi. ,,Hä, hä, hä! Eks kuulge 
ikka: ta vennapoeg on kaitseliitlane...” 

Rutati, kiruti, joosti läbisegi, loeti käest kätte käi- 
vaid üleskutseid. Kõigi meeled olid juba koguni pine- 
vil. Lapsik kuulujutt käis ringi, et kuskil linna kar- 
jamaal olevat maha lastud ligi paarkümmend inimest, 
keda tabatud alles pool tundi tagasi kirjanduse levita- 
miselt. Räägiti koguni sedagi, et pargis langenute 
omastele olevat veel surnuaial ära keelatud surnute 

matmine õnnistatud maasse. Keegi suurte, suust välja 
ulatuvate hammastega naisterahvas kinnitas jumala 
nimel, et siis, kui lahkunud tema ühes oma kahe tüt- 
rega leinarongist, jäänud see surnuaiavahiga ja ko- 
halekutsutud politseiga purelema, sest polevat ju kuigi 
lõbus niikuinii juba soojade ilmade tõttu haisema läi- 
nud korjuseid veel kord koju vedada. 

»No kurrat, kas nad's tõesti nii häbematuks julge- 
vad minna, need pursuid...” kahtles keegi. 

»Kas nad's julgevad... Eks mine vaata!... Kan- 
natage ainult vähe ja te näete, kas ma valetan või ei 
valeta...” sädistas naine elavalt. ,,Kas või tulgu just 
praegu välk taevast ja löögu minu surnuks... Sühu- 
kest asja ma juba valetama ei hakka...” 

» No siis on küll kurat karjas...” arvas keegi tige 
vabrikutööline läbi hammaste. ,,No ma ütlen küll, et...” 

Äkki, enne kui suutis mees lauset lõpetada, käis 
läbi rahvahulga äge liikumine. 

»Mis on, mis on?” küsiti läbisegi. 

»Näe, põleb, põleb!” karjus keegi ja näitas välja- 
sirutatud käega linna poole. 

»Mis?... Põleb?... Kus põleb?...” kostsid se- 
gased hääled. 

»Näe... näe... sääl... Merekülas!...” 

Tõesti tõusis kuskil südalinna pool, kauguse järgi 
kindlasti Merekülas, vastu tumesinist suvetaevast tõr- 
vane suitsusammas. Nagu süsimust hiiglasuur õis 
rullus ja õõtsus selges õhus. Kellad hakkasid närvili- 
selt helisema, tuul tõigi juba ninna vähe mõrkjat, nõr- 
galt vaigu järgi lehkavat suitsuvina. 

»Jumal, Jumal, meie majad!...” karjusid Mere- 
küla inimesed ja sööstsid meeletult uulitsat kaudu üles. 

»Mis saab... mis saab!... Tuul tõuseb!...” 

»Kas läheme kah vaatama või?” küsis kõver koja- 
naine ja müksas oma vanamehele, tudisevale ätikesele, 
rusikaga vastu külge. 

»EBi maksa... liiga kaugel...” arvas see piipu 
imedes. 

Kuid samal silmapilgul tekkis uus, veel suurem 
segadus. 

»Põleb... põleb... näe, põleb!...” karjuti jälle. 

»Kus põleb?” 

»Siinsamas, näe, siinsamas!...” 

Mass paiskus laiali, vaatas järsku selja taha ja 
prahvatas uuesti voogavaks tervikuks. 

»Kelle maja?... Mihuke maja?...” 

»Kas te's ei näe!... Kingsepp Lange maja!...” 

Kellad aga helisesid, helisesid ja helisesid. Alevi- 
elanikud, kes olid kavatsenud minna Merekülasse, tor- 
masid tagasi. Kirju inimjõgi voolas lainetades sinna, 
kust kerkis vastu sügavat taevast uus, ähvardav tulilill. 

Silmapilk hiljemini ümbritses põlevat maja kihisev 
hulk, 

»Kraam välja... kraam välja tuua!” karjus keegi 
priske näoga käsitööline ja tegi korduvalt katseid ak- 
nast sisse vaadata. Viimaks haaras ta kuskilt pihku 
sattuva roika ja virutas sellega põiki üle ruutude. Kuid 
samal silmapilgul kargas ta, käed varjuks näo ees, 
sammu tagasi, sest mustavast aknaaugust pahvatas 
talle vastu kuum sületäis suitsu ja tuld. 

»»Seest põleb juba... ei saa enam midagi päästa...” 
seletas ta ähkides juuresseisjaile. 


»Naabrimajad tühjaks!” hüüdis keegi. 

»Jah, jah... naabrimajad tühjaks!” korrati seda 
hüüdu. 

Kohe valgus mass mööda maju laiali ja hakkas, 
purustades ja lõhkudes, midagi tubadest välja kandma. 
Omanikud, kes nägid oma varanduse hukkumist, kat- 
susid neid tagasi hoida, seletades korduvalt, et olevat 
vaja kõige päält püüda tulele tõket teha. Kuid kahtlane 
element oli liikvel ja ei pannud neid tähele, vaid võttis, 
mis aga vähegi sai. 

Kummutid, lauasahtlid, riiulid, isegi magamisko- 
tid otsiti läbi. Mõnel õnnestus leida raha ja seda teis- 
test märkamata tasku poetada. Keegi rõugearmilise 
näoga sadamatööline jooksis läbi aia, riidepamp kaen- 
las. Kuid need, kes jäid ilma saagita, nägid teda ja 
hakkasid pööraselt karjuma: 

»Näe, näe, varas!... Võtke kinni!” 

»Võtke kinni, võtke kinni!” kordas sajahäälne 
kaja. 

Joosti järele. Mees püüdis ronida üle kõrge plangu, 
kuid langes tagasi. Kui ta parajasti rohus püherdas, 
virutas keegi talle kontsaga pähe, haaras kahe käega 
pambust kinni ja püüdis seda lamajalt ära rebida, kar- 
judes ühtelugu: 

»ÕOh sa varas!... Sa kurradi varas!” 

Mees hoidis saaki meeleheitlikult. Kuid uus hoop 
tabas teda just kõrva taha ja ta jäi hingetult lamama. 
Ja vaevalt möödus pool minutit, kui oli riisujalt riisu- 
tud pakk vennalikult jagatud. 

»Näe, vaadake, see sääl... üle uulitsa suitseb 
kah!...” karjus järsku keegi heleda häälega. 

»Kus üle uulitsa?!” 

»Pagarimaja... pagarimaja...!” 

»Issand Jumal!... Vaadake linna poole!...” 

Kõlasid hirmuhüüded. 

Keegi naisterahvas tõstis käed pää kohale ja rää- 
kis kuidagi imeruttu, otsekui oleks tal suus kuum 
kartul: 

»Länn põleb... linn põleb... linn põleb...” 

AMIS Do“ «DAIBT, 005 

»Näe, vaata... neljast kohast korraga...” 

,»»See on süüdatud!” karjuti kuskil. 

»Süüdatud... süüdatud!” kordas otsekui sajahää- 
leline kaja. 

»Kindlasti süüdatud!” 

»Lähme pagari juurde... Saab ehk aidata... 
kuule, kuidas kellad trallivad!” karjus keegi räbalas 
sulipoiss, kellel öeldi olevat taskus juba mitu uuri. 

Joosti, karjuti, tormati, küsiti, vastati. Tihe rõn- 
gas piiras silmapilkselt pagarimaja, mille katusest oli 
järel ainult lai, valkjaskollane leek. Tuli pragises ja 
mühises, tihedad sädemed keerutusid virnasambana 
õhku, kohutav kuumus ähvardas matta hingamist. 
Kuskilt ilmus kümmekond plekkpange, kuid nendega 
veetav vesi aitas nii vähe, et ta mõju polnud märgatagi. 

»Kus kurat's need pritsumehedki on?...” lõõtsu- 
tas samal hoovil elutsev pesunaine. ,,Mitte ühtki, 
näed...” 

»Neil on linnaski küllalt tegemist...” lõi keegi 
käega. 

Äkki jooksis põleva maja juurde tundmatu noor- 
mees. Ta hoidis käes kaitseliitlase vormimitsi ja kar- 
jus kähiseva häälega: 

»»See on süüdatud... süüdatud!... Näete, mis ma 
leidsin...” 


621 


»Kust?... Kust kohast?” 

»Kingsepp Lange hoovist... ja petrooleumipudel!... 
See on kaitseliitlaste töö!...” 

»Jah, jah, kaitseliitlaste... jah kaitseliitlaste!...” 
karjusid sajad vaenulised kõrid. 

»Maha nendega... kaitseliitlastega!” hüüdis kus- 
kil rahvamurrus kümmekond häält. 

Ja neile vastati: 

»Maha, maha!” 

Järsku tuli kuskilt välgukiirul laialilagunev kuulu- 
jutt, et linnas olevat tabatud kaks süütajat. Mõlemad 
nad olevat olnud malevlased. Kui neid vihase hulga 
poolt peksetud, tunnistanud nad üles, et nad teinud 
seda kättemaksuks oma tapetud seltsilise eest. See 
olevat mõeldud ilutulestusena viimsesse puhkepaika 
rändajale. 

Ning jälle korrati: 

»Maha... maha... maha kaitseliitlased... maha... 
maha!” 

»Maha timukate vabariik!” karjusid jälle kuskilt 
rahva hulgast kümmekond häält. 

Kuid seda hüüdu kordasid ainult vähesed, sest see 
lõhnas juba ilmset hädaohtu. 

Äkki paiskusid hulgad laiali. 

»Tulevad... tulevad!...” korrati suust suhu. 

»Kes? Kust? küsisid need, keda suruti vastu 
seinu ja hooviväravaid. 

»Mõrtsukad... mõrtsukad!” 

»Kaitseliitlased 7?” 

Jah... ja soldatid...” 

»Soldatid? Kust?” kohkusid inimesed. 

»Ei, ei, ainult kaitseliitlased!” 

Joostes, püssid rihmupidi seljas, lähenes sama 
rühm, kes oli umbes tund aega tagasi mööda läinud., 
Nad tulid selleks, et asuda kustutama tuld. Kuid vae- 
nuline rahvahulk võttis nad vastu kisa ja sõimuga ning 
kui sööstis kuskilt esile salk tundmatuid noormehi, kes 
tormasid eeskuju andes appiruttajate kallale, paisati 
viimased vihase massi poolt takukoonlana tagasi. Ja 
veel minut hiljemini, enne kui suutsid mundrimehed 
arugi saada oma täbarast seisukorrast, olid neist ligi 
pooled sõjariistadeta. 

Järsku jäädi kuulama, silmad pärani. Linna pool 
algas äge püssipragin. Silmapilkselt vaikisid hüüded 
ja häältesumin, kõigi nägudel peegeldus hirmuga sega- 
tud üllatus. 

»Mis see on?” küsiti. 

»Lastakse!” sosistati ammuli suudega. 

»Aga kus? Linnas?” 

»Andke neile, poisid! Andke neile!” kordasid met- 
sikud hääled. ,,Saavad linnas, saagu siin kah!” 

Kaitseliitlased taganesid samm-sammult lähemale 
majadele. Nüüd olid nad juba peaaegu seinte vastas. 
Umbes kümnel neist õnnestus tarvitada sõjariistu ning 
nende lastud paugud paiskasid enama jao pääletungi- 
jaist tagasi. Jälle kostsid oiged ja hädaldused, mis se- 
gasid ühes linnast kostva laskmispraginaga ja tuleleegi 
õudse mühinaga suvepäeva vaikust kuidagi kisenda- 
valt-hirmuäratavalt ja teravalt. 

Seina ääres seisvate kaitseliitlaste ümber moodus- 
tus lage plats, millele jäid lamama mõned haavatud. 
Mass, kelle metsikust olid taltsutanud lastud paugud, 
taandus ja tahtis laiali joosta. Tundmatud noormehed, 
näod vihased ja lõkendavad, püüdsid üht-teist tagasi 

hoida, surudes neile pihku revolvreid kui ka kaitseliit- 
lastelt äravõetud vintpüsse. Suuremalt jaolt lükati 
pakutavad sõjariistad tagasi, mõni vihasem ja ägedam 
haaras nad aga siiski kätte ja hakkas kuskilt hoovist 
või põiktänavast laskma. 

Mõne silmapilguga tühjenes Tallinna maantee 
pea täiesti. Jäid ainult võitlevad pooled. Kommunis- 
tid, kokku umbes paarkümmend meest, ja nende vast- 
sed abilised taandusid mööda maju laiali ja avasid 
akendest ning pööninguluukidest kaitseliitlaste pääle 
marutule, sundides neid samuti varju otsima. Ainult 
vähesed pöörasid veel tähelepanu tulele, mis ähvardas 
laguneda ikka laiemale ja laiemale. 

Äkki käis jälle majast majja, hoovilt hoovile se- 
gane kuulujutt. Linn olevat juba mässajate käes. Post- 
kontor, telegraafi- kui ka telefonijaam, raudteevalitsus, 
linnaamet, — ühe sõnaga, pea kõik tähtsamad asutised 
olevat kommunistide võimuses. Osa sõjaväge mässa- 
vat. Kaks laskemoona ladude vastu ettevõetud kallale- 
tungimist löödud sõdurite poolt tagasi, praegu käivat 
aga kolmas, mida võidavat võrrelda üsna korraliku la- 
hinguga. 

Kuulati värisedes ja kohmetult. Aimati kuidagi 
alateadvuslikult, et see pole harilik, juhusliku iseloo- 
muga kokkupõrge, nagu mõni päev tagasi pargis, vaid 
et siin on tegemist organiseeritud jõudude heitlusega. 
Ja südametesse asus pikkamisi painajalik hirm selle 
ees, mis oli alles tulemas. 

Läks pool tundi, läks tund, läks teinegi. Kommu- 
nistid, kelledel polnud küll õnnestunud lõkkele puhuda 
passiivses tööliskonnas tarvilikku võitlusiha, kuid kel- 
ledele naeratas siiski õnn, surusid kaitseliitlasi ikka 

enam ja enam kinnisesse sõõri. Viimased olid meele- 
heitel, sest linna pool kostev püssipragin aina tugevnes. 
Juba ammu ootasid nad abi. Kuid kui palju nad kai 
lootsid, ikka jäid nad endist viisi üksi. 

»No nüüd on küll asi hull...” nokutas keegi vana- 
mees, kes oli putkanud oma Tallinna maanteel asu- 
vast majast kaugemasse põikuulitsasse. ,,Ma ütlesin 
küll hommikul... kõik olid nii sõjakad, et... Vaata, 
mis väikesest asjast välja kasvada võib...” 

»Ju on... kole ikka küll...” kinnitas keskealine 
puusepp, keelega üle vurrude lakkudes. ,,Ju's näeb, 
kuidas viimaks jääb...” 

»Ju näib jah... Aga tapmist tuleb... Saagu 
võitu, kumb saab... Aga tapmist tuleb...” 

Umbes kella kuue paiku vaikis äkki linnas lask- 
mine, Kuulasid nii kommanistid kui ka kaitseliitla- 
sed. Salajane, ärev mõte lõikas läbi võitlevate meeste 
ajude: 

»Kes võitis?...” 

»Kumb kaotas?...” 

»Kellele tuleb abi?...” 

Need küsimused peegeldusid võitluskirest sädele- 
vates silmades, neid korrati kuuldavalt hoovidel ja pöö- 
ningutel, neid sosistasid hirmust võbisevad huuled kus- 
kil keldris või laudas, kuhu olid põgenenud pakku lask- 
misest kainenenud alevielanikud. 

Äkki käis tuksatus läbi ootava aguli. 

»Sõdurid... sõdurid...” 

»Kas tõesti: — sõdurid?” küsiti. 

»Jah, mäss on summutatud... Sajad surnud, sa- 
jad haavatud... paljud vangid, keda ootab väljakohtu 
otsus... Just praegu tuli linnast üks mu tuttav, kes 

seda jutustas...” seletas paks vürtspoodnik, tätsates 
jalalt jalale. ,,Eks ma öelnud... kus sa sellega... aga 
tahavad riisuda ja röövida... Näed, majad puhta 
maha põlenud ja...” 

Enne, kui suutis ta lauset lõpetada, paiskus Tal- 
linna maanteele erarõivaid kandev võitlejate salk. 
Need olid kommunistid, keda tõrjuti linnast välja. Neid 
oli umbes paarkümmend meest. See oli veel ainuke 
enam-vähem korralik löögirühm, sest suurem jagu oli 
juba laiali valgunud. 

Nad taganesid kiiresti mööda uulitsat alla, jooksid, 
vaatasid vahete-vahel üle õla, pöördusid, lasksid ja 
jooksid jälle. Sõdurid tormasid neile järele tiheda 
ahelikuna. Vahete-vahel tabas mõnd põgenejat kuul, 
ta lõi käed kuidagi veidralt-abitult laiali ja langes 
inertsi tõttu silmili uulitsaliivasse. Haavatud oigasid, 
sinakas suitsuvina venis aeglaselt kõrge suvetaeva 
poole, heledad püssipaugud peksid tuulitut õhku nagu 
piitsaga. Kuskil majas kisendas laps ärakarjutud hää- 
lega ja andis oma abitu virinaga uulitsal mürisevale 
lahingule veelgi ahastuslikuma ilme. 

Asuti majade puhastamisele. Alevi ainsa sadul- 
sepa majja, mille akendest külvati kaitseliitlasi üle 
kõige ägedama kuulirahega, tungis umbes kümnemehe- 
line sõdurite salk. Töötoas, mille mõlemad aknad ja 
uks viisid uulitsale, leidsid nad eest neli mässajat. Need 
ei aimanud hädaohtu ja olid jätnud seljataguse vähe- 
magi kaitseta. Põlvili põrandal olles laadisid nad püsse 
ja lasksid ühtelugu läbi akende, sihtides hoolega ja 
ettevaatlikult. Samas uulitsas elutsev sadamatööline, 
tugev, lihaserikka kehaga noormees, vabadussõjaaegne 
sõdur, oli parajasti ametis padrunikasti kallal ning 

kargas välgukiirul püsti. Kuid sõdur, kes tungis tuppa 
esimesena, lõi talle täägiga rindu ja ta langes taaru- 
des. Teisel mässajal purustas kuul pääluu, kolmas, kes 
tarvitas laskmise juures ,,Nagani”-tüübilist revolvrit, 
surmas ühe pääletungijaist, langes aga silmapilk hilje- 
mini istuli põrandale, kuul õlas ja tääk kõhus. Alles 
otse näkku sihitud pauk tappis ta täiesti. Neljas toas- 
olijaist aga, vaevalt paarikümne-aastane  alevipoiss, 
viskas püssi ja andis enda vangi. 

Sama maja pööningult võeti sõdurid vastu tihedate 
paukudega. Viimased tõmbusid tagasi ja algasid lask- 
mist. Umbes viieminutilise ägeda tulevahetuse järel 
vastasid pööningult ainult üksikud paugud, mis andis 
pääletungijaile lootust, et nende laengud on tabanud 
märki. Kuid kui nad rüsinal pööningule tormasid, leid- 
sid nad eest ainult hunniku tühje padrunikesti ja ava- 
tud luugi, mis viis aeda. Kui nad alla vaatasid, nägid 
nad veel silmapilguks põõsaste vahel vilkuvat põgene- 
jat, kes kadus naabrimaja nurga varju. 

»Ära läksid, kurradid...” kirus sõjakas allohvit- 
ser ja sülgas vihaselt. 

Ajal, kui vaikisid linnas püssipaugud, riisuti Ro- 
helise Muru põiktänaval alevi esimese järgu kolo- 
niaalkauplust. Ligi kümmekond kahtlase välimusega 
noormeest, mõnedel isegi kaitseliitlastelt röövitud püs- 
sid kaenlas, püüdsid sisse murda ust. Kui see neil 16- 
puks korda läks, tungisid nad rüminal kaupluseruumi, 
silmavalged saagihimust punased. 

Kuid omanik, lihav, suure kõhuga juut, ei tahtnud 
neid kuidagi lasta oma hingeõnnistuse hinnaga kokku- 
kraabitud varanduse kallale. Esimene sissetungija sai 
brauningust kuuli reiesse ja lonkas vandudes kõrvale. 

Ent enne, kui suutis ta veel kord lasta, tormasid sulid 
talle kallale, rebisid talt laskeriista ning virutasid talle 
terava leivanoaga, mis vedeles letil, kõrisse. Lihav mees 
kukkus otseti üle ponksikasti, pritsis kollaseksvõõbatud 
põranda üle oma kallistest toitudest väärtuslikuks muu- 
detud verega ning rögises ja rõhkis nagu siga, keda 
tapetakse. 

Ent vaevalt suutsid ülevõtjad visata õlgadele esi- 
mesed saagipambud, kui hüüdis järsku see, kes pidas 
uksel vahti: 

»Oi, tulevad!” 

Mis oli, paisati põrandale ja rutati ukse juurde. 
Kuid, et kõik korraga välja ei saanud, tekkis rüselus, 
mille kestel jõudsid püssimehed pärale. Enam jagu, 
kokku seitse meest, langesid vangi, ühe, kes püüdis veel 
viimasel silmapilgul jalgadele tuld anda, naelutas sõ- 
dur täägiga seina külge. — Pärast selgus, et see oli 
sama, kes tappis juudi. 

Kas tuli see elutarkusest või mingi muu teguri jä- 
reldusel, kuid sama äkki, nagu oli haaranud aleviela- 
nikke viimaste päevade jooksul valitsusvastane meele- 
olu, sama äkki hakati nüüd, mil oli sõdurite võit enam 
kui kindel, kiruma kommuniste. 

»Mis sa kuradisi räägid!” ütles sama kahte harusse 
soetud habemega vanamees, kes oli, oodates matuse- 
rongi, arvustanud kaitseliitlasi. ,,Jah, mis sa kuradisi 
räägid, neid punatseid... Need on ju püsti röövlid 
kohe... Ju lehtedest on küllalt lugeda saanud, mis 
nad sääl Venemaal omal ajal tegid... Arvate, et siin 
parem palk oleks olnud või...” 

»Parem!” osatas vigane sadamatööline, ,,mis siis 
viga oleks!... Need on ju puha röövlid... Ju ma ise 

olin sel ajal Tartus, kui nad sääl ühes pangakeldris 
terve trobikonna teise ilma saatsid!... Jumal tänatud, 
et nad jämedat otsa oma kätte ei saanud...” 

Ta avas hoovivärava, vaatas uulitsale ja sosistas 
silmi pilgutades: 

»Näe, kui lähvad... näe, näe...” 

»Kes?” küsis habemik. 

»Sõdurid... sõdurid ikka... meie vahvad sõ- 
durid...” 

Ja otsekui oleksid nad tõesti kõik aeg soovinud ja 
palunud olevale valitsusele edu ja pikka iga, nokutasid 
nad rahulolevate nägudega. 

Nagu äkiline maruiil käis käärivat alevit rahus- 
tama saadetud kompanii läbi Tallinna maantee. Kom- 
munistid, täiesti löödud, taganesid mõnemeheliste sal- 
kade kaupa, sulasid agulisse laiali, kadusid üks siia, 
teine sinna. Ja mõni tund hiljemini õhtul, kui tõusis 
horisondile verekarva eha, laskus madalate majade ko- 
hale kohutav, surmasarnane vaikus, mida segasid ai- 
nult kauged püssipaugud ja hirmuvärinatena õhku ra- 
putav kuulipildujate põrin. 

— Need olid sõdurid, kes jälgisid põgenevaid mäs- 
sumehi, lüües nendega siin-sääl vähemaid lahinguid. — 


50. 


Surnuaialt tulevad Kolgata küla elanikud rääkisid 
läbisegi. 

»Kas te nägite kah, kus rahvast oli!...” sosistas 
Jaaksoni Miili ja müksas Vitjagini Annale vastu külge. 

»Oi jessuke!... See ei lähe surres kah meelest 

ära...” vastas noorik ja riivas Ivani, kes oli juba es- 
maspäeval ta juurest lahkunud, kuid kes oli siiski tul- 
nud saatma oma endist noort sõpra selle viimsele puh- 
kepaigale, vihase pilguga. ,,Teab, ega's siin aleviini- 
mesed üksi olnud?” 

»Alevielanikud? Rumal! Vaata, terve linn oli 
koos...” naeratas Miili. ,,Vaat', kus Arnul oli ma- 
tuselisi...” 

»Jah, oleks nad veel surnuaiale ligi tulnud...” 
tähendas Matvei Liisu. ,, Aga näed, ei lastud...” 

»Ei lastud jah... laiali aeti... Aga teab, mis 
laul see õieti oli, mida nad laulma hakkasid?” küsis 
Miili. 

»Ah see laul või?... Ju see oligi see kuulus ,, Nüüd 
üles, keda needus rõhub...” seletas Anna. 

»Aga miks siis seda ei sallita?...” 

»Miks? Kassa's ei tea!... see on ju mässulaul...” 

»Ah või mässulaul?” pilutas vana Matvei silmi, 
võttis piibu suust ja sülgas. ,,Ega's need ometi mäs- 
sama tahtnud hakata...” 

»Kas nüüd just mässama või... Aga ,,Internat- 
sionaal” ta oli... see laul...” 

Äkki näitas keegi linna poole: 

»Näe, põleb!” 

Vaadati. 

»Põleb jah.” 

»Näe, näe, sääl kah veel!...” 

Vaadati teise külge. 

»Õi jah... sääl kah veel jah!...” 

Järsku hüüdis Lüüne Kati nutmisest tumedaks 
muutunud häälega: 

»Vaadake... vaadake... alev!... 

Salkkond mehi, nende seas Vitjagin, Pjoss ja vana 
Jaakson, pistsid jooksma, karjudes läbisegi : 
»Alev... vaadake, alev põleb!...” 
Samal silmapilgul algas kuskil äge püssipragin. 
»Kuulete! Kuulete!” karjus keegi. 
»Mis see on?” küsis Matvei vana ja võttis jälle 
piibu suust. 


»Kas sa's!... Nolastakse noh!... Mäss vist!... 
vastati möödajooksvast salgast. 

»Linnas. ..linnas lastakse...” karjus teine mööda- 
jooksja. 


Keegi aga kuulatas ja seletas: 

»Ja alevi pool kah... jah, alevi pool kah...” 

Vitjagin, Pjoss ja Jaakson ruttasid lõõtsutades 
üle uulitsa ja pöördusid Tallinna maanteele. Kui nad 
põleva pagarimaja ette jõudsid, oli enam jagu inimesi 
juba laiali joosnud, ainult paar haavatut karjus ja oigas 
läbilõikavalt. 

»Kuule, lähme siia hoovi!” ütles Vitjagin sosinal. 
»Muidu võime järsku kuuli külgi saada...” 

Ta tõukas jalgvärava lahti ja kargas hoovi, nägu 
jooksust ja ärevusest punetav. 

Äkki kõlas kuskilt nurga tagant pauk. Pjoss, kes 
sibas kõige viimsena, röögatas vihaselt, kaapas küünar- 
nukist, mida oli kuul pisut riivanud, kinni ning tormas, 
hambad vähe irvakil, laskja poole. Ja enne, kui sai 
noor, koguni poisikese-ohtu kaitseliitlane paremini sih- 
tida, virutas ta sellele rusikaga rindu, haaras püssi- 
rauast kinni ja rebis selle selitilangejalt ära. Ja otse- 
kui oleks selles poollollakas noormehes, kes mäletas 
väga hästi heitlust Riia all ja viimseid suuri lahinguid 

Narva frondil, kes oli võidelnud isegi Krasnaja Gorka 
müüride ees, lõkkele löönud sama nimetu võitlusiha, 
mis sundis teda mõni aasta tagasi korda saatma nii 
mõnegi kangelastüki, sirutas ta ainsa hästisihitud pau- 
guga siruli teise mundrimehe, kes püüdis teda asjata 
tabada. Samal silmapilgul tormas hoovile kümmekond 
erariides püssimeest, vanale Jaaksonile ja Vitjaginile 
suruti kummalegi pihku sõjariist, keegi käsutas neid 
äreva häälega: 

»Seltsimehed... seltsimehed, lähme majasse...” 

Osa meestest valgus alumisel korral asuvasse sa- 
dulsepa töötuppa, osa aga tormas trepi kaudu pöö- 
ningule. 

Viimaste seas olid ka kolm Kolgata küla meest. 
Otsekui oleks neid uimastanud mingi imal, joobnustav 
ving, asusid nad kommunistide kõrvale ja hakkasid 
laskma. Keegi tiris kuskilt nurgast põranda alla kuu- 
luva kojamehe poolt kohale toimetatud padrunikasti 
päevavalgele ja hakkas sellelt täägiga kaant kangu- 
tama, teine kommunist, kahvatu noormees, kes näris 
vahet pidamata närviliselt oma valkjaid vurre, purus- 
tas püssipäraga pööningu akna ja avas üle uulitsa asu- 
vale hoovile tule. Varsti vastati säält tiheda kuulira- 
hega, mis läbistas katuse ja põrkas krohvi laialipais- 
kava rabinaga vastu kaht korstnat. 

Pjoss, suu kramplikult kinni pigistatud, laadis 
püssi. Nähes, et vähe vindis Jaakson sõjariista hästi ei 
tunne, hakkas ta õhinal ja pisut tigedalt seda õpetama. 

»Ei, mitte sedasi... mitte sedasi!...” ütles ta, 
»kas sa's, kurat, tõesti seda riista laadida ei oska... 
Vaat nii... näe... — Siit surud padrunid sisse... 
näe... Nüüd lükkad satvormist... näe... Nüüd on 

padrun rauas ja... põle muud, kui kõmmuta... Vaat 
sedasi!” 

Ta astus pööningu akna juurde, sihtis ja laskis 
järjestikku viis pauku. Siis kargas ta tagasi kasti 
juurde, võttis Jaaksonilt selle püssi, õpetas veel kord 
ja küsis viimaks, ikka miskipärast vihane: 

» Noh, kas saad's aru või?” 

»Saan ikka kah... ju ma isegi suures sõjas 
olin... Aga pikapääle unub ju ära...” seletas vana- 
mees ja asus teiste kõrvale, joobnud ajudes pakitsev 
vaen ja võitlusiha. 

»Oota sa, kurat... või sihib siiapoole...” pomises 
Vitjagin laisalt ja asetas püssiotsa läbi kuulidest moo- 
dustatud katuseaugu. ,,Küll ma sulle nina pihta an- 
nan... Nii et...” 

Ta sihtis hoolega ja rahulikult, pilutas silmi ja 
laskis. Kuid kuul jooksis mööda ja ta kirus südame- 
täiega: 

»Oh sa kurat küll...! Olin omal ajal ikka üsna 
hää laskja, aga... Laadna... See teeb sulle ikka 
lõpu pääle...” 

Ta laskis jälle. Kuid jälle jooksis kuul mööda 
ning ta kirus veel suurema südametäiega : 

»S-saadan! Näed, mitte ei lähe märki... Tohoo 
põrguline... Vaat, mis see tähendab, aastad otsad 
püssist eemal olla...” 

»Kuule, vaata, sihi sedasi, et need märgid kohas- 
tikku on... Näe, see siin ja see sääl toruotsal... se- 
dasi... Ja et need mõlemad märgid otse mehe kohal 
seisavad... ja et... ja et... kurrat, mööda läks... 
ja et käsi mitte ei väriseks...” seletas Pjoss ja laskis 
vahet pidamata. ,,0i, kui juhtub sühuke hää püss, mis 

otse jookseb, küll siis on aga mõnus kõmmutada... 
Ma ütlen... mitte üks padrun ei lähe tühja... Kui 
me sääl Pihkva all andsime... sa kurrat...” 

»Kellele te sääl andsite?” küsis kommunist, kes 
laadis parajasti püssi. 

Pjoss sihtis, laskis ja seletas siis üleolevalt: 

»Kellele? Punastele ikka... kellele's muule...” 

»Oma seltsimeestele...” ütles kommunist irooni- 
liselt. 

»Seltsimeestele? Õige mul seltsimehed, need van- 
kad... Milleks nad's meid tappa tahtsid, kui nad 
seltsimehed oleks olnud...2?!” 

Vitjagin ütles laisalt, klõbistades püssilukku: 

»Ei sõjas ole seltsimehi... kes sulle vastu laseb, 
see on vaenlane... põle muud, kui kihuta kuradile...” 

Kommunist vaatas neid oma kurva, inteiligentsest 
mõistusest rääkiva pilguga ja mõtles vististi: 

»Oi, mihuksed veidrad inimesed, need kaks töö- 
list... Kõmmutavad kaitseliitlasi ja lasevad neid sur- 
nuks, aga kiruvad samal ajal punaseid...” 

Nähtavasti aimas see eluvõõras teoreetik kuidagi 
alateadvuslikult toda traagilist vastolu, toda tööliskon- 
nas valitsevat veidrat sihitust, mille väljendas endalegi 
aimamata see tuimade idioodisilmadega noormees, kes, 
seistes sõjajalal valitsusvägedega, jutustab koguni kii- 
deldes, kuis kõmmutanud ta ainult mõni aasta tagasi 
maale tikkuvaid kommuniste. 

Akki, parajasti, kui tahtis Pjoss jälle midagi sele- 
tama hakata, taarus kolmas kommunist, lühikesekasvu- 
line, keskealine mees, kes polnud senini lausunud sõnagi, 
ning ütles kuidagi vaikselt kugiseva häälega: 

»Seltsimehed... ma olen vist... haavatud...” 

Ta toetas püssipäraga vastu seina, tegi paar, kolm 
koomilist sammu, otsekui oleks ta järsku purju jäänud, 
ning langes nõrgalt põlvili. Ja juurderuttav seltsi- 
mees, kes püüdis teda avitada, kuulis ta viimseid sõnu, 
sest kohe heitis ta hinge. 

Ta ütles vaevalt liikuva suuga ja püssipraginas 
kuidagi õudselt tasase sosinaga: 

»Näe... kur-rat... Ei seisa enam... jalul... 
Ei... seisa... enam jalul... Oeh...” 

Siis langes ta tagasi, ringutas ja suri. 

Jaakson, kelle pääst hakkas viinaaur lahkuma, tai- 
pas äkki oma täbarat seisukorda. — No mis kuradi 
pärast oli ta õieti siia pööningule roninud... Ta vaa- 
tas ringi, hiilis kikivarvul Vitjagini juurde ja sosistas 
sellele kõrva: 

»Kuule, Tivan, laseme jalga...” 

»Lase aga pääle... kus mul see parem koht oota- 
mas on...” vastas mees pääd pööramata. 

»Aga niiviisi võib meie asi täbaraks minna...” 
ütles vanamees. 

»Mis täbaraks ta ikka läheb...” lõi Vitjagin lai- 
salt käega. 

Jaakson astus pööningu akna juurde, asetas püssi- 
raua aknalauale ja laskis. Kuid süda ei annud ikka 
rahu ja ta sosistas Pjossile: 

»Kuule, Peeter, aurame ära... kus sa sellega... 
järsku võetakse kinni kah...” 

»Mesä?” küsis poiss ja laskis kaks pauku. ,,Vaat 
nii, nii!... Uks sai jälle natuke aadrit... Näe, 
vaata, kui tuigub!” hüüdis ta, sattudes ikka enam ja 
enam Võitlustuhinasse. ,,Hä, hä!... Küll suitsetas 
siiapoole oma va' piibunösu, ikka ei tabanud kuradit... 

No omite kord sai särtsu tagumikku... hä, hä... 
Näe, näe, kui kaabib kintsu...” 

Ning kui vana veel kord oma seletust kordas, rää- 
kis ta ärevusest podiseva keelega: 

»See püss... see pü-püss ei ole just hä... hää 
riist... Natuke kõ... kõrgelt jookseb... Kui pä..- 
pähe sihid, siis lendab nigu vihiseb ü... üle... Kur- 
ramus... Tu... tuleb kõhtu sih... sihtida... Jä- 
Rt 

Äkki, nad ei suutnud kujutada, kuipalju aega oli 
lahingu algusest möödunud, kuuldus toast kisa ja mü- 
din. Teine ellujäänud kommunist kargas trepiotsale 
ja sosistas kohkunult: 

»Sõdurid on hoovil...” 


»Kur-rat!” kirus valgetverd, kõhn noormees läbi 
hammaste ja näris vurre. ,,No aga kätte ei anna...” 

Trepiotsalt lastud kogupauk paiskas sõdurid laiali. 
Läbi katuse hakkasid pööningule sadama kuulid. Lask- 
mise praginasse kaduda ähvardav hääl ütles lõõtsu- 
tades: 

»Vaadake... pööninguluuk... . Kajume — selle 
kaudu...” 

Kommunist, kes oli esimesena märganud sõdureid, 
vaatas ning käsutas: 

»Aga ükshaaval...!” 


Tolle läbi pööninguluugi vabadusse viiva tee leidja 
oli Vitjagin ja sellepärast tarvitas ta seda teed ka esi- 
mesena. Käte ja jalgade abil ronis ta mööda seina 
alla ja kadus aeda. Talle järgnes teine kommunistidest, 
siis Pjoss ja siis Jaakson. Viimased paugud laskis too. 
kes näris ühtelugu oma vurre ja kadus siis sama teed 

kaudu, lohistades enne langenud seltsimehe korstna 
varju. ; 

Mässajad jooksid jäbi aia, mida piiravad põõsad 
varjasid neid uulitsat kaudu möödaruttavate sõdurite 
eest, jõudsid naabrimaja hoovile ja vaatasid tagas:. 
Sõdurid järgnesid neile sama teed kaudu, mida olid 
nad äsja tarvitanud. Nad ei lasknud enam, vaid jook- 
sid kuis jaksasid, püssid kaenlas. Allohvitser vehkles 
kätega ja kiirustas mehi veelgi, otsekui seisaks surm 
ise ta selja taga. 

Jaakson, jõudes naabrihoovile, arvas, et nüüd on 
paras aeg lahkuda kommunistide killast. Ta viskas 
püssi põõsasse, vaatas veel kord selja taha, nägi võrra- 
tuks hääks meeleks, et sõdureid polnud veel näha, ning 
pöördus läbi jalgvärava uulitsale. Kuid ometi nähti 
veel ta sulguva värava vahel vilksatavat turja ning 
kohe järgnes talle üks tagaajajaist. 

Hirmust peksva südamega hakkas vanake kodu 
poole hiilima. Kuid vaevalt sai ta teha mõnikümmend 
sammu, kui ilmus järsku ta kõrvale sõjariistus mundri- 
mees ning hüüdis kurja häälega: 

»ina...! Ära satee siin vaga nägu kedagi!...” 


Jaakson viskas üle õla hirmunud pilgu ja andis 
jalgadele tuld. Ta jooksis üle uulitsa, pöördus põik- 
uulitsasse ja mõtles juba kaduda kuhugi hoovi, kui 
tundis järsku õlas tugevat tõuget. Ta langes käpul:. 
Kuid kohe kargas ta üles ja püüdis edasi joosta, mär- 
gates aga samal ajal mingi kohutava hirmuga südames, 
et õlg, mida mööda jooksis alla miski soe, vähe kleepiv, 
ei luba teda võtta enam kuigi pikki samme, valmistades 
põletavat valu. Ja ta hakkas tippivate kukehüpetega 

edasi ruttama, pääs ainult üks, kohutavsuurena näiv 
soov: 

— »Kui ometi pääseks... —” 

Kuid selle soovi lõpetas uus, paremini sihitud 
laeng, mis läbistas ta vana rinna just säält kohalt, kus 
peksis süda ärevalt vastu küljekonte. — Ta langes es- 
malt põlvili ja siis kummali, käed vähe ette visatud. — 

Umbes viieminutilise meeletu jooksmise järel jõud- 
sid põgenejad, Pjoss ja Vitjagin kõige ees, alevi viim- 
sete majade juurde, kust algasid laiad, tühjad põllud. 
Nad vaatasid veel kord selja taha. Sõdurid olid niiüd 
koguni lähedal, ainult paari vakamaa kaugusel. Põldude 
veerel mustasid Kolgata küla majad, vähe pahemal 
sinas mets nagu liikumatu müür. 

»Vaja sinna pääseda!” lõõtsutas Vitjagin. 

»Sinna... sinna... jah...” vastas vanem kommu- 
nist kähiseva sosinaga. 

Nad pöördusid mööda kraavikallast põldude vahele. 
Mõlemal pool neist lokkas rukis. Et mitte sõduritele 
märgilauaks olla, tõmbusid nad küüru. Kui nad lage- 
dale kesale jõudsid, seadsid nad sammud otse metsa 
poole, mis näis nüüd ainult poole kilomeetri kauguselt. 

Kuid äkki peatus Vitjagin, kes jooksis nüüdki 
kõige ees. 

»Kurrat!... Vaadake!” ütles ta läbi hammaste ja 
näitas käega metsa suunas. ,,Kas need pole soldatid, 
patt ES 

Tõesti võis näha üsna metsa veerel sõjariistus 
salka, kelle poolt olid põgenejad juba nähtavasti mär- 
gatud, sest tagaajajad lasksid ühtsoodu. 

»Varemetesse!... Ruttu varemetesse!” käsutas 

kommunist. ,,Sääl on laskemoona... Elusalt nad juba 
meid...” 

Joosti jälle lõõtsutades, joosti nii, et tuul kõrvus 
vuhises. 

Varemed, kõigi nelja maise rännaku möödapääs- 
matu lõppsiht, seisid koguni lähedal, keset tumerohelist 
kartulivälja. Siin oli kunagi varemini seisnud veski, 
mis oli ühel tormisel ööl maha põlenud. Ainult paari, 
kolme jala kõrgune raudkividest alusmüür norutas lok- 
kaval põllul. 

Nii ruttu, kui vähegi suutsid, ronisid neli põgene- 
jat üle müüri ja avasid juba minut hiljemini korratult 
läheneva sõdurisalga suunas tule. Need heitsid kõhuli 
ja vastasid samaga. Noorem, vurrudega kommunist, 
võttis täägi ja hakkas närviliselt värisevate kätega 
müüri veere alt kaevama, tuues säält varsti nähtavale 
kuulikasti. 

Varsti moodustasid sõdurid varemete ümber 
raudse, tuid ja hukatust sülgava rõnga, millest läbi- 
murdmine pidi näima hullusena kõige julgemalegi. 
Kuid mõelda võidule oli samasugune hullus, sest piira- 
vaid sõdureid oli nüüd kindlasti üle paarikümne. 

Algas lootusetu surmaheitlus. Neli meest lamasid 
kõhuli lõhnaval rohul ja lasksid vahet pidamata iga 
mütsimärgi pihta, mis tuli aga kuidagi nähtavale. Ei 
sihitud, ei oodatud, anti tuld täiesti huupi. Nad olid 
nagu käsipidi püssilukkude külge needitud automaat- 
sed nukud, üles keeratud kellegi nägematu poolt. Ükski 
neist neljast ei mõelnud sellele, et vahest poole tunni 
pärast juba pole neist enam ühtki sarnast, kes võiks 
veel vaadata suvetaeva sinetusse, hingata õitsva rukki 
imalat aroomi ja näha valgeid, ükskõikselt üleujuvaid 

pilvesagaraid, millede ääri kuldas juba silmapiirile kal- 
duv päikesratas. Nende võitlusmüärast tuimaks muutu- 
nud ajudes viskles ja raputas ainult üks soov: tabada 
igaüht, kes julgeb tõsta pää üle tuules liikuvate kartuli- 
varte. 

Möödus pool tundi. Ahelik nihkus ikka lähemale 
ja lähemale. Nüüd võis näha sõdureid juba koguni sel- 
gesti. Nad polnud enam vakamaa kauguselgi. Vahete- 
vahel, kui muutsid varemetes istujad tule eriti maru- 
liseks, tõmbusid nad vähe tagasi, jäi aga kuulirahe jälle 
vähem hoogsaks, roomasid nad ligemale. Mets ja põl- 
lud paiskasid paukude kaja laiali ning siis näis, nagu 
ei laseks mitte paarkümmend meest, vaid nagu peak- 
sid siin lahingut mitmed kompaniid. 

Teine kommunistidest, see, kes näris ühtelugu 
vurruotsi, langes. Kuul tungis sisse paremast silmast, 
purustas kuklaluu ja plaksatas vastu raudkivist müüri. 
Oli verd ja laialipritsuvaid ajusid. — 

Õhtu saabus. Ilm muutus pikkamisi hämaraks. 
Metsa poolt tuli valkjashall uduvina, laotudes õrna, 
vähe niiske linana üle roheliste põldude. Kuskil hakkas 
rääk meeleheitlikult kisendama, kaugel rabas häälitse- 
sid kured, parv vareseid lendas hääletult rutates küla 
suunas. Linnas oli juba täiesti vaikne, ainult kustu- 
vate tulekahjude punakas kuma muutis õhtu pisut teis- 
sugusemaks kui harilikult. 

Parajasti, kui vaatas Vitjagin laisa, ükskõikse pil- 
guga vastu esimesi virvendavaid tähekesi ja kui oli 
Pjoss ametis püssilaadimisega, tõusis kuskilt hämaru- 
sest üles vastu roosakat ehakuma kuidagi kohutav- 
suurena näiv sõdurisiluett, tõstis mingi nuiasarnase 
asja pääkohale ja viskas selle täiest jõust üle paari 

jala kõrguse müüri, heites ise kohe kõhuli. Kuuldus 
mürtsatav plahvatus, millele järgnesid lõhkevate püssi- 
padrunite heledad kilked. Siis jäi tumerohelisel kartuli- 
väljal täiesti vaikseks. 

— See oli nelja kurbmängu ühine lõppvaatus. — 

Allohvitser, kes jooksis kohale esimesena, tõukas 
tundmatuseni purustatud pääga Pjossi jalaga kuklasse 
ja ütles vihaselt: 

»N-närakad!... Aga viitsid nii palju aega...” 

— Oleks ta aimanud, et sellele kardetavale mässu- 
mehele oli viimsel minutil veel meelde tulnud ta pooleli- 
olev uus maja, oleks ta kindlasti naeratanud. — Milleks 
säärasele veel maja, keda ei arvata puusärgigi vääri- 
liseks... — 


51. 


Järgmised päevad olid tervele Vaeste-Patuste ale- 
vile otse kivikoormana rindu rõhuvad. Väljakohtu halas- 
tamata tegevus, mille järeldusel rändas Kolgatale iga 
vähegi kahtlane, pani julgemadki värisema. Kuidagi 
südamesse löövalt valusatena tundusid koidueelsed 
kogupaugud, sest vaevalt leidus perekonda, kelle liik- 
metest poleks keegi istunud eeluurimise all. Ja kes siis 
ütleb, et too öövaikuses prahvatav püssipragin polnud 
määratud sellele, kes ei läinud meelest ei ööl ega päeval. 

Ei mõelnud enam keegi ei streigile, ei palganõud- 
misele. = Sõnalausumata loeti läbi vabrikuvalitsuse 
teadaanne, et esmaspäeval ilmugu tööle need, kes taha- 
vad leppida uue palganormiga, sõnalausumata kehitati 
määratud päeval viletsad leivakotid kaenlasse, sõnalau- 

sumata longiti mööda tuttavat teed vabrikuvärava 
poole. Lahing oli kaotatud, kaotatud verisemalt, kui 
oskas kujutada kõige suurem pessimistki. 

Ja polnud neis madalates majades enam ei ühtki 
rõõmu ega ühtki lustilisemat silmapilku. Otsekui kõigi 
nende surmale suikunud seltsimeeste varjud tumestasid 
aknaid ja litsusid suudele oma külmad käed. Kui saadi 
aga üksteisega varjulisemas kohas kokku, kujunes jutu- 
ajamine pea iga kord samalaadiliseks. 

»Kas sa oled kuulnud... Eila öösi viidud jälle...” 

»Ah eila öösi jälle... ?” 

»Jah. Need, kes maantee ääres elavad, teavad 
rääkida... Nii kella kahe, kolme paiku... Autoga...” 

»EBi tea kuhu?” 

»Juma! seda teab... ju vist muidugi Kolgatale...” 

»Ju vist muidugi sinna jah...” 

Või jälle: 

»Kuuled sa... Öösi otsiti jälle läbi...” 

» Tõesti ?” 

»Jah... ja viidi mitu tükki ligi... Karjusid...” 

»Ei tea, kes?” 


»Ei tea... pime oli... Aga ju varsti kuuleb... 
Ega's see saladuseks ei jää...” 

»Ega muidugi jää... Kus sa sellega...! Sala- 
duseks...!” 


— Ja nii ligi paar nädalat, pea igal hommikul. — 

Lüünedegi majanduslik olukord, samuti ka hinge- 
line seisukord oli küllalt raske. Arnu surm ja Marta 
kasvatusmajja sattumine andsid neile viimse hoobi. 
Vaikides söödi, vaikides istuti, vaikides käisid väsinud 
vanad teineteisest mööda. Iga pisemgi asi andis põhjust 
vastastikusteks süüdistusteks, iga tühisemgi tüli tundus 

kuidagi eriti suurena ja tähtsana. Ning et muul ajal 
ei vahetatud harilikult sõnagi, kujuneski seisukord kui- 
dagi veidralt-sarnaseks, et räägiti teineteisega ainult 
riieldes. 

Mõni päev pääle Arnu matuseid õnnestus vana- 
mehel saada uulitsapühkijaks kellegi rikka majaoma- 
niku juurde. Ehkki talle makseti ses ametis koguni 
vähe, muutus seisukord siiski kaunis rahuloldavaks, sest 
oli ju sööjaidki nüüd ainult kolm. Ka andis lahke pere- 
naine, kes sai kuidagi kuulda Lüüne kodusest elust, 
talle pea igal õhtul midagi kojuviimiseks, küll naela 
leiba, küll mõne heeringa, vahest isegi kilukannutäie 
suppi jne. Ja kui uskumatuna see ka näis, — tollest 
hirmsast päevast pääle jättis Lüüne joomise... 

Ainsaks enam-vähem rõõmsamaks päevaks osutus 
Lilli esimese lapse joodupäev. Otsekui kale sarvekord 
purunes silmapilguks ning läbi selle puruneva sarve- 
korra pudenes nende kahe vanakese nägudele jälle hulga 
aja kohta naeratus. Ema ostis pidupäevaks uued saapad 
ja kirju päärätiku ning tõi isalegi ligi sinist-triipu 
särgiriide, mille õmbles valmis Vitjagini Anna, kes elas 
mehe surmast saadik üksi, jutustades päeval mööda küla 
oma suurest leinast, võttes aga öösi vastu kord üht, 
kord teist noormeest. — Ja kui vanamees siis, hall habe 
ja juuksed korralikult kammitud, peeglisse vaatas, nae- 
ratas ta tahtmata, lausudes kõrvalseisvale naisele: 

» No sarnast uhkust poleks küll tarvis olnud... Kus 
sa sellega... Kirju särk...” 

Kõige enam aga rõõmustas muredest ja õnnetus- 
test põrmutallatud vanakesi tütre lahke vastuvõtt. See 
äkiline, kuid siiski hääsüdameline noor naine peaaegu 
nuttis, kui ema teda õnnesooviks kaelustas. Juba Arnu 

matustest saadik polnud ta saanud enam koju, sest äri- 
päeviti käis ta tööl, pühapäevad kulusid aga puhkami- 
seks. Päälegi olid need varemini tehtud abordikatsed, 
mis kutsusid esimese raskejalgsuse korral sünnituse 
esile juba kuuendal kuul ja millede tagajärjel tuli laps 
ilmale vormitu, vaevalt hingitseva lihatombuna, muut- 
nud ta tervise niivõrt hädiseks, et pidi kartma tõsiselt 
sellegi pisukese eest, mida kandis ta praegu südame all. 

Samuti rõõmustas vanemaid ka väimehe lahkus, 
kellest olid nad kuuinud vahepääl koguni uskumatuid 
asju, kes oskas aga jätta neisse kokkupuutumisel hoopis 
vastupidise mulje. Ja kui isa paar kuud hiljemini, 
novembrikuu esimestel päevadel, teatega koju tuli, et 
ta olevat näinud Lillit linnas ja et see olevat jälle ,,sar- 
nases” seisukorras, lausus ema, kes pikutas parajasti 
voodis, varjatud häämeelega: 

»Noh, sellest noorestpaarist võib veel asjagi 
saada...” 

»Õi, kus sa sellega... Miks neist's... see on ju 
sihuke mees et...” itsitas vanamees naeru. 

— Kuid inimene pettub paljus. 

Pettusid Lüünedki oma väimehes. 

Üsna ootamata avas vastik juhtumine nende lootus- 
test pimestatud silmad. 

See oli ühel tuisusel talvepäeval, ainult pisut enne 
pimeda saabumist. Vanamees lamas poolhaiglasena voo- 
dis ja tossutas piipu, kui tuli eit veetäitega kaevult ja 
ütles: 

»Teab, mis sääl mõisas nüüd's juhtunud on... Lilli 
tuleb õige visates...” 

»Ah tuleb või...? Lilli või...? Laps ehk on 
haige...” arvas vanamees ringutades. ,,See on ju 

teada... .Sühuksel ritsikal on see tõbi ju kerge 
tulema...” 

Ta võttis põrandal vedeleva ajalehenumbri, põrutas 
tuha piibust välja ja hakkas seda uuesti laadima. Ema 
läks tagasi kööki, silmis uudishimu. 

Mõni minut hiljemini tuligi Lilli. Ta oli üleni 
lumega ja värises külmast. Süles kandis ta pisukest 
kompsukest. Kui ta selle kompsu toolile asetas, nägi 
ema kohkudes, et see oli laps. Ja alles nüüd ütles noor 
naine: 

»Tere!” 

»Tere, tere,” vastas isa, kes oli samuti kööki astu- 
nud. ,,No kust sina's nii suure kiiruga tuled?... Ja 
mis pagana pärast sa sihukse ilmaga seda titte ligi 
vead?... Kas sa seda ei karda, et ta külmetada 
saab ja...” 

»Ju ma tõin ta teile kasvatada...” 

»Ah või kasvatada! Noo! Ega's meil eidega põle 
selle vastu kedagi,” muigas vana. 

»Ega põleks jah...” kinnitas ka ema. ,,0i Juma- 
luke... kus sa sellega... Üsna hää meelega küsiks 
teise siia, selle põnnrautsika... kui ta ainult vähe 
suurem oleks... Muudkui et imetamisega ei saa mi- 
nusugune kõbi enam hakkama... He, he, he... Aga 
sühuke tahab kindlasti veel emarinda, enne kui võib tei- 
sele korra klaasist pakkuma hakata... Oh da piduke 
murumumduke küll ä'ä!... Oh da dilmaterake...” 
hakkas ta mõne kuu vanust last kohe hingeõhuga soo- 
jendama. ,,Kudad piduke Liidi elab kah, mid?...” 

»Mis sa imetamise eest muretsed... ju ma ise 
imetan...” vastas Lilli kõveralt naeratades ja tõmbas 
veidra kiirusega üle silmade. ,,Kas võtad ikka või?” 

»Jõuad sina's säält maalt imetamas käia...” usu- 
tas eit, kes aimas juba midagi paha. 

»Ega ma's siis ei lähekski enam sinna...” 

Vanamees kõpsutas piibukahaga vastu pliidirauda 
ja venitas imestanult: 

»Ei — lähekski — enam — sinna?...” 

»Nojah... jääks siia... Käiks jälle tööl ja... 
Mis meil's sedasi viga oleks...” 

»No aga kuhu sa's Jüri jätad?” 

Lilli ei vastanud. Äkki puhkes ta hääletult nutma. 
Ta keha tõmbus närviliselt, ta näis väga õnnetuna, ta 
kõhna, vähe väsinud nägu mööda jooksid alla suured 
pisarad. 

Isa küsis kortsus kulmul: 

»Mis sul on, kuule?” 

»Ah ära küsi... ära küsi parem...” nuuksus Lilli. 

»No räägi ometi!...” sundis ka ema õrnalt. ,,Kas 
ta käib's suga halvasti ümber või... ?” 

3816. 577 

»Kas ta... lööb sind või?” 

IRJA 0:02 

»No mis eest siis, kurat võtaks!” karjus isa ja 
põrutas jalaga vastu põrandat. ,,Sühuke lojus! Ma 


lähen veel täna sinna ja kolgin ta läbi!... Mis eest 
ta's sind peksab, see moonaka risu?” 
»Mis eest?... Või minagi seda tean... ta on ju 


läbi ja läbi halb inimene...” 

Ja kui Lilli jälle kuuldavalt nuuksuma hakkas, pal- 
jastades samal ajal nutvale lapsele oma suured, piimast 
pungil rinnad, ja kui laps siis oma õhukeste, punaste 
huultega ühest neist kinni haaras, surudes terve oma 

roosa näolapikese vastu noore ema lumivalget ihu, har- 
dus vanamees lõplikult ning ütles: 

»Ega siis kedagi... Mis muud kui jää siia... 
Ega's ennast tappa kah ei maksa lasta... Aga sellele 
piimahabemele ma sühukest asja küll ei kingi!... Seda 
ärgu ta lootkugi!” 

Kuid vaevalt sai ta lause lõpetada, kui paisati uks 
pärani lahti ning ähvardatav seisiski lävel. 

»Ahah, või siin sa lehm mul nüüd oled!” karjus 
vihane mees ja jooksis Lilli juurde, et teda kättpidi 
toast välja tirida. ,,Et sa ruttu koju saad!” 

Kuid vana Lüüne võis olla vahel vahva ka mitte 
üksi sõnaga, vaid isegi teoga. Julgelt, piip suus, astus 
ta väimehe ette ning ütles ähvardavalt: 

»Lase olla! Kas sa kuuled või!” 

»Mi-is?!” küsis mees ja ajas jalad õrritavalt are- 
vile. ,,Mis sina's norid?” 

»Küll ma sulle norin, sa tattnina!” karjus vana- 
mees värisevate huultega ja andis Jürile tugeva, nätsa- 
tava hoobi vastu kõrva. ,,Tee, et sa oma kondid siit 
silmapilk koristad! Noh! Näed, sinna on uks tehtud!” 

»Ah sa lõid mind!” ütles noormees, kelle muutis 
see äkiline hoop koguni araks, ning ruttas kuidagi 
veidra kiirusega üles võtma põrandale langenud mütsi. 
»Ma ütlen sulle, vana, seda saad sa kahjatsema!” 


»Väl-ja !” 
»Ära nüüd kisenda, kuule... Lähen, lähen juba... 
Aga sina, Lilli, tuled kah!... Noh, ruttu!...” 


»Kas sa vist veel vähe said!” karjus vanamees ja 
kargas uuesti väimehe nina alla. ,JLilli jääb siia!” 
52 (055 
»Ei jää! 
»Lõuad !” 

Kuid nüüd hoidis Lilli vihase isa tagasi. 

»Ära tee, ära tee, kuule...” ütles ta paluvalt. 
»Ma pean ikka päris tõesti ta juurde minema... Oota, 
oota, Jüri, ma tulen kohe...” 

»Sa ei lähe kuhugi! Kuuled, sa ei lähe kuhugi!” 
püüdis ka ema teda tagasi hoida. ,,Va' metsaline!... 
Ma ei saa aru, mis põhjus on sul oma naisega niiviisi... 
Häbene ometi! Ise tahab mees kah olla! Va” tige 
loom!” 

»Ema, ole vait, kuule... Ära riidle enam... Ma 
tegin ju rumalasti, et ma kodust ära jooksin... Isa, 
ära sa kah enam pahanda... Hääd õhtut...” 

Ja surudes kisendava lapse hellalt vastu rindu, 
lahkus ta toast kurva, vähe taaruva, paljukannatanud 
inimese iseloomustava kõnnakuga. — 

Sellest päevast pääle ei tulnud Lilli koju mitmel 
kuul. Kuid ta enda asemel hakkasid vanemaid külas- 
tama ikka sagedamad ja sagedamad kuulujutud, mis 
rääkisid ikka ühest ja samast: tollest toorest, loomali- 
kust ümberkäimisest, mis langevat osaks nende tütrele. 
Ta saavat tõesti rohkem peksa kui süüa, kinnitasid 
mõisainimesed. Hale olevat vaadata, kuis läheb ta, 
pisuke ja kõhn, — vaata-vaata, et tuul teda ümber ei 
lükka, — igal hommikul linna tööle, keha jälle pungil 
tärkavast raskejalgsusest. See endine elurõõmus, 
priske tüdruk sarnanevat küll ennem neljakümne-aas- 
tasele eidele kui vaevalt paarikümne-aastasele noorele 
naisele. Päälegi vaatavat Jüri juba ammu teist, kedagi 
läheduses asuvat talupidaja tütart, ning kinnitavat iga- 
ühele, et ,,seda vana libu” ta küll enam kevadeni oma 
juures ei pea. — See süüdistus aga, nagu oleks Lilli 
armuühenduses mõisavalitsejaga, nüüdse postiveda- 

jaga, millega püüdvat tige mees oma teguviisi õigus- 
tada, olevat enam kui alatu vale, sest Lillil puuduvat 
selleks isegi aeg. 

Sarnased kuulujutud olid visad kaduma. Unus 
see, tekkis asemele kohe teine, unus teine, levis juba 
päev hiljemini üle alevi kolmas. Keset talve, umbes 
veebruari keskpaigas, teati rääkida isegi seda, et Jüri 
olevat naise ühel udusel, külmal ööl toast välja ajanud, 
pekstes ta enne rusikate ja jalgadega poolsurnuks 
ja et õnnetu olevat järgmisel päeval jälle enneaegu 
sünnitanud. 

Ema, kes kuulis tollest inetust loost tuttavalt mõi- 
sanaiselt, ruttas kohe vaatama, kui palju on selles kuu- 
lujutus tõtt, kui palju valet. Kui ta moonakamaja 
juurde jõudis, hõikas üks eit ta silmapilguks sisse. See 
jutustas sosinal, et alevikus levinud kuuldus olevat 
tõesti õige ja et Lilli vaakuvat juba teist päeva elu ja 
surma vahel. Praegu viibivat ämmaemand sääl. Argu 
Lüüne-ema jätku, vaid sõimaku see mõrtsukas ikka nii 
läbi, et... Ega see olevat ju enam kellegi inimene, 
vaid püsti kurat ise... 

Väriseva südamega läks Kati üle hoovi, silmad pi- 
luliveetuina naelutatud toaaknale, milles elas ta tütar. 
Kui ta ukse avas, võttis teda vastu terav arstirohtude 
lõhn. Et ta hämaraks tehtud toas pea midagi ei sele- 
tanud, arvaski ta kohe, et Lilli on juba surnud. Kuid 
ämmaemand, kes küsis ta soovi järgi, ütles, et haige 
magavat praegu rahulikult, ja manitses teda vait olla. 
Praegusel juhusel olevat uni täiesti tarvilik. Igatahes 
ei maksvat karta kõige pahemat, sest olgugi, et verekao- 
tus olevat olnud küllalt suur, lootvat ta siiski kindlasti, 
et kõik vee! hästi lõpeb. 

»Ärge aga mu eest midagi varjake...” ütles ema, 
püüdes hoida tagasi silmitikkuvaid pisaraid. 

»Mida ma siis ikka varjan?...” naeratas ämma- 
emand oma lihavate huultega. 

»Kas ta's ikka tõesti elama jääb?” 

»Jääb, jääb!... Kindlasti jääb,” vastas küsitav. 
»Arst on samal arvamisel. Eks küsige ta käest. Sar- 
nase ümberkäimise juures on see küll tõesti ime... 
Kuulge, noormees, mis te nüüd ulute sääl!” pöördus ta, 
näol ilmne viha, Jüri poole, kes istus ahju kõrval ja 
nuttis. ,,Pokri läheks teid pista mõneks ajaks! 

Ning Lüüne, kes märkas väimeest alles nüüd, lisas 
läbi hammaste: 

»Mõrtsukas sühuke!” 

Lilli paranes küll, kuid mitte täiesti. Sellest enne- 
aegsest sünnitamisest jäi tal juurde mingi sisemine, 
väga vastik rike, mis valmistas talle pikki, närivaid 
kannatussilmapilke. Suguline läbikäimine mehega sai 
talle enam piinaks kui lõbuks. Ta muutus närviliseks, 
veelgi kõhnemaks ja hädisemaks ning käis mõne nädala 
pärast ringi rohkem varjuna kui inimesena. Alul oli 
küll seegi paremus, et mees mõneks ajaks pisut lahke- 
maks muutus. Kuid vaevalt suutsid kuulujutud endis- 
test metsikustest vaikida, kui algasidki juba oma ring- 
käiku uued. Ja mida enam läks päevi ja nädalaid, seda 
rõhuvamalt litsusid need kohutavad kuulujutud vane- 
mate niigi juba põrmutallatud südametele. — 

Umbes samal ajal võisid märgata need, kes panid 
tähele Lüünede elu enam teraselt, uut rada, millele 
asus esmalt eit üksi, siis aga vähehaaval järgi ka vana- 
mees. See oli päev-päevalt tugevamaks muutuv usu- 
line tunne... Nad hakkasid käima kirikus pea igal 

pühapäeval. Pisuke, must lauluraamat kaenlas, korra- 
likult lapitud saapad jalas ja suurrätt õlgadel, — nii 
nägid naabrid nüüd sagedasti eidekest linna poole sam- 
muvat, vähe maad järel omal iseloomulikul, loivival 
sammul piipu imev vanamees. Vähe hiljemini nähti 
neid aga koguni palvemajadeski, kus käisid koos viim- 
set-päeva ja tuhandeaastast rahuriiki jutlustamas mit- 
mesugustesse fanaatilistesse usulahkudesse kuuluvad 
palvemehed. Ja veel pisut edasi, — ning teati kinnitada 
esivanemate mälestuse juures, et Lüüned ei pühitsevat 
mitte enam pühapäeva, vaid laupäeva... Sest nad ole- 
vat adventistid. 

Olgugi, et naabrid säärast meelemuutust pilkasid 
ja naersid, oli see siiski täiesti loomulik ja endastmõis- 
tetav. Sest inimesed, kes peavad harilikkudel aegadel 
igasuguseid usulisi vaateid naiivseteks, langevad sage- 
dasti, kannatuspäevade saabumisel, teise äärmusse. 

Nagu hundist hirmutatud lambad põgenesid Lüü- 
ned jälle Kristuse paljutõotava armuõpetuse tiiva alla. 
See nõrkade ja viletsate evangeelium muutus nende 
ainsaks toeks. Kui möllas väljas talvine maru, kui 
peksis tuhkjas lumi läbi öise pimeduse, ja kui tulid sest 
tuisust ja marust valusad mälestused, koputasid äh- 
mastele ruutudele ja nõudsid sisselaskmist, kui põle- 
tas hinges valu nagu kuuma rauaga, tundsid need kaks 
vana inimest, et ainult jumalasõna võib anda neile ta- 
gasi tolle rahu, mida ähvardasid riisuda nende üliõn- 
netu mineviku hulkuvad varjud. Ja kui südametes mi- 
dagi liikus ja pakitses, kui kõik viis meelt midagi nagu 
ootasid, millegi üle kahju tundsid, kui väsinud silmad 
asjata pimedusse vahtisid, — siis võttis eit kapist piibli, 
asetas prillid ninale ja hakkas tasase, vähe kurva hää- 

lega lugema voodispikutavale vanamehele Jeesuse ime- 
tegudest ning sellest, kuis ei pööranud ega pööra ta 
oma armulikku palet ühestki õnnetust, olgu selle õnnetu 
langemine ka kuitahes suur. Võita veeris jälle aeglase, 
laisa häälega lobi katsumislugu. — Ning säärastel õh- 
tutel näis tõesti, nagu oleks Lüünedest lõplikult välja 
auranud see sapp ja kibedus, mis oli voolanud varemini 
esile iga vähemagi nurjamineku puhul. — 

Kuid sügavas hingesopis magas siiski kiusaja. Vä- 
hemalt isal. Nii see, et ta oli jätnud joomise, kui ka 
kaldumine usklikkusele, olid ainult juhuslikud harju- 
mused ja andsid endistele eluviisidele ruumi juba 
üsna pea. 

See juhtus järgmiselt: 

Kord varakevadel, kui vanamees hoovi pühkis, as- 
tus ta juurde üks ta tööseltsiline, ulatas talle ajalehe 
ning lausus kahjurõõmsalt muiates: 

»»Loe, see puutub sinusse.” 

»Mis asi?” küsis Lüüne. 

»Noh, näed... See tükk siin...” 

Lüüne võttis lehe, istus reeservale ning hakkas lu- 
gema. Kõige silmatorkavamal kohal seisis tollipikkuste 
tähtedega: 

»Tähtsam põrandaalune tabatud.” 

Alleksander Lüüne, üks tähtsam mässumees heina- 
küünis. 

Kinnivõtmine, selle üksikasjad ja kinnivõetu isik. 
»Nagu lugejad mäletavad, oli valitsusvõimudel viimse 
väikese mässukatse ajal, mille järeldusel lasti väljakohtu 
otsust mööda maha kominterni agent Oskar Frisch ja 
selle armuke, üks tähtsam põrandaalune naistegelane, 
tegemist ka kõige kavalama vastasega, endise ohvitseri 

Alleksander Ridlega, kellel õnnestus aga, hoolimata 
ametnikkude eeskujulikust agarusest, siiski põgeneda 
ja end kuni eilaseni osavalt politseivõimude eest kõrval 
hoida. Kuid nagu meile nüüd Tallinnast traadi teel 
teatatakse, olevat julm kurjategija, kellel ei puudu ar- 
vatasti osa ka meie auväärt kaastöölise ja parema näit- 
leja Leonid Kirschfeldi tapmises, kelle korjus leiti, 
nagu lugejad veel selgesti mäletavad, linna-karjamaalt 
mustuseaugust, tabatud tunaeila öösi kuskilt tühjast 
heinaküünist. Kinnivõtmise üksikasjadest teatatakse 
meile järgmist: 

Juba mõni nädal tagasi hakkasid ilmuma päälinna 
tänavanurkadele jõhkrasisulised üleskutsed, mis püüd- 
sid kihutada töölisi toime panema samasuguseid rüüs- 
tamisi ja riisumisi, millised korraldati läinud suvel meie 
kodulinnas, kutsudes jultunult tapma meie tähtsamaid 
seltskonnategelasi ja riigikogu liikmeid. Olgugi, et 
politsei ringkondades alguses arvati, et siin on tegemist 
lihtsa huligaansusega, võeti siiski ette mõningaid põh- 
jalikke uurimisi ja läbiotsimisi, kuni satuti tunaeila 
öösi üsna juhuslikult eeskujulikult korraldatud pesa 
juurde. Selleks pesaks oli tühi heinaküün, mille olid 
kurjategijad muutnud igapidi soodsaks elamuks. .Pii- 
ramisel tekkinud tulevahetuses said kergeid haavu kaks 
ametnikku ja üks püütav. Kinnivõetavad vaikisid al- 
guses kategooriliselt, kui neile aga avaldati, et neis on 
ära tuntud otsitavad põrandaalused, põgenesid mehed 
viimse trumbi juurde: — nad olevat — vargad... Kuid 
olgugi, et nende juurest, ei ka nende eluasemest pole 
leitud senini ühtki tõendavat dokumenti, on ametnikud 
siiski täiesti kindlad, et siin on tegemist meie vabariigi 
alustugede urgitsejatega, ja, mis pääasi, — kõige kar- 

detavamatega veel, sest teatavates ringkondades ollakse 
veendunud, et üks kinnivõetuist on Alleksander Lüüne. 
Ta nimetab end küll Erich Hansoniks, kuid juba ta ise- 
loomulikult suur kehakasv, mille poolest kannatab ta 
vaevalt võistlejat, räägib selgeid sõnu ametnikkude 
kasuks. 

Uhenduses sellega kuuleme ka ta vanematest üht- 
teist. 

Nagu juba varemini oletati, on siin nähtavasti te- 
gemist isikuga, kes, hoolimata oma näilisest normaal- 
susest, kuulub siiski teatud liiki vaimuhaigete hulka. 
Lüünedele lähedalseisjate isikute jutustuste järgi aval- 
davat terve see perekond silmapaistvaid degenerat- 
siooni tunnuseid. Üks poeg sai mõni aasta tagasi ka- 
kelusel pussihaava rindu, mille kätte ta ka suri, vanem 
tütar, tuntud Klaara Lüüne, istub praegu riigivastase 
kihutustöö eest sunnitööl, noorem poeg, umbes viieteist- 
aastane poisike, langes kaitseliitlase kuulist, alles läinud 
sügisel saadeti vaevalt kolmeteist-aastane tütreke ala- 
ealiste parandusmajja mitmekordse vargana... Ka 
isast endast, samuti ka emast, teatakse jutustada, et 
nad olevat ammugi ära teeninud karistuse. 


— Säärastelt inimestelt eeskujulikkude riigikoda- 
nikkude kasvatamist nõuda on vist küll vähe liig. Mis 
ütlevad selle kohta meie tõutervenduse jutlustajad ja 
kas pole neil siiski õigus, kui nad nõuavad teatud ele- 
mentide suguvõimetuks muutmist?...” 


Värisevate kätega murdis Lüüne ajalehe kokku, 
rullis teda veel hulk aega sõrmede vahel ning ulatas siis 
seltsilisele tagasi. Vahtides tõsiselt kuhugi hoovinurka 
istus ta veel ligi paar minutit reeserval, kargas aga siis 

järsku püsti ning hakkas kuidagi kiiresti, otsekui ruta- 
tes pühkima. 

Õhtul koju minnes oli ta aga jälle joobnud. Eidele, 
kes talle hirmunult vastu ruttas ja juba kurjustama 
tahtis hakata, lausus ta tigedalt: 

»Kuule, ära lärma!” 

»Kas sa näed nüüd!... Sina oled küll just 
nagu!...” 

»Mis just nagu! Säh, loe parem see tükk siit 
läbi!” 

»Mis tükk sul siin on?” 

»Noh, et Alleks on tunaeila kinni võetud...” 

»Alleks? Alleks kinni võetud?!” 

»Nojah, Alleks.” 

»Aga ta pidi ju Venemaal olema?...” 

»Pidi? Palju, mis pidi! Loe, ju sa siis näed!... 
Tagasi ronis, tähendab...” 

»Oh Jumal Isa hoia küll...” hädaldas ema. 

»Mis ,Jumal Isa'? Ei hoia see Jumal Isa sind 
midagi!... S-saadanad!” 

Ja kui õnnetu ema jälle ahastama ja Jumalat pa- 
Juma hakkas, kisendas ta rusikaid raputades: 

»Lõu-ad! Lõuad pea, kaltsakas! Mis sa ajad oma 
hambaid vastu taevast! Muud enam ei olegi, kui ikka 
Jumal ja Jumai! Missa röhid! Just nagu siga vastu 
kuud!... Loe parem ajalehest!... Isa varastab... 
ema varastab... Kõik on suured kurjategijad... Su- 
guvõimetuks tuleks teha... Nagu isane koer ära 
ruunata...” 

Ja jälle hakkas avalikult teotatud, häbistatud, kõigi 
kaaskodanikkude kuuldes vargaks tunnistatud vana- 
mees jooma. Olgugi, et juba järgmises ajalehenumbris 

teatati, et need kinnivõetud isikud pole siiski põranda- 
alused, vaid need, kelledeks nad end kohe tunnistasid, 
ja olgugi, et säärane sõnum hirmu Alleksi eest jälle 
nagu pühkis, andes lootusi, et ta on ehk siiski Vene- 
maal juba, ei pööranud vanamees ometi tagasi oma tal- 
viste, uskliku inimese korralikkude eluviiside juurde. 
Ta tuimad ajud aimasid selgemini kui kunagi enne, et 
teda on kõikide ees teotatud, ta nimi porri tallatud. 
Terve linn loeb ajalehti ja terve linn loeb ka neid ridu 
temast... Nagu näha, on ta vist veel vähe kannata- 
nud... Terve oma eluaja kestel pole ta söandanud 
sirutada kätt võõra varanduse järgi, kuid ometi paisa- 
takse talle nüüd kõikide kuuldes näkku, et ta on va- 
ras!... Mis eest?... Mis põhjusel, mu härrad?... 
Ei, olgugi, et tema, Lüüne, on ainult lihtne, oma iga- 
päevasest tööst ära elav hall inimene, ja olgugi, et talle 
on tundmatud kõik need kõlavad, ilusanimelised voo- 
rusemõisted, milledega opereerivad valgekäelised här- 
rad ja prouakesed, kuid sarnast avalikku, teotavat näk- 
kulöömist ei suuda taluda temagi oma viie meelega. 

Ja Lüüne jõi, jõi rohkem kui kunagi enne. Ta jõi 
laupäeviti, jõi pühapäeviti, jõi lõpuks äripäevitigi. Pi- 
suke nädalapalk ei löönud vastu, majariistad hakkasid 
jälle rändama turule, elu muutus viletsaks, näljaseks 
ja kerjuslikult alatuks. 

Nüüd oli harilik toit meiereist toodud hapu piim, 
tahke leib ja tulisoolased silgud. See toit oli hommikuks, 
lõunaks ja õhtuks, tööpäeviti ja pühapäeviti. Niigi 
juba närused rõivad muutusid pika-pääle täiesti räba- 
lateks. Polnud panna jalga ei saapaid ega pastlaid. 
Ema ainuke suurem vammus, mis pidi teda kaitsma 
kevadiste udude ja vilude eest, oli kirju, vähemalt saja 

paigaga ilustatud suurrätt, isa aga uhkustas lipenda- 
vas poolpalitus, kuna Volli pidi juba leppima sügisest 
saadik sellega, et võis pista nina uksest õue ainult kord 
päevas, siis, kui muidu enam ei saanud... Ja, et kütte- 
materjalgi polnud küllalt kättesaadav, pidi see pisuke 
mees lõdisema toaski. — 

See kohutav langus, mille pidid läbi tegema need 
kolm oludest põrmutallatud inimest, jõudis oma kulmi- 
natsioonipunktile just lumelagunemise ajal. Nimelt 
hakkasid aprilli keskpaigas liikuma mööda Vaeste- 
Patuste alevit visad kuulujutud, et Lüüne Kati käivat 
kerjamas. Kui palju oli neis kuulujuttudes tõtt, kui 
palju valet, jäi muidugi teadmata, sest faktidega püüd- 
sid oma sõnu tõendada kõik, olgugi, et nii need sõnad 
kui ka mainitavad faktid, mis pidid iseloomustama üht 
ja sama juhust, erinesid sagedasti põhjalikult üks- 
teisest. 

Nii sosistas Matvei eit Jumala nimel, ta olevat näi- 
nud oma enda lihaste silmadega, kuis läinud sel ja sel 
päeval kuhugi raamatukauplusse keegi köhiv ja kögi- 
sev vanamoor, kerjuskott kaenlas, ja ta tunnud selles 
vanamooris kohe ära oma armsa naabrimemme. 0Vii- 
mane olevat olnud Andrese vanas poolpalitus. — Kuid 
samal päeval oli näinud Katit ka Jaaksoni Miili ja ni- 
melt — turul. Ta olevat käinud vankri juurest vankri 
juurde ja mangunud mõnd kartulit või porgandit, rää- 
kides mingit muinasjuttu oma sõjas pimedaks jäänud 
pojast. Kui näinud aga eit teda, Miilit, lähenevat, tõm- 
bunud ta kohe küüru ja kadunud rahvamurdu. Kuid 
"ta võivat kas või vanduda, et Kati pole kannud mehe 
palitut, vaid oma enda suurrätti, sest just selle lapitud 
suurräti järgi ta tema ära tunnudki. — 

Sarnased kuulujutud tormasid marutuulena üle 
pisukese Kolgata küla, käisid läbi viimsegi alevimaja ja 
jagunesid igasugusteks veidrateks variatsioonideks. 
Vitjagini Anna, kellel oli lai tutvus, kandis neid edasi. 
Ja — Jumal teab, miks nimelt, — kuid juba alguses 
tuli ilmsiks säärane imelik asjaolu, et — kõik uskusid 
neid kuulujutte... 

See pidi nagu nii olema, see oli nagu endastmõiste- 
tav. Ja vist poleks ükski inimene Vaeste-Patuste ale- 
vis imestanud, kui oleks ilmunud ühel hääl päeval nende 
uste taha küürus vanamoor, sajast kohast lapitud 
suurrätt ümber, ja palunud neilt kannikat leiba, öeldes 
tutvustamiseks: 

»Ma olen ju Lüüne Kati... Kas te mind siis ei 
tunne... ma olen ju, jah, Lüüne Kati...” 

Inimene harjub ju kõigega... Vaatad, vaatad, ja 
imestad, et, näe, poleks tõesti seda uskunud, et tal nii- 
viisi läheb, möödaneb aga mõni päev ja juba sa tun- 
nedki varsti, et see, mille üle sa esmalt imestasid, on 
ju täiesti loomulik, et nii peabki olema... Ja veider 
pole sulle siis mitte enam see, et nüüd on nii, vaid see, 
et enne oli teisiti... 

Mehe pärimistele ei vastanud eit midagi kindlat. 
Harilikult juhtis ta jutuaine osavasti teisale, ehk kui 
see ei õnnestunud, nimetas neid külas hõljuvaid kuulu- 
jutte lihtsaks narruseks. Ja alguses ei hakanudki va- 
namees asjaolu lähemalt uurima, sest säärast asja ei 
võinud ega tahtnud ta kuidagi uskuda, olgugi, et ta oli 
küllalt teadlik oma perekonnaelu nii ainelisest kui ka 
kõlblisest langusest. 

Kuid ühel õhtul lõi siiski äike sisse. 

»Ütle mulle, kurat, kindlasti ära, kas on see, mida 

külas räägitakse, õige või vale!” karjus purjus vana- 
mees, keda oli keegi nähtavasti ärritanud. 

»Misä? Mida siis külas õieti räägitakse?” küsis 
eit, kes aimas juba, kuhu selle sissejuhatusega sihi- 
takse. 
»Mida?! Seda, et sa kerjamas käid!” 

»Ah mina?...” 

»Sina jah! Tead, eit, kui see õige on, siis... siis 
hoia oma nahk! Saad kohe nagu koer!” 

»No mis sa kisendad!” lõi eit kausi kõpsatades 
vastu lauda. ,,Mis sellest's on!... Käin jah, noh!... 
Ju see sinu kasu on... saad rohkem juua...” 

Pikemat seletust ei järgnenud aga selgi korral, 
sest vana Lüüne siiski seda seletust just nagu kartis. 
— Ta ronis läbi nina nohisedes voodisse ja hakkas piipu 
popsima. — 


52. 

Nii möödus talv ja saabus kevad. Jälle tärkas 
põldudel ja väljadel noor elu. Vulinal voolasid veed, 
kosutav vihm pesi kõntsast maapinda, mahe tuul mü- 
hises hoogude kaupa üle linna ja selle agulite. Puud 
ajasid pungi, rohelised kasvud pistsid arglikult pääd 
läbi valkja kulu. Öösiti karjusid aga metsas linnud ja 
loomad, täis iharat elujätkamistungi. 

Vaeste-Patuste alev elas väliselt sama laiska, vä- 
sinud elu kui senini. Endiselt käisid noored inimesed 
ja mehed vabrikutes tööl, endiselt hulkusid naised enne- 
lõunastel tundidel majast teise ja nagu vareminigi läk- 
sid ilusail õhtuil noored, elurõõmust pakatavad, puu- 

derdatud tüdrukud linna hulkuma. Näis nagu ei muu- 
tuks neis madalates majades, inetult kössitõmbunud 
urtsikutes midagi, ei väliselt, ei sisemiselt. Nii oli, nii 
on ja nii jääb. — Vanad surevad, noored saavad täis- 
ealisteks, viljakad naised kannavad ilmale uusi lapsi. 
Keegi oli ratta veerema tõmmanud ja see ratas oli kõi- 
gis punktides nii värvitu ja ühetooniline, et oli tõesti 
võimatu lahutada minevikku olevikust. Ja kui juhtuski 
midagi erakorralist, enam harilikkudest oludest erine- 
vat, siis muutus see erakorralinegi alevi tuimas ajus 
sama tähtsusetuks, kui iga muugi tühine juhtumine. 
Ja polnud siis ime, kui tundus läinudsuvine sündmus 
juba nüüd, ainult mõni kuu hiljemini, koguni kauge 
minevikuna. 

Ka Lüünede elus ei juhtunud midagi iseäralikku. 
Viimase ajani teenis isa uulitsapühkijana oma vaeva- 
list leiba, jõi sama korralikult kui enne ning, kui oli 
hääs tujus, tõi vahest kojugi pisut toiduraha. Kuid 
pääelamisvahenditeks olid nüüdki need leivakannikad ja 
toidujäänused, mida andis talle lahke perenaine. 

Nii läks kuni varasuveni. Kuid siis, üsna oota- 
mata, tuli ilmsiks mitmesuguste tööriistade kaotsimi- 
nek kuuri alt, mille järeldusel vabastati Lüüne teenis- 
tusest, sest ta oli ainuke, keda võis kahtlustada. Et 
ta aga eriti viimase aasta jooksul pea üheksa kümnen- 
dikku oma tööjõust juba kaotanud oli ja et tööstusli- 
kud olud praegugi kuigi lahedad polnud, ei õnnestunud 
tal loomulikult kuhugi saada. 

— Ja siis näis Lüünedele kuidagi äkki ning kole- 
selgelt, et nüüd ei aita enam midagi, et see, mis seisab 
ukse ees, ei lase end enam tagasi tõrjuda, et see päev, 
mil tuleb tahes või tahtmata pöörduda linna hoole- 

kande osakonna poole abipalvega, on ainult aja küsi- 
mus veel. — Täna või homme, — kuid tee vaestemajani 
pole enam kuigi pikk... 

Kuid ei läinud siiski nii, läks teisiti. Ühel ilusal, 
päikesküllasel suvepäeval leidis aset Lüünede pere- 
konna kurbmängu lõpuakt. Ja olgugi, et see lõpuakt 
tõi jällegi ligi nii mõnegi kannatussilmapilgu, ei jäänud 
siiski tulemata ka rõõmud, sest järgnevad päevad hak- 
kasid venima juba palju kõrgemas tasapinnas kui 
senised. 

See sündmusrikas päev algas nii. 

Vanamees, kes ei käinud nüüd kuskil tööl, pikutas 
nagu harilikult ikka voodis, Volli oli läinud otsima küla- 
laste seltsi, ema pesi köögis ees-alevi kaupmehele pesu. 
Parajasti, kui ta viimse triiksärgi hooletult toobrisse 
viskas, avanes uks ning sisse astus Vitjagini Anna, kes 
viibis nüüd kodus ainult harva. 

»Noh, jõudu kah,” ütles tulija, peatudes pliidi ees. 
»Sa õige rikkaks läinud... . Pesuriit kõrgem kui 
Janis? 

Ta oli samasuguse alati naerva näoga, nagu vare- 
minigi, ainult palju enam pleekinud ja kõhnem. Tol- 
lest päevast pääle, mil mees ta maha jättis ja mässa- 
jana Petersoni kartulipõllul visatud käsigranaadi läbi 
surma sai, andus ta juba lõplikult prostitutsioonile, mis 
kurnas aga ta mitte enam noore keha täiesti. Ta en- 
dine ümmarus ja priskus olid pea sootuks kadunud, 
isegi ta nägu, mille jumekuse pääle oli ta alati uhke, 
rääkis selget keelt tollest mustast, inetust leegist, mis 
kiskus teda päev-päevalt lähemale hukatusele. Alatine 
purjusolek ja suguline liialdus andsid ta silmadele tolle 
omapärase, väsinud, kuid häbemata ilme, mis iseloo- 

mustab pea kõiki elatanud lõbunaisi, olgugi, et viimased 
ise pea kunagi ei aima selle ilme olemasolu. Paar kuud 
tagasi oli talle osaks langenud isegi kõige rumalam õn- 
netus, mida ei osanud ta varemini silmapilgukski karta: 
— politsei tabas ta ühest altkäe kaubitsevast kõrtsist 
ja õnnistas teda — kollase passiga... 

»Jõudu tarvis jah...” vastas Kati ringi vaata- 
mata. ,,Kus sina's need paar päeva olid?... Haige 
VÕID 4.» 57 

»Õe juures olin... heegeldasin...” vastas Anna. 

»Tohoo ime!... Kas sa hakkad's jälle mehele mi- 
nema või?...” 

»Phäh! Ena mul asja! Sai sellest esimesest kal- 
list mehest juba küll...” naeris naine läbi nina. ,,Oli 
natuke vaja... seda pitsi... mõtlesingi siis, et võiks 
natuke teha...” 

»Ah pitsi või?” 

»Jah. Kavatsesin üht suvepluuset teha... Polegi 
enam korralikku... kõik juba närud teised...” 

»Mis sa räägid!... Sul nüüd närud... Ammu 
sa's alles selle rohelise tegid...” 

»Oh jessuke! See on juba ammu vormist väljas... 
He, he, he... Nüüd pole enam sarnane mood kah... 
Kelle pesu see sul siin on, mis?” 

»Kaupmehe jagu... Aga ega nüüd ju jakkidele 
heegeldatud pitse enam ei lähe...” 

»Jakile muidugi ei lähe... Alustaljele...” 

»Ah soo... No see on juba ise asi... Teab, millal 
see Matvei plika need kirjud teha laskis?” 

»Ah Hilda või?... Vist natuke enne, kui mina 
oma rõhelise... Aga Jumaluke... peaks sa nägema, 
mihuksed närud need juba on... häda päris pääle vaa- 

data... Lapitud... paigatud... igasuguseid plekke 
täis... Hi, hi, hi... Jumala eest, ma tean, et sa ei 
usu, kui ma sulle räägin, aga see on praegu nii tõsi kui 
see, et ma siin seisan ja suga juttu vestan, et kord üks 
poiss ta käest küsis, kas see on nüüd see kõige uuem 
mood või?... Hi, hi, hi... Või sellel Aliidelgi's pa- 
rem on!... Sarnaste luhvardite asi on ju teada... 
Mõtle ometi, Kati, kui ma kord öösi õe poole läksin, 
tulid teised mulle kahe sõduri seltsis vastu... Noh, 
sa võid ju aimata, kuhu nad, need noored hoorad, läk- 
sid... Ja ega nad's kainedki polnud... lainetasid 
aina ühest tee äärest teise...” 

»Ju teatakse rääkida jah, et nad vahest viina pää- 
legi maiad on...” tähendas eit, solksutades särki aeg- 
laselt veetoobris edasi-tagasi. ,,Ju hää elu ikka inime- 
sed hukka ajab... Kerge töö, rahakopik alati taskus, 
hilbud kah ümber... Sühuksete asi on ju teada...” 

»Olgu nüüd kerge töö või mis tahes,” arvas Anna 
tähendusrikkalt. ,,Ega's igaüks ikka sarnaseid tükka 
tegema ei lähe kui nemad kahekesi... Näe, Petersoni 
tüdrukud käivad kah tikuvabrikus, aga kas sa oled näi- 
nud, et kerge töö nad niiviisi ringi kaaberdama ajab... 
Hoora veri, muud midagi... A'ä mitte räägigi!...” 

»Mis nüüd just seda öelda, et hoora veri või...” 
tähendas Kati aeglaselt. ,,Ju igaüks on kord rumalusi 
teinud ja... Näe, ju mu Lilli kallal näriti küll, kui ta 
veel tüdruk oli... ikka, et on see ja teine... nii ja se- 
dasi... aga põlnud tal nendest närimistest ei sooja ega 
külma... Elab nigu kobinal...” 


»Noh, kus sa sellega!... Ja paremini veel kui 
mõni Matvei libu...” 

»Kas nüüd just paremini aga... Eks igaühel on 
nii, kuidas kellelegi see õnn antud on...” 

»Noja-noh... ikka!... Või kas minugi kallal vähe 
näriti... Sa Issand Jumal halasta küll!... Mina ja 
Lilli, — me olime kahekesi nende preilide silmis kind- 
lasti kõige viimsemad... Näe, nüüdki lõksutasid ligi 
aasta otsa tagant järgi, et livan läinud mässumeeste 
kilda mu litsilaskmise pärast... Hi, hi, hi... No kas 
võib veel lollimat juttu olla, mis!... Mind põle veel 
keegi sarnaste kohtade pääl näinud, kus nad ise alati 
vedelevad... Pole teistel enam emanahka nähagi... 
puhta värvidega ja määretega sisse pintseldatud... 
Ja usu, Kati, neid ei taheta niigi... Hi, hi, hi... Mina 
olen küll vana, lesk naine, kuid, usu või uskumata, kui 
me kolmekesi valida oleks, lööks ma nad kõik üle... 
mitte keegi ei peataks nende ees... Kas ma's näinud 
pole, kuidas neid irvitatakse ja naerdakse... Hii!... 
Isegi see võõpamine ja määrimine ei tähenda midagi... 
Pilgaku nad aga päälegi mind ja Petersoni tüdrukuid 
niipalju kui tahavad... tõsi on aga see, et me omaga 
kümme korda paremini välja tuleme kui nemad... 
Sühuksed molud!...” 

»Kus need Petersoni tüdrukud praegu käivad?” 
küsis Kati, kohendades tuld. 

»Ju Ilse ja Elfriida käivad tikuvabrikus, Senta 
pulgavabrikus... No need on ikka korralikud ja tõsi- 
sed tüdrukud ja ei pea endid uhkeks kah... Ma saan 
nendega praegu nii hästi läbi, et... Peaaegu iga õhtu, 
kui vähe vaba aega juhtub olema, oleme seltsis... Ke- 
nad inimesed ühe sõnaga... Aga eks vaata neid Mat- 
vei preilnasid... ära pane näppugi ligi... kohe uih! 
ja aih! Aga küsimine on, kas neil varesevihtlejatel 


664 


puhast pesugi ihu pääl on... puha ehk händadeni lõhki 


ja roostetanud... Ma ütlesin kord Hildale... et mis 
sa muidu keksid... et räbal sa oled ja veel suuremaks 
räbalaks sa iga päevaga saad veel!... See's veel mõni 


tüdruk, kes poissi söögilaua juures kah kukilt ära ei 
laseks... Häbeneda ei oska kah veel... Sühukse kohta 
ei mõista ju enam midagi öelda... Viisakas kohas ei 
taha teise pääle vaadatagi... Kord olime seltsis sün- 
nipäeval... ma ütlen... südame ajas läikuma päris... 
Phütl. 1” 

»Mis ta's sääl nii tegi?” küsis Kati. 

»Mis ta tegi!... Sühukest silmapilku ei olnudki, 
kus ta poleks poisi süles vedelenud... Ma küll ei... 
Lihtsalt imelik vaadata kohe... ja rumal...” 

»Sa käid Petersonidega rohkem läbi... Kas sa 
seda kah tead, kuidas see isand sääl nüüd elab ja on?...” 

»Ah see tudeng või?” 


»Jah.” 

»Mis sühuksel ikka elada on... Muudkui laiskleb 
ja... Sai sellest joomisest ja kaaberdamisest tiisikuse 
külge, nüüd pole muud kui vanamees toitku... Joob 


teine kah üsna kõvasti...” 

»Ah joob ikka kah veel?” 

»Noh, kus sa sellega!” 

»Tööl ta kuskil ei käi... Aga räägitakse, et tal 
seda rahapuru olevat vahel üsna kõvasti käes...” 

»Jah, seda on tal küll nagu liiva teinekord... Ma 
ise nägin paar nädalat tagasi, kui andis kummalegi 
tüdrukule viissada marka. Ju ma küsisin küll Ilse 
käest, et kust ta need summad võtab... aga kas seegi's 
ütleb... Muudkui naerab vastu ja... Ju mõned sosis- 
tavad, et...” 

»Ah seda rahade tegemist või?” 

»Jah. Ju teatakse kinnitada küll, et...” 

»EBi, mina sühukest asja küll ei usu...” lõi eit 
käega. ,,Volli, mine too kuuri alt kild tõrvast puud... 
Näe, vana kah oma voodist välja ajanud... Kas selg 
juba terve on, või?... Jah, olgu nüüd muud veel, mis 
on, aga seda ma küll ei usu...” 

»Noh, arusaadav, et see loba on,” kinnitas Anna. 
»Ju ma Olen alati sühuksetele juttudele vastu sõdinud, 
et... Kohe silmaga näha ju, et vale... Aga mis sa 
sarnaste kirjameeste asja tead... Need on ju nüüdsel 
ajal sarnased veidrad, et... Küll nad lähevad lolliks 
ja... Ma ei tea, kas te üht Kiisa Pauli tunnete...? 
Raba külast... Näe, käis kah ülikoolis ja... Suureks 
inseneriks pidi ikka õppima ja... Aga vaat”, nüüd on 
loll...” 

»Loll?” 

»Nojah-noh, loll... Lihtsalt võttis kätte ja jäi 
lolliks... Alles mineval nädalal nägin teist... kui käis 
mööda uulitsaid, korjas paberilipakaid ja pakkus 
möödaminejatele... Kinnitas ise, et need olla tuhande- 
margalised rahad... Hä, hä, kas ei tule inimesele pähe 
hull mõte, mis...?” 

»EBi tea, miks ta's rumalaks läks?” küsis eit. 

»Kes seda teab... Mõned ütlevad, et armastuse 
pärast, mõned jälle, et sellepärast, et rahapuudus edasi 
õppida ei lasknud... Võta kinni, mihuke see õige 
HHL OPL te 

»Ja sääl on nüüd see koolitamise vaev ja kõik...” 
kinnitas vana Lüüne. Laisalt jalalt jalale tätsates astus 
ta pliidisuu ette ja hakkas piipu süütama. ,,Ega see 
põle ju ime kah... iga aasta tuleb neid mitu-setu tuhat 

koolipingist välja... kohti aga kuskilt võtta ei ole... 
Muudkui hakka kas lihttööle või nälgi... Noh, siis see 
joomine ja lolliks jäämine tulebki... Mõni on, kes lööb 
käega ja asub tööle kuhugi vabrikusse, teine aga läheb 
enne kas või vargile...” 

»Vabrikusse tööle! Ega sa, Andres, ometi rumal 
põle! See on ju sühuksele inimesele häbiasi... Ja kui 
lähevadki, siis ei kannata sääl välja kuigi kaua... Ju 
see Petersoni poiss näha on... Kust ta's selle haiguse 
külge sai?... Ikka lakkumine ja raske töö... Aastad 
läbi koolipingis tagumikku nühkinud, nüüd aga tulevad 
sooned järsku sirgu ajada... Hi, hi,... Kus sa sel- 
lega!... Aga kas te seda kõige tähtsamat uudist kah 
teate?” 

»Mihukest kõige tähtsamat uudist?” küsis vana- 
mees. ,,Bit, kuule, kas süüa kah on?” 

»Eks zubista seda haput piima natuke...” vastas 
Kati tusaselt. 

»Ah mihukest uudist või?... Eks seda ikka, et 
varsti on meie küla suurused puha minu ja sinu sar- 
nased...” 

»Mihuksed suurused?” tõstis Kati uudishimulikult 
pää. ,,Näh, Volli, mis sa siin lõõbid!... Kas kere jälle 
hele on või?... Eks võta's kah natuke piima ja leiba... 
vanamehe kõrvast... Missugustest suurustest sa 
räägid ?” 

»Noh, nendest maaga-meestest ikka... Matveid ja 
nagu nad kõik siin on...” 

»Mis siis nendega on?” 

»Linn võtab maa käest ära...” 

»Länn — võtab — maa — käest — ära?...” veni- 
tas Lüüne. 

»Ja-jah!” 

»Kuidas nii?” 

»Väga lihtsalt... võtab ära ja asi klaar... Eilases 
lehes alles seisis, et need, kelledel linna käest üle vaka- 
maa rendimaad on, peavad ülearuse osa jakobipäevaks 
tagasi andma... Hi, hi, hi... Noh, siis on meie kon- 
nadel kah kõrid mõneks ajaks kinni, sest ma tahaks 
teada, kust need isandad veel nii palju raha välja tõm- 
bavad, et ära elada!... Eks katsugu siis, kas on kerge 
küll päevatööst kõhud täis saada!... Naergu siis veel, 
et nii ja nii!... et sedasi ja sedasi!... Kes teab, kas 
see just õigus on, aga ma kuulsin juba ammu, et Matvei 
vanamoor käinud külast laenu otsimas... Paras kura- 
dile!...” 

»Ei usu... kes rääkis?” 

»Põle enam hästi meeles, kes nimelt... Aga turul 
ma vist seda kuulsin... Olevat öelnud, et omal kõik 
suured rahad... Hii!... Küll ma juba tunnen ta suuri 
rahasid!... Ja ega see ole ju ime kah... mineval 
nädalal sai vanamees töölt lahti, läinudsügisene põllu- 
saak põlnud kah just kõige parem... Kust's neilegi 
seda raha kokku voolab... Aga näe, kui maa kah veel 
ära võetakse, siis tuleks tõesti jälle va' Liisule õnne soo- 
vima minna... Hi, hi, hi...” 

»Noh, ega neil sellegi pärast jumal teab kui raske 
läbi saada põle...” arvas vanamees ükskõikselt, ,,kaks 
prisket tütart nagu hobused teenimas...” 

»Phäh!... Tütred...! Tead, Andres, neil tüdru- 
kutel poleks siis kah penni koju anda, kui nad tagumi- 
sele otsale kah taksikuulutuse üles paneks... Kas sa 
arvad, et ma neid inimesi ei tunne või?... Hi, hi!.,.” 

»Jah, ega's tüdrukute teenistus muidugi ette ei 

löö...” kinnitas ka eit. ,,Ju meie oma Lilli oli näha, 
kui ta veel siin elas... Põlnudki teine jumal teab 
mihuke raiskaja küll... aga ära läks ikka viimse pen- 
nini ja puudugi tuli üsna tihti... Ei, siis läheb nende 
Matveide elu ikka üsna kindlasti räbalamaks kui nüüd... 
Aga kes teab... võib ju olla, et see on muidu loba, see 
maa äravõtmise jutt...” 

»Kus ta's loba on... ma ju ise lugesin... Sõna 
sõnalt oli nii, et maa võetakse jakobipäevaks ära ja 
jagatakse veerand ja poole vakamaa suurustes tükkides 
välja... Hi, hi... Ehk saame meiegi osa...” 

»Mis me taga enam tegema hakkame... vanad ini- 
mesed...,” 

»Ära ütle kedagi, Kati... Küll ta'ga teha oleks, 
selle maaga... Tõmbame ikka kartulad ja porgandid 
pääle ja sööme ja puristame pool aastat tagant järgi...” 

»Bh, kurrat, kulub sarnastele inimestele ära kah... 
saagu kah vähe tühja kõhtu tunda!... litsus vanamees 
läbi hammaste. ,,Ikka irvitasid ja irvitasid...” 

» Või mis see sinulegi ligi aitab... A'ä ole sihuke 
rumal... Mis sa parastad... Häbene!... Teiste 
õnnetust parastada on ju patt,” noomis eit. 

»Mis kuradi patt!... Kui mina parastan, siis on 
patt, kui nemad aga mind iga nurga taga närivad, siis 
see ei ole patt... S-saadana hinged sühuksed! Nagu 
see va' Matvei Mihkelgi!... Ise vana, elatanud inimene 
juba... lapsest saadik oleme seltsis elanud ja olnud, 
nüüd aga läheb tema ja padistab terve alevi rumalat 
juttu täis, et mina olla turunurgal sadamameeste käest 
poole naela viina jaoks raha norinud!... No mis sa 
tahad ütelda!... Võtaks kurat sarnast memme moodi 
meest! Kas see's mõni jutt on!... Ei tea, ehk talle 

omale tulevad viimaks sühuksed ajad, et peab turu- 
nurgal kannika leivaraha kerjama... Tõbras!...” 


»See on õige jah, Andres, puha õige!... Ega tea 
kedagi, mis need kehkenpüksid veel näha saavad!...” 
karjus Anra kohe ägedaks muutudes, sest talle tulid 
jälle meelde need ,,tühjad” jutud, mida laotasid Matveid, 
kui ta salajasemate tegude tundjad, külas laiali. ,,See 
viinaraha nurumise jutt, see on veel väike asi... Oi 
jessuke, peaks sa ainult teadma, mihukseid rumalusi ja 
häbematusi nad teie kohta suust välja ajavad!... Päris 
halb kuulata kohe... Kui ma just õigust rääkida tahan, 
siis kinnitavad nad nüüd isegi seda, et sa olevat töölt 
lahti saanud mitte tööpuuduse pärast, vaid sellepärast, 
et sa varastanud peremehe kuuri tööriistadest tühjaks... 
No ütle siis, kas võivad inimesed veel midagi rumalamat 
välja mõelda?!... Sa püha Jumal!... Varguse 
pärast!... Aga näed, inimestel ei ole häbi kah sühu- 
kest kõla välja lasta... Oleks veel, et midagi muud 
või... Oh aeg, ega keegi ei usu, aga mina tean juba 
ammu, mihuksed nad ise on... aga mis sellest ikka rää- 
kida... ei taha ju nii rumal olla ja... No aga ma 
andsin neile kah kohe mõista, et kui nemad kah nii 
ausalt elaks kui teie siin, siis võiks nad uhked olla... 
Aga eks vaadaku igaüks, mihuksed nad on... Va” kida- 


keelsed, kahe sabaga rebased!... Jah, otsekohe andsin 
neile mõista!... Oleks mul ette, kedast karta või... 
Va” lõkardid!... Omal mõlemad tütred juba valmis 
nurgaäärsed, vaata, vaata, et veel raha ei võta!..,. Aga 
teisi räägivad!... Üh, jumala eest, ei taha neid enam 
nähagi...” 


»Ah või rääkisid, et mina olen varguse pärast lahti 

lastud?...” küsis vanamees ja tõstis piimakruusi näo 
ette. ,,Ja külas lõksutavad kah sedasi või?” 

»Igal pool... kuhu aga juhtuvad, sääl ka kohe lõk- 
sutavad... Petersonil oli rääkinud ja... Jaaksonil 
ja...Andreesnal ja... Näe, eila-tunaeila kuulsin juba 
poestki...” 

»Ah 's teie küll!...” siunas Lüüne. ,,No ma ütlen, 
see on neile alles laenatud, aga mitte kingitud... Kan- 
natagu aga see Mihkel!... Küll ta mulle kord pihku 
JRRD 2,7” 

»Oi, küll oleks neile kolkida tarvis...” nokutas 
Anna. ,, Aga pole ju sühukest, kes neid puudutada söan- 
daks... oleks ma ise meeski... Annan küll va* Liisule 
suuga üht-teist teada, aga või see teadaandmine neil 
tükki küljest ära võtab... No aga oodaku, las nad 
jäävad ilma maata, küll ma neile siis ütlen! Tulgu siis 
veel oma rikkusega kiitlema...” 

»Ei, ega see's neile liiga põleks, see maa äravõt- 
mine... jätaks ehk natuke teised inimesed rahu...” 

»Noh, arusaadav!... Mis pääle ta siis enam uhke 
on... Küll siis mõistus pähe tuleb...” 

»... Ja jusiis näevad, kas on kerge küll päevatööst 
kõhtu täis saada... Olgu küll, et tütred... Aga...” 

Kuid ta ei saanud lauset lõpetada, sest samal silma- 
pilgul avanes uks ning sisse astus noor, lühikesekasvu- 
line naisterahvas, pisuke, umbes aasta-poolteise vanune 
laps süles. Toasolijad seisid selgadega ta poole ja ei 
märganud teda. Ta ütles vaikse häälega: 

ESA, 55” 

Pöörduti ja jäädi kohmetult vahtima. 

See oli Lilli. — 

»Jumaluke... see oled ju sina, Lilli...” hüüdis 
ema, ,,said's ometi kord ka meid, vanu inimesi vaa- 
tama... Issand halasta... ligi aasta otsa põle sind 
enam näinud... No võta see suurrätik ilusti maha 
ja... Nii sisse mässinud oma et... Mis sa ennast 
hautad!... Ilm ikka nii soe et...” 

»Küll ma võtan kah...” ütles Lilli ja astus taha- 
tuppa. ,,Laps on kah natuke väsinud... Kas ma võin 
ta voodisse panna?... Ilm oli palav ja...” 

»Pane, pane aga pääle!... Oota, ma tulen teen 
koti kah pisut pehmemaks... Oh da pidukene... kad 
da oled nüüd vädind kah, mid?... Ja-ah... tule nüüd 
minu dülle kah!.... Dedadi...” 

Ta võttis tüdrukukese sülle, keerutas seda paar 
korda hellalt ringi ja asetas siis põrandale. Ja ta ain- 
sas, tuhmis silmas sädeles suur, läbipaistev pisar, otse- 
kui näeks ta oma ees midagi sarnast, mis talle hinge 
tungib. — Oli nii kerge-kerge ja lootustäratavalt õrn... 

Paari silmapilgu jooksul valitses köögis vaikus. 
Ema kohendas rõõmust värisevate kätega voodit, Lilli 
seisis vaikselt kõrval, suurrätt endiselt ümber. Kui ta 
nägi, et Anna ei mõtlegi köögist lahkuda, sulges ta 
vaheukse. 

»Ema...” hüüdis ta tasakesi ja viskas suurräti 
toolile. 

»Mäh?” tegi hüütav ja pöördus komberdades. 

Kuid vaevalt tabas ta pilk tütart, kui astus ta koh- 
metult sammu tagasi. Ta ees seisis inetu, raskejalgne 
naine, varakult vananenud näoga ja kumera kõhuga. 
Vaevalt-vaevalt võis veel tunda neis ebamäärastes vor- 

mides endist lõbusat, lustilikku tüdrukut. Juuksed kor- 
ratud, põsed koltunud ja lohus, palenukid inetult väl- 
jas, nii sarnanes ta ennemini kolme-neljakümne-aastase 
perekonnaemaga kui vaevalt paarikümne- aastase 
noore naisega. Isegi ta suu ümber, mida oli varemini 
alalõpmata piiranud muretu naeratus, olid tekkinud 
nüüd sügavad valujooned, kuna ta enne nii lustilikud 
ja vallatud silmad rääkisid nüüd mingist närivast, 
enneaegu hauda viivast väsimusest või arusaamatust 
salamurest. Kui ta naeratas või rääkis, liikusid ainult 
ta huuled, muu nägu aga jäi kuidagi väga tõsiseks ja 
valjuks. Vasemal põsel oli suur, sinine muhk, mida 
püüdis ta otsekui instinktiivselt ema eest varjata. 

»Kuule, kas sa haige oled olnud või?...” 

»Bi ole...” 

»Aga mispärast sa's nii kõhnaks oled jäänud?... 
Põle enam muud, kui luu ja nahk...” 

»Ma põle ju parem olnudki... Ikka niisugune... 
Põle jah... ikka ühesugune...” 

»Ära räägi!... Sa olid ju enne sarnane ümmar- 
gune tüdruk ikka, et lust kohe vaadata... Kuidas su 
kodune elu's nüüd läheb kah?...” 

»Kodune elu?... Hästi...” vastas Lilli lühidalt 
ja vähe närviliselt, otsekui tõtates. ,,Mis sääl's ikka 
peab olema... Üht viisi puha... Nagu naise elu 
ikka... moonaka naise... Muudkui saan peksa ja... 
iga päev ja...” 

»Mis sa räägid?... Kassta's ikka veel... ?” 

»Ikka... mis tal's sääl ajaviiteks muud teha 
OB. Teada jü....” 

Ning äkki kuidagi kiunuvalt, tigedalt ja närvi- 
liselt: 

»Tuleb ikka jõkke... jõkke... jõkke hüpata...” 

»Läl-li!... — Ara räägi sedasi, Lilli!... keelas 
ema. 

»Muidugi ,ära räägi" jah...” hüüdis Lilli ja pu- 
nastas järsku kuidagi haiglaselt. ,,Arusaadav!... 
Ega ei maksa ju rääkida jah... Kolkigu aga... see 
on ju sedasi, nagu olema peab... see on ju... see on 
ju õige nii... He, he... Jõkke, jõkke, muud mi- 
dagi... las aga peksab...” 

Ta istus toolile ja hakkas närviliselt värisevate kä- 
tega avama jakinööpe, et anda lapsele rinda. Nähes 
ema silmis pisaraid, sai ta kohe miskipärast vihaseks 
ning karjus, muutudes näost veel punasemaks: 

»Töina aga... töina aga... Kuule, ära karda, 
ega ma siia ei jää!... Juba kohe hakkan minema...” 

Silmapilk hiljemini pöördus ta nutva lapse poole. 

»No võta, kutsikas, ja ime!...” rääkis ta sõnu 
kuidagi kiiresti välja. ,,Ega sa muud nagu teha ei 
oskagi, kui ikka viriseda ja viriseda...! Eeh, elu... 
kus on ikka elu... No võta, kuradi koerapoeg, ja vea 
ennast täis!” 

»Kuule, Lilli, mis sa's nüüd sedasi...! Ega's laps 
ometi...! Jäta järgi parem...” 

»Mis jäta järgi... Inimene on nagu tola pääst!... 
Mehele... Just nagu üksi poleks elada osanud...” 

Ta rääkis katkeliselt, poolikute lausetega ja väga 
kiiresti. Näis, nagu piinaks teda tugev sisemine pala- 
vik. Iga teise sõna järel vaatas ta otsekui kohkudes 
ringi, punastades ühtelugu korduvalt. Terves ta ole- 
kus oli veider põgusus ja ta pidi nägema vaeva, et 
püsida toolil. Laps, kes oli kuumast ilmast väsinud, 
nuttis kiunuvalt. See inisev hääl ärritas noort ema 

veel enam. Ta toppis tüdrukukesele vägisi rinnapää 
suhu, paljastas kord ühe nisa, kord teise ning nimetas 
last ikka kutsikaks, põrssaks ja koerapojaks. Järsku 
läbistas aga ta keha mingi tugev, korduv võpatus ning 
ta tõmbus sügavale küüru, otsekui näriksid ta sisemust 
lõikavad valuhood. 

»Kuule, Lilli, heida ometi voodi... sa oled ju 
haige... Mis sa veel selle lapsega jändad!... Küll 
mina ta magama uinutan...” ütles ema, kes seisis 
kõik see aeg tütre selja taga, jälgides selle viimsetki 
liigutust. ,,Mis sa tühjast veel imetad... sühuke suur 
teine juba...” 

»Arvad, et lehmapiim odavam tuleb...” vastas 
Lilli tigedalt. 


»Mis sa nüüd ikka sedasi kohe... Kui see loom 
su'ga sedasi ümber käis, mis sa's ta jämedusi kanna- 
tasid... Eks tulnud juba ammu ära...” 


»Tulnud ära!” vastas Lilli kuidagi väga kiirelt 
üles karates ning hakkas pikkade sammudega mööda 
tuba edasi-tagasi käima. ,,No kas sa jääd juba kord 
vait, sa põrsas!... Muudkui lõuad alati pärani!... 
No eks karju's kurat vahest oma himu ära!...” kisen- 
das ta vihaselt ja viskas lapse põntsatades voodile. 
»Tulnud ära!... Kerge öelda... Aga kuhu m2's tu- 
lema pidin?... Siia, teie kisa ja närimist kuulatama 
või?... Kas ma siis vähe veel sain, kui ma siin ela- 
sin?... Uks kaagutamine ja haugutamine oli iga 
päev... Eh, teist sühukest mõrtsukat küll enam ei 
ole, kui see Jüri on... BEi!... Enam ma sinna ta- 
gasi ei lähe, kas löögu või maha... Saan üksi elada 
küll... Lähen jälle tikuvabrikusse tööle ja teenin 
kindlasti nii palju, kui meil lapsega vaja läheb... No 

hakka sa jälle pirisema!” kargas ta kohe voodi juurde 
ja haaras lapse uuesti sülle, ,,mis sul ometi häda 
on?!... Terve tee otsa ei teinud suud lahti, nüüd aga 
järsku nagu püsti põrguline... No ulu, ulu sa!... 
Vaata, ma virutan su põrandale, nagu koonla!... Säh, 
võta's ometi nisagi suhu... ime!...” 

Ja jälle ühtelugu sajatades hakkas ta pikkade sam- 
mudega edasi-tagasi jooksma, laps nägu pidi vastu 
paljaid rindu surutud. 

Akki kõverdas teda jälle mingi sisemine valuhoog. 
Nägu tõmbus nurgeliseks, suunurgad hakkasid hüplema, 
silmad vajusid kinni. Ta laskus esmalt küürakile, siis 
peaaegu kükakile ning istus lõpuks põrandale, imeli- 
kult kössis ja kokku vajunud. Kui tõusmine enam kui- 
dagi ei õnnestunud, ütles ta koguni hädise häälega, pi- 
lutades laugi: 

»Aita... mamma!...” 

Ema võttis ettevaatlikult kisendava lapse ta sülest, 
ulatades selle vahepääl tuppa rutanud Annale, ja püüdis 
teda püsti aidata. Valust kiljudes tõusis Lilli seina na- 
jal põlvili. Kuita viimaks, pääle jõudunõudvaid pingu- 
tusi, jalule sai, oli ta nii nõrk ja küürus, et ema teda vae- 
valt veel oma vanadusest nõrga jõuga toetada suutis. 

Isa abiga asetati ta voodisse. Ikka veel kõverdasid 
krambid ta keha. Ta karjus alalõpmata segaseid sõnu, 
ajas teisi toasolijaid endast eemale ning lubas kohe mi- 
nekule asuda, kui need teda naeravad. Minut hiljemini 
hakkas ta aga meeleheitlikult paluma, et ema arsti 
kutsuks. 

»Lilli... Lilli... jää nüüd rahu, kuule...” kordas 
eit ja pühkis käeseljaga silmitikkuvaid pisaraid. 

»Ah, ema, kuisa... kuisa...” nuuksus haige. 

Viimaks jäi ta siiski vaiksemaks. Näis, nagu oleks 
see sisemine valu, mis teda seni piinas, lakanud. Ta ajas 
enda jälle istuli ja tahtis tõusta, kuid vaarus äkki hääle- 
tult tagasi ning vaibus sügavasse, raskesse, peaaegu 
surmasarnasesse unne, mis tuli ta üle. Isegi hingamist 
polnud märgata. 

Ema laotas teki üle tütre ja sosistas juuresseisjaile, 
isale ja Annale, et need magajat ei segaks. 

Kuid seda oli vaevalt vaja, sest viimased olid sama 
ettevaatlikud ja hirmunud nagu ta isegi. Laps kätel, 
seisis Anna voodiotsa kõrval ja vaatas silmi pööramata 
magavat Lillit. Kui tüdrukuke ikka karjumist ei jät- 
nud, hakkas ta teda aeglaselt edasi-tagasi kiigutama, 
näol mingi segane, alateadvuslikult-emalik ilme. 

»Jumal, kui kõhnake ta on...” sosistas ta pääd 
raputades. 

»Jah, luu ja nahk...” vastas ema ja ohkas. ,,Pä- 
ris ära hirmutas, kui uksest sisse astus...” 

»Ja kus oli enne priske ja...” nokutas vanamees 
ja puhastas sõrmega igemeid. 

»Lähme kööki,” ütles ema sosinal. ,,Issand Jumal 
halasta, kuidas peab inimene kannatama,” ohkas ta ja 
kummardas üle magaja. ,,Vaat', kus pidi inimene risti 
kaela saama... See on ju päris elajas, see Jüri...” 

»Elajas, tingimata elajas...” kinnitas Anna. 

Kui nad kööki astusid, kükitas ta ukselävele, las- 
kis põlved laiali vajuda ning lisas: 

»Ma ei saa aru, kuidas võis inimene kannatada 
sarnast elu ligi paar aastat!... See on ju kole päris... 
Jumala eest, ma ei tunnud Lillit esimesel silmapilgul 
äragi... nii kõhnaks ja kuivaks on teine vaeneke jää- 
nud et... Ja kus oli tüdrukust pääst lõbus laps... 

Sühukse põrgulisega pidi inimene kokku saama!..- 
Eh, öeldakse ikka, et ega vares pole laululind, ega moo- 
nakas pole ka inimene... Ja nagu näha, ongi nii... 
Ptüi, prohvus!... No peab ikka inimesel mõrtsuka 
süda sees olema... Oleks näeks mõni tõpral kaela 
kahekorra käänata!...” : 

»Põle viga, küll ta kurat leiab kah kord oma pa- 
raja...” sosistas isa vihase kähinaga ja tõusis, et vaa- 
data ettevaatlikult tahatuppa. ,,Magab üsna rahuli- 
kult... Ma ütlesin küll juba ülemineval aastal, kui ta 
kord mõisast ära tuli, et ä'ä mine midagi enam tagasi... 
näh, mineval aastal ikka... et mis sa sinna ikka ot- 
sid... et küll me su koduski ära toidame... Ja üsna 
hää meel oleks, kui ta jälle siia jääks... Eit on vana, 
see hakkaks last hoidma, ise ta võiks ju jälle kuhugi 
tööle vaadata ja... Näe, ega põleks kedagi, hakkaksime 
ehk pikapääle hingitsema kah... — Aga seda ma üt- 
len, et va? Jüri kurat mu käest ei pääse!... Peaks ta 
veel kord siia juhtuma!... Ma võtaks ta kohe turjast 
kinni ja näitaks, kuidas Luukas kapamärga pruulib... 


Nihuke näru!... Oodaku aga ainult! Küll tuleb aeg, 
millal me rinnutsi kokku lähme, selle va* moonaka 
niruga!...” 


Ta oli väga sõjakas tujus ja kirus täie suuga tige- 
dat väimeest. Uhtelugu jooksvatõbist põlve nühkides 
ja teist külge ette ajades tippis ta mööda kööki edasi- 
tagasi, tegi vahete-vahel Anna süles rahulikuks jäänud 
lapsele sarvi ja silus ümisedes oma pikka, hõbehalli 
jänesenahaga sarnanevat täishabet. Kui ta enda 16- 
puks tühjaks rääkinud oli, käsutas ta Volli tuppa, las- 
kis sellel ahjule ronida ning hakkas siis nohisedes poisi 
allatoodud tubakakasti kallal kohmitsema. Kuid kui 

ema ütles, ärgu ta seadigu end midagi siin piipu kõrve- 
tama, sest võib olla, et laps suitsu ei kannata, pani ta 
tubakatagavara kasti tagasi, nohisedes hääsüdame- 
liselt: 

»Ega tahakski tühja... Ma muidu niisama... 
Suu üsna paks alles...” 

Laps hakkas jälle kisendama ja tahtis maha. Kui 
Anna ta põrandale asetas, jäi ta kohe vait. 

Nüüd alles tuli vanadel meelde, et nad polnud oma 
tütretütart õieti näinudki, ning hakkasid teda hoolika- 
malt silmitsema. 

See oli ilus tütarlaps, suurte, taevakarva silma- 
dega, vähe madala ninaga ja kõrge otsaesisega. Tal 
olid ligi õlgadeni ulatuvad linavalged juuksed, pisuke 
suu ja prisked põsed, mis, võrreldes noore ema omadega 
rääkisid selget keelt sellest, et viimane teda armastab 
ja hellitab. Ka ei puudunud tal peaaegu kõiki Lüüne- 
sid iseloomustavad, pisut liiga tugevad palenukid, ning 
ta oli, arvestades ta vaevalt pooleteise-aastast vanust, 
nagu liigagi suur ja priske. 


Kuid seda enam andsid vanemate vaesusest tunnis- 
tust lapse rõivad. Ta oli paljajalu, porine ja räpane 
nagu mõisalaps kunagi. Käed olid mustad ja kaetud 
korbaga. Seljas kandis ta vaevalt kubemeid varjavat 
kleidikest, mille alt paistis kohe paljas ihu, särgita ja 
püksikesteta, kriimustatud ning kärnas, nagu kassi- 
dest küünistatud. Kukalt ja kaela katsid tihedad kär- 
nad, tekkinud nähtavasti mitmesuguste söödikute nä- 
rimise tagajärjel. Ja kui ema ta õhukesi, paakunud 
juukseid sõrmitsema hakkas, juhtus ta enam kui nelja, 
viie täi pääle korraga. Need olid suured, sinised, vas- 

tikult lihavad putukad, mis panid naised otse kohkuma 
ja silmi kissitama. 

»Oi jessuke...” ütles Anna. 

»Mis siis need on... täid või?... kogeles eit. 

»Täid jah... Ja laps pidi sühuksete käes vaev- 
lema... ni, Lilli ise on ikka kah hooletu...” 

»Mis tal sääl on... putukad pääs või?” küsis va- 
namees, kes paistis pliidi ees oma valutavaid ristluid, 
püksid rebadel. 

»Putukad pääs jah... Aga kuule, mis sina sääl 
teed!... Õige mul isand... Kas sul häbi põle kah?...” 

»Mis häbi mul's ikka on... Ega Anna mõni võõ- 
ras põle... Pimme, ristluud hakkasid nii pakitsema, 
et... Katsu talle vanni teha, sellele ritsikale... Sa- 
batilli äädikatki on vist veel kodus...” 

»Ega põle ikka muud jah...” arvas ka eit. 

Kohe võeti käsile lapse puhastamine. Vitjagini 
Anna abiga tehti pisukesele vanni. Pesti enam-vähem 
puhtaks ka ta viletsad rõivahilbud, kuna juuksed ja 
terve keha määriti sisse sabatilli äädikaga, mille lõhn 
pani Liisikese jälle karjuma. 

»Ä'ä nüüd lõuga, rumal,” vaigistas teda vanaema 
hellalt, ,,me tahame lapsele ikka hääd teha ju...” 

»Anna paar plaksu üle tagumise, küll siis vait 
jääb,” naeratas Andres ja tegi tüdrukule sarvi. 

Sel ajal magas Lilli ikka ühteviisi rahulikult, põs- 
kedel laiguline puna. Oli läinud üle kahe tunni, kuid 
ikka ei ärganud ta veel. Vahete-vahel liigutas ta när- 
viliselt pääd ning siis arvas ema, et ta kohe virgub. 
Kuid magaja ainult oigas korra ja suikus jälle sama 
rahulikult kui enne. 

Nii möödus päev ja saabus õhtu. Paar korda val- 

das veel Lillit haigushoog, siis uinus ta aga uuesti. 
Ärev meeleolu, mille oli toonud majja ta tulek, hakkas 
pikkamisi lahkuma. Isa köbis töösaapaid, ema asus 
toidu valmistamisele, Anna, kellel polnud enam ühtki 
uudist ja kellel tuli päälegi äkki meelde, et ta peab 
veel kuhugi minema, ruttas oma tuppa, et rõivastuda 
kiiresti. Laps magas rahulikult Lilli kõrval, kelle kä- 
hisev hingamine kostis nüüd kööki kuidagi kolekuulda- 
valt ja kõrvuärritavalt valjusti. 

Sel õhtul oli ilm eriti ilus. Tuul oli vaikinud juba 
lõuna paiku, üle alevi lamas sügav, vähe umbne hääle- 
tus. Taevas oli kõrge, tumesinine ja selge. Siin-sääl 
venisid laisalt üksikud pilverünkad, kerkides esile kus- 
kilt metsa tagant ja kadudes linna kohale, mille tihedad 
vabrikukorstnad matsid nad mustjas-halli suitsuloori. 
Linnud siristasid järele jätmata ümber maja ning üks 
postilennuk sõitis mootori põrisedes Tallinna poole, 
sädeledes läände kalduva päikese eredates kiirtes, ot- 
sekui oleks ta terasest või hõbedast. 

»Kati,Kati!...” hüüdis Anna äkki ja jooksis sär- 
giväel kööki, lokikäärid peos. 


»Nonoh, mis on?...” küsis eit kohkunult. 

»Jüri tuleb!...” 

»Mis?... kust?...” kohkus ka vanamees ja kar- 
gas püsti. ,, Ahaa! Sääl ta juba vilksataski!... Küll 


ma talle, kuradile, nüüd õpetan!” ütles ta ähvardavalt 
ning võttis tuhvli tükkis liistuga pihku. ,,Ära kihutan 
ta lihtsalt... O-odaku aga!...” 

Ta asetus lahingupoosi, tuhvel peos. — 

Silmapilk hiljemini avaneski uks ning vihane mees, 
kes polnud leidnud, tulles õhtul töölt, naist kodunt, tor- 
mas sisse. 

Noh muidugi! Seda ta arvanudki!... karjus ta 
tigedalt ja vaatas Annale otsa, pidades seda alguses 
Lilliks. Kas ta naine siin on? Noh, kurrat võtku, kas 
keegi talle's vastata ei mõtlegi või?... Ei, nüüd lööb 
ta küll selle lehma vigaseks, nii, et ta enam kottu välja 
ei saagi!... 

»Noh, kuhu te ta toppisite, saadanahinged!” kriis- 
kas ta rusikaid vibutades ja tormas pliidi ees istuva 
ema ette. 

Ta oli nähtavasti ka purjus, sest ta suust käis 
välja hapukas viinalehk, Samuti tuikusid ka ta jalad 
kaunis tugevasti. 

»Tohoo, peletis, kas sul häbi pole!” karjus Anna 
talle vastu, käed puusas. ,,Vaata, et sa siin veel kol- 
kida ei saa!... Või tema vanale inimesele silmi kinni 
jooksmas!... Ise oled sa üks hää saadanahing!... 
Küll ma sulle näitan veel!” 

»Lõuad pea, libu!... Sinul pole siin midagi nori- 
mist!... Kui sa end kohe ei korista, võid sa üle ham- 
maste kah veel saada!...” 

»Va' andja ikka!... Kõtt, kaabi ikka puru kah 
pääle!... Ja selle libu eest, — säh sulle!...” 

Osav ja vetruv, kargas ta mehe nina alla ja andis 
sellele tugeva kõrvakiilu. 

Tekkis kohe hirmus segadus. Lüüasaanu tormas 
naisele kallale ja püüdis seda rusikahoopidega pikali 
paisata, viimane puuris aga silmapilkselt oma tugevad 
sõrmed kallaletungija juustesse. Pang kukkus prant- 

satades ümber ning kooritud kartulid veeresid mööda 
põrandat laiali. Ema, kes seda nägi, sai kolevihaseks 
ja tungis väimehele selja tagant kallale, isa aga hüppas 
kõige viimasena nurgast välja, võttes kohe tarvitusele 
oma valmisvaadatud sõjariista, — töötuhvli ühes 
liistuga. 

Purjus mees, kes esines alles äsja pääletungijana, 
püüdis end meeleheitlikult kaitsta. Vehkides metsikult 
ümber pää andis ta igasse külge hoope, sai aga vastu 
veel enam, ning vandus kriiskavalt, et nüüd ta alles 
nägevat, mihuksest röövlikoopast ta omale risti kaela 
võtnud. Aga oodaku nad ainult, need kõrilõikajad! 
Küll ta neile veel täna korra majasse teeb!... Kanna- 
tagu, kuradid!... Pihuks ja põrmuks tambib ta nad 
kõik, kui nad teda kohe lahti ei lase. 

»Mis sa, lurjus, ähvardad veel!” kiunus Anna läbi 
nina tuleva häälega ja raputas meest vahet pidamata 
siia-sinna, hoides teda kahe käega juustest. ,, Eks hakka 
nüüd vastu, kui sa mees oled! Vaest Lillit, vaat' seda 
sa oskasid piinata, aga nüüd, kus sul omal häda käes 
on, nüüd põle sind kuskil... Vala, vala, Andres, talle 
nii, et liistu jälg talle eluks ajaks pähe jääb!... Sedasi, 
sedasi!... Tublisti, andke aga tublisti... elajale!... 
HB 44 hiYx, 

Kuid järsku sai ta mehelt jalahoobi kõhtu, hakkas 
inetult ägisema ning jooksis, käed ümber keskkeha, 
köögist tuppa. Silmapilk hiljemini oli ta aga jälle ta- 
gasi, seekord umbes vaksapikkune raudpulk peos, mil- 
lega hakkas ta meest kohe ribide vahele peksma. — Ja 
ta oli tõesti kohutav oma vihas: — juuksed korratult 
üle silmade, särk rüselemisel reiteni tõusnud, suunur- 
kades vaht. 

Äkki kostis üle riiumüdina vali, kiljuv karjatus. 
Silmapilkselt vaikisid hoogu sattunud kisklejad. Anna 
viskas löögiriista põrandale ja tormas tahatuppa, kus 
magas Lilli, ema haaras kohkunult pääst kinni ja järg- 
nes talle, kõige lõpus astusid äi ja väimees. 

Nende silmade ees avanes kohutav pilt. Keset 
tuba, pikali põrandal, lamas Lilli, Ta oli tahtnud näh- 
tavasti kuhugi minna, kuid just uksel oli jõud lõppe- 
nud. Ja sinna ta siis langeski, juuksed korratult üm- 
ber katkise otsaesise ja käed jõuetult kõrval. Ta vaa- 
tas valust kissitatud silmadega tulijaile vastu ja kor- 
das mõttetult: 

»Ei taha... ei taha... ei taha-a-a!...” 

Kui mehed uksele ilmusid, hakkas ema neid tagasi 
tõrjuma, sest kohe märkas ta, et see, mida oli ta seni 
ainult hämaralt aimanud, on siiski tõsi. 

»No mis sina, sunnik, siin vahid!... Tee et sa 
minema saad!...” ütles ta väimehele tigeda häälega 
ning pöördus kohe vanamehe poole . ,,Mine, kutsu Mat- 
vei Liisu siia... tal on sühukses asjas rohkem tead- 


misi... Anna, avita sa mind vähe... tõstame ta 
voodi... Ah sa vaene, vaene Lillike, mis sa kõik veel 
kannatama pead... 8Soo!... Nüüd ole veel nii hää 


ja pane ruttu vesi tulele... kui sul aega on...” 

Ning jälle väimehe poole, kes seisis ikka alles 
uksel: 

»Kas sa, kaabakas, käid's siit minema või ei käi!... 
Noh, ruttu, marss!...” 

Mõne minuti pärast oligi Matvei eit kohal. Pal- 
jaste käsivartega, suu pungil toitu täis, tormas ta kohe 
tahatuppa, kus viibisid juba ema ja Anna. 

Isa ja väimees jäid kahekesi kööki, Tülile järg- 

nev juhtumine oli mehed palju kainemaks teinud. Jüri 
oli hirmul. Olgugi, et ta käis oma naisega toorelt 
ümber, ei suutnud ta siiski taluda mõtet, et äkki vii- 
mane surebki. Kaoli tal oma ülesastumise pärast häbi, 
sest alles nüüd kujutas ta täielikult, millisena võtavad 
teda teised ,,ristiinimesed”. 

»Noh, sedasi sa, vennike, mul nüüd eladki...” ütles 
Lüüne piipu laadides ja põrnitses väimeest jalatallast 


päälaeni. ,,Häbi võiks sul ometi olla, mees!... Mis 
sa nüüd ise mõtled kah?... Mäh?... Nagu röövel... 
tapab ja piinab inimest... Eeh, sa sunnik!... Südat 


pole sul küil niipalju kah, kui mul küüne all musta...” 

»Mis sa enam räägid...” naeratas Jüri kuidagi 
abitult-kohmetult. ,,Näe... pea vist päris katki... 
No, küll kipitab teine... see kukal... Kas siis Lilliga 
asi tõesti nii hull on?... Näe, kuramus... ei või pääd 
enam pööratagi...” 

»See on sulle veel vähe, seda tead!...” ütles vana- 
mees ähvardavalt, sest ta liiga pingutatud tuju ei an- 
nud talle rahu. ,,Ega sa ju ometi hunt ole!... Mets- 
loom ei lähe kah niiviisi teise omasarnase kallale... 
Inimesel peaks ikka inimese, aga mitte looma mõistus 
olema... Kui sa ta kord niiviisi päris surnuks peksad, 
mis sa siis ise veel mõtled, mis?” 

»Kas see asi's nii hull on ikka?...” tõmbus mees 
häbelikult küüru. ,,Kodused tülid... väga lihtne...” 

»Mis ,väga lihtne'! Küll sulle siin õpetatakse 
veel, kus ,väga lihtne'! Muidugi, arusaadav, et igal 
abielurahval tulevad ette pisuksed nääklemised, aga 
kes siis kohe murdjaks muutub!... Kas sa arvad, et 
ma oma lapse sulle piinata olen annud või?... Mõtle 
ikka ise kah!... Palju sellest's tagasi on, kui ta juba 


685 


kord hädaga siia jooksis... Häbene, tola, oma silmad 


pääst välja!... Noor, tugev mees ja peksab väetit 
naist... Kas sul's muud ajaviidet ei ole või?. 20 
Häbi!...” 


Ja jälle hakkas vanamees raputama vihaselt oma 
suuri, tööst krobeliseks muutunud rusikaid, otsekui 
oleks tal tõesti tahtmine veel kord joosta väimehe 
kallale. — 

»Jäta nüüd järgi, isa...” ütles ähvardatav. ,,Oli 
mis oli, — mõne asi!... Peaks ainult nii olema, et... 
peaks Jumal Lilli ilusti terveks tegema ja... Viimaks 
ongi nii, et... et ta täna koju tulla ei saa... see oleks 
ju halb natuke...” 

»Kas sa hull oled või?!... "Täna! Tead, Jüri, kui 
ta saabki terveks... aga terveks saab ta kindlasti... 
selles ma ei kahtlegi... sühuksed asjad on ju naiste 
käes kord aevastada... Aga seda ära loodagi, et ma 
tal veel sinu juurde tulla lasen... Ma ütlen sulle, 
molu, ma söön kas või oma vana mütsi ära, aga seda 
päeva ei pea sa enam näha saama... mõistad!...” 

»Noh, ole ikka!...” 

»Mis ,ole ikka'! Küll ma sulle säetan su ,ole 
ikka'!... Kas sina kah mõne mees oled!... Arvad, et 
ma ei tea või, kuidas sa elad!... Pidid ikka kõik te- 
gema... asuniku koha võtma ja... maja ehitama ja... 
kõik nagu kord ja kohus sisse säetama ja... Aga ütle 
mulle, hää inimene, kui kaugel sa selle asumisega oled 
juba?... Mäh?... Maa seisab kündmata, riigi käest 
said palgid, — need vedasid saeveskitesse ja müüsid 
maha, ehituslaenu laaberdasid läbi... ise elad aga sü- 
gisest saadik sarnases osmikus, mille nurga vastu koer 
kah siristama ei tule!... Või arvad, et ma sedagi ei 

tea, kuhu sa selle palkide müügist saadud raha panid... 
ja ehituslaenu?... Tean, tean, va* vennas!... Tüdru- 
kute nahka söötsid... ponkse ja präänikuid ostsid... 
pudelisse puhusid... Terve oma maja ja asunikukoha 
puhusid pudelisse ja... eh, ei taha ropendama hakata 
aga... Lähed aga koju ja peksad vaest Lillit kah 
veel, nagu mõnda koerakutsikat!... Va* hull loom!...” 

»Noh, noh, isa, ega see asi's veel nii... Küll saab 
ehitatud ja kõik... Anna ikka aega...” 

»No mis sa nüüd keksid, kuule! Va' ehitaja!... 
Ponksipaberitest ehitad või?... Tema tahab kah mees 
olla!... Aga vaat' lapsi, — neid sa oskad muretseda 
ja juba kohe emaihus surnuks või vigaseks materdada... 
Oleks ma Lilliks olnud, ma põleks sind oma ligigi lask- 
nud!... Kas või hammastega oleks patja kinni haka- 
nud, kui enam himule vastu poleks jõudnud panna... 
aga sind poleks ikka ligi lasknud... Noh, mis sa, kaa- 
bakas, siin veel vahid ja passid... Tee, et sa kohe mi- 
nema saad! Kuuled või? Mäh!...” 

Vanamees hakkas väimeest ukse poole suruma. 
Selle alandlikkus ajas ta ikka enam ja enam marru, 
sest miskipärast soovis ta, et Jüri vähemalt vastugi 
hakkaks või midagi salata püüaks. Päälegi võimaldus 
tal nüüd esmakordselt tollele töntsi mõistusega, vasti- 
kunäolisele inimesele põhjalikumalt otsa vaadata, mis 
õhutas tas viha veelgi enam, sest kunagi oli ta kujutle- 
nud endale väimeest koguni teissugusena, kui see tõe- 
poolest oli. e 

Samal ajal hakkasid sünnitaja oiged muutuma 
kord-korralt valjemaks. Kriiskava, palavikust kähi- 
seva häälega kisendas ta vahet pidamata ja kutsus ema, 
kes seisis tast vaevalt mõni samm eemal. Nähtavasti 

kaotas ta sagedasti mõistuse, sest üsna tihti hakkas ta 
hüüdma Alieksit ja Arnut, kellede pärast oli ta vist 
väga palju kannatanud. 

Vanamees, kellele lõikasid need kisendused süda- 
messe, ei suutnud neid enam taluda, jättis väimehe 
väljaajamise sinna paika, haaras lapse ning käsutas 
ühes ka Volli, kes seisis hirmunult, sõrm suus, ahju 
kõrval nurgas, ja jooksis aeda. 

»No kas sühukest asja praegu tarvis oli, mis?!” 
ütles ta tigedalt ja ruttas õunapuu alla, mille lehtedele 
heitis loojenev septembri päike oma kollakaspunaseid 
kiiri. ,,Kujuta ette... ligi kolm, neli versta sarnases 
seisukorras maha käia!...” 

Möödus pool tundi ärevat ootust. 

Oiged kord valjenesid, kord vaikisid. 

Taevas läks pikkamisi täiesti selgeks, viimnegi pil- 
veraas kadus, päike vajus paljana ja hergavana üsna 
silmapiirile. Nagu suur, veripunane ratas seisis ta tu- 
meda metsa kohal ja hakkas siis kuidagi äkki, peaaegu 
silmanähtavalt kaduma, otsekui veereks ta puude lat- 
vade vahele, mustjasroheliste männioksade taha. Läks 
pisut vilumakski. Raba poolt puhuv tuuleahe tõi ligi 
niiskust. Lõhnas vaiku, põlevat turvast ning rohulat- 
vadele heituvat kastet. Ristikheina-põllud, mis sarna- 
nesid nüüd pruunikashallide, luitunud vaipadega, täit- 
sid õhu mingi nukra, venivalt roomava, vähe terava 
lõhnaga, üle uulitsa kahisev rukkiväli oli juba ammu 
norgu lasknud oma kuldkollased, küpsest viljast rasked 
pääd. 

Vanamees istus, liigutas last põlvedel edasi-tagasi 
ja vaatas vidusilmil vastu loojenevat päikest. Imelik, 
miks muutub see hergav valgusallik, millesse ei või 

keskpäeval vaadatagi, õhtul sääraseks punaseks, loper- 
guseks ja otsekui kustunuks?... Ja miksta siis enam 
ei soojenda?... Ja miks õhtuti kaste langeb?... Ja 
kust tulevad küll need valged, sakilised pilved, mis on 
nii lumekarva, aga mis ei anna tõepoolest ei lund ega 
vihma?... Või mis asi see pilv õieti on?... Räägi- 
takse, et ta aur on... Aga kuita aur on, miks ta siis 
laiali ei valgu, vaid niiviisi, tükikaupa paigast teise 
rändab?... — Kuid järsku tuli koleselge mälestus toas 
vaevlevast Lillist ja kõik need pisukesed, vastust otsi- 
vad, vähe kurvad küsimused jooksid jälle laiali. 

Viimaks ometi, kell võis olla juba kaheksa või veel 
enam, avanes toauks ning Matvei eit tuli naeratava 
näoga aeda. 

»Noh, mis te siin vahite!... Minge pisukest kah 
kaema...” ütles ta rõõmsalt, nagu töömees kunagi, 
kelle ettevõte õnnestunud. ,,Kartsin küll, et halvasti 
läheb, aga... Terve kui purikas...” 

»Kuidas Lilliga on?” küsis isa. 

»Nõrkes ära... Jäi just praegu magama... Ta 
on küll laia kondiga, aga...” 

»Terve jah?” 

»Noh ikka... Hä, hä!... Nagu kala vees... Tüt- 
retütar oli, nüüd said tütrepoja kah veel...” 

»Ah poiss või?” 

»Poiss jah.” 

Ning Jüri poole: 

»Ma ei saa aru... inimene tuuakse sühukses ole- 
kus kottu välja... Oleks järsku sedasi juhtunud, et 
aeg tee pääl oleks täis saanud, mis siis?... Noh, mis 
sa veel norutad... eks mine vaata oma meisterdust 
kah. 1 BE RR, HKt 

»Mis mina tast vaatan!...” vastas mees tigedalt, 
sest teadmine, et naine terve on, tõi talle ta tujuka sõja- 
kuse jälle tagasi. 

800! Õige mul isa!... Ei taha oma last näha!...” 

»Ja mis ma tast's ikka vahin... Phäh!...” ve- 
nitas mees. 

»S00! Ju ta su oma jagu on!...” ütles Matvei 
moor nina nuusates. 

»Ei —tea... hää, hä...” kehitas Jüri õlgu ja tegi 
pilkava näo. ,,Eks küsi emase koera käest, kes ta poe- 
gade isa on...” 

»Mi-is?* karjus Lüüne ja kargas rusikas kätega 
sammu ettepoole. ,,Ah seda sa kah veel!... Välja!... 


Välja... välja siit hoovist!... Oh sina lurjus!...” 
»No mis sa nüüd sõimad?... Mis mina sääl teha 
saan, kui...” 


Ent ta ei saanud lauset lõpetada. Silmad vihast 
pärani, kargas vanamees talle kallale ja tahtis teda 
lüüa. Ta taganes, komistas üle maast välja ulatuva 
puujuure ja prantsatas pikali. Kuid ta hüppas kohe 
jälle jalule ning tormas, käed rusikas, äiapapa kallale. 
Ja vanal oleks kindlasti läinud halvasti, poleks samal 
silmapilgul juhtunud midagi ootamatut, mis andis ter- 
vele sündmuskäigule koguni uue suuna: musta täishabe- 
mega, hallis vihmamantlis mees, kes oli parajasti ame- 
tis värava avamisega, hüüdis sügava rinnahäälega: 

»Jõudu, isa!” 

Vanamees võpatas, pöördus ja tõmbas silmad pi- 
luli. Äkki kogeles ta aralt: 

PIMB = SINN VÕLA 7” 

»Jah,” vastas mees ja astus aeda. ,,Nagu näed...” 

55. 


Pärastpoole, kui sai Ridle külasviibimine teata- 
vaks juba enam laiematele hulkadele, s. t., kui ta 
kurbmäng juba lõppenud oli, püüdsid paljud kinnitada, 
et nad olevat näinud ta tulekut. Kui nad õhtul töölt 
kodu poole sammunud, läinud viimane ainult mõni va- 
kamaa nende ees. Kuid see oli üsna harilik kuulujutt, 
sest vähemalt need, kes niiviisi kinnitasid, polnud teda 
näinud. 

Tõepoolest tuli Ridle külla kella üheksa ja kümne 
vahel enne lõunat, ning needki, kelle silmi ta puutus, 
ei tunnud teda. 

Ta sammus mööda raudteed kuni metsani, peatus 
siin silmapilguks ning pöördus siis, vaadates teraselt 
ringi, tagasi küla poole. Kõik oli vaikne. Mets nagu 
magas ja metsa üle kummuv taevas magas samuti. Ük- 
sikud lumivalged pilved venisid aeglaselt lõunast põhja. 
Õige tasane tuuleahe liigutas pakse lepalehti. Männi 
okkad langesid vaevalt kuuldava rabinaga. Linnud 
vidistasid ümberringi, põõsastes ripnesid hõljuvad här- 
malõngad nagu pikad, kerged loorid, mida lehvitab nä- 
gematu käsi, 

Ridle astus teelt pisut kõrvale, vahtides silmi pilu- 
tades vastu hergavat valgust. Mingi suure, arusaamatu 
jõuga lõid kõik need tuttavad kohad ja rajad talle 
näkku. Siin oli too pooleni kinnikasvanud linaleo-auk, 
milles oli ta sagedasti, olles veel põlvekõrgune poisike, 
käinud uputamas sisalikke, usse ja konni, säält algas 
madal mudasoon oma pika lõikrohuga ja võhumõõka- 
dega, mis õitsid kevaditi valkjaskollakalt ja lopsakalt, 
ning veel pisut kaugemal, sääl, kust olid vahepääl lan- 

genud läikiva kirvetera all pea kõik puud, oli talle nii 
hästi tuntud maasikamaa oma suhkurmagusate marja- 
dega, mis punetasid kutsuvalt ja ootasid noppijaid vist 
praegugi. Aga kui ta üsna lagedale nõmmele jõudis, 
nägi ta endast paremal laia, ääretut, külma udu hinga- 
vat raba ning selle veerel seisvat Kolgatatki, kes igat- 
ses ta järgi vist ammu juba, oodates teda nagu noor 
neiu oma kallimat, — lühikestel suveöödel ning tuisus- 
tel, valgesse linna rullitud talveõhtutel, kui paugutas 
pakane majaseintes ja aiateivastes. Ja kes teab, ehk 
oligi ta ainuke ootaja, see suur ema, kelle kivine süda 
ei unusta iialgi, ehk kuigi unustab, siis ainult lühikeseks 
ajaks... 

Sirgena, käed taskus, tunnistas Ridle seda ümma- 
rat liivaküngast ja vähe kaugemal asuvat küla. Alati, 
kui oli ta juhtunud lugema romaanidest kauemat aega 
kodust eemal viibinud inimese koju tagasipööramise 
kirjeldusi, oli ta naernud tolle sentimentaalsuse üle, 
mida püüdsid pea kõik kirjanikud, kas või kõige kai- 
nemad naturalistid, ligi pookida muidu kaunis süm- 
paatsele tegelasele. Ei, see oli raamatulik, see polnud 
sugugi eluline. Ja kuigi ehk leiduks mõni sarnane kur- 
vameelne inimesekene, siis poleks sugugi patt ta üle 
naerda... 

Nii oli ta mõelnud, tema, tugev, külm, pikkade sam- 
mudega kõiki tundeid porritallav mõistuseinimene. 
Kuid nüüd, seistes siin võsas, selg vastu krobelist puu- 
tüve ja rinnus teadmine, et kohe, kui sind tabatakse, 
pole sul enam elu, tundis ta kuidagi äkki, et kuskil 
sügaval - sügaval hingepõhjas, kuskil sügaval süda- 
mesopis hakkab sündima ja arenema just samasugune 
nõrkus. Ei, tõesti pole tas enam kõik korras!... — 

Ta pilutas silmi, süütas paberossi, mõtles, et ta peaks 
kohe kuhugi minema, kuid — istus ja hakkas äkki kui- 
dagi üksikasjaliselt, peaaegu tigedalt manama oma sil- 
made ette omi noorusaastaid, inetuid, musti, liiga va- 
rasest kirest ja häbistavatest mängudest määritud lap- 
sepõlve päevi. 

Oota, kuidas see nüüd kõik oli?... Kust oli saa- 
nud ta selle pudeli ja kust selle hõbedase, saladuslikult- 
sädeleva, mis vulksus ses pudelis?... Päike paistab, 
Kolgata liiv on kuum, vaikselt-vaikselt õõtsuvad mada- 
late männijässakate tumerohelised oksad... Suure 
pääga, inetu, umbes viieteistaastane poiss istub liiva- 
künkal, vaatab üksisilmi küla poole ja loksutab aegla- 
selt põlvede vahele pigistatud viinapudelit. Kui võ- 
taks... kui rüüpaks!... Kuskil rinnus tuikab nagu 
teine süda veel, kuskil alateadvuses tekib vormitu ai- 
mus, et see, mille ees ta praegu seisab, on suur saladus, 
suur, meelitav saladus, mida oleks nii hää tundma õp- 
pida, kuid mis siiski nagu hirmutab, eemale tõukab, 
jämedalt näkku lööb... Aga siis polnud tal veel vä- 
hematki taipu sellest, et see mis tas tol korral niiviisi 
kohises ja hoovas, on ta rikutud joodikuveri, mis aimas 
juba läheduses uimastavat mürki... 

Otsekui hirmutatud sellest kohatust, omavolilisest 
mälestusest, surus Ridle käed mantlitaskutesse ning 
pöördus kuidagi nurgeliselt. Silmapilk hiljemini sam- 
mus ta kiiresti küla poole. 

Kui ta Petersonide maja kohale jõudis, peatus ta 
jälle. Vaadates üle lokkava rukkivälja, mille kohal sä- 
distas parv varblasi, nägi ta hoovil kaht askeldavat 
inimest. Ta istus kännule ning süütas paberossi, et 
oodata, mil lahkuvad need inimesed õuelt. Siis aga 

läheks ta mööda kraavikallast tagakambri akna juurde 
ja püüaks Oskariga kuidagi kokku saada. — Miks tas 
just säärane mõte tärkas, seda ei aimanud vist ta 
isegi. — 

Möödus mõni minut. 

Äkki kargas Ridle püsti ja jäi üksisilmi paksu 
pajupõõsa poole vahtima. .Talle näis, nagu oleks just 
praegu keegi selle taha joosnud. Külm higi otsaesisel, 
katsus ta krobelist revolvri pära, märkas aga siis kui- 
dagi järsku, et ta oli eksinud, ning istus uuesti. 

Parajasti, kui ta paberossi süütas, nägi ta, et ini- 
mesed, kes olid senini Petersonide hoovil askeldanud, 
mööda põllupeenart kuhugi sammusid. Need olid pere- 
mees, selle naine ja veel keegi kolmas. Ridle tõusis ja 
seiras neid tähelepaneliku pilguga. Kui minejad ta 
silmist kadusid, kalpsas ta üle kraavi, et läheneda ma- 
jale. Ta sammus mööda kitsast rada kuurini, vaatas 
veel kord küla poole tõttajatele järgi ning läks siis 
kambri akna taha. 

Maja oli vaikne, kardinad rippusid liikumata. Ta 
kuulas tähelepanelikult, kas pole ehk toas keegi võõras. 
Kuid ta ei kuulnud ainustki häälitsust ja astus varjust 
välja. 

Ta koputas. 

Kambris jäi endiselt vaikseks. 

Ta mõtles juba ukse poole pöörduda, kuid märkas 
järsku, et aken oli ainult vastamisi tõmmatud. Kui ta 
sõrmed pilu vahele surus, avanesid mõlemad pooled. 

Esimesel silmapilgul ei näinud valgusega harju- 
nud silmad poolpimedas toas pea midagi. Kuid vaevalt 
minut hiljemini hakkas ta juba üksikuid esemeid üks- 

teisest eraldama, seletas juba kappi, voodit, lauda, 
toole, ning seda inimestki, kes pikutas ristseliti voodis. 

»Oskar!” hüüdis ta tasakesi, toetudes küünarnuk- 
kidega aknalauale ja ulatas ülemise kehapoole ligi rin- 
dadeni tuppa. ,,Oskar, kuule!” 

Magaja ei liigutanudki. 

»Oskar, kuule, tõuse üles,” kordas Ridle juba pisut 
valjemini ja põrutas sõrmeotsadega vastu ruutu. 

Poiss norises endise hooga edasi. 

Ridle mõõtis silmadega aknalaua kõrgust, toetas 
käed tugevamini vastu küljepakke ning kargas peaaegu 
seinu puudutamata tuppa. 

Tollest päevast saadik, kui oli ta käinud viimset 
korda ses toas, polnud siin midagi muutunud. Laud 
raamatutega seisis samal kohal, oli sama korratu, raa- 
maturiitade kõrval vedelesid, nagu tolgi korral, igasu- 
gused riidenärud, leivaviilukad ja ajalehed. Ainuke 
asi, mis oli siin uus, oli valge, korratult kokkukägerda- 
tud üliõpilasemüts, lagipääs sinakastume tindiplekk. — 
Nietzsche ,,Vastkristlase” tagumisele kaanele oli joonis- 
tatud osava käega inetu, härjakaelaga juut, kelle iga 
pisemgi näojoon rääkis hoolimatusest, ahnusest ja tot- 
rast uhkusest, ning pildi all seisis kõverate stiliseeritud 
tähtedega trükitud sõna: ,,Üliinimene”. Vastkristlase 
kõrval vedeles neli, viis Tolstoi tööde köidet ja peaaegu 
sama palju Artsõbaševi omi, kõige pääl kuldköites 
»Sanin”, mille valkjalt kalingurkaanelt vahtis vastu 
teine umbes samasugune hirmutis. Iga väiksemgi asi 
rääkis igavusest, rohkest vabast ajast ning mingist pai- 
navast, rahutust mõttest. — 

Ridle naeratas vaevalt-märgatavalt, tõmbas paar 
mõttetut kriipsu tolmusele raamatukaanele ja tahtis 

jälle hakata Petersoni äratama, kuid jättis siiski tege- 
mata, sest ta pilk langes magaja näole. See polnud ju 
sugugi ta endine sõber. Kõhetu, sisselangenud põske- 
dega, laia, kollase otsaesisega ja kuidagi sügavalt mus- 
tendavate silmakoobastega sarnanes ta rohkem surnu 
kui elusa inimesega. Pikad, tumedad juuksed korratult 
üle pää lükatud, põsel sügav haavaarm, nina all pisuke- 
sed mustjaspruunid tutsud, — nii võis teda vaevalt veel 
tunda. Alumise lõua oli ta magades kaugele ette lüka- 
nud, mis andis ta näole otsekui imestava ilme. 

Ridle tõmbas tooli ettevaatlikult voodipäitsisse ja 
istus. 

Aeg läks. Minut kadus minuti järgi. Peterson 
magas ikka sama rahulikult kui enne. Päike oli tüki 
maad edasi jõudnud ja paistis eredasti aknast tuppa, 
joonistades põrandale aias kasvava sirelipõõsa liikuva 
varju. Kui ta soojad kiired magaja näole sattusid, 
muutus selle uni põgusaks ning varsti avaski ta silmad, 
väsinud ilme ümber suu. 

Äkki märkas ta oma voodi ees istuvat meest. Hõõ- 
rudes kahe rusikaga ähmaseid silmi kargas ta kuidagi 
kähku istuli ja jäi pärani pilguga Ridlet vahtima. Ta 
näol peegeldus arusaamatus ja uskmatus ning kui ta 
rääkima hakkas, kuuldus ta häälest võltsimatu imestus. 

»Alleks, see oled ju sina!...” ütles ta. 

»Mina jah,” vastas Ridle apaatselt, jäädes samasse 
liikumatusse poosi nagu senini. 

»Kas ma's tõesti ärkvel olen?... Kust sa's siia 
said?...” hõõrus Peterson silmi. 

»Tulin,” vastas Ridle endises toonis. 

»Aga ma pidin ju ukse haaki panema?...” 

»Võib olla... ma ei katsunud...” 

»No kust sa's... kuule, ma küll ei usu... Jälle...” 
pomises Peterson. 

»Mis sääl's uskuda on... ha, ha...” naeris Ridle 
järsku katkeliselt. ,,Ma tulin... näe... säältkaudu...” 

Ta viipas käega selja taha. 

»Aknast? Sa oleks võinud ju koputada!... Ma 
oleks sulle ukse lahti teinud...” ütles Peterson, koh- 
metu kõverdus ümber suu. 

Ridle naeris aga jälle, ulatas sõbrale käe ja sõnas 
veidralt rõõmsa häälega: 

»ÜMEeD HECTB!..,“ 

»Tere jah...” raputas Peterson tugevasti ja sü- 
damlikult pakutud kätt. ,,Kas sa ammu juba tulid?” 

»bi, mitte just ammu... umbes pool tundi tagasi...” 

»No Jumal hoiaks, miks sa's mind ei äratanud!... 
Istud mu voodi ees ja ei või mind raputada... Ei us- 
kunud, jumala eest, ei uskunud...” “kogeles noormees 
rõõmu pärast väriseva häälega. ,,Ja mihuke habe veel... 
He, he... Jumala eest, nagu...!” 

Ta tõusis veel kikimale, võttis laualt paberossi 
ning ütles: 

»Aga räägi ometi, kuradi pärast, kus ja kuidas sa 
senini elasid?” 

»Mis sääl ikka rääkida on... põranda all...” vas- 
tas Ridle. 

Lühike vaikus. — 

»a oled vist haige olnud?” küsis Ridle ja vaatas 
äkki selja taha. 

»Ah mina?... Olin jah...” nokutas Peterson. 

»Mis haiguses ?” 

»Mis muud kui tiisikuses...” 

»Ma vaatasin jah, et nii kõhnaks oled jäänud...” 

ütles Ridle, naeratades jälle kuidagi katkeliselt ja veid- 
ralt. ,,Nii kõhnaks, et... He, he, he...” 

»Oh, mis nüüd enam...” lõi Peterson käega. 
»Oleks sa mind paar, kolm kuud varemini näinud... 
luu ja nahk kohe... Külaski oodati juba surma ikka... 
Aga näe, võtsin kätte ja hakkasin paranema, ja nüüd 
pole enam suuremat vigagi...” 

»Kuidas sa's sarnase haiguse külge said?” küsis 
Ridle ikka ühtelugu naeratades, otsekui räägiksid nad 
mingist väga lõbusast ja igapäevasest asjast. 

»Jumal seda teab... külmetamine, mis muud... 
Tulin kord õhtul töölt ja heitsin voodi raamatut lugema, 
kui järsku just nagu viskas verd suust välja... Kahju, 
et mul haiguseaegset ülesvõtet pole...” 

Jälle miskipärast kuidagi piinlikuna tunduv 
vaikus. 

»Noh, puurid ikka õigusteadust?” küsis Ridle, hei- 
tes jälle uuriva pilgu selja taha. 

»Ju ikka puurin...” 

»Kuidas siis edeneb kah?” 

»Mis sääl edeneda või... Pooled eksamid on juba 
antud...” 

»Muudkui elad praegu siin ja?... 

»Jah... Ega's linnaski parem ole... Siin on ometi 
hää vaikne ja omaette... Võid teha mis tahad... 
Harva, kui keegi segab... Aga linnakära, — oi, seda 
ma ei kannata! Mis seegi's teeb, et külainimesed räägi- 
vad ja kõlistavad!... Ha, ha... Ega see ju tükki kül- 
jest ei võta... Võioleks siis õige mõni suurem linngi... 
nagu Tallinna või Tartu... Agasiin, see pisuke kärbse. 
pesa... Bi, tänan väga!... Parem olen juba sellest 
n. n. seltskonnast täiesti eemal, kui et astuda läbikäi- 

misse mõne ennasttäis idealistikesega või jumal teab 
mihukse suurusega... Heh, parem löön nende pääle 
käega ja elan siin nagu kuningas... Ja kui õigust 
öelda, lähebki mulle praegusel ajal rahu vaja...” 

»Milleks siis see rahu?” küsis Ridle silmi piluta- 
des. ,,Mis sa siin's sarnast teed?” 

»Mis ma siin teen või?...” naeratas Peterson pool- 
häbelikult. ,,Niisama tühja-tähja... Tahan nimelt 
üht... üht raamatut kirjutada...” ütles ta siis kuidagi 
kugistades ja punastas kohmetult. ,,He, he, he... Kas 
pole loll mõte, mis?” 

»Ei tea... miks mitte... kui sul andi on...” po- 
mises Ridle flegmaatiliselt ja tõstis jalad toolipulgale. 
»Millest sa nimelt kirjutaks?” 

»Besti töölisklassi praegusest seisukorrast...” 

»Ah nii... Ja missugusest vaatepunktist välja 
minnes?...” 

»Sinu vaatepunktist ikka...” 

»Mi-nu?!” tõmbas Ridle järsku kulmud kortsu. 
»Minu vaatepunktist? Soo!” 

,, Või ei taha sa seda?...” küsis Peterson kohmetult. 

»He, he, he!... Mis mul sääl tahta on... Aga 
kust sa's mu seisukohta tunned? He, he, he, he...” 

»Sa kord nimetasid... Mäletad, kord meil... 
Utlesid ju siis, et Eesti tööliskonna traagika seisab just 
selles, et ta on liiga killustatud... Haiguse ajal mõtle- 
sin ma üksikasjalisemalt järele ja... Sul on täiesti 
õigus... ,,Klassidesse jagunemine Eesti tööliskonnas” 
— nii oleks mu kavatsusel oleva raamatu päälkiri,” 
muutus Peterson äkki kuidagi palavikuliselt elavaks ja 
hakkas närviliste sammudega mööda tuba edasi-tagasi 
käima. ,,Mis sa arvad, sõber, sarnastest mõtetest?” 

»Mis siis!... Kena...” kehitas Ridle õlgu. ,, Aga 
kui suureulatuslik su töö saaks?... Brošüür?” 


»Ei, uurimus... nii 100.—150-leheküljeline... 
Näed, mul on juba paar, kolm päätükki kirjutatudki...” 
ulatas ta Ridlele kaks tiheda käekirjaga täiskritsella- 
tud kaustikut. ,,Ainult see haigus segab... Ei või 
ju kuigi kaua järgimööda istuda... Rinnad on veel 
nõrgavõitu... Arst keelab küll kirjutamise sootuks 
ära ja jammib ühtepuhku, et ma kaevavat omale niiviisi 
ise haua... He, he, he... Aga noh, see on loomu- 
lik... nad on kavalad ja tahavad sellega ainult seda 
kätte saada, et ma end kauem kosutaks... Aga kust 
seda aega nii pillata on... Ja ega's tervisel polegi 
enam midagi viga... mõtle, ligi poolteist kuud on sel- 
lest tagasi, kui viimast korda verd tuli... kopsudest 
tähendab... köhides... Saagu mis saab, aga see töö 
tuleb lõpule viia...” 


Ta köhis kähinal ja surus taskurätiku suule. Kuid 
juba silmapilk hiljemini jätkas ta: 

»ÕOi, kui sa teaks, kuidas mind haiguse ajal töö- 
tuhin piinas!... He, he, he... Mõtled ja mõtled, kui- 
das teeks ja kirjutaks... iga üksik sõnagi seisab sel- 
gesti silmade ees... kõik on nii lihtne ja arusaadav, et 
pole vaja muud, kui istu laua taha ja lase sulel käia... 
Aga —eisaa!... Palavik, nõrkus... Muudkui kõbi 
aga varsti voodisse tagasi... He, he, läksin siis vii- 
maks niikaugele, et ei suutnud kuidagi muidu olla, kui 
võtsin lauatüki kõhule ja katsusin nii, lamades, midagi 
valmis sepitseda... He, he!... No arusaadav, et nii- 
viisi midagi ei saa... Aga nüüd... nüüd peab asi 
siiski nihkuma hakkama...” 

Ta köhis jälle kaua ja tugevasti, tõmbudes valu 
pärast peaaegu küüru. 

»Ei, sul oli sel korral tõesti õigus...” jätkas ta vähe 
hiljemini. ,,Jumala eest, täiesti õigus... Siis ma ei 
saanud veel hästi aru, aga pärast, kui ma su sõnade 
üle põhjalikumalt järele mõtlema hakkasin ja neile ka 
elust tõendusi otsisin ja leidsin, langes mu silmadelt 
otsekui kae. Jah, vähemalt meie, Eesti, tööliskond ja- 
guneb enam kui kümnesse erisugusesse rühmitusse!. 


Ja missugustesse rühmitustesse veel!... Oi, seda kõri- 
lõikajalikku tigedust, mis valitseb nende rühmituste 
vahel!... Päris valus vaadata kohe... Just läinud 


suvel aset leidnud sündmuste tõttu torkasid mulle need 
arusaamatud, koledad vastolud silmi, mis valitsevad 
meie proletariaadi ridades... Üks parastas üht, teine 
teist!... Ja see meie küla mässajate lugugi... Kas 
ei räägi ka see sellest juhuslikust, amorfsest elemendist 
meie töötava massi iseloomus?... Need, kelledel oti 
põhjust välja astuda, puuvillavabriku omad, need jäid 
rahulikkudeks päältvaatajateks, kuna aga mässukeeri- 
sesse kukkusid koguni sarnased, kelledest oleks võinud 
seda oodata kõige vähem... Nagu Pjoss ja vana Jaak- 
son... või jälle Vitjagini Ivan... Ei, sul on täiesti õi- 
gus, kui sa nõuad kõige päält, et töölisi veel kasvata- 
taks!... Aga luba küsida, kuidas sinu ettevõte 
edeneb?” 


»Minu ettevõte?... Missugune minu ettevõte?” 


» Noh, see ,elav kommanisni? ikka, nagu ajalehed 
teda pilkavalt nimetavad.” 


» Oh jumaluke, mida suudan mina üksi teha...” 
naeratas Ridle suunurkadega ja vaatas jälle kuidagi 

äkki üle õla. ,,Ei jõua!... Ma olen ju niivõrt kätest 
ja jalgadest seotud, et... ja vä-äsi-nud...” 

Ta kummardas järsku pää ette, puuris silmad ühte 
punkti ja näis midagi mõtlevat. Alles minut hiljemini 
küsis ta: 

»Mis ajaks sa oma tööga arvad valmis saavat?” 

»Ju näeb... kui tervis lubab, siis ehk juba paari, 
kolme kuu pärast... Ja tead, mul on veel üks ka- 
vatsus...” 

»Ja nimelt?” 

»Kkomaani kirjutada...” 

»Noo!... Ja missugune see siis tuleks? Armas- 
tusest muidugi?... He, he, he...” naeris Ridle tasase 
häälega. 

»Ei, niisamuti meie tööliskonnast...” 

»Ah nii... Aga mina, näed, mõtlesin, et armas- 
tusest... He, he...” 

»Meie tööliskonnast sarnasena, nagu ta tõelikult 
on...” jätkas Peterson ja ei pannud Ridle märkust 
nagu tähelegi. ,,Ta pahedest ja voorustest, ta ala- 
tustest ja madalusest... ta kannatustest ja rõõmu- 
dest... Lihtsalt fotograafiline pilt, midagi salga- 
mata, midagi ka lisamata... Ühe sõnaga, nagu ta 
tegelikult on... See mõte tuli mulle kah just 
haiguse ajal pähe... Mul oli sel ajal nimelt palju 
vaba aega ja ma tuhnisin, et vaigistada toda tuska, 
mida tekitas see, et mul polnud võimalik asuda oma 
kavatsetava uurimuse kallale, terve eesti ilukirjanduse 
veel kord läbi... Ja tead, ainult paar sarnast teost 
juhtus mulle pihku, millede sündmustik areneb linna 
miljöös. Ikka — kas maaelu või mage armastuse- 
romantika, kas mage armastuseromantika või maaelu. 

Alga kõige vanema ajajärgu meestega ja lõpeta kõige 
vastsematega, — kõik nad on püüdnud ja püüavad 
anda võimalikult täpsat kujutlust meie talupoja aja- 
loost ja arenemisest. Kohaomanik Jaan ja saunik 
Jaak, — need on kaks valitsevat tüüpi meie kirjandu- 
ses... Muidugi, teatud küljest on see ka täiesti põh- 
jendatud nähtus, sest oleme ju meie, eestlased, peaasja- 
likult talutarest välja võrsunud... Kuid ometi oleks 
mõttetu tõendada, nagu oleks meie elu tõesti alles nii 
ühekülgne, nii majanduslikult arenemata, et meil, kui 
me tahame rääkida oma rahva elu-olu iseloomustava- 
matest nähtustest ja teguritest, võib juttu olla ainult 
talupojaseisusest ja selle toimingutest. Ei!... Meil 
on pääle maad tuhnivate peremeeste ja popside veel töö- 
lised, kaupmehed, töösturid, alevielanikud, käsitöölised, 
advokaadid, arstid, . üliõpilased, sõdurid, ohvitse- 
rid jne., jne. Ja kui tahab olla kirjandus rahva majan- 
dusliku ja vaimlise elu kajastus, kui peab oleviku kir- 
jandus manama meie silmade ette ka rahva arenemis- 
astme käesoleval silmapilgul või vähemalt selle järk- 
järgulise tõusu, mille kaudu on jõutud praeguse seisu- 
korrani, siis peame tahes või tahtmata tunnistama, et 
eesti kirjandus on ses suhtes täiesti poolik. Meil pole 
ju küla üksi, meil on ju juba ka linnad, kuid ometi võime 
väga hästi kas või sõrmedel üles lugeda need vähesed 
teosed, mis käsitavad meie linnaelu ja linnainimesi. 
Need on nagu unustatud, neid nagu polegi. Kes laulab 
ülistuslaulu külale, see laulab ülistuslaulu külale, kes 
kõõrutab aga kõrge kurguhäälega suurlinnadest, mille- 
dest nähakse vist öösiti undki, see kõõrutab kõrge kurgu- 
häälega ka suurlinnadest lõpuni. Meie aga, lihtsad, vilet- 
sad surelikud, meie, alevite ja provintsilinnade elani- 

kud, hallid, madalad mehikesed, oleme just nagu kõi- 
gist kõrvale jäetud... unustusele pühendatud... Noh, 
ja mis siis ime, kui mul tekkis mõte, ise oma jõudu 
proovida... He, he, he...” 

»Ja just proletariaadi kulul?” küsis Ridle, tõm- 
mates vasema suunurga alla. 

»Jah, sest ma ei või kauemini kannatada seda 
valet, seda salgamist, millega tehakse naeruväärseks 
iga pisemgi ülesastumine, vaese, halli proletariaadi 
poolt ette võetud... Kas või läinudsuvine asi... 
Kurat, see oli ju jäme laim, kui tembeldati see rahutu 
meeleolu, mis tekkis tol korral kohalikus tööliskonnas, 
põrandaaluse propaganda tagajärjeks!... Iga pime- 
damgi oleks pidanud taipama, kust need segadused ja 
arusaamatused välja kasvasid... Noh, sa tunned mui- 
dugi seda asja lähemalt... Mina arvan, et politilise 
propaganda raskuspunkt nihkus siia alles pärastpoole, 
siis, kui sai tööliste ärev meeleolu rohkem tuttavaks... 
Algus oli aga ikkagi just majanduslik...” 

»Noh loomulik... see on ju ikka nii... ilm toetub 
ju just leivapätsidele...” naeris Ridle jälle kuidagi 
valju häälega. ,,Kõige suuremadki sündmused, mis on 
kunagi maakera pinda vapustanud, on ikka ja alati 
olnud tingitud eeskätt kõhuküsimusest... Täis kõht ei 
nurise... He, he, he... Ja ajudki jäävad siis liiga 
laisaks, kui magu alati pingul on...” 

»Arusaadav! Ja just sarnane teos puudub meil, 
mis näitaks elavalt ja loomulikkudes värvides seda 
tagapõhja, millel sünnivad ja tekivad eesti töölisegi 
arad nõudmised. Nüüd on aga asi nii, et vaevalt saab 
laiematele hulkadele teatavaks mõnesugune ülesastu- 
mine tööliste poolt, ükskõik, kas puudutab see üles- 

astumine palgaküsimust või jälle tööpäeva pikkust, kui 
karjutakse kohe üle terve riigi imestustäratava ühe- 
meelsusega: appi, mäss, appi, appi, töölised kavatse- 
vad röövimisi, riisumisi ja põhiseadusliku valitsuse 
kukutamist!... Ning silmapilk hiljemini pasundavad 
kõik ajalehed Venemaa agentidest, kominterni kaas- 
tegevusest, põrandaaluste rahasummadest jne., jne. 
Kuid kellelgi ei tule pähe mõte, et, võib olla, see ,kuri- 
teoline* ülesastumine on ehk siiski tingitud koguni liht- 
samatest põhjustest... Ja kui siis härra vabriku- 
omanik kah veel ajakirjanikkudele ühe lahke vastu- 
võtmise korraldab' ning neile must valgel tõendab, "et 
tema ettevõttes töötavate inimeste elu-olu on kõigiti 
eeskujulik ja koguni hää, noh, siis on ju loomulik, et 
pahameelt nende häbematute vastu ei tunne üksipäinis 
need, kelledele pole kallis meie verega kättevõideldud 
vabadus ja meie kõige demokraatlikumale põhiseadu- 
sele toetuv valitsus...” 

Peterson käis närviliste sammudega mööda tuba 
edasi-tagasi. Ta põsed punetasid, tas kees nähtavasti 
palavik, aeg-ajalt valdas teda tugev köhahoog. Silma- 
des põles isesugune sügav läige, otsekui oleksid ta enda 
sõnad äratanud tas elule kõik magavad jõud. 

»Ja ka oma eest tahan ma kätte tasuda,” ütles 
ta palavalt ning jätkas kohe endise vaimustusega. 
»Oma nurjaläinud elu eest... oma varajase surma 
eest, mis mind juba pikkamisi õgib... Ainult kasva- 
tus ja ümbrus, need on viinud mu sinna, kus ma 
praegu olen... On ju fakt, et ma sain tiisikuse külge 
just joomisest... Aga miks ma jõin?... Miks? Noh, 
sellepärast, et mul ühel hääl päeval jalgealune ära libi- 
ses ja et ma siis enam õiget suunda ei leidnud... Eks 

kujuta ette... Inimene kuuleb iga päev üht ja sama 
juttu igasugu üliideaalsetest asjadest... Aastad läbi 
räägitakse talle, mihuke peaks olema elu, kuidas 
peaks elama inimene, mida peaks ta tegema, mi- 
huke peaks olema ükskõik milline elunähtus... ar- 
mastus, sõprus, ligimesearmastus, humaansus, ausus 
jne., jne.... Aga see, kuidas inimesed elavad, mida 
nad teevad, missugune elu tõelikult on , missugused 
on need ilusad vahekorrad, näituseks sõprus ja armas- 
tus, või kas neid vahekordi tegelikult sarnastena 
ongi, sellest ei iitsa keegi!... Aga kui me lõpuks 
ise, raske aadete ja ideaalide ballast turjal, igapäevase 
reaaleluga kokku põrkame, siis oleme nagu kalad kui- 
val... Ei oska, ei tea, ei suuda kuidagi edasi saada... 
Lähed, vaatad üht nähtust ja mõtled, et noh, et selles 
olen minagi kompetentne, et sellest räägiti mulle ju 
küll ja küll, vaatad aga vähe terasemalt ja märkad 
kohe, et vaadeldav nähtus on sulle koguni võõras... et 
sul pole tast haisugi... et sulle on teda kujutatud ko- 
guni teissugusena... See on esimene pettumus... 
Lähed vähe edasi, komistad üsna varsti üle teise pet- 
tumuse, siis üle kolmanda, siis üle neljanda ja ikka nii- 
viisi, kuni märkad järsku, et — sa ei tea veel kõige 
lihtsamaid asjugi, et sulle on tervete aastate kestel va- 
letatud ette kõige rumalamal viisil... Ja siis tuleb 
see pettumuste pettumus, millega käivad ligi igasugu 
pahad kaaslased, — joomine, kõlbline langus, mõttetu 
enesemürgistamine igasugu poristes mülgastes, väsi- 
mus, ükskõiksus, elutüdimus, tahtejõuetus jne., jne... 
Või kui on isik siiski niivõrt tugev, et ta nendest pettu- 
mustest enam-vähem terve nahaga läbi ujub, peab ta 
asuma püsivale, jõudu ja pingutusi nõudvale tööle, et 

ehitada end põhjalikult ümber... Kes aga seda vii- 
mast ei suuda, need lendavad mööda libedat kaldpinda 
ikka sügavamale ja sügavamale ja lõpetavad koguni 
tihti kas enesetapmise, hullumaja või enneaegse sur- 
maga!... Ja see on ka täiesti loomulik... Teisiti ei või 
see ju ollagi... Kui inimesel puudub teatud loomupärane 
vaimline tugevus, kui seda inimest kasvatatakse veel 
ligi üheksa, kümme aastat kõige rumalamate, elu- 
võõraste sõnakõlksude järgi, mis toovad pärastpoole 
ligi igasugu kohutavaid pettumusi, siis oleks ju otse 
ime, kui see inimene lõpuks pikali ei prantsata. Nagu 
Kiisa Paulgi... Kas sa arvad, et temagi haigeksjää- 
mine mingil muul põhjusel tuli...” 

»Kiisa Paul?... Raba külast?... Mis tal viga 
on?...” küsis Ridle. 

»Ju ta rumalaks jäi...” vastas Peterson ning jät- 
kas kohe: 

»Jah... Ja temagi elu läks nende suurte ideaalide 
nahka... Kas poleks ta võinud's elada ja end ela- 
tada lihtlukusepana!... Muidugi oleks võinud!... 
Aga kuhu oleks jäänud siis need kõrged ideaalid, mis 
juba käinud läbi ta liha ja luu. Ja seni ta end niiviisi 
piinas ja vaevas, kuni tuligi reaktsioon...” 

Niiviisi rääkis Peterson kaua veel. . Käed seljal, 
palavikupuna põskedel, kirglik läige silmis, käis ta ras- 
kel sammul mööda tuba edasi-tagasi ja arendas Ridle 
ette oma pika, painavaid öid nõudnud mõtte. Viimaks 
peatus ta akna all, vaatas hajameelselt õue, kus säras 
ja sädeles suvine päike, ning küsis tasase, väsinud 


häälega: 
»Mis sa sellest arvad?” 
»Millest?... Ah su kavatsusest või?” 

»Kena...” naeratas Ridle ja vaatas jälle kuidagi 
kartlikult üle õla, ,,miks mitte... nojah, miks mitte... 
pääasi, kui sa...” 

Kuid ta ei lõpetanud lauset, silitas paar korda 
käega üle habeme ja köhatas. Tuppa sigis raskevõitu 
vaikus. 

»Kas sa kauaks jääd?” küsis Peterson viimaks hai- 


gutades. 
»Kuhu ?° 
An KOJU? 
»Ei tea... õhtuni vist... Aga ju näeb... võib 


olla, et ehk homme hommikuni...” 
»Ja siis?” 
»Mis?” küsis Ridle ja tõusis miskipärast. 
»Kuhu sa siis lähed?” 


» Venemaale.” 

Vaikus. — 

»Milleks sa õieti siiatulekuga riskeerisid ?” 

»Ei tea... niisama... Midagi nagu kiskus...” 
Ja pääle vähest vaikimist pilkava kõlaga hääles: 
»Kojuigatsus... mis muud... He, he, he...” 


Ta istus uuesti, tõstis jalad toolipulgale ja sulges 
silmad. Tuppa sigis pingutatud vaikus. Kui Peterson 
vähe aja pärast uuesti rääkima hakkas ja midagi küsis, 
ei vastanud ta. Ning äkki märkas küsija, et — Ridle 
magas... rahulikult ja vaikselt nagu laps. Ainult 
üiamalitae oli pisut sagedam harilikust. — 

Nii magas Ridle kaua. Järsku avas ta niu päid ja 
kargas hirmunult püsti. Kuid kohe mäletas ta, kus ta 
viibib, ning küsis haigutades: 

»Kas sul ehk habemenuga juhtub olema?” 


»On küll... Mis sa sellega teed?... Tahad ha- 
bet maha ajada või?...” 


J ” 

»ÄAra rumal ole!... Kes või mis sind siis veel 
kaitseb!...” keelas sõber. 

»Või mis see habegi... Ära tunnevad ikka, kui 


nägema juhtuvad...” 

Ning nagu oleks poiss oma kavatsustest rääkinud 
alles praegu: 

»Ja kõiki neid küsimusi tahad sa käsitada?” 

»Jah... kui ainult tervis lubab... Eks ole?... 
Võiks ju vist katsuda kord? He, he, he...” 

»Miks mitte... Aga kuule, kas ma tohiks pooleks 
tunniks su voodi heita?... Vä-ä-si-nud... Koju võiks 
minna alles õhtu eel ja öö sääl ära pidada...” 

»Ole aga lahke ja vinna ennast pikali... Ma ise 
istun ja katsun pisut kirjutada... Ja sa arvad siis 
tõesti, et maksab pääle selle uurimuse, mis mul praegu 
käsil on, ka romaani kallale asuda?... Ei, jumala eest, 
päris õnn, et sa tulid!... Vähemalt julgustada suu- 
dad sa ikka mind... Aga vaat”, selles see konks sei- 
sabki, et mul tarvilik julgus ja eneseusk puudub... 
Muudkui kahtle ja kahtle... No aga nüüd ma loodan 
ikka. 

Kuid ta ei lõpetanud, sest Ridle oli jälle uinunud, 
sama rahulikult ja vaikselt, nagu äsja toolil. Ainult 
aeg-ajalt lehvis üle ta habemesse kasvanud näo kerge, 
ebamäärane naeratus. — 

Ridle magas kuni õhtuni. 

Kui ta ärkas, oli kell juba seitse. Ta kargas kohe 


709 


voodist välja, ringutas, vaatas loomusunnil akna poole 
ja süütas paberossi. Toas oli vaikne, samuti ka õues. 
Päike oli jõudnud tiiruga ümber maja, akna ees lamas 
nüüd suur, nurgeline vari. Linnud siristasid nagu hom- 
mikulgi, taevas oli täiesti selge, kuskil kaugel, põldude 
taga, laulis karjatüdruk heleda häälega. 

»Kirjutad või?” küsis Ridle Petersonilt, kes istus 
laua veeres, selg toa poole, ja vedas kuidagi kiirelt ning 
tihedalt, rida rea kõrval, üle valge paberipoogna. 

»Jah... No küll võisid sa ikka rahulikult magada... 


He, he, he... Just nagu surnu kohe...” 
»Ega keegi siin ei käinud?” 
Bi,” 


Ridle istus, vaatas hajameelse pilguga akna poole 
ja ütles viimaks: 

»Nüüd peaks koju minema... Sa tuled ehk kah 
hulkuma...” 

Ning jälle vaikse, tüdinud häälega: 

»Vä-ä-sind...” 

»Nonoh, ligi viis, kuus tundi magasid ikka...” nae- 
ratas Peterson. 

»Ei, mitte uneta oleku tõttu, aga... Üldse... Kõik 
teised juba puhkavad, mina aga pean ikka veel kohalt 
teise põgenema... Just nagu tagaaetud metsloom...” 
»Kus need teised puhkavad?” küsis Peterson. 
»Ah kus nad puhkavad või?... Need teised?... 
Eks Kolgatal ikka...” vastas Ridle mingi seletamatu, 
raske tooniga hääles. ,,Kõik nad kukkusid üksteise 
järgi... üks paar ööd enne, teine paar ööd pärast... 
Ja mina olen nüüd päris üksi... Kõik teised magavad, 
kõik need, kelledega sai omal ajal plaanitsetud... ka- 

vatsetud... Eeh, väsinud... oi, küll ma olen aga 
väsinud...” 

Ta tõusis, vaatas raskemeelse pilguga toas ringi ja 
pöördus ukse poole. Peterson järgnes talle. — 


56. 


»Näh, pimme, mul pidi ju piip kah olema...” ko- 
geles vanamees ja hakkas värisevate kätega mööda 
maad otsima. ,,No ma ei saa aru, kus kohta ta nüüd 
jäi... nii kui kukkus, nii kohe...” 

»Mis sa nüüd, Andres!... Kudas sa's sedasi?... 
Näe, piip omal ikka suus...” naeratas Matvei eit ja 
mõõtis uuriva pilguga lähemale astuvat Ridlet. ,,0i- 
jäh... pean ikka korraks koju minema...” 

»Pimme... ongi teine suus... .Kuule, kas see's 
tõesti sina oled, Alleks?...” 

»Ikka mina, ikka mina...” naeratas Ridle. 

Jüri urises midagi ja lahkus aiast. 

»Aga kuidas?... Kas sind's enam... Kas sind's 
enam ei otsita või?” 

»Otsitakse küll.” 

Vanamees koputas piibu vastu õunapuu tüve tüh- 
jaks, hakkas ikka ühtelugu värisevate kätega tubaka- 
kotti otsima ja ütles viimaks: 

»No lähme's tuppa... Järsku mõni näeb või...” 

Kuid tuppa nad siiski ei läinud. Vana, oma sur- 
nuks arvatud kasupoja äkilisest ilmumisest ikka veel 
kohmetu, toetus seljaga vastu õunapuud ja vidutas kor- 
duvalt ja mõttetult oma ilmetuid silmi. Näis, nagu ei 
tahaks ta kuidagi uskuda, et see kõik, mida näeb ta 

praegu oma ees, sünnib ärkvel olles. Ta tõstis kord üht 
jalga, siis ka teist, hõõrus turja vastu krobelist puu- 
koort ja sülgas juba vähemalt kümnendat korda. Kuid 
kui Ridlegi samuti vaikis, venitas ta lõpuks poolkart- 
likult: 


»No on küll see tänane päev... Oi, oi... see tä- 
nane päev... Etei taha uskudagi... No kudas see's 
sedasi...” 


Kuid Ridle nagu ei kuulnudki teda, sest ta küsis: 

»No kudas te's siin elate kah?” 

Vanamees vaikis, toppis piibu täis ja ütles siis: 

»Mis me siin ikka elame... Arnut pole kah 
enam...” 

»Arnut? Surnud või?” küsis Ridle kuidagi haa- 
vavalt ükskõikselt. ,, Ah õigus, ma kuulsin juba siis...” 

»Jah, sel korral jah... selle mässu puhul... Või 
õigemini paar päeva enne seda mässu... Ära tapsid 
teise, kuradid, jah... Küljest sisse ja selja tagant 
välja... Meie juures läheb see ju kergesti... Just 
nagu ära tehtud... Käid mööda parki, saad järsku 
kuuli külge ja ei tõuse enam... Või oleks ta's kohe 
kätte leitud... võib olla, et ehk oleks asja kah veel 
saanud... Aga pidi teine veel oma sinna võsasse ve- 
dama... Ja nii igas asjas... Ju me elasime kord 
üsna kabedasti oma ette... polnud millestki puudu... 
aga pea's kõik muutuda võib... Näe, kavatsen juba 
rahapuuduse pärast poolt ehitusplatsi ära müüa... 
Aga kust sa selle ostjagi leiad... Vanad oleme kah 
juba... Puhkustki tahaks... Sina panid kah oma elu 
selle polidika nahka, muudkui pead nüüd kohalt teise 
lendama... Oli sul ju küll hea koht, see kompanii- 
ülema koht, said mõni kümme tuhat marka kuus ja... 

Aga tulid ära... Või oleks sa's vähemalt oma sellest 
segasest põrandaalusest asjastki eemale hoidnud... 
Noh, nüüd ei maksa sellest küll enam rääkida aga... 
Jumal tänatud, et see Lilligi säält mõisast ära tuli... 
Eks lasku ennast sellest põrgulisest lahutada ja vaa- 
daku, kuidas siin ära elada saab... Kui omal maja ja 
näpuotsatäis maadki on, ega siis nii viga põlegi... 
tuleb ehk viimaks mõni korralik meeski, kes veel nai- 
seks võtab ja... Näe, hää nüüd seegi, et ta jälle meile 
asub... Poleks tedagi mitte olnud, kellele sa siis selle 
majakongi ja platsi kingid... Muudkui katsu veel 
enne surma kinni süüa ja... He, he, he! No küll sai 
teisi ilma muretsetud, enam kui pool tosinat ikka... 
Aga nüüd ei ole enam seda, kellele varandusegi 
annaks...” 

»Ja jah... ju on...” ütles Ridle ükskõikselt, ,,ega 
see vist just vale ole...” 

»Kus ta vale on... Naera või nuta, kui kõiki 
meelde tuletama hakkad... Näe, oli Martagi... sai 
ikka mõeldud, et olgu mis on, aga et sellele lapsele tuleb 
kindlasti kooli anda... Sa ju tead, kus tüdrukul pää 
oli!... Oi, lennust püüdis kõik kinni!... Küsid: — 
et noh, et oled juba suur tolakas plika, et ütle mulle 
siis nüüd, kui me võtame nii ja nii suure arvu ja kas- 
vatame vot see- ja seesugusega... et palju siis välja 
tuleb?... Ja ära arva, et ta poleks teadnud!... Tea- 
dis!... Mõtleb, mõtleb ja ütleb, et isa, ma arvan, et 
nii- ja niipalju peaks ikka tulema...” Ja õigust ütles, 
vibalik!... — Või kuuleb jälle, kuskil keegi laulab... 
Ajab kõrvad kikki ja — mis sa ütled! — järgi laulab... 
He, he, he... Ja jah, oli ikka lapsele mõistus antud, 
peab ütlema... Kindlasti oleks kooli pannud!... Aga 

mis sa teed... varastama hakkas... Ja kuhu siis 
varas enam mujale kõlbab kui vangimajasse... Ja 
nii kui need särlakid siis tulid, nii kohe — maas... 
Teada juba... Kes sihukse eest enam hoolib... Elab, 
— hää, sureb, — veel parem... Kellel sind, alatukest, 
vaja on... Või kes sust kahju tunneb... Ega's vist 
Jumalgi taevas...” 

»Ja tema on kah siis surnud juba?” küsis Ridle ja 
vaatas kasuisale kõõrdi otsa. 

»Jah, kes siis tedagi pidi jätma, kui neid sel korral 
ühe kuuga üle kümne mulda varises... Ju ma ütlesin 
kohe, — vangi asi... Sind's veel keegi tohterdab... 
Vaata, et viiakse juba poolelavalt surnukuuri...” 

»Aga Volli?... Ju see ikka elab?” 

»Noh tema!... Sandikesel on ju visa hing... 
Aga kellel's temasugusest kasu on... ei teistel, ei tal 
endal... Ainult ristiks ja vaevaks... Jooksis teine, 
rautsikas, nüüd alles siin põõsaste vahel... Volli! 
Volli!... Kuule, Volli!... Jah, püüa sa tuult metsast... 
Vallatu teine ju kah nagu põrguline... Muudkui näed, 
et rahutu hing kontide vahel ja... Aga see siin... 
vaat', seesama tüdrukukene, kes siin põõsa varjus ma- 
gab, on Lilli jagu... Poolteise-aastane juba... Kah 
praegu sühuke kena laps, et... Aga või sa ütelda 
tead, kuidas temagi elu läheb kord... Teadagi, — 
tütarlapse asi... Aga meie, Lüüned, oleme ju 
kõik selles armastuse küsimuses nõrgad.... Võta 
keda sa tahad... Vaevalt, et keegi meist piiri peab... 
Näe, minu ema oli lapsega tüdruk, mu poolõed läksid 
uulitsale, ju sa mu oma eide nõrkuse vili oled... 
Klaara, Lilli ise, kas või meie, meesterahvad, — 
kõigil meil on juures mõni pahe... .Närtsud, 

muud midagi... Aga ega käbi kännust kaugele ei 
kuku... Niisamuti see väike Liisigi... Kasvab kord 
suureks, ilusaks tüdrukuks, näeb poissi ja — kohe nagu 
vaha!... Sühuke on ju juba meie saatus, ükskõik, kas 
kanname me pükse või seelikut... pääasi, kui meie 
nimi aga Lüüne on... Mis sa teed... veri!... Öel- 
dakse ikka, et Jumal kah vahest pummelungisi pida- 
vat... Egatea, ehk oli ta siis, kui ta meid lõi, kah tu- 
geva auru all... He, he, he... See ajab ju päris 
naerma... Näe, mõtlesin ju kord sedagi, et võtan kätte 
ja kaeban selle Arnu pärast kohtusse... et maksku 
vähemalt rahagi ta hinge eest... Võtsin ikka advo- 
kaadi ette ja... Aga kus sa saad... Võta veel hun- 
tide käest!... Mis hundi suus juba, seda sa enam 
nõudma ära hakka... Viska teise pojaga veel järgi!... 
Naerdi... muiati... Mässaja eest tullakse kahjutasu 
nõudma... No helde Jumal, mis mässaja ta's oli, see 
vaevalt kuueteist-aastane poisinolk!... See ei tea veel 
kõige lihtsamatest ilma asjadestki musta ega valget, 
veel vähem polidikast... Mängis teine alles tikupüssi- 
dega ja puumõõkadega, aga — mässaja... Üks härra 
küsis koguni, et kas ma ehk oma sunnitöölisest-tütre 
istumise aja eest kah palka nõudma mõtlen hakata... 
et see teeks kah üsna kena summa... No siis said ini- 
mesed alles naerda... Usna hirnuti kohe... Minul 
oli aga, vaata-vaata, et vesi silmis... Pilgatakse veel... 
— Ja-ah... on ikka saanud siin meie pool muret näha 
küll... See vaese inimese elu on ju nagu kaardi- 
mäng... Täna tead sa, et sa tööl oled ja iva kõhtu 
saad, homse ette ei või sa aga kunagi kindel olla... 
Saad lahti, — kohe nälg majas... Küll on saanud ligi 
nelikümmend aastat orjata, ikka päev-päeva kõrval, 

aga tagavaraks on olnud alati suur, lopergune null... 
Ehk siis saab natuke kergemini, kui Lilli välja paraneb 
ja siia jääb... Eks me otsime siis jälle tööd... Eitki 
läheb ehk siis jälle vähe rõõmsamaks... Muidu ikka 
norutab ja norutab... Bi söö ega joo... Aga kelle 
süü see on, see ühtelugu alamale veeremine!... 0Ini- 
mene on ju nagu kivi... kui kord hoosse satub, siis 
ära enam ligi minegi... Ei sa jõua enam teda pea- 
tada... Kristjaniga algas ja Martaga lõppes... Kõik, 
mida me ette ka ei võtnud, kõik läks mokka!... Lõpuks 
pole enam ei kopikat raha, ei teenistust, ei lapsi... He, 
he, he... No on vahest ikka päris raske mõelda... 
Istume eidega kahekesi toas, nagu vana kullipaar, 
kelle pojad kõik juba pesast välja lennanud ja küti ha- 
lastamata paukude all hukkunud, ja heietame oma ras- 
keid elumälestusi... Jumaluke, kas on siis veel sar- 
nast õnnetust, mis poleks meid kuidagi puudutanud... 
Vahest on küll tuju sühuke halb, et küsi omalt südame- 
täiega, et kas poleks tõesti parem pööningule minna ja 
lühike lõpp teha?... Oleks sinagi oma sellest polidi- 
kast kõrvale hoidnud... Aga inimene tahab ju ikka 
midagi teha... Näe, Klaaragagi pidi sühuke õnnetus 
juhtuma... Ise veel tüdruk ja... Ju ma ütlesin talle 
mitmel korral, et kuule, et mis sa tühja mängid ja kalt- 
serdad!... et sina kah mõni mäsutegija!... Võetakse 
kinni ja pistetakse türmi, vaat* siis, kus su tööliste riik 
on!... Kas ma's viiendal aastal ei näinud!... Kas 
siis küll ei karjutud ja räägitud, et näe, et teeme nii 
ja nii, et kukutame keisri ja kõik!... Olid teised ju 
siis samasugused noorukesed nagu nüüdki... ja veel 
palju ägedamad... Poetab oma teinekord vabriku 
hoovile, kisab, vehib kätega... ,Seltsimehed ja seltsi- 

mehed!” No mis seltsimees mina sulle, koorehabemele, 
olen! Tee ikka enne mõni päev tööd ja tule siis rää- 
kima! Oleks õige sedagi, et kõik sühuksed aastates, tõ- 
sised mehed, nagu sina, kes teab, mis ta teeb ja tahab... 
kes ilmas nii mõnegi kuuma ja külma koha läbi on käi- 
nud... Siis veel ehk kah kuulataks ja paneks neid 
tähele... Aga nemad!... Iga päe kulutab alles koo- 
lipingis pükse, emapiim hapneb alles hammaste vahel, 
aga teeb juba mässu!... He, he, he!... See on ju 
puha lapsikust meelest, kui sühuksed noorukesed endid 
tappa lasevad!... Kasva enne täismeheks ja kui siis 
näed, et mõtted selle aja sees muutunud põle, siis tule 
ja räägi nagu mees mehega... Aga sühukest, ilma ha- 
bemeta noorukest naerdakse ju veel!... Ja mis meiegi, 
elatanud, vanad töölised sarnaseid nolkisid usume!... 
Tõotab ja lubab igasugu häid asju... Aga eks ütle 
mulle enne, koorelõug, kust sa need hääd asjad's nii 
ruttu võtad?... Ega's sinulgi kuskil tuubil täis aitu 
pole!... Tulgu meie omasugune, habetanud, tõsine 
mees ja rääkigu meiega!... Aga nemad saadavad 
mingisuguse mähkmetes poisikese, kes oskab rääkida 
ainult seda, mida talle pähe õpetatakse... Näita talle 
aga nurga tagant rusikat või püssiotsa, kohe pistab kar- 
juma: appi, appi, vargad, mõrtsukad! Mis sa nolk kah 
hässitad! Pole ju nali teisi üles kihutada... Nagu 
see meie Klaaragi oli... Hässitab, hässitab, teeb oma 
lollusi ja krahh! istubki türmis!... Süüdi oleme aga 
siis juba meie, töölised, et me neid ei toeta... Ohoo, 
ärgu aga kartku!... Tuleb tõsine, omasugune lihtne 
mees, kes tunneb asja, ja räägib, et vaat” nii ja nii... 
et kui teeme sedasi ja sedasi... et siis sünnivad sühuk- 
sed ja sühuksed asjad... Küll me toetame!... Kuhu 

sa's sellega jõuad, kui sa iga kollanoka lapsiku unistuse 
järgi tulle tormama hakkad!... Tema vaatab nurga 
tagant, suu ammuli, meie aga joosku kuulile rinnu 
vastu!... Bi, nii ei saa!... Nii see ei lähe!... Mui- 
dugi, ega see vale põle, et meie elu vilets on... On 
vilets, oi, on vilets!... Nagu minagi praegu... mis 
töömees ma veel olen!... Ammu oleks aeg puhkusele 
minna... Vaatasin kord peeglisse... tudi mis tudi... 
Ja ega põle ime, ligi poolsada aastat ühtjärgi suitsu ja 
söetolmu kopsudesse imenud... Aga orjama pead... 
Meiesuguse elu on ju sühuke, et mida rohkem me tööd 
teeme, seda vaesemaks me jääme... Aga kuhu sa 
pääsed... Elu... Igale poole tuleb ta sulle järgi... 
Rikas, näe, ajab viie-, kuuekümne aastani raha kokku 
ja jääb siis puhkusele. Ta võib seda... talle on elu- 
ajal niipalju varandust kogunud, et ta muretult elada 
võib, olgu küll, et ta ööd ja päevad läbi on ainult ilutse- 
nud... Tema on nagu maamesilane-ema, meie aga 
nagu virgad töölised-lesed... kogume, kogume ja su- 
reme lõpuks, kui kitsad ajad kätte jõuavad, nälga, et 
laisal emal võimaldada ületalve elada... Ma olen mitu 
korda su üle järgi mõelnud ja emaga vaielnud, kui tema 
vahel, elu kibedustest sapiseks muutunud, sind kerge- 
meelsuses süüdistama hakkab... See on ju kindel, et 
sa ei läinud kommunistiks oma isikliku lõbu pärast... 
Tähendab, nägid meie aleviku elanikkude viletsat ko- 
dust elujärge ja tahtsid aidata... Mõistan, mõistan, 
miks siis ei mõista's!... Sina oled ju juba koguni 
teine, kui need pikkade juustega rumalad poisikesed, 
kes isegi alles teistest taga vedada ja torkida on... — 
Ega sa vist Lilligi elust põle midagi lähemat kuulnud?” 
muutis vanamees järsku kõneainet. ,,0i, temal läks kah 

täbarasti... Oli teine alles üsna laps, kui juba pois- 
tega ümber aelema hakkas... Noh, mis siis ime, kui 
ähvardas lõpuks selle moonaka näruga sohki jääda... 
laskis ju ikka nagu lupakas ringi... Võttis teine, see 
moonakas, lõpuks ta naiseks küll, kuid vist oleks Lillil 
palju parem ja kergem olnud, põleks ta seda mitte tei- 
nud... Teadagi, — oleks häbi pärast mõni nädal no- 
rutanud ja ulunud, siis oleks aga vait jäänud ja oma 
uue seisukorraga ära harjunud... Kus sa's sellega!... 


Kaua's see inimene ikka kurvastab!... Aga kujuta 
ette, mis elu see's õige on, vaevalt see kaks ja pool aas- 
tat paaris ja juba kolmas sünnitamine!... See on ju 


niisamuti, nagu emasel koeral, kahed pojad aastas... 
Esimene laps oli juba abielu esimesel kuul ja päälegi 
hulk aega enne kui õigus... oli juba sündides surnud... 
siis sai maha selle Liisiga, ja nüüd, nagu kuulda, andis 
mõni minut tagasi riigile pisukse piripill-poisslapse ... 
Ja kes teab, et see tänanegi enne õiget aega valgust ei 
näinud... Jüri käes on ju kõik võimalik... Niikaua, 
kui naisel raskejalgsust veel märgata pole, see tähen- 
dab, — niikaua, kuni öösiti veel lõbutseda ja mõnutseda 
võib, käib ta'ga üsna korralikult ümber, vaevalt aga 
tuleb selle tõsine seisukord nähtavale, kui saabki juba 
lollakalt mehelt peksa... Ja ega's see lojus kergesti 
ei löö!... Virutab ikka nii, et kohe sünnitamine al- 
gab... Ma ütlen, ajas teine, kurat, tänagi mu meele 
nii vihaseks, et... Peksin teist, päris!... He, he, he... 
mis sa's sühukse vasikaga teha oskadki... Päris mõrt- 
sukas kohe!” 

»Kas tal oli täna alles esimene laps või, sellel Lil- 
lil?” küsis Ridle hajameelselt. 

»Näh, ju ma sulle alles praegu seletasin... Kas 

sa's ei kuulnud või?... Näe, ju seegi on tema tütar, 
see pisuke siin põõsa taga... Ma ütlesin Jürile, et 
kuule, mees, et ega sa ju enam kellegi inimene põle... 
Sa oled niisama nagu uss põõsas, kes ise oma ihusoo 
ära sööb... Noh, kas lähme siis sisse või?... Sa 
tahad ehk süüa kah... Istume köögis ja... Aga näe, 
säält ta tulebki, see eit... Tule, tule rutemini!... 
Mul on sulle külalist näidata...” 

»Mis külalist sul ikka näidata on...” naeratas va- 
nake kohmetult, mõõtes poega oma töntside silmadega, 
kuid ei tunnud teda nähtavasti. ,,Kas Jüri läks mi- 
nema või?” 

»No vaata, vaata paremini!... Eit, kas sa's tõesti 
seda meest enam ei tunne?!...” 

Ema silmitses, silmitses, ning hüüdis järsku ime- 
likult piiksuva häälega: 

»Alleks!...” 

Ta jooksis poja juurde. 

»Sina, sina, lapsuke!...” 

Ta surus oma vanad, rõõmust värisevad liikmed 
vastu Ridle tugevat keha ja nuuksus kuuldavalt. See 
oli suur, sõnatu emarõõm. Jumaluke, kas polnud see's 


taeva saadetud!... Kaks last tulevad koju ühel ja sa- 
mal päeval!... Ei, ta oli juba ammu kindel, et Issand 
teda ei jäta... Nüüd unub mure, nüüd unub vaev... 
nüüd unuvad kannatusedki... Nüüd algab uus, ilus, 
soojendav elu, omaette, lahke perekonnaelu... 

»Ega sa enam kuhugi ei lähe?... Ega lähe, 
JAH inn 


Isa pilgutas Ridlele silma. 
»Ei lähe, ei lähe,” vastas see ja naeratas vaevalt 
märgatavalt. 

»Jumal tänatud... Tema aitab meid ju nüüd 
jälle... Sa ei tea, kuidas ma su eest palusin, lap- 
suke... Ikka olid mul meeles, nagu kivi südamel... 
Tule, ma keedan sulle sooja teed ja... Mis sa siin 
väljas norutad?... Tule, istu parem tuppa... Näed 
oma õepoega ja... Nii pisuke, kena poisu teine, et... 
Lust kohe vaadata, misuke kena, pisuke poisuke... 
Lilligi ärkab ehk ja... Küsis ikka veel tänagi, pala- 
vikus sonides, su järgi... Rõõmustab kah... Näe, 
sa oled vahepääl pikemakski kasvanud vist... Ei, mi- 
nule paistab küll, et sa oled vist vahepääl pikemaks 
kasvanud... ja täiemaks ja... habe rinnuni ees ja... 
et ei tunne kohe äragi... Oh Jumal, Jumal, poeg, ütle, 
kas mõtlesid kah vahest meie, vanade tudikeste pääle, 
kas me tulime sulle kah vahest meelde?...” 

»Miks ma's ei pidanud mõtlema... Ikka mõtle- 
sin!...” vastas Ridle ja naeratas jälle suunurkadega. 

»Kui nad veel lehes kirjutasid, et nad on su kinni 
võtnud, — oi, küll oli meil aga siis hirm... minul ja 
vanamehel... Öö läbi ei saanud und... Ikka palu- 
sin Jumalat, et ta su elu päästaks ja et nad sind maha 
ei laseks... On ju nüüd sühuke tige aeg, et ei tea su- 
gugi julge olla... Neil oli kerge sääl ajalehes paras- 
tada, aga kas neist keegi seda kah küsis, mis ema süda 
sees ütleb... Kuid näe... Jumal aitas ja... ja oledki 
jälle kodus... Lähme, lähme tuppa... Anna jäi just 
tuld tegema...panen's sulle kah teevee keema... Täna 
pole küll Jumal teab mihukest toitu võtta aga...” 

Ning ühtelugu silmistvoolavaid pisaraid varjata 
püüdes tõmbas ta poja toa poole. Kui nad kööki jõud- 
sid, võttis Anna neid vastu, laps kätel. Ta oli kuulnud 
Ridle häält ja püüdis teda nüüd üllatada vastsündinud 

õepojaga. Nähes mehe karvast nägu ütles ta naerdes: 

»Oi sa Jumal küll, mihukse habeme omale kasva- 
tanud!... Hi, hi, hi!... Nagu suur mereröövlite pää- 
lik kohe... Tere jah! No tulnud's ometi pool tundi 
varem, oleks kah võinud sellele põrgulisele paar müge- 
rikku virutada... Oi, oleks sa näinud, kuidas isa teda 
tuhvliga kloppis!... Nii et tald aina välkus!... Hi, 
hi, hi!... Säh, vaata oma väikest õepoega kah!... 
Kas pole just vanaisa nägu, mis?... Jumala eest, ma 
pole sühukest ilust prisket last näinudki... Oi, tibu- 
pojuke, äla n'd jälle kaljuma hakka...” häälitses ta 
lapse poole. ,,Ega's küla poisule kedagi ei tee... küla 
on ju poisu onku... Kuulake, kus praegu juba hääl! 
No kui see kord suureks kasvab, karjub ta vist viimsel 
kui kõrtsil lubja laest maha... Hi, hi, hi!... Kuhu 
see tüdruk's jäänud on?... Paneks talle veel vähe sa- 
batilli pääle...” 

»Magab,” vastas vana. 

»Magab? Kus?” 

»Eks aias ikka...” 

»Aias?!” 

»Aias jah...” 

»No mis sa kostad! No olete teie, mehed, kah 
ogarad!... Sühukse viluga unustavad lapse aeda ma- 
gama!... Näed nüüd, Kati, karjusid ikka, et igav ja 
see ja teine... Nüüd aga, hi, hi... maja korraga ini- 
mesi täis...” 

»Ju ma rääkisin juba...” silitas vanake õrnalt 
lapsukese otsaesist, naeratas ja nuuksatas. ,,Ei Jumal 
meid nii kergesti jäta... Mis meil's nüüd veel viga 
on... Kas pole pisuke, ilus poisu, mis?... Vaata ikka, 
Alleks...” 

»llus jah,” naeratas Ridle ühtelugu oma poolvar- 
jatud, ainult vähe-vähe suunurki kõverdavat naeratust. 
»Kuule, anna ta minu sülle kah...” 

»Ah mis sina nüüd!... Sina oskad kah last süles 
hoida või!...” naeris Anna lõbusalt. ,,Sul va' suured 
ja kondised käed ja... Laps on ikka naiste asi... 
No aga eks võta's pääle... Vaat' sedasi... Ja hoia, 
et sa teda maha ei pillu... Nii, nii!... Jumaluke, 
kui väike ja õrn ta alles on... Aga kord kasvab tast 
suur, tugev mees!... Kati, kas pole imelik, mis?... 
Ei, mina tahaks omale kah küll last...” 

»Eks räägi Iivanile,” ütles Ridle äkki kuidagi 
liiga valju häälega ja vaatas kohe kohkunult akna 
poole. 

»livanile!... Kust mina seda Iivanit enam võ- 
tan...” naeris naine ja tammus edvistades jalalt jalale. 

»Kah surnud või?...” küsis Ridle ja vaatas jälle 
endises suunas, hoides last ikka ühteviisi väljasiruta- 
tud kätel, otsekui kartes teda endale lähendada. 

»Surnud jah... Kas sa's ei teagi veel?... Ta 
läks juba mineval suvel... Mässama hakkas teine...” 

»Ah soo... Maha lasti's või?” 

»EBi, ta sai ilma mahalaskmata oma paraja... Sääl 
Petersoni põllul... Ju nad lõid sääl soldatitega lahin- 
gut ligi pool päeva... Kuulatasime ikka siin ja aruta- 
sime, et teab, kes need sühuksed peaks olema... Järsku 
tuleb aga välja, et va' Pjoss ja livan... Kaks teist 
noormeest olid kah... Need olid muidugi kommunis- 
tid... Aga minu juurest läks ta küll varem juba mi- 
nema... Sel õhtul, kui me selle Arnu säält pargist 
leidsime... Ma jäin öösi oma õe juurde, tema aga tegi 
sellest kohe nii suure numbri, et hoia aga alt... Või 

mis minulgi's... lõin käega! Kuita nii kange ja aru- 
saamata oskas olla, — las läheb!... 

»Või sedasi...” ütles Ridle, vaatas talle üle lapse 
näkku ja pilutas järsku silmi. ,,Noh... eks vaata's 
omale mõni teine... Mõni uus... He, he, he...” 

»Oh Jumal, kes mind, vana kõbi, enam tahab... 
Nooremaid küll... Ja näe, ei tohi õieti päisi-päeva 
ajal jalgu kottu välja tõstagi... kohe küla kisa täis, 
et ma minevat jälle litsi laskma... Mis nad veel siis 
teeks, kui ma päris tõesti poistega käia katsuks... 
Kuule, anna see laps parem siia, näed ju küll, et ta su 
karust nägu kardab... Vot nii... Ma peaks kord 
Lilli käest küsima, et andku poiss minule... Tal ju 
niikuinii üks on... Mista kahega ikka teeb...” 

Ta riivas Ridlet kõõrdi pilguga, punastas äkki ja 
hakkas last aeglaselt siia-sinna kiigutama... 

Näis, nagu rõõmustaks see pisuke olevus teda 
tõesti. Ta prostituudi madalas, himudest läbipõlenud 
hinges liigutas otsekui mingi ürgjõuline, loomusunni- 
line ja alateadvuslikult õrn tunne. Ta põsed, millede 
jumestamiseks oli ta tarvitanud enam kui kaks aastat 
ainult puudreid ja värve, hakkasid õhetama koguni 
tõetruult. — Vist tärkas tas silmapilguks ema, see kõige 
elava algallikas, see suure, ennastsalgava, tasunõud- 
matu armastuse tõeline kehastus... 

Ridle istus kolmejalgsele pingikesele ja mõõtis 
naise tüsedaid vorme vähe veidra, otsekui rasvase pil- 
guga. Ema ja Anna läksid tahatuppa. Varsti järgnes 
neile ka vanamees, kes tundis Lilli tervise eest tõsist 
muret. Kuid silmapilk hiljemini astus ta, ärevus näol, 
tagasi kööki ning seletas sosinal, et Lillil olevat ikka 
veel tugev palavik. Ema otsustanud teda vähe val- 


724 


vata, tema ise minevat aga ees-alevisse, et tuua tutta- 
valt ämmaemandalt mõnesuguseid rohte. 

Ka Anna tuli kööki. Ta istus pliidi suu ette ja 
hakkas horgiga süsi segama. Parajasti, kui ta alles 
mõtles, millest mehega vestlema hakata, tõusis see, as- 
tus ta juurde ning ütles kähinal: 

»Anna!...” 

»Mh?... Mis on?...” küsis noorik punastades 
ja vaatas altkulmu Ridle moonutatud nägu. 

»Lähme sinu tuppa... Silmapilguks...” 

»Minu tuppa?... Mis sinna?” 

»Ma... ma tahan sulle... midagi... rääkida...” 

Naine tõusis, vaatas arglikult Lüünede elutuppa 
viivale uksele ja astus kikivarvul oma toa poole. Ridle 
järgnes talle. Eesmineja tundis üsna kukla läheduses 
ta poollämbunud, lõõtsutamisele sarnanevat hingamist. 
Kui ta uksele riivi ette lükkas, haaras mees ta oma raud- 
sete, tangitaoliste kätega ümbert kinni ja hakkas teda 
kuidagi tugevasti muljuma, ümisedes sääljuures pikalt 
ja otsekui kaeblikult. 

»Alleks!... kuule... lase lahti... ära pigista...” 
lõõtsutas Anna. ,,Jäta järgi... Kuu-le-e!...” 

Ta surus käed vastu Ridle rindu ja püüdis end selle 
hullumeelsest kaisutusest vabastada. Kui see tal õn- 
nestus, ütles ta punastades: 


»Ega sa ometi karu pole!... Uuh... kuidas süda 
praegu veel klopib...” 
»Lähme sinna... sinna...” näitas Ridle pääga 


voodi poole, puurides naist ühtelugu oma suurte, müs- 
tade silmateradega. ,,Anna... lähme...” 

»Kas sa hull oled või?... Teised seina taga... 
Kuulevad järsku... Jumal teab, mis viimaks mõtle- 

vad... Lähme, istume parem sinna,” ütles Anna, tä- 
hendades diivanile. ,,No oled aga sina ikka mees küll!... 
Vaevalt saab riided toas soojaks, kui juba... Noh!...” 

Ta kergitas pisut rõivaid ja istus. Ridle sirutas 
käe ta piha ümber ja surus huuled vastu ta õhetavat 
õlga. ÜUleni värisedes, pää vähe ette ulatatud, silmad 
peaaegu kinni, istus ta naise kõrvale. Ja parajasti, 
kui see midagi sosistada tahtis, surus ta uuesti oma 
õhetavad huuled tema käsivarrele ning — hammustas 
järsku oma tugevate, pikkade hammastega naise sooja 
ihhu. — 

Tasase valukarjatusega kargas Anna püsti ja re- 
bis enda Ridle käte vahelt lahti. Kui ta, ebausklik hirm 
südames, ukse juurde ruttas ja riivi kiiresti eest ära 
lükkas, nägi ta üle õla sohval küürutavat meest: — lii- 
kumatu, koleda pilguga vaatas see talle järele, suu vähe 
avatud, huuled verega. 

Köök oli endiselt tühi. Anna kavatses alguses 
välja joosta, kuid muutus siis järsku julgeks ja istus. 
Kui uks ta selja taga tasakesi avanes ja Ridle kikivar- 
vul kööki astus, tõusis ta ettevaatlikult. 

Kuid nüüd kohkus ta rohkem imestuse kui hirmu 
tõttu: — peaaegu täiesti rahulikult ütles Ridle, naera- 
tades jälle oma tasast, varjatud, ainult habetanud suu- 
nurki piiravat naeratust... i 

»St!... Ära jookse kuhugi... He, he... Mine 
parem ja seo kinni... Kaua sa teda ikka peo all 
hoiad... Järsku tilgud kuivaks veel...” 

ji Ja naine arvas kuulvat ta hääles rõõmsat, ainult 
vähese irooniaga segatud nooti. — 

»Mis sul oli... kuule?...” sosistas Anna kohme- 
tult naeratades, ,, Issand halasta... Kuidas ma... 

kohkusin... Hi, hi, hi... Mis tühja sääl ikka si- 
duda on...” 

Ta ruitas taskurätiku haavale ja tahtis veel mi- 
dagi lisada, milles segas teda aga Kati, kes astus kööki. 

»Noh, Alleks... tule vaata nüüd Lillit kah... Just 
praegu ärkas...” ütles vanake. 

Anna ja Ridle järgnesid talle. Lilli oli vist jälle 
uinunud, kuid ärkas kohe, kui uks käis. Ta oli alles 
väga nõrk. Kui vend teda teretas, naeratas ta ainult 
huultega. Õrn puna kattis ta sisselangenud põski, ta 
juuksed olid padjal laiali ja kui ta käed välja sirutas, 
et võtta last vastu, tulid kõrvalelibiseva teki alt näh- 
tavale ta lumivalged, piimast pinguli rinnad. Ta püü- 
dis end kohe häbelikult katta ja naeratas jälle venna 
poole, silmis väsinud, kuid siiski vähese rõõmuga sega- 
tud läige. 

»Tulid's kah kord koju...” ütles ta ja ulatas lapse 
emale tagasi, ,,Hoia teda päälegi... raske...” 

»Ju tulin jah...” vastas Ridle, rääkides jälle kui- 


dagi liiga valju häälega. ,,No aga sina?... Kuidas 
sina's kah elad?” 
»Mis siin ikka elada on... Näe, kaks last juba...” 


naeratas Lilli. ,,Tüdruk on küll sühukse hädise tervi- 
sega ja... Aga ju ma loodan ikka, et ehk hakkab ko- 
suma... Ju mõni hirmutab küll, et sureb ära... Ega 
sa põle teda vist näindki?...” 

»Olen, olen!...” 

»Oled? Kus sa teda nägid?” 

»Aias ikka... He, he... .Magab sääl nii, et... 
He, he!...” 

»Ah soo... Kuule, ema... too päälegi see poiss 
siia, ma annan talle natuke rinda...” 

»Oh, mis sa talle praegu!... Egatal's nii pea 
veel häda põle... Väsitad ennast muidu... Matvei 
ema lubas pool toopi kitsepiima saata... soojendan talle 
seda... Teab, kas rääkimine sulle liiga kah teeb või?... 
Siis me läheme parem minema...” 

»Bi väsita... mis ta ikka väsitab... olge pääle... 


Ega uni ikka enam ei tule... Kuidas sa, Alleks, siis 
viimaks koju jõudsid kah?... Ja just sellelsamal päe- 
val kui minagi... Ma tahan kah nüüd üsna päriseks 


siia jääda...” 

»Ah üsna päriseks?...” 

»Jah... Ju ma esimese nädala olen muidugi siin 
tülinaks... ei või veel tööle minna ega... Aga ju ma 
katsun pärast tasa teha... Ema, vaata, kus mu jakk 
on... ma võtsin Marta käest tuhat marka... Kuiteil 
ehk omal praegu ei ole... Ju pärast võib jälle ära 
tasuda... Ega seda enam siin põle?...” 

»Keda?” 

»Jürit ikka... Ma ei taha küll seda inimest enam 
nähagi...” 

»Põle teda enam... läks juba ammu... Ah näe, 
vanameeski juba koju jõudnud... Kuule, nüüd sa küll 
sääl ei käinudki, kuhu sa minema pidid!...” 

»Ei käinud jah.” 

»Mis ,s00' sääl's on!... Matvei Liisu andis ise...” 

»Ah Matvei Liisu või... No näh, ma unustasin 
sulle suure rutuga ütlemata, et sa kõige päält tema 
juurde vaataks... Kuidas sa teadsid tema juurde 
minna ?” 


»Ta ise kutsus sisse...” 
»Ah sedasi... Noärasa jälle tobitama hakka!... 

Et sa kah seda piibunosu silmapilgukski jätta ei või!... 
Just nagu nisavalus laps!... Kuule, mine kööki ja 
popsi sääl!” 

»Ema, mis sa n'd keelad teda...” naeratas Lilli 
vaikselt. ,,Jessuke, kuidas ,see' kodus tobitas... Lämbu 
kas või ära, kui tahad... Jooma hakkas ja... Va- 
rem oli sihuke libe ja mahe, et... Ei ta suitsetanud, 
ei ta võtnud viina... Aga kui siis järsku hakkas, siis 
oli päris kole kohe... Ei, ema, ma küll ei lähe sinna 
tagasi!...” 

»Rumal!... Mis sa räägid!... Kes sind's sin- 
na's ajab!... Kuisa ehk tahakski, ega me laseks sind 
siis kah... Taeva Taadike!... Mis minulgi's viga su 
lapsi kantseldada on!... Üsna tahaks sühukse pisema 
perega tegemist teha... Mis sa vaatad... juua tahad 
VÕLT. 757 

»Anna jah üks tilgake... Kuhu sa, Alleks, nüüd's 
elama tahad jääda?” 

»Eks ikka Venemaale...” vastas Ridle ja vaatas 
üle ema õla Annale näkku, 

»Venemaale?...” venitas Lilli. ,,Kas sa's koju ei 
jää?” 

pao id 

»Ja mina mõtlesin, et...” 

»Mis?” küsis Ridle ja vaatas jälle Annat. 

»Nojah, seda mõtlesin, et sa koju jääd... Aga 
miks sa's lähed sinna... Venemaale?...” 

»Aga kuhu ma siis minema pean, kui mitte sinna?... 
He, he, he...” naeris küsitav äkki liiga valju häälega. 
»Kolgatale või?...” 

Ta tõmbas silmad piluli, vaatas järsku selja taha 
ja ütles sosinal, kummardudes Anna õla kohale: 

»Vaata, mihuke su käsi on!...” 

Naine heitis kiire pilgu käsivarrele ja märkas, et 
läbi rätiku oli imbunud vähe verd. Kuid, et haav ka 
valutama hakkas ja et mõlemad vanadki teda kuidagi 
uurivalt silmitsesid, lahkus ta toast. Ridle saatis teda 
silmadega kuni ukseni, ikka ühtelugu suunurkadega 
naeratades, pöördus siis aga kohe õe poole. 

»Kuule, istu kah!...” ütles see ja näitas pääga 
toolile. 

»Mis ma siin ikka istun... Sa tahad ehk pu- 
hata... Ma lähen parem kööki ja olen sääl...” 

Ja ta pöörduski, et lahkuda toast. 

»Ei, ära praegu mine... Ma tahan suga natuke 
rääkida...” ütles Lilli. ,,Ema, kuhu sina's lähed?” 

»Nopin hommikuks mõne hernekauna... On tei- 
sed küll juba vanad, aga ju teevad supile siiski hää 
maigu... Kui sul midagi tarvis on, eks hüüa siis... 
ju vanamees ikka köögis on... Eks sa, Alleks, istu 
päälegi mõni minut siin voodi ees... Lilli] on siis ehk 
natuke lõbusam kah...” 

»Küll ma istun... Ma tulen kohe tagasi... Ai- 
nult üheks minutiks...” 

Ta läks ruttu läbi köögi ja avas Anna tuppa viiva 
ukse. Naine seisis parajasti kummuti ees ja määris 
haava mingi salviga. Ta ei märganud Ridlet enne, kui 
see juba üsna ta selja taha jõudis. 

»Noh, mis sul siin otsimist on?...” küsis ta viha- 
selt ja pöördus Ridle poole. ,,Katsu, et sa siit minema 
saad!... Kuuled!... Või ma karjun!... BElajas!... 
Tuleb veel teiste ees irvitama...” 

»Ma pole irvitanud,” ütles Ridle kuidagi õige tõsi- 
selt ja tõmbas suunurgad alla. ,,Kuidas ma sääl's irvi- 

tasin?... Teised oleks ju näinud, poleks ma mitte öel- 
nud... Hoiatasin lihtsalt... lihtsalt...” 

»Kuule, ma ütlesin juba, et mine minema!” kä- 
histas naine tigedalt. ,,Ronib veel ligi!...” 

»Ma tulin vabandama...” sosistas Ridle. 

Ta vaatas naisele näkku suurte, läikivate silma- 
dega, pöördus ning lahkus toast, sama vaikselt nagu 
oli ilmunudki, Ja Anna oli esimene, kes aimas, et 
ta'ga pole kõik korras, et ta on vähe — imelik... 

Kui Ridle Lilli juurde tagasi läks, oli see juba üksi. 
Ta tõmbas tooli voodi ette, istus, tõstis jala põlvele 
ning vaatas õde vaevalt märgatava muigega huultel. 
Lilli naeratas talle rõõmsalt vastu ja küsis: 

»Kuidas sa's siiaajani elasid kah?” 

»Ei kedagi... kenasti...” muigas vend ühtelugu. 
»Aga sa oled koledasti kõhnaks jäänud...” 

»Jah, ega ma muidugi enam nii priske põle kui 
enne... No aga siis oli kah sühuke elu, et oleks päris 
ime olnud, põleks ma siis kah priskeks läinud... He, 
he, he... Kas ma's sühukest elu pärast enam nägin... 
Kuule, kas sa... Kassa... kannatasid ka palju selle 
ajaga?” 

Ta sulges silmad, avas need aga kohe jälle ja vaa- 
tas vennale näkku mingi väga sõbraliku, niiske pilguga. 
Pikkamisi kattus ta kahvatu nägu kerge punaga. Ta 
ulatas käe teki alt välja, võttis Ridle varrukast kinni 
ja hakkas siis paitades üle selle peopesa silitama. 
Ta küsis: 

»Kas kannatasid, mis?” 

»Tühja sääl ikka kannatada oli... He, he, he...” 
naeris vend, 

»Noh muidugi... Kellele sa seda ikka räägid... 
See on ju meie viis juba, kõik ainult oma teada pidada 
ja teiste ees puha maha salata... Näe, need vaesed 
vanadki... Küll kõdunesid ja kõngesid, aga mitte suud 
lahti ei teinud... Muudkui isa hakkas koledasti jooma... 
Vaeneke... Peaks ta ainult sellest viinast veel lahti 
saama... rikub veel sellegi tervisenatukese ära, mis 
tal järel on... Noh, kui ma nüüd ise koju jään, ehk 
suudan talle rohkem korda teha kui ema... Ega ma 
teda enam niikuinii tööle ei lase... Annan talle ainult 
niipalju, et pea vähe soojaks saab ja... Kes teab, kui 
õige see just on, aga jutud liiguvad üsna visalt ringi, 


et ema olevat juba kerjamas käinud... Kuuled, Al- 
leks... kerjamas päris!...” 
»No0 !” 


»Jah... Ma ei tahtnud kah alguses uskuda, aga 
inimesed kinnitasid Jumala nimel... Ja ega sühuke asi 
just võimatu polegi... Mõtle... isa sai ainult paar 
tuhat marka kuus!... Kolm inimest toita, ise purju- 
tas kah kõvasti... Aga katsu sellega ära elada... 
Jah, häda ajab ju härjagi kaevu... Ulata, kuule, mulle 
joogitoop... säält laualt, näe... keel kuivab...” 

Ta püüdis pöörduda, toetades käega vastu seina. 
Kui Ridle toobi ta suu juurde ulatas, jõi ta ainult paar 
lonksu ja sulges kohe silmad. Kuid varsti avas ta need 
jälle ja ütles: 

»Ma ikka usun, et nende elu nüüd paranema hak- 
kab... Kauaks ma's ikka voodi jään... Kosun välja, 
lähen otsin koha ja asun teenima... Ju ma kolm tuhat 
ikka kuus saan... Kui korralikult elada, tuleb ehk 
kuidagi läbi... Mis sa arvad, Alleks?” 

»Ju ikka tuleb...” vastas küsitav. 

»Muidugi... Mina arvan kah... Peaks ikka 
saama...” 

Ta sulges jälle silmad ja tähendas: 

»Täna on vist ilus õhtu...” 

»Ega just viga ole...” 

»Ega vist ole jah... Näe, läbi aknagi paistab 


teine olevat üsna kena... Vaikne vist päris... Tä- 
navu on kõik korra järgi... sadu, soojus... pilvitus... 
põud... Näe, ma ei teadnud vanasti põllutööst ja vil- 


jasaagist musta ega valget, selle kahe aastaga harju- 
sin aga nii ära, et...” 
Ta tegi veel kord katset pöörduda ja lisas sosinal: 
»Oi, kui väsinud ma nüüd olen... Uni vist tuleb...” 
Ridle tõusis ja lahkus kikivarvul toast. — 

Ridle lamas poolistukil kitsas, kuid võrratu pehmes 
voodis. Anna kandiline tuba, mille oli annud viimane 
ema palvel tolleks ööks ta tarvitada, oli juba täiesti 
pime. Tuul kahises ümber maja. Kuu tõusis metsa 
tagant, paistis läbi akna ning joonistas põrandale kan- 
dilise raamistiku, Oli kuidagi raske ja painavalt 
vaikne. — 

Tolle aja jooksul, mil oli Ridle viibinud kodust 
eemal, see tähendab, — tolle aja jooksul, mil elas Anna 
üksi, oli ta hakanud end sisse seadma enam-vähem 
viisakamalt. Tal oli juba paar pehmet tooli, suur, 
pikergune laud keset tuba, tagumise seina veeres isegi 
kaunis uuevõitu sohva. Ta oli selle mööbli ostnud kel- 
leltki vanakraami kaupmehelt, ise hoolega korda sead- 

nud ja oli ta pääle koguni uhke, sest ühelgi teisel siin 
külas polnud midagi sarnast. Ka oli ta muretsenud 
esimeses järjekorras sulgkoti ja hulga samasuguseid 
patju, mis andsid oma lumivalgetes katetes toale tõesti 
kaunis koduse ilme, eriti veel siis, kui kattis seda tuba 
hämarus. Aga ega siin päeva ajal võõraid ei käi- 
nudki... 

Ridle puhus aeglaselt suitsu läbi sõõrmete ja vaa- 
tas liikumatul pilgul, kuis moodustusid tollest sinakast 
vinast pikkamisi igasugused veidrad vigurid, mis veni- 
sid laisalt läbi toas valitseva hämaruse. Nüüd kujun- 
dasid need ilusaid, virvendavaid rõngaid, nüüd nurge- 
lisi pilvi, nüüd vesihalle vööte, nüüd koguni midagi 
inimpää taolist. Sügissuvisest ööst ulatusid vaikselt 
esile pikad, massiivsed katsesarved, mis otsekui lähene- 
sid, tulid kuskilt väljastpoolt ja ähvardasid tummalt. 
Kord olid nad tüsedad ja rasked, siis aga jälle peened- 
peened ja kerged nagu niidid. Vahete-vahel hääbus 
aga suits sootuks ning siis täitis tuba ühesugune sina- 
kashall, nõrgalt lõhnav, kõikjale tungiv udu, mis kippus 
uimastama. 

Oli vaikne öö. Ridle tõusis, avas akna ning toetus 
rinnuli kahe lillepoti vahele, milledes õitsid pikad, roo- 
sade õitega pelargooniumid. Taevas oli sama selge kui 
päeval, täis kahvatult sädelevaid tähti ja pisukesi, roo- 
sakaid pilvetutte. Kuu oli jõudnud juba metsa kohale. 
Ta oli suur, lopergune ja verekarva punane. Kuidagi 
imeselgesti valgustas ta mõisa heinamaad ja selle ser- 
val asuvat Kolgatat. Võis aimata isegi peene liiva 
tuhkjat valendavust. Madalad männivõsad näisid palju 
pikemaina kui päeval. Mäekingu ees kasvav mets oli 
täiesti must ja sarnanes tumeda varjulaiguga. Mööda 

uulitsat läks keegi logiseva vankriga, raudteel tõmmati 
tikku, kuskilt kaugelt-kaugelt, otsekui taeva alt, kuul- 
dus nõrk lõõtsamäng. Sügissuvised põllud lõhnasid 
teravalt toda iseäralist, vähe nukrat, spetsiifiliselt-oma- 
pärast lõhna, mida võib tunda ainult teatud öödel, kui 
pole tuult, kui taevas on selge ja kui toimub juba kõikjal 
paratamatu lagunemisprotsess. Kuskil väljade taga 
ähkisid ja puhkisid töötavad vabrikud ning nendest üle 
huikas linnale läheneva rongi läbilõikav, öövaikust kil- 
lustav vile. 

Ridle viskas paberossiotsa eemale rohusse ja vaa- 
tas, kuis hakkas süsi pikkamisi kustuma. Kaste tungis 
särisedes tule ligi, punakaskahvatu säde vilksatas ainult 
korraks veel ning kadus siis kuidagi äkki, hääletult ja 
nagu vähe ootamatagi, otsekui oleks pimedus imenud 
ta endasse. Ainult valge paber valendas veel nõrgalt 
läbi hämara öö. 

Ridle vaatas, vaatas, tõusis ning — süütas uue 
paberossi, Uhtelugu isukalt suitsu ahmides hakkas ta 
kikivarvul mööda tuba edasi-tagasi sammuma. Vahete- 
vahel peatus ta, vaatas kaua oma ette põrandale, nak- 
sutas korduvalt keelega ja jätkas siis jälle sammumist. 
Kui mingi öölind läheduses valjusti häälitsema hakkas, 
kuulas ta mõni silmapilk vaikselt, suu vähe avatud, 
astus aga siis akna juurde ning sulges selle tugeva, 
hoolimatu tõmbega. Ja äkki, — vaevalt jõudis ta 
toolile istuda ning jalad harjunud viisi järgi kõveraks 
tõmmata, — jäi ta tukkuma. 

Kohe nägi ta koleda, raske unenäo. Ta istus nagu 
samas toas ja luges midagi. Oli õhtu. Äkki avanes 
uks ja keegi astus sisse. Ta arvas alguses, et see on 
Anna, kuulis aga siis köhatamist ja tundis hääle järgi 

ära Ivani. Kohe valdas teda pöörane hirm, ta tahtis 
kuhugi joosta, oli aga otsekui tinutatud toolile. 

»Tere õhtut,” ütles surnu. 

»Tere,” vastas Ridle värisedes, võttis aga siis kõik 
julguse kokku ja vaatas selja taha. Ja ta ütles imes- 
tanult: 

»Ah näe... see oled ju sina, Helene... Ja mina 
mõtlesin, et Ivan... Kuule, kus sa's nüüd elad?” 

»Kolgatal ikka...” vastas tüdruk ja muutus äkki 
kuidagi kahvatuks ja läbipaistvaks. ,, Aga millal sina's 
sinna tuled... Me kõik ootame sind... Laud on kah 
juba kaetud... Tule, kuule!...” 

»Küll ma tulen kah,” vastas Ridle ja avas kohe 
silmad. 

Järsku kargas ta püsti. Kohutavraske mälestus 
Helenest täitis tervet ta olemist. Teda valdas määratu 
kurbus. Pikkade sammudega hakkas ta mööda tuba 
sammuma, suu tugevasti kokku pigistatud. Ta istus 
sohvale, kargas aga kohe jälle üles, pikutas voodis, käis, 
astus siis akna alla ja vaatas välja. Ja jälle oli esi- 
mene, millel peatus ta pilk, Kolgata, kohutavselge, kõrge 
ja tõsine. Aga nende madalate puujändrikkude vahelt 
tuli uus, sõnatu kutse: 

»Me ootame... tule... me ootame...” 

»E-ei!...” pigistas Ridle läbi hammaste ja pöör- 
dus kiiresti, sest järsku valdas teda tunne, nagu sei- 
saks keegi ta selja taga. 

Kuid tuba oli täiesti tühi ja ta rahunes uuesti. 

Järsku, — ta ei märganudki, et ta oli vahepääl 
uuesti istunud, — hakkas teda jälle piinama uni. Ta 
püüdis seda suurte jõupingutustega eemale tõrjuda, 

mõtles siis, et oleks vaja voodi minna, ei teinud seda 
aga mitte ning jäi uuesti magama. 

See oli kerge, põgusavõitu unekirmats, mis teda 
valdas. Kohe hakkas ta nägema pikka, koleselget näge- 
must. Jälle oli ta samas toas. Nüüd aga valmistas ta 
kuhugi minekuks. Ta nägi, et tal olid saapad jalas, 
kuub seljas ning kaelasidegi ees, kuid puudusid püksid. 
Esmalt tal nagu polnudki pükse ja ta nagu tahtis 
minna neid ostma, siis tal püksid aga küll nagu olid, 
kuid ta ei leidnud neid kätte. Ta otsis neid igalt poolt, 
kuid ikka asjata. Isegi aluspükse polnud kuskilt võtta. 
Et ta aga tingimata pidi välja minema, tõmbas ta 
mantli selga ja läks lihtsalt samuti, paljaste kintsudega. 

Kui ta hoovile astus, võttis teda vastu hall, sajune 
ilm. Oli nagu õhtu ja tal oli rutt. Taevast varjasid 
rasked pilved, maad aga kattis nii tihe udu, et isegi 
hingamine muutus raskeks. Kui ta õuest välja astus, 
hakkas sadama tihedat, hääletut ja kuidagi külma- 
külma vihma. 

Äkki polnud ta aga enam sugugi Kolgata külas, 
vaid kuskil väga lagedas, võõras ja õudselt-üksikus 
kohas. Kõik siin oli veider ja teissugune kui harili- 
kult. Tee kõrval kasvas esmalt harv mets, siis laiutu- 
sid tühjad, lagedad põllud, lõpuks aga viibis ta koguni 
suures, tundmatus linnas. Kitsad uulitsad looklesid 
läbi valge udu ja majad olid nii kõrged, et ülemisi kordi 
polnud võimalik nähagi. Kui ta mööda põiktänavat 
alla pöördus, tundis ta, et ta ümber jäi järsku nii kit- 
saks, et seinad ta külgi riivasid. — Ja ikka sadas tihe- 
dat, külma, hääletut vihma... ja ikka hoovas talle vastu 
paks, teravalt lõhnav udu... 

Korraga jäi nii kitsaks, et ta pidi hingeldama. 

Vulits oli vaevalt veel jala laiune. Ülevalt rõhus aga 
mingi painav raskus. Tulid madalad uksed, kitsad käi- 
gud, ta pidi roomama läbi poristlõhnavate truupide. 
Kui ta tõusta tahtis, oli kõik ta ümber nii pisuke ja 
kokkulitsutud, et ta pidi otse oigama. 


Äkki hakkas ta ees, kuskil kaugel-kaugel, vilkuma 
ja virvendama punakas tuluke. Ridle pingutas, püüdis 
ühtelugu selle tulukese poole, roomas kahekordse jõuga 
ning — oligi järsku väljas tolle kitsa käigu suus. Nüüd 
ümbritses teda avar, ääretu väli, mida mööda ruttasid 
lugematud inimhulgad. Kõik läksid ühes suunas, kõik 
ühteviisi kiiresti. Ja kohe, mäletades kuidagi väga 
selgesti oma alastiolu, hakkas Ridle tundma koledat 
häbi... — 


Hiilides mööda varjulisemaid kohti jõudis ta lõpuks 
välja suure pimeda maja ette, mille tervet esiseina ilus- 
tas tuttav nimi: ,,Restaurant”. Ta mõtles alguses kõrt- 
sist mööda minna, kuid pöördus siis sisse. Kui ta mööda 
laia, avarat treppi üles läks, üllatas teda äkki kõrvu- 
lukustav laste kisa. Ta astus veel mõne sammu, hak- 
kas hirmu tundma ning kavatses juba kõrtsist lahkuda, 
kui sööstis järsku kuskilt pimedast nurgast esile luge- 
matu hulk räpaseid poisse ja tüdrukuid. Ja Ridle nagu 
teadiski äkki, kes need lapsed on: — need olid kodutud 
vaeslapsed, keda oli ta nimetanud kord oma põranda- 
aluses üleskutses. — 


Haaratud värisemapanevast hirmust, puges Ridle 
pimedasse nurka, lootes, et see kari teda ei näe. Ent 
otsekui ainult tema pärast need lapsed ilmusidki. Kohe 
kargasid nad ta kallale, hakkasid teda rebima ning kar- 
jusid kriiskavate häältega: 

»Näe... Ridle... poisid, vaadake, kus Ridle... 
Ridle, Ridle!...” 

Nad hoidsid teda kuuesiilust, rebisid teda kätest 
ja karjusid vahet pidamata ta nime. Kui nad teda 
mööda koridori edasi lohistasid, võttis üks poistest 
hõlma alt laiateralise habemenoa, mis läikis aknast 
sädelevas kuuvalguses kuidagi õudselt, asetas selle Ridle 
kõrile ja karjus vene keeli: 

«Äne6a!... Xae6a!... Xsme6a!...“ 

Hirmust lõdisedes hakkas Ridle poissi paluma. See 
valmistas aga lastele nalja ja nad kisasid läbisegi: 

»Näe, kui palub... palub!... Vaadake, sõbrad, 
kuidas Ridle palub... palub!...” 

Ja suur maja kajas vastu: 

PALUB. e Palub. ..= 17 

Äkki viskus Ridle pikali põrandale ja hakkas end 
seda mööda edasi veeretama. Lapsed sattusid sega- 
dusse ja kaotasid ta silmist. Ta roomas koridori nurga 
taha, kargas püsti ning jooksis pikil sammel ülemisele 
korrale. Kui ta jälle oma selja taga pimeduses väikeste 
jalgade jooksumüdinat kuulis, tõmmati ta äkki kätt- 
pidi kuhugi suurde, sooja, punakalt valgustatud tuppa. 

Ridle vaatas ringi. See ruum oli sisse seatud just 
sama viisi, nagu Vitjagini Anna oma. Põrand oli vana 
ja auklik, kuid puhas, keset tuba seisis pikergune laud, 
selle ümber pehmed toolid, ühes nurgas punase plüü- 
šiga löödud sohva ning seina veeres kitsas raudvoodi, 
mida täitsid pehmed sulgpadjad ja lumivalged linad. 
Akna all istus Paul Kiisk, üldmüts pääs, ja vaatas talle 
vastu liikumatu, raske pilguga. 

»Tere,” ütles Ridle ja ulatas üliõpilasele käe. 

»Tere,” vastas see järsult. 

Ta oli habemesse kasvanud näoga, sügavate silma- 
aukudega ja kõrge, kollase otsaesisega. Üle ta põskede 
voolasid tihedad pisarad, sest ta nuttis. Kui Ridle talle 
lähemäle astus ja osavõtlikult küsis, mis tal viga on, 
vastas ta nuuksudes: 

»Ah, ära küsi, ära küsi parem...” 

»Mis sul's on?” 

»Ah, ära küsi parem... ära küsi parem.. 507 

Ridle vaatas teda miskipärast tigeda pilguga ja 
lausus: 


»No ütle's!...” 
Ma olen ju nüüd nõrgameelne...” vastas Paul. 
»Nõrgameelne...” kordas Ridle. 


»Jah... See tuleb sellest, et Ilse täna maha las- 
takse... Maha lastakse...” 


»Ilse?... Kas siis Ilse maha lastakse?” 
Jahe 

»Mis eest?” 

,Ta on ju kommunist... Näe, vaata, sääl ta lä- 


hebki... Kolgatale viiakse...” 

Ja Kiisk avas akna ning osutas laiade väljade 
poole, mis lamasid hääletult ümber maja, ääretud ja 
tühjad nagu liivane kõrb. 

Ridle vaatas. Kolgata seisis kuidagi kole lähedal. 
Kuu paistis ja valgustas teda. Linna poolt looklevat 
halli maanteed mööda lähenes pisuke inimsalk. Need 
olid sõdurid. Nad astusid rahulikult ja korrapäraselt 
nagu automaadid. Kuu heitis püssidele kollakat val- 
gust. Salga keskel sammus tumehallis mantlis naiste- 
rahvas, käed raudus. 

Äkki lähenes vaadeldav pilt. Ridlele näis, nagu 
oleksid sõdurid ja see naisterahvas tast ainult paari- 

kümne sammu kaugusel. Viidav pöördus näoga ta 
poole, nokutas ja naeratas. Ja Ridle nägi, et see pol- 
nud sugugi Ilse, vaid Helene... 

»He-le-ne!...” hüüdis ta unes ja ärkas. 

Kuid ta ei avanud silmi. Kuidagi selgesti näis 
talle, nagu oleksid kinnivõtjad juba tulnud. Ta tõusis 
ettevaatlikult, katsus revolvrit ning läks kikivarvul 
läbi köögi eeskotta. Jälle rahunes ta, sest uks oli kor- 
ralikult riivis. Minnes tagasi tuppa otsis ta läbi ka 
köögi, hoides kätt ühtelugu revolvril, vaatas siis kar- 
dina varjust piiludes aeda, ei näinud aga säälgi midagi 
ning istus uuesti akna alla, käed süles. 

Vist oli ta maganud ainult lühikest aega, sest kuu 
seisis ikka veel Kolgata kohal. Kuid taevas oli läinud 
nüüd rohkem pilve. Õrn, pisut rohekas loor kattis 
nõrgalt vilkuvaid tähti. Ka tuul oli vähe valjenenud. 
Kuid õhk, mis hoovas talle läbi poikvile vajunud akna 
näkku, oli endist viisi soe ja meeldiv. Ainult too hilis- 
suvise öö iseloomustav lõhn oli jäänud palju nõrge- 
maks. 

Ridle istus ainult paar minutit, tõusis siis ja hak- 
kas jälle kikivarvul mööda kuuvalgusest kahvatut tuba 
edasi-tagasi sammuma. Kuidagi kohutav-raskelt hak- 
kas teda piinama mõte Helenest. Ta nägi teda äkki 
enda eest mööda vilksatavat, sulges silmad ja tahtis 
viirastusest vabaneda, kuid ütles äkki kuuldavalt: 
»Helene... Helene...” ning vaatas hirmunult nurga 
poole, olles kindel, et see valge kuju ikka veel toas vii- 
bib. Kuid samal silmapilgul kuulis ta selgesti, kuis 
sosistasid seina taga kaks häält, ja rahunes kohe, sest 
ta tundis neis ära ema ja Lilli. 

Järsku märkas ta, et ta pahem käsi hakkab väri- 

sema. Alguses ei pannud ta seda nagu tähelegi, siis 
aga muutus värin kord-korralt tugevamaks ja tegi 
isegi valu. 

Ridle katsus kätt vagusaks sundida, — asjata. 
Ta tõmbas sõrmed rusikaks, surus rusika tasku, litsus 
hambad meeleheitlikult kokku, — asjata. Ta sai äre- 
vaks, tõstis käe näo ette, vaatas seda tükk aega pime- 
duses, surus käeselja vastu suud ning hammustas valu- 
sasti ihhu, — asjata, ikka asjata. Ja äkki valdas teda 
mingi jõuetu, kole tung kisendada, karjuda, rusikatega 
vastu seina peksta või kellelegi kallale tormata, üks- 
kõik, kes see keegi ka oleks... — 

Samal silmapilgul märkas ta värinat ka paremas 
käes. ,,Noh, miks kurat ta's lõdiseb, noh...” ütles ta 
kuuldavalt ja lisas kohe kategoorilise käsu: ,,Ei tohi, 
kuule, ei tohi!” Ta mõtles, et oleks vaja minna välja 
ja end pisut lahutada. Kuid selle asemel, et seda teha, 
heitis ta voodisse. Et aga siingi värin ühtelugu kestis, 
tõusis ta kohe, läks kikivarvul akna alla ja nõjatas 
rinnuli lillepottide vahele. 

Tasane, paitav tuul jooksis üle ta näo, põllud lõh- 
nasid veel õige nõrgalt, kuu, mis seisis ikka kuidagi tar- 
dunult Kolgata kohal, oli täiesti lage, läikiv ja veripu- 
nane. Õrn pilveloor, mida oli ta äsja, enne uinumist, 
märganud, oli kadunud, ning jälle sädelesid ja sirasid 
üle küla lugematud tähed, virvendavad, imepisukesed 
ja kahvatud. 

Ridle istus toolile, märkas, et käed enam ei värise, 
ja süütas paberossi, kuid tundis samal ajal une tulekut. 
Ning jälle, — vaevalt langesid laud kinni, — hakkas ta 
nägema kohutavselget, reaalsusega sarnanevat une- 
nägu. — 

Ta nagu tõusis ja astus toast välja. Soe öö võttis 
teda vastu. Ta läks põiki üle õue, avas hoovivärava ja 
pöördus uulitsale. Küla oli vaikne, ainult kuskil kaugel 
haukus koer. Majad magasid ning Ridle mõtles, et neis 
magavates majades magavad ka inimesed. Üks täht 
kukkus, kuu tõusis silmanähtavalt kõrgemale, raekoja 
kell lõi linnas kaksteist. Pisuke, must koer jooksis talle 
vastu, pidi juba haukuma hakkama, kuid nuusutas siis 
hajameelselt ta sääri ning sörkis edasi. 

Ridle sammus tüki maad mööda uulitsat üles, linna 
poole, pöördus siis pahemale ja suundus metsa sihis. 
Kui tal juba ligi tunniajaline kiire käik selja taga oli, 
sattus ta äkki vastamisi kahe inimesega, kes tulid Raba 
küla poolt. Need olid pikavõitu, punase täishabemega 
vanamees ja kõhetu eideke. Mees kandis kaenlas kirvest 
ja saagi, eit aga tiris, köhides ise hädiselt, suurt, rau- 
tatud ratastega vankrit, mis oleks kõlvanud ennem ho- 
busele kui inimesele. Nähes Ridlet peatusid vanad koh- 
kunult, sest nähtavasti pidasid nad teda metsavahiks. 

Kuid nad tundsid ta kohe. 

»Tere, Alleks,” ütles punahabe, ning Ridle nägi 
nüüd selgesti ta nägu. — See oli vana Võsa. — ,,Tere 
jah, Alleks,” kordas mees. ,,Näe, kurat, kuidas sa meid 
praegu kohutasid... Mõtlesime, et va'* metsavahi 
risu... Hö, hö, hö...” naeris ta inetult. ,,Näed, me 
lähme vargile...” 

»Või vargile...” ütles Ridle ja kahjatses juba, et 
ta polnud neist inimestest kõrvale hoidunud. 

»Ahah... vargile jah... Mõtlesin, jah, natuke 
kütust tuua...” jätkas Võsa ja astus üsna ta kõrvale. 
Ridle nägi läbi hämara sügissuvise öö ta laia lõuga, pu- 
nast täishabet ja pikka kaela. Kui ta naeris, pilkusid 

ta silmad veidralt, otsekui seal, kellele lastakse eredat 
valgust. — ,,Nii otsa lõppesid kodust, et... need puud... 
Pole enam niipalju kah, et toitu keeta... Hö, hö, hö... 
No eit, vea aga, vea!” 

Viimaste sõnade juures tõukas ta vanakesele vastu 
õlga ning lisas naerdes: 


»Sa vana risu küll!... No oled sa aga laisaks läi- 
nud!... Ilma piitsata pole suga tõesti enam midagi 
pääle hakata...” 


Ning Ridle poole: 

»Kuidas sina's siin ringi kaaberdada julged?... 
Hö, hö, hö!... Ise ammu juba surma mõistetud...” 

Ridle ei vastanud. Tumm, külm viha vanamehe 
vastu hakkas teda närima. Ta vaatas mööda kastest 
teed vaevaliselt edasi lonkivat eidekest, nägi, et selle pa- 
hem jalg oli halvatud, ning kohtas ta pilgu. See oli 
paluv, halastust ja armu manguv veolooma pilk, kelle 
keha on üleni haavades ja kärnas, kelle liikmedki on 
ammu juba vigased, keda aga sunnib ikka veel halasta- 
matu peremehe sõim ja piits. Kõhetu oli ta, see eideke, 
kõhetu ja vana, kuna rõivad ja jalanõud, mis seisid vae- 
valt veel ta keha ümber, ei suutnud anda talle tarvi- 
likku soojust, sest Ridle nägi selgesti, kuis värises ta 
tuule käes. 

Äkki lõi läbi Ridle külma südame kurb kaastunne, 
Ta astus eide juurde ja ütles õrnalt: 

»Luba, ma aitan sind...” 

Eit tegi talle vaikides ruumi. Ridle pilk langes 
jälle ta pääluusse vajunud silmadele. Need olid niisked 
ja tänulikud ning läikisid pimeduses kuidagi vaevalt 
märgatavalt, kuid õrnalt. Näis isegi, nagu mängleks 
ümber ta väsinud suu tasane naeratus. Siis aga pöö- 

ras ta pää jälle kõrvale, tõmbus veel enam ettepoole 
küüru ning jätkas sõnalausumata oma vaevalist rada, 
ähkides ja kuuldavalt hädaldades. 

»Õige mul asja, keda veel aitama minnakse!...” 
ütles punahabe ja naeris jälle möginal. ,,Sass, ega sa 
ometi loll põle!... Kui sa ainult teaks, kui palju mul 
ta'ga kulu on!... Hö, hö, hö!... Muudkui sööda ja 
kata aga teist... Küll rääkisin juba ammu, et kuule, 
vanamoor, et võta vankritiisel pihku ja mine too üks 
koorem kaski!... Aga sina saad nüüd sühuksele vors- 
tile jalad alla!... Kohe on tal midagi viga... Küll 
valutab jalg, küll selg, küll ristluud... Ei aidand vii- 
maks muu asi, kui pidin ise ligi tulema... No vea, 
vea, logard! Jumala eest, just nagu vana, karva ajav 
mära... siit on õrn ja säält on õrn... Hö, hö, hö!... 
Et ta sul midagi teha viitsiks... Kuule, astu nüüd 
ometi rutem... rutem, noh!...” 

Ja äkki oli Ridlel tunne, nagu vihiseks ta kõrvast 
mööda mingi peen, kiunuv, piitsakeele taoline löögiriist 
ja nagu langeks see vihisev löögiriist korduvate plaksa- 
tustega ta kõrval sammuva eidekese turjale. 

Nii jõuti metsa. Taevas läks järsku paksu pilve, 
tuul tõusis, muutus kohe tormiks, sügav, jõurikas kohin 
käis tumedalt läbi latvade. Polnud näha enam ei kuud, 
ei tähti, ainult mühisev ja liikuv pimedus lainetas 
ümberringi. 

Siis lõppes mets ja algas raba. Kitsas, porine rada 
viis puude vahelt läbi, nägu tahmane nöör. Tühja la- 
gendikku kattis müürisarnane udu, jäme vihm piitsutas 
maad, tuul aga tundus siin kuidagi väga külmana ja 
torkavana. Kui nad mõnikümmend sammu teed pidi 
edasi läksid, kerkis udust nende ette tihe kasetukk, mil- 

lest jooksis läbi kõver veenire, kaldal sama kõvera jalg- 
rajaga. Öölinnud häälitsesid kuskil pimeduses, moonu- 
tades korduvalt oma lähedasi, kriiskavaid ja otsekui 
hirmutavaid hääli. 

»Noh, eks tõmbame's mõne viitsaka maha...” üt- 
les punahabe tigedalt ja viskas sae ning kirve kolinal 
vankrile. ,,Hakka aga pääle, vanamoor!” 

»Kuule, see on liig... see on liig!...” karjus 
Ridle, litsudes hambad tugevasti kokku. ,,Näed, ta on 
väsinud... iga silmapilk... praegu kukub maha...” 

Ja tõesti langes eideke otseti kase alla ning hakkas 
kuuldavalt ümisema, vaht suunurkades. 

»Ahah, või sedasi!...” ütles vanamees ja lõi lama- 
jale jalaga vastu külge. ,,Noh, ära karda, laiskvorst... 
see vigur juba enam ei aita!” 

»Näed, ta on ju haige... langetõbi!” karjus Ridle 
meeletus vihas ja tahtis piinaja kallale tormata, kuid 
jättis selle nõu siiski miskipärast katki. 

»Või haige... või langetõbi!...” osatas vanamees. 
»Ära minule räägi, Sass! See on vigur, muud midagi... 
Iga kord, kui ta midagi teha ei taha, arvab ta välja 
midagi sellesarnast... Aga kannata natuke... ma näi- 
tan sulle kohe, kuidas ta jalule saab... Noh, kas tõu- 
sed juba või!” 

Ta lõikas sitke kukat laasis selle oksadest puh- 
taks ja hakkas eite peksma. Ta peksis teda kaua ja 
rahulikult, ähkides ise kuuldavalt. Viimaks, kui ta 
enam ei jõudnud, ulatas ta löögiriista Ridlele ning lau- 
sus lõõtsutades: 

»Säh, anna sina kah mõni obadus!... Ei jõua 
enam... näed... käsi väsis päris ära...” 

»Mina?” küsis Ridle ja tundis miskipärast hirmu. 

»Nojah, sina!... Mis sa siin's muidu vahid!” 
vastas punahabe. 

»Ei ta-ha...” 

»Bi — taha? Ahah, küll sa tahtma hakkad!... 
Noh, ruttu!... ja tugevasti, tugevasti ikka!...” 

Ridlet valdas mingi raske kurbus. Ta ei tahtnud 
peksa, kuid ta tundis kuidagi selgesti, et ta peab seda 
tegema. Ja otsekui mingist nägematust jõust sunni- 
tud, võttiski ta vanamehelt kaika, tõstis selle pääkohale 
ja lõi lamajale tugevasti-tugevasti üle piha. Endal oli 
aga südames ääretu, nukker kaastunne ja sama suur 
meeleheide, nagu siis, kui ta nägi oma peiduurkast He- 
lene arreteerimist. 

»Tugevamini, tugevamini!” karjus vanamees irvi- 
tades. ,,Anna aga, Sass, tugevamini... Nii ikka, et 
saab kohe... Tal on ju paks nahk, sellel neetud laisk- 
vorstil... Kannatab, kurat, kas või hambad risti... 
Sedasi, sedasi!... Näe, liigutabki juba!... Noh, kas 
mõtlesid's järgi ja tahad ikka tööle hakata... Mäh?” 

Eit tõusis põlvili, naeratas kuidagi kohmetult- 
süüdlaselt, võttis siis sae ja hakkas tööle. Pisuke nagu 
rott küürutas ta puujuurele. Kaua nühkis ta seda vä- 
sinult, enne kui kukkus kask ümber. UÜhesuguste aeg- 
laste liigutustega raius vanake oksad, sidus need kimpu, 
saagis puu lühikesteks jupikesteks ja tõstis need jupid 
vankrile. Kuid kui ta juba koorma ette asus, karjus 
punahabe, kes istus kuskil pimeduses nägematul 
kännul: 

»Ahah, või sühukse natukesega tahab minekut 
teha!... Tõmbatalle, Alleks, paar obadust!... Ruttu 
veel teine puu kah maha!... Kas sa kuuled või!...” 

Jälle laskus eit kase alla küüru, jälle kuuldus läbi 

latvu painutava tuulemühina sae ühetasane-igav, fleg- 
maatiliselt-korrapärane käik: siuh-siuh, siuh-siuh! siuh- 
siuh, siuh-siuh! ja jälle läks tükk aega, enne kui lan- 
ges puu matsatades ümber. 

Eit tõstis kaks juppi juba vankril olevatele lisaks 
ja vaatas küsivalt mehe poole. 

»Pane aga veel, pane aga veel! Hä, hä, hä! Näed 
nüüd, Alleks, kuidas ta venitada oskab...” 

Eit lisas veel paar juppi. 

» No veel, veel ikka! Anna parem siia, ma laon ise 


koorma pääle!... Vot sedasi, sedasi!... Need kah 
veel!... Hö, hö!... Ega's oksigi maha jätta ei 
maksa!... Nii!... Vaat' nüüd võta tiisel pihku ja 
hakka venitama!... Sina muudkui iga tombikese juu- 


res mõtled aina... Näed, kuidas koorem pääle kerkib!...” 

Eit aga vedas, vedas ja vedas. Samm-sammult 
liikus ta mööda kitsast rada, mille oli vihm vahepääl 
pehmeks muutnud, vaatas aeg-ajalt tagasi, nagu lõp- 
pema hakkav hobune, ohkas ning sikutas ühtsoodu 
edasi, käed selja taga siruli ja keha nii loogas, otsekui 
tahaks ta otsaesisega maad puudutada. Kui ta ette 
järsku mustendav porilomp kerkis, peatus ta lõõtsuta- 
des, riivates paluva pilguga kaht järel sammuvat meest. 

»Noh, tõmba, tõmba!...” ütles punahabe ja seisa- 
tas, käed taskus. ,,Venita, laiskvorst, mis sa vahid! 
No-noh, kas sa logelemise eest süüa saad või?!... Käed 
tugevamini külge ja edasi!... N-nõõ! Ah sa ei mõt- 
legi liigutada! No oota aga, küll seegi tuju varsti mööda 
läheb !” 

Ja ta andis eidele jälle tugeva, nätsuva hoobi üle 
pihtade. 

Järsku valdas Ridlet terav külmaverelisus. Kaas- 

tunne ja kurbus kadusid hingest. Nüüd tundis ta ainult 
võrratut uudishimu. Ta mõõtis silmadega lombi laiust, 
arvas vihmapiiskade sulinast ta sügavust ning oli kin- 
del, et vanake ei suuda koormat sellest läbi vedada. Ja 
ainuke mõte, mis tas nüüd liikus, oli soov näha ja 
KAASAS MAUD LULEDS 141, = — — — — 

Äkki katkes nägemus ja Ridle avas silmad. Jälle 
oli ta maganud ainult vähe aega. Aken oli avatud, 
tuba külmaks läinud, kuu, mis seisis nüüd just küla 
kohal, paistis talle terava, külmkollase valgusega otse 
näkku. Taevas oli endiselt pilvitu, tähed särasid, metsa 
ees oli hõre, kuid selle eest kõrge udusein. Kõrvaltoas 
sosistati jälle kuuldavalt ning aeg-ajalt kostis läbi vai- 
kuse tasane oigamine, sama korrapäraselt-korduv ja 
igav nagu unenäost meelde jäänud saagimiskahin. 

»Mihuke veider... mihuke veider unenägu...” 
mõtles Ridle aeglaselt, sulges akna ning puges teki alla, 
tundes samal ajal jälle kohutavat vajadust kisendada. 
Siis aga jäi ta üksisilmi põrandale vahtima, vasem käsi 
põse all. 

Öö oli ikka ühteviisi vaikne ja ilus. Kuu joonis- 
tatud aknaraamide vari, mis ulatas enne laugpinna sar- 
naselt kaugemasse nurka, jagas nüüd keskpõranda ühe- 
suurusteks ruutudeks. Kollane valgus värises ja näis 
kuidagi kohutav-veidrana, kahvatuna ja otsekui kõi- 
gist esemetest läbitungivalt tervena. Vaevalt-märga- 
tav tuuleahe sahistas sirelipõõsas, üks oks riivas akent, 
kerge loom, nähtavasti kass, jooksis krabinal üle katuse. 
Kell lõi kõrvaltoas üks. — J 

»Al-les üks...” mõtles Ridle kuuldavalt, tõusis, 
läks ukse juurde, leidis, et see riivis on, laskis kardi- 
nad akna ette ning puges uuesti teki alla. Kuid ta ei 

saanud veel silmigi sulgeda, kui ilmus järsku ta voodi 
ette pikk, valge naisterahvas ja hakkas talle tegema 
igasuguseid kutsuvaid viipeid. 

Ridle ütles väriseva häälega: 

»Jah, ma tulen varsti... ma tulen varsti...” 

Ja siis tuli see kohutav, painajalik, sonimisesar- 
nane seisukord, mil näis talle alalõpmata, et kohe siin 
läheduses, kuskil pimeduses, vaevalt mõni samm tast 
eemal istuvad politseinikud, kes tahavad teda kinni 
võtta ja maha lasta veel täna öösi, ja et see pikaldane, 
terves kehas korduvaid tõmbusi sünnitav elektrivool, 
mida saadavad endist välja kuhugi tapeedi vahele pei- 
detud miniatüürsed aparaadid, on samuti nende neetud 
kaitsepolitseinikkude väljamõeldis, mida tarvitavad 
nad ta piinamiseks. Kui ometi veel õnnestuks põge- 
neda... põgeneda!... Ja miks see Helenegi teda enam 
silmapilgukski ei jäta, talle minutitki rahu ei anna?... — 

Alles vastu hommikut uinus Ridle rahulikult. — 

Järgmisel hommikul ärkas Ridle tugeva päävaluga. 

Kohe, kui ta silmad avas, nägi ta oma voodiveerel 
istuvat inimest. Alguses pidas ta seda meesterahvaks 
ja mõtles kohe kinnivõtjate pääle, kui ta aga vähe tera- 
semalt vaatas, tundis ta istujas ära Vitjagini Anna. 
Lõbunaine oli jakiväel ja naeratas rõõmsalt terve oma 
kõhetu, hommikuhalluses kuidagi vanana näiva näoga. 

»Noh, mis saks unes nägi kah?” küsis ta Ridlelt 
lahke häälega, otsekui ei mäletakski ta enam eilast 
juhtumust. 

»Ei midagi...” vastas Ridle, pilutades raskemeel- 
selt silmi. 

»Tohoo!... Mina arvasin ikka, et ega sa saagi 
täna öösi magada... Hi, hi, hi!... Noore lese voodi 
ja... Nagu näha, oled sa ikka üsna külmaks juba läi- 
nud... Mina küll juba vana eit valmis, aga võttis kah 
veel vere mängima, olgu küll, et ma magasin ainult su 
isa koikul... Mis sa nendest toolidest kah arvad?... 
Ega neil vist väga viga polegi, mis?... Ja odavalt sain 
veel kätte... Hi, hi, hi!... Mõtle ometi... kõigest 
viissada marka tükk... Sohva on kah üsna hää asi 
veel... Natuke suur teine küll on aga... Sa ju käisid 
vanasti kah mu toas... Siis, kui livan veel elas ja kui 
me ta'ga ühes elasime... Ütle, kas põle tõsi mis?... 
Siis oli küll nagu kong... Polnud siin ei õiget tooli, 
ei õiget lauda... Nii kui kopiku raha teenis, nii lak- 
kus kohe maha... Nüüd aga, kus ma juba teist aastat 
ise teenin, saan ikka süüa ja kõik... näe, niipalju jääb 
ülegi veel, et mööbelt muretseda... Hi, hi, hi... Tüd- 
rukust-pääst muud mõtet ei olnudki kui ikka mehele- 
minek... Aga Jumala eest, usu, Alleks, praegu ei lä- 
heks ma enam kuningapojale kah... Mis mul's nii 
viga on?... Kui tahan, lähen välja, mil tahan, tulen 
koju... Keegi ei hakka küsima ega uurima, kus ma 
olin või kelle juures ma käisin.... Aga Iivani 
ajal!!... Hii!... Ju ma ütlen, kas võib inimene oma 
pää veel lollimaks juua kui see lakekauss sel hommi- 
kul!... Mina juhtun oma õe juurde öömajale jääma, 
tema jookseb aga kohe igasugu rumalate kahtlustustega 
silmi kinni!... No kus ma's pidin olema, tule Jumal 
appi!... Litsi laskma või?! Ja sellesama lihtsa asja 
pärast kohe kottu ära jooksma!... Jah, ju need me- 

hed on ikka hullud küll... Ühesugused puha... Enne 
pulmi, — siis kas või sula nende käte vahele ära, oled 
aga teisega juba paar, kolm kuud ühes elanud, — kohe 
sarved püsti!... Arvad, et minu livangi noores põl- 
ves parem põlnud kui oma elu lõpupoolel?... Oh, ära 
karda! Kõik sühuksed samad kahekeelsed vigurid olid 
sees nagu igal teiselgi... Või võta see Jürigi... Oi, 
kus pidi olema ikka nii ja nii, ikka sedasi ja sedasi... 
Ei ta suitseta, ei ta joo, ei ta aja Lillit tööle... Pidi 
ikka suure asunikukoha võtma ja... maja ehitama 
ja... Aga vaata, mis nüüd on!... Hii!... Loom 
korraga valmis... Temal olgu kõik lubatud, ta võib 
isegi varanduse tüdrukute saba alla toppida, aga kui 
juhtub naine pisukse väärsammu tegema, — kohe peks- 
mine ja karistamine lahti... Kassee siis õigus on?... 
Kuidas tema igas tükis oma enda peremees võib olla, 
mina aga viimses kui asjakeses tema sulane?!... Nagu 
Jürigi praegu teeb... Tolad ajud võtavad mõtte omaks, 
et ega esimene laps, see väike Liisi, ikka tema töö pole, 
et ega Lilli vist praegugi temaga üksi ei lepi, ja mis siis 
muud, kui — nagaikat!... Ja jah, ma tean puha, kui- 
das nende praegused tülid tekkisid... Näe, alles hil- 
juti arvanud teine veel kord järgi, kui kaua Lilli väi- 
kese Liisiga tema ,armastuse” järeldusel oleks võinud 
raske olla, leidnud, et kõigest seitse kuud ja... noh, 
ju tagajärjed nüüd silmanähtavad on... No ütle 
juhmi!... Aga seda, et need peksmised ja rasked töö- 
päevad titsiplatsil kah mõjuda võivad, — seda ta nä- 
rukael arvesse ei võta! Iga lollimgi peaks aru saama... 
Aga mine temale rääkima... Just kak-pas nagu minu 
livan... Kohe, nii kui mõne käest sõnakese kuuleb, 
kohe jooksma ja soldatitega kaklema nagu pöörane... 

Hi, hi, hi... Ju inimesed räägivad, et ta olla mässama 
hakanud ainult sellepärast, et tasuda kätte naise nar- 
rijatele...” No missa ütled narrale!... Ptüi, risu!... 
Õige mul asja, keda veel taga leinata!... Vähe vist 
sain veel ta käest kolkida... Paras kuradile!... 

Ta tõmbas õlad kössi, manas näole põlgliku ilme 
ja naeris täie suuga. Muidugi olevat tal elada üksi 
palju kergem kui mehega... Vaadaku Alleks ainult 
ringi ja tuletagu meelde, kas on ta omanud midagi sar- 
nast enne lesepõlve!... 

»Aga tead, ma tahaks pööraselt kuhugi mujale 
minna... Sa oled kõik kuumad ja külmad kohad läbi 
ajanud... Kas pole siin igav elu, mis?... Ma olen 
juba ammu kavatsenud, et peaks siit vehkat tegema... 
Ei märganud, rumal, va” Iivani käest vene keelt selgeks 
õppida... oleks võind nüüd su'ga ühes tulla... Hi, 
hi, hi!... Tallinna on vist kah palju suurem kui meie 
kinat-4,” 

»Ikka on...” vastas Ridle ja uuris tähelepaneli- 
kult seina. 

»Kas sa Narvas kah oled käinud ?” 

»Jah olen.” 

»Aga Tartus?” 

»Mis?” 

»Aga Tartus,” kordas naine, ,,kas sa Tartus kah 
oled käinud?” 

»Olen küll,” 

»Noh, sul on ju siis terve vabariik tuttav... Rää- 
gitakse, et Narva ja Tartu olevat kah üsna kenad lin- 


nad... Mina ise küll mujal käinud ei ole kui Viljan- 
dis... Aga sääl mulle küll ei meeldi... Sääl on veel 
pisem ja unisem elu kui siin... Just nagu pisuke 

alev... Ainult kolm, neli enam-vähem korralikumat 
uulitsat... Need mäed ja järv just nagu läheks kah 
vähe... Mõned kiidavad küll neid lossivaremeid, aga 
mina neis küll midagi iseäralikku ei leia... Korratu 


lasu vanu kiva ja muud midagi... Hi, hi, hi!... Ja 
kuidas need inimesed sääl räägivad veel!... Oi!... 
Et naerma ajab päris, kui sa neid kuulatad... Kassa 


üles hakkad tõusma või?” 

Kuidagi tõsiselt, mõtliku näoga ronis Ridle voodist 
välja, vaatas ikka ühtelugu seinale ja hakkas end kii- 
resti rõivastama. Näis, nagu kaaluks ta püsivalt järgi 
mingi väga tähtsa asja üle. Kui ta juba enam-vähem 
korras oli, pöördus ta ukse poole ning lahkus toast, 
käed taskus. 

Naine saatis teda pettunud pilguga. — 


59. 


Ilm oli läinud uduseks. Sadas tihedat vihma. Hall, 
rõivastest läbitungiv aur rippus põldude kohal. Tuul 
lõõtsus mere poolt, taevas oli tinaraskeis pilvis, mets 
kohises udu taga vaikselt ja ühetooniliselt. Õhk oli 
vilu ja pani keha korduvalt värisema. 

Väraval sattus Ridle vastamisi kasuisaga. Seetuli 
nähtavasti Matveilt. Ta jutustas väriseva häälega, et 
Lilli seisukord olevat samasugune nagu õhtul, kuid et 
öösi olevat tal olnud raske palavik, Ta toonud Matvei 
Liisu käest lapse tarvis toobi kitsepiima, sest ega Lilli 
ise muidugi poissi imetada ei suuda. 

»Peaks Jumal ikka aitama, et ta ilusti välja pa- 
raneb...” ütles vanamees. ,,Ju Matvei eit kinnitab 
küll, et... Ilm on kah nii tuuline ja vilu, kütta aga ei 

taha, sest need pagana ahjulõõrid on puha umme läi- 
nud... ajavad suitsu tuppa... Kuhu sina's minema 
pidid?... Kellalles seitse...” 

»Ah mina?... Ei kuhugi...” ütles Ridle ning 
pöördus kohe toa poole tagasi, ,,Petersonile mõtlesin 
kord...” 

Ta ütles seda juhuslikult, endalegi teadmata, miks, 
kuid see mõte valdas ta kohe säärase jõuga, et talle 
näiski, nagu oleks ta just seda kavatsenud. 


»Petersonile?... Mis tühja sa sinna!... Vara 
kah alles... Ja see vanamehe-näru on kah sühuke 
kange, et... muudkui parastas aga, kui kokku sai... 
Ega sa ometi... ometi... Venemaale minema ei 
hakka?,..” 

M tis i 

»Ega sa's ometi täna veel?...” 

JAN 55 Bi 

»Noh, ära's na' vara minegi kottu välja... Vii- 
mati mõni näeb või... Ära mine jah!...” 


»Mis m2's siingi vahin?” ütles Ridle ja vaatas 
kasuisale järsku mingi pika, ähvardavalt tigeda pilguga 
näkku. 

»Nojah muidugi... ega's minagi kedagi... Ma 
niisama...” kogeles vana, tõmbudes tolle pilgu all 
arglikult küüru. ,,Eks sa mine aga päälegi, kui tahad.... 
Aga pane mantel selga... saad muidu läbi märjaks... 
"Ta ju tuleb täna nii hullupööra, et...” 

Ta läks liibates väravast õue ja pöördus toa poole, 
kollane vasktoop, milles loksus rammus kitsepiim, käes. 
Ridle järgnes talle sõnalausumata. 

Kui Ridle minut hiljemini uulitsale astus, lakkas 
vihmasadu. Nüüd oli ümbruses ainult hall udu, lirt- 

suv pori ja igav, tinane ähmasus. Tuul rebis edasi- 
ruttavaid pilvi, lõhestas need kildudeks, paiskas siis 
uuesti kobaraks kokku ja viis üle kumera taevalaotuse, 
silmapiiri taha. Udust ilmus järsku kaks tööleminevat 
meest ja umbes viieteist-aastane plikake, kes peatusid 
imestanult, nähes endi ees inimest, kellest oli räägitud 
kahe viimase aasta jooksul igasuguseid õudseid asju. 

»Ena, ena!...” ütles üks meestest ja müksas selt- 
silist küünarnukiga. ,,Kas sa näed?...” 

»Näen!... Miks siis ei näe!...” vastas teine 
tasakesi. 

Kuid juba järgmisel silmapilgul kadusid kõik kolm 
uttu ja Ridle kuulis ainult nende eemalduvaid samme. 

Peterson magas alles. Öö läbi töötas ta oma käsi- 
kirja kallal ja uinus alles hommiku eel. Õed olid juba 
vabrikusse läinud, isa põllule, ema turule mune müüma. 
Ainuke elus olevus pääle riiete alla pugenud tiisikus- 
haige oli vana, ühe silmaga kass, kes kükitas laisalt 
raamatuvirnal, saba siruli. Kui uks käis, hüppas ta 
matsatades põrandale ja kadus nurka. 

Ridle vaatas toas ringi, näis midagi meelde tuleta- 
vat ning istus siis samale kohale voodi ette, kus oli ta 
istunud eilagi. Ja nagu eila, nii ei äratanud ta sõpra 
tänagi, vaid jäi rahulikult ootama, kuni see ise virgub. 

Kaua istus ta samas poosis, õlad ees. Udu jooksis 
aknast mööda, vihma hakkas jälle sadama, tinahall tae- 
vas vaatas tuppa. Oli igav, kuidagi nukker ja väga 
raske. Tuul murdis katuse kallal, otsekui püüdes seda 
õhku paisata. Mõni üksik rebenenud leht keerutas üle 
õue. Kuskil kaugel hakkas koer uluma, kuskil hirnus 
hobune, tume, udust lämmatatud vabrikuvile kuulutas 
töö algust. 

Äkki avas Peterson silmad ja naeratas uniselt. Ta 
lükkas riidevirna kõrvale, tõstis üle voodiveere esmalt 
ühe jala, siis kohe ka teise, ütles puristades: ,,külm!” 
ning kargas virgalt püsti, pikk ja kõhetu, nagu alus- 
pesusse pugenud luukere. Alles siis, kui ta juba enam- 
vähem soojemais rõivais oli, ütles ta: 

» Vot see on tore, see on tore!... .Tere jah!...” 

Ridle naeratas mõttetult ja nihutus toolil veidi 
edasi. Ta jäi endiselt küüru, liigutas ainult pisut õl- 
gadega ja näis ikka midagi mõtlevat. Peterson, kellest 
uni pikkamisi lahkus, pani seda veidrat endassesüvene- 
mist kohe tähele, kuid arvas, et see tuleb ainult halvast 
tujust, ning ütles haigutades: 

»Noh, kuidas kodune elu su meelest on kah?” 

»Mis?” küsis Ridle ja vaatas järsku kartlikult 
seina poole, 

»Nojah, see meie küla-elu... Sa oled nüüd mui- 
dugi teistviisi harjunud...” 

»Ei midagi... ainult see, et... see, et...” kogeles 
Ridle ja püüdis suunurki, milledest käisid läbi kordu- 
vad tõmbused, rahulikuks sundida. 

»Mis asi?” küsis Peterson, teda teravalt silmit- 
sedes. 

»Nojah... et... et... Lilli on haige...” 

Ning äkki kuidagi hirmunult püsti hüpates: 

»Hääd tervist siis!... Ma pean kohe minema hak- 
kama... Jah, hääd tervist siis!...” 

»Kuhu sa's nii ruttu, Alleks?...” jooksis Peterson 
talle järele ja püüdis teda peatada. ,, Alles tulid ikka... 


Kuule, istu n'd veel mõni minut!... Ma kartsin ikka 
juba, et ega sind enam näha saagi... Uni ei tulnud 
kah pääle... ei saanud silmagi kinni... Aga näe, tu- 

lid siiski... No istu n'd ometi, kuule!... Ja kuhu 
sul's nii kiire on?...” 

»Ei kuhugi aga... Vaata, kuidas vihma sajab... 
Kui jämedasti... Just nagu kallab...” rääkis Ridle 
katkeliselt ja püüdis end ikka ukse poole nihutada. 

»Tuleb jah õige kõvasti... No istu nüüd ometi, 
Alleks! Räägime vähe ja... Jumal teab, millal me 
jälle teineteist näha saame... Või kas saamegi enam... 
Istu, istu, kuule!” 

»Pole aega, pole aega... linna mõtlesin minna 
kord... 


»Länna?! Kuule, ära parem mine!... Mis sa 
sinna ikka lähed!... Ise oled tagaotsitav!... Parem 
kaju siit mööda kõrvalisemaid teid... Ega sa ei lähe, 
kuule?” 


»Noh, hää's küll... ma istun veel natuke...” 

Ning kohe kuidagi hirmunult ringi piiludes: 

»Aga ma nägin täna öösi koledaid unenägusid...” 

»No00 ?° 

»Jah... Ma pole nii koledaid unenägusid veel 
kunagi näinud... Ma nagu vaatasin päält, kui Helenet 
maha lasti... Ma olin nagu kuskil suures kõrtsis... 
teisel korral... Ja Kiisa Paul näitas läbi akna... Sõ- 
durid läksid mööda maanteed Kolgata poole... Helene 
oli nende keskel... ja Kolgata oli nii lähedal, et... 


päris nagu siinsamas... Mind ajasid taga näljased 
lapsed... Ja nii selgesti nägin veel, kui Helene mu 
poole vaatas ja naeratas... naeratas... Kas pole kole 


unenägu, mis?... 
»Kes see Helene on?” küsis Peterson. 
»Ah Helene või?... Kas sa's ei tea!... Seesama, 
kes mineval suvel maha lasti... Kas pole, jah, kole 

unenägu?... Ja kõik see aeg seisis keset tuba ja kut- 
sus mind... Ütles, et nad kõik mind ootavad... kõik 
seltsimehed...” Kas pole kole, mis?...” 

»Kole jah...” ütles Peterson ja vaatas teda jälle 
tähelepanelikult. 

»Jah... Jumala eest, esimest korda näen... nägin 
sühukest unenägu... Jateineoli veel hullem... Vana 
Võsa käis nagu oma eidega metsas puid varastamas... 
He, he, he!... Ja kujuta ette, vanamoor oli hobuse 
eest... He, he!... No küll ladus kurat teisele ikka 
koorma pääle... Ja mina nagu peksin... peksin... 
peksin eite...” 

Äkki muutis ta hääle sosinaks ja kutsus Petersoni, 
kes seisis laua kõrval, sõrmega. 

»Tule siia... natuke...” 

Peterson läks. 

»Noh, mis on?” 

»Pane käsi siia!” 

»Kuhu siia?” 

»Siia, siia, kus minu käsi on...” 

» N-noh ?” 

»Kas tunned midagi?” küsis Ridle ja vaatas Pe- 
tersonile teravalt silmi. 

»Ei tunne... mis asja ma's tundma pean?” 


»Ei — tun-ne?... Mitte midagi ei tunne?” veni- 
tas Ridle. 

»Mitte midagi,” kehitas Peterson õlgu. ,,Tuult 
nagu tuleks vähe... Aganii on alati... Krohv laseb 
ht.” 

»Tuul? Kassee's tuul on?... He, he, he!...” so- 
sistas Ridle itsitades. ,,Rumal!... Kas sa's ei tea... 
See on elekter!...” 

»E-lek-ter?...” 
»Nojah... siin peab kuskil dünamo olema... Tar- 


vis oleks otsida... otsida... Öö läbi piinati mind se- 
dasi... Mõtlesin, ettulen siia... Agasiingi ei anta... 
anta rahu... 


Ning vaadates jälle kuidagi hirmunult seina poole, 
pöördus ta pikkade sammudega uksest välja. 

Peterson jälgis teda pilguga. Ta läks esmalt küla 
poole, käänas aga siis mööda kitsast jalgrada üles ning 
kadus uduste põldude vahele. Näis, nagu oleks ta äkki 
laiali valgunud sajuilma ähmasesse tühjusse. — 


Kui Peterson pool tundi hiljemini Lüünedele tea- 
tas, kuhu poole oli Ridle läinud ja kui ta ka viimase 
vaimlise seisukorra kohta oma arvamise avaldas, valdas 
vanakesi ärevus. Värisevate kätega rõivastusid nad ja 
jooksid teda otsima. — Ja nende õnnetust aimavad sü- 
damed ei petnud neid: kui nad kuuekesi, mõlemad vana- 
kesed, Anna, Matvei Liisu oma mehega ja Peterson, 
talle jälgi mööda järele läksid, leidsidki nad ta üsna 
pea... Tühjal, liivasel nõmmel, sääl, kus lõppesid 
männikiderikud ja algas raba, rippus ta, müts vähe 
kuklas ja pää vajunud paremale õlale. Oks, mille külge 
oli ta enda poonud, seisis nii madalal, et ta põlved maad 
puudutasid. 

-.. Aga neil, kes teda kutsusid, polnud siiski põh- 
just rõõmustada, sest ta maeti siit koguni kaugele, pü- 
hitsetud kalmistule, ja isegi rist ei puudunud ta haua- 
künkalt. Ta pidi puhkama kaugel sellest, kelle juurde 
ta nii igatses... 

K. o/Ü. , LOODUSE“ 


1927. a. võistlusromaanide lugejate vahel 
korraldatava ankeedi tingimused: 


1. Käesolev ankeetleht tuleb saata tagasi K.o/Ü. 
»Loodusele“, Tartu, Vana tän. 1, hiljemalt 1. veebru- 
ariks 1998. a. 


2. Ankeedi vastamise virgutamiseks jagab K.o/Ü. 
»Loodus“ loosimise teel lugejate vahel 10 (kümme) 
raamatukogu (1 — 25000 mk., 1 — 15000 mk., 3 — ä 
10000 mk., 5 — a 6000 mk. väärt), mille koguväär- 
tus 100000 mk. 


3. Loosimisest saavad osa võtta ainult need luge- 
jad, kes hiljemalt 1. veebruariks 1928. a. kõigi nelja 
võistlusromaani (s. 0. A. Jakobsoni ,,Vaeste-Patuste 
alev“, B. Alveri ,Tuulearmuke“, Reed Morni ,Ande- 
kas parasiit“ ja M. Raua ,,Videvikust varavalgeni“) 
lõppu lisatud ankeetlehed, kõik neli koos, kas osali- 
selt või täielikult vastatutena K. o/Ü. ,Loodusele“ on 
esitanud. 

Märkus: Kõik üksikult ja peale märgitud täht- 

päeva esitatud ankeetlehed jäetakse loosi- 
miselt kõrvale. 


4. Iga mainitud raamatukogu koostatakse viimase 
kolme aasta jooksul eesti raamatuturul ilmunud ja veel 
praegu müügil olevaist raamatuist vastavalt raamatu- 
kogu omaniku valikule. 


5. Raamatukogu asemel võib raamatukogu oma- 


nik soovikorral saada rahas 80% raamatukogu väär- 
tusest. 


6. Ankeetlehe punkt 8. järele huvitavamaks tun- 
nistatud töö autorile maksab K. o/Ü. , Loodus“ lugejas- 
konna preemiana 20000 marka. 


7. Raamatukogude väljaloosimine ja autori pre- 
meerimine ankeedi alusel sünnib Tartus, 10. veebru- 
aril 1998. a. 

Märkus: Loosimine toimub ainult siis, kui on 


esitatud vähemalt 300 tingimustele vastavat 
osavõtjat. 


20. oktoobril 1927. a. 


K. o/Ü. ,LOODUS“ 
TARTUS. 


ÄRAREBITAV/! 
Tagasi saata hiljemalt 1. veebr. 1928. a. 


Ankeet nr. 


- 
. 


Missisuliste romaanide lugemist Teie eelistate ? 


° 


Missugune eesti romaan meeldib Teile kõige enam ? 


” 


Kuidas meeldivad Teile käesoleva romaani väli- 
mus ja kaust? Missuguseid soove oleks Teil nende 
suhtes esitada ? 


* 


Kuidas tunduvad Teile selle romaani keel ja stiil? 


ta 


Missugune tegelane meeldib Teile kõige enam käes- 
olevas romaanis ? 


A. Jakobson , VAESTE-PATUSTE ALEV“ 


» Millised ideed meeldivad Teile ses romaanis eriti ? 


» Kas leiate sel romaanil mõnesuguseid puudusi, ja 
kui, siis missuguseid ? 


» Millist 1997. a. ,Looduse“ neljast ilmunud võistlus- 
romaanist peate Teie huvitavamaks ja loetavamaks? 


» Mispärast peate huvitavamaks just eelmises punk- 
tis nimetatud romaani ? 


Ankeedi vastaja : 

